(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΣΤ΄

Τετάρτη, 08 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν δεκατρείς φοιτητές από το Ελληνικό Αμερικανικό Πανεπιστήμιο, σελ.   
3. Ειδική Ημερήσια Διάταξη:

Συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για την αίτηση άρσης της ασυλίας του Προέδρου της Κοινοβουλευτικής Ομάδας ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ Κυριάκου Βελόπουλου, σελ.   
4. Ονομαστική ψηφοφορία επί της αίτησης άρσης ασυλίας , σελ.   
5. Επιστολικές ψήφοι επί της ονομαστικής ψηφοφορίας, σελ.   
6. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Υγείας:   
 i. με θέμα: «Τα προβλήματα του παιδιατρικού νοσοκομείου «Καραμανδάνειο» στην Πάτρα», σελ.   
 ii. με θέμα: «Την πλήρη στελέχωση με μόνιμο προσωπικό του Ακτινολογικού Τμήματος του Γενικού Νοσοκομείου Καρδίτσας», σελ.   
 β) Προς τον Υπουργό Εργασίας και Κοινωνικών Υποθέσεων:   
 i. με θέμα: «Η Κυβέρνηση περιορίζει τα vouchers για τα παιδιά φέτος στα Κέντρα Δημιουργικής Απασχόλησης Παιδιών (ΚΔΑΠ) και Κέντρα Δημιουργικής Απασχόλησης Παιδιών με Αναπηρία (ΚΔΑΠμεΑ) και οδηγεί σε κλείσιμο τις δομές, εντάσσοντας το Πρόγραμμα στο ?Child Guarantee?», σελ.   
 ii. με θέμα: «Καμία αύξηση στα επιδόματα αναπηρίας εδώ και έντεκα χρόνια», σελ.   
 iii. με θέμα: «Θα χρηματοδοτήσετε τις μελέτες και τις κατασκευαστικές εργασίες που χρειάζονται για τη μετεγκατάσταση των κατοίκων του οικισμού Αλάν Κουγιού;», σελ.   
 γ) Προς τον Υπουργό Εσωτερικών με θέμα: «Η εκτόξευση των χρεών της ΝΔ και του ΠΑΣΟΚ - ΚΙΝΑΛ συνιστά πρόκληση προς την κοινωνία και δημιουργεί ζήτημα δημοκρατίας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Σύστημα στοχοθεσίας, αξιολόγησης και ανταμοιβής για την ενίσχυση της αποτελεσματικότητας της δημόσιας διοίκησης και άλλες διατάξεις για το ανθρώπινο δυναμικό του δημοσίου τομέα», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΙΤΣΑΣ Δ. , σελ.   
 ΚΑΚΛΑΜΑΝΗΣ Ν. , σελ.

ΛΑΜΠΡΟΥΛΗΣ Γ., σελ  
 ΣΑΚΟΡΑΦΑ Σ. , σελ.   
.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΒΙΤΣΑΣ Δ. , σελ.   
 ΒΟΡΙΔΗΣ Μ. , σελ.   
 ΚΑΚΛΑΜΑΝΗΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΜΙΧΑΗΛΙΔΟΥ Δ. , σελ.   
 ΣΑΚΟΡΑΦΑ Σ. , σελ.   
 ΣΚΟΝΔΡΑ Α. , σελ.   
 ΦΩΤΙΟΥ Θ. , σελ.   
  
Β. Επί των επικαίρων ερωτήσεων:

**Βουλευτές - Υπουργοί**   
  
 ΑΡΣΕΝΗΣ Κ. , σελ.   
 ΒΟΡΙΔΗΣ Μ. , σελ.   
 ΖΑΧΑΡΙΑΔΗΣ Κ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΛΑΜΠΡΟΥΛΗΣ Γ. , σελ.   
 ΜΙΧΑΗΛΙΔΟΥ Δ. , σελ.   
 ΠΛΕΥΡΗΣ Α. , σελ.   
 ΦΩΤΙΟΥ Θ. , σελ.   
 ΧΑΡΙΤΟΥ Δ. , σελ.   
  
Γ. Επί του σχεδίου νόμου του Υπουργείου Εσωτερικών:  
 ΑΔΑΜΟΠΟΥΛΟΥ Α. , σελ.   
 ΑΚΤΥΠΗΣ Δ. , σελ.   
 ΒΑΡΟΥΦΑΚΗΣ Ι. , σελ.   
 ΒΕΛΟΠΟΥΛΟΣ Κ. , σελ.   
 ΒΟΡΙΔΗΣ Μ. , σελ.   
 ΒΡΟΥΤΣΗΣ Ι. , σελ.   
 ΓΕΡΟΒΑΣΙΛΗ Ό. , σελ.   
 ΓΚΑΡΑ Α. , σελ.   
 ΓΡΗΓΟΡΙΑΔΗΣ Κ. , σελ.   
 ΖΑΧΑΡΙΑΔΗΣ Κ. , σελ.   
 ΚΑΠΠΑΤΟΣ Π. , σελ.   
 ΚΑΣΤΑΝΙΔΗΣ Χ. , σελ.   
 ΚΑΤΡΙΝΗΣ Μ. , σελ.   
 ΚΕΦΑΛΑ Μ. , σελ.   
 ΚΟΛΛΙΑΣ Κ. , σελ.   
 ΚΡΗΤΙΚΟΣ Ν. , σελ.   
 ΚΩΤΣΟΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΣ Ε. , σελ.   
 ΛΙΟΥΠΗΣ Α. , σελ.   
 ΜΕΪΚΟΠΟΥΛΟΣ Α. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΚΑΔΗΜΑ Φ. , σελ.   
 ΜΠΙΑΓΚΗΣ Δ. , σελ.   
 ΜΠΟΥΜΠΑΣ Κ. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΠΟΥΛΟΥ Π. , σελ.   
 ΣΚΟΝΔΡΑ Α. , σελ.   
 ΣΚΥΛΑΚΑΚΗΣ Θ. , σελ.   
 ΣΤΑΜΕΝΙΤΗΣ Δ. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΙΓΟΣ Ε. , σελ.   
 ΣΥΡΜΑΛΕΝΙΟΣ Ν. , σελ.   
 ΤΣΑΒΔΑΡΙΔΗΣ Λ. , σελ.   
 ΦΑΜΕΛΛΟΣ Σ. , σελ.   
 ΦΩΤΙΟΥ Θ. , σελ.   
 ΧΑΤΖΗΒΑΣΙΛΕΙΟΥ Α. , σελ.   
 ΧΕΙΜΑΡΑΣ Θ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΛΣΤ΄

Τετάρτη 8 Ιουνίου 2022

Αθήνα, σήμερα στις 8 Ιουνίου 2022, ημέρα Τετάρτη και ώρα 9.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 7-6-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΛΕ΄ συνεδριάσεώς του, της Τρίτης 7 Ιουνίου 2022, σε ό,τι αφορά την ψήφιση στο σύνολο του σχεδίου νόμου: «Κύρωση Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Υπάρχει το έγγραφο του Γενικού Γραμματέα της Κυβέρνησης. Δεν θα συζητηθούν δύο ερωτήσεις, η πρώτη κατόπιν συνεννόησης. Είναι η υπ’ αριθμόν 744/6-6-2022 επίκαιρη ερώτηση του Βουλευτή Λάρισας του ΣΥΡΙΖΑ κ. Βασίλη Κόκκαλη προς τον Υπουργό Υγείας. Η δεύτερη δεν θα συζητηθεί λόγω κωλύματος του Βουλευτού. Είναι η υπ’ αριθμόν 725/31-5-2022 της Βουλευτού Α΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Εσωτερικών.

Ξεκινάμε, λοιπόν, με τις δύο πρώτες ερωτήσεις, στις οποίες θα απαντήσει ο παρευρισκόμενος Υπουργός Υγείας κ. Πλεύρης.

Πρώτα θα συζητηθεί η δεύτερη με αριθμό 739/6-6-2022 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Υγείας, με θέμα: «Τα προβλήματα του Παιδιατρικού Νοσοκομείου «Καραμανδάνειο» στην Πάτρα».

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Βεβαίως, το «Καραμανδάνειο» Νοσοκομείο είναι το μοναδικό παιδιατρικό νοσοκομείο που είναι εκτός Αττικής. Δεν υπάρχει άλλο σε όλη την Ελλάδα και από αυτή την άποψη, ενώ θα έπρεπε να υπήρχε μια ιδιαίτερη μέριμνα, μια και εξυπηρετεί τις ανάγκες των παιδιών όλης της δυτικής Ελλάδας και των Ιονίων Νήσων, βλέπουμε ότι υπάρχει μια συνεχόμενη σταδιακή απαξίωση του νοσοκομείου, με μεγάλα κενά σε ιατρικό και νοσηλευτικό προσωπικό, με ελλείψεις σε υποδομές, οι οποίες έγκαιρα έχουν αναδειχθεί και από το ΚΚΕ και από τους μαζικούς φορείς της πόλης και από το ίδιο το προσωπικό στο «Καραμανδάνειο» Νοσοκομείο. Παρ’ όλα αυτά, συνολικά οι κυβερνήσεις έχουν οδηγήσει στη σημερινή κατάσταση, η οποία έχει φτάσει στο απροχώρητο. Και μιλάμε στο απροχώρητο, γιατί ακριβώς ένας νευραλγικός τομέας του νοσοκομείου, των αναισθησιολόγων, δεν μπορεί να λειτουργήσει, γιατί έχει απομείνει μόνο η διευθύντρια, η οποία είναι προς συνταξιοδότηση και τα υπόλοιπα «μπαλώματα» που έχει κάνει η Κυβέρνηση με μετακινήσεις από τα νοσοκομεία της περιοχής είτε δεν μπορούν να καλύψουν τις ανάγκες είτε είναι αναισθησιολόγοι ενηλίκων, που δεν μπορούν να ανταποκριθούν σε συγκεκριμένα ζητήματα.

Και ενώ γνώριζε περίπου εδώ και έναν χρόνο τις τεράστιες ελλείψεις, τον κίνδυνο δηλαδή να μην κάνει εφημερίες το νοσοκομείο, τον κίνδυνο να μην κάνει χειρουργεία, ενώ κατά μέσο όρο περίπου κάθε χρόνο κάνει χίλια οκτακόσια περίπου χειρουργεία, δεν έκανε τίποτα, με αποτέλεσμα να τρέχει την τελευταία στιγμή με εμβαλωματικές λύσεις, δηλαδή να μετακινεί αναισθησιολόγους που έχουν την ειδικότητα παιδιατρικής από την Αθήνα στην Πάτρα, ανοίγοντας κενά στα νοσοκομεία της Αθήνας, δημιουργώντας αναστάτωση στους αναισθησιολόγους που αναγκάζονται να μετακινηθούν και να προκηρύξει μόνο δύο θέσεις από τις τέσσερις κενές που υπάρχουν στον τομέα των αναισθησιολόγων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και αυτά, μάλιστα, μετά από κάτω από την πίεση, κάτω από τις κινητοποιήσεις που έγιναν το τελευταίο διάστημα και από τη δημοτική αρχή Πάτρας και από το εργατικό κέντρο και από δεκάδες φορείς και σωματεία. Και βεβαίως, η λύση ήταν να μεταφερθεί προσωρινά στο Νοσοκομείο του Ρίου, γιατί το Νοσοκομείο του Ρίου δεν έχει ανεπτυγμένη παιδιατρική κλινική και μάλιστα, περιστατικά ιδιαίτερης φροντίδας που χρειάζονται και μια σειρά ιδιαίτερες εξετάσεις πηγαίνουν από το Ρίο στο «Καραμανδάνειο» για να γίνουν, γιατί δεν έχει τον απαραίτητο εξοπλισμό το Πανεπιστημιακό Νοσοκομείο του Ρίου και γι’ αυτό το Σωματείο Εργαζομένων στο Ρίο αρνήθηκε τη συγκεκριμένη διαδικασία, όπως και οι εργαζόμενοι στο «Καραμανδάνειο» με τα σωματεία τους.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Από αυτή την άποψη, λοιπόν, είναι επιτακτική η ανάγκη άμεσα της κάλυψης του συνόλου των κενών και των τεσσάρων θέσεων που υπάρχουν στον τομέα της αναισθησιολογίας, αλλά και οι υπόλοιποι γιατροί οι οποίοι λείπουν από το «Καραμανδάνειο».

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Καραθανασόπουλε, το «Καραμανδάνειο» αποτελεί προτεραιότητα για το Υπουργείο Υγείας και δεν θα επιτρέψουμε -και ξεκινώ έτσι την απάντηση- να στηθούν πολιτικές καριέρες πάνω στο «Καραμανδάνειο». Διότι αυτή τη στιγμή γίνεται μια εκμετάλλευση της λογικής αγωνίας που έχουν οι γονείς για την περίθαλψη των παιδιών τους και κάποιοι προσπαθούν να διασπείρουν ότι δήθεν προσπαθούμε να υποβαθμίσουμε το «Καραμανδάνειο», με στόχο να κλείσουμε και να μην υπάρχει παιδιατρική κλινική στον Νομό Αχαΐας.

Και με συγχωρείτε, αλλά και όσοι κάνουν και τις κινητοποιήσεις να αναλογιστούν και τις ευθύνες τους, γιατί οι ίδιοι ανήκουν και στη διοίκηση του «Καραμανδανείου». Η δημοτική αρχή που λέτε προεδρεύει του «Καραμανδανείου». Δεν είναι κάτι που είναι εκτός του «Καραμανδανείου».

Πάμε, λοιπόν, να δούμε τι έχει γίνει με το «Καραμανδάνειο». Στο «Καραμανδάνειο» υπηρετούσαν τέσσερις αναισθησιολόγοι και στο τέλος του προηγούμενου έτους, του 2021, συνταξιοδοτήθηκαν δύο και είχαμε δύο θέσεις. Τις άλλες δύο επιπλέον θέσεις τις είχαμε καλύψει με μετακίνηση η οποία είχε γίνει και αντίστοιχα και με προκήρυξη για συνεργασία με ιδιώτη γιατρό.

Αίφνης, όλοι οι αναισθησιολόγοι οι οποίοι ήταν, είτε αυτοί που υπηρετούσαν είτε αυτοί που είχαν μετακινηθεί, βρέθηκαν σε αδυναμία εργασίας λόγω αναρρωτικών αδειών. Αυτή ήταν η δυσλειτουργία η οποία υπήρξε όλη την προηγούμενη εβδομάδα. Τέσσερις αναισθησιολόγοι δεν μπορούσαν να παρέχουν τις υπηρεσίες τους, διότι είχαν βγει σε αναρρωτική άδεια.

Αμέσως τι κάναμε; Αυτό το οποίο κάναμε αμέσως ήταν ότι ήρθαμε σε συνεννόηση με την Αθήνα, για να δούμε πώς μπορούμε να καλύψουμε τα κενά τα οποία υπάρχουν στο «Καραμανδάνειο» και έχουν δημιουργηθεί με αναρρωτική άδεια που δεν μπορούσε να είχε προβλεφθεί, ότι το σύνολο των αρχαιολόγων δεν θα μπορούσαν να εργαστούν. Η Αθήνα, για να μην έχει κανένα πρόβλημα στη λειτουργία των δικών της νοσοκομείων και των χειρουργείων, θα μπορούσε να υποστηρίξει σε απόλυτο βαθμό από 17 Ιουνίου και μετά τη στήριξη του «Καραμανδανείου».

Σε αυτό το διάστημα ήρθαμε σε συνεννόηση -και αυτή την εβδομάδα καλύπτεται η Δευτέρα και η Τρίτη και με ιδιώτη αναισθησιολόγο- και με αναισθησιολόγο που από τον ιδιωτικό τομέα που ήρθε και παρέμεινε Δευτέρα, Τρίτη, αλλά και με την επιστροφή της μιας αναισθησιολόγου από αναρρωτική άδεια καλύπτεται η Τετάρτη, η Πέμπτη και η Παρασκευή. Θα καλυφθεί και η επόμενη εβδομάδα.

Παράλληλα, βγήκε και η προκήρυξη για το «Καραμανδάνειο» για δύο θέσεις αναισθησιολόγων, η μία για τη θέση του διευθυντή και η άλλη για τη θέση επιμελήτριας Α΄. Μάλιστα, βγήκε κατά προτεραιότητα, διότι είναι στις προκηρύξεις των επτακοσίων θέσεων για τις οποίες ήδη γίνεται η κατανομή. Και ακριβώς επειδή στο «Καραμανδάνειο» υπάρχει αυτή η ιδιαιτερότητα, αυτή η προκήρυξη βγήκε κατά προτεραιότητα. Για την ακρίβεια, βγήκε η εγκριτική πράξη του Υπουργείου Υγείας και τις επόμενες μέρες βγαίνει η προκήρυξη, άρα θα καλυφθούν οι συγκεκριμένες θέσεις. Για όσο διάστημα χρειαστεί προφανώς και με τον ιδιώτη που συνεργαζόμαστε, αλλά και με μετακινήσεις οι οποίες θα γίνουν με υποστήριξη, θα λειτουργήσει κανονικά το νοσοκομείο, θα είναι στην πλήρη και ομαλή του λειτουργία.

Έχουμε αναφέρει ότι αν χρειαστεί κάτι έκτακτο, θα υπάρξει υποστήριξη του Ρίου, αλλά η βασική και ξεκάθαρη προτεραιότητα της Κυβέρνησης είναι να συνεχίσει απρόσκοπτα η λειτουργία του «Καραμανδάνειου». Γι’ αυτόν τον λόγο, πήραμε άμεσα όλες αυτές τις υποθέσεις όταν προέκυψε το πρόβλημα, το οποίο ήταν αιφνιδιαστικό, με αναρρωτικές άδειες που δεν μπορούσαν να υποστηρίξουν τη λειτουργία.

Στη δευτερολογία μου θα σας πω πώς θα καλύψουμε και τα υπόλοιπα κενά που λέτε, γιατί στην κατανομή των επτακοσίων θέσεων υπάρχουν και άλλες θέσεις που είχε ζητήσει το «Καραμανδάνειο», κάτι που δείχνει ότι, όχι μόνο να το υποβαθμίσουμε δεν θέλουμε, αλλά αντιθέτως καταλαβαίνουμε ότι είναι ένα παιδιατρικό νοσοκομείο το οποίο είναι σημαντικό και για την Πάτρα και για τη δυτική Ελλάδα. Επίσης, αντιλαμβανόμαστε ότι και οι εγκαταστάσεις του αυτή τη στιγμή χρειάζονται αναβάθμιση και ότι υπάρχουν διάφορα προβλήματα. Οπότε, θα υπάρξουν παρεμβάσεις συνολικά για την αναβάθμιση της παιδιατρικής κλινικής στην περιοχή της Πάτρας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατ’ αρχάς, είναι απαράδεκτη η αναφορά την οποία κάνατε και σας την επιστρέφουμε, ότι δηλαδή κάποιοι προσπαθούν να στήσουν πολιτικές καριέρες για τα ζητήματα υγείας και ιδιαίτερα με το «Καραμανδάνειο». Πρέπει να είστε ιδιαίτερα προσεκτικός σε ποιον απευθύνεστε και δεν σας το επιτρέπω. Πρώτο ζήτημα αυτό.

Δεύτερο ζήτημα, για να είμαστε καθαροί, ως προς το τι ευαισθησία υπάρχει και αν υπάρχει στα λόγια ή τις πράξεις, έχουμε καταθέσει τέσσερις ερωτήσεις για το «Καραμανδάνειο» και είναι αναπάντητες και οι τέσσερις από το 2020 μέχρι τώρα. Και μία τον Γενάρη του 2019. Κανείς Υπουργός ούτε της προηγούμενης κυβέρνησης ούτε της σημερινής έδειξε ευαισθησία να απαντήσει για τα ζητήματα που αφορούν το «Καραμανδάνειο». Και, μάλιστα, την ερώτηση που συζητάμε τώρα την είχαμε καταθέσει αυτούσια σχεδόν στις 14 Απριλίου και παρ’ όλα αυτά απαξιώσατε να απαντήσετε. Αυτό το λέω για να δούμε τι ευαισθησίες υπάρχουν και αν κάτω από την πίεση των προβλημάτων και τις διεκδικήσεις αναγκάζεστε να πάρετε μέτρα.

Ο Δήμαρχος της Πάτρας λόγω του καταστατικού του «Καραμανδανείου» προεδρεύει, άρα δεν μπορεί να κάνει τίποτα, γιατί η ευθύνη της λειτουργίας ανήκει στο Υπουργείο Υγείας. Και έχει στείλει αλλεπάλληλες επιστολές και παρεμβάσεις, αλλά φωνή βοώντας εν τη ερήμω. Γιατί όταν υπάρχουν έντεκα κενές θέσεις ιατρικού μόνο προσωπικού, τότε καταλαβαίνουμε πού πάει το πράγμα.

Επίσης, και η κατάσταση με το παιδοαναισθησιολογικό τμήμα είναι πολύ συγκεκριμένη και την ξέρετε πολύ καλά. Και για τις δύο συνταξιοδοτήσεις, όπου έμειναν μόνο δύο άτομα, εκ των οποίων η μία αναγκάστηκε να παραιτηθεί γιατί δεν μπορούσε να αντέξει αυτή την κατάσταση, προσπαθήσατε να τις καλύψετε με μετακινήσεις και, μάλιστα, στείλατε αναισθησιολόγο για ενήλικες, που δεν μπορεί να παίξει αυτό τον ρόλο, γιατί είναι ιδιαίτερες οι ανάγκες των παιδιών. Ως αποτέλεσμα, υπάρχει η εικόνα την οποία συζητάμε τώρα.

Σας έχουν κάνει αλλεπάλληλες παρεμβάσεις για να αλλάξει το οργανόγραμμα, να γίνει σύγχρονο οργανόγραμμα, με αύξηση των κρεβατιών, με αναβάθμιση των κτιριακών υποδομών, αναβάθμιση των χειρουργείων. Ποια είναι τα σχέδια τα οποία κάνετε; Ποιες είναι οι ενέργειες τις οποίες κάνατε για όλα αυτά; Όταν σας ζήτησαν μαγνήτη, για να μπορεί να παίζει ολοκληρωμένα τον ρόλο του, κάνατε τίποτα; Ή θα μου πείτε ότι είναι πάρα πολλά τα ζητήματα;

Εδώ πρέπει να δούμε τις προτεραιότητες που υπάρχουν και ποιες προτεραιότητες υλοποιείτε. Μέσα από αυτή τη διαδικασία ουσιαστικά προχωρείτε σε έναν ακόμη περισσότερο εμπορευματοποιημένο τομέα της υγείας, με ιδιώτες, με μετακινήσεις σε όλη την Ελλάδα, για να καλυφθούν τα κενά, δημιουργώντας ταυτόχρονα τεράστιες «τρύπες».

Ως προς τις άμεσες προσλήψεις μόνιμου προσωπικού που θα έπρεπε να είχαν γίνει για να καλυφθούν οι ανάγκες ακόμη περιμένουν, κύριε Υπουργέ, τους δύο οι οποίοι έχουν διοριστεί στο ορθοπεδικό τμήμα και δεν έχουν πιάσει ακόμη δουλειά. Πότε θα πιάσουν δουλειά, μετά από πόσο καιρό, μετά από πόσους μήνες;

Ξέρετε πολύ καλά ότι εδώ πέρα είναι εξειδικευμένο νοσοκομείο, ότι χάνεται μια τεχνογνωσία η οποία υπήρχε και ότι αυτή η τεχνογνωσία και η συσσωρευμένη εμπειρία δεν μπορεί να αντικατασταθεί. Με τους επικουρικούς γιατρούς θα καλυφθούν οι ανάγκες, με τους ιδιώτες, με τις μετακινήσεις; Γιατί όλα αυτά είναι «σταγόνα στον ωκεανό» και κάτω από την πίεση.

Το λέω και πάλι ότι αν και η σημερινή Κυβέρνηση και η προηγούμενη κυβέρνηση έδειχναν ευαισθησία για το «Καραμανδάνειο», τουλάχιστον θα απαντούσαν στις ερωτήσεις του ΚΚΕ και δεν θα φερόντουσαν με τέτοιο υποτιμητικό τρόπο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Επειδή αναφερθήκατε στις ερωτήσεις, την επίκαιρη την καταθέσατε και ήρθα σήμερα. Την Παρασκευή θα βρίσκομαι στην Πάτρα. Έχει βγει πρόγραμμα. Θα μπορούσαμε να πάμε πίσω. Επίσης, γνωρίζετε ότι οι γραπτές ερωτήσεις περνάνε από υπηρεσία και υπάρχουν καθυστερήσεις. Σε ό,τι επίκαιρη ερώτηση μου έχει γίνει από το Κομμουνιστικό Κόμμα Ελλάδας και τα άλλα κόμματα έχω απαντήσει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σε γραπτές καμμία απάντηση.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Σας λέω, σε οποιαδήποτε επίκαιρη. Ως προς τις γραπτές ερωτήσεις, δεν κάθεται ο Υπουργός -το γνωρίζετε- να παίρνει τις γραπτές και να απαντάει σε μία-μία. Κινούνται από την υπηρεσία, έρχονται και υπογράφονται. Ως προς τις επίκαιρες που έχουν γίνει στη διάρκεια που είμαι Υπουργός δεν έχει υπάρξει μία ερώτηση στην οποία να μην έχω απαντήσει. Ρωτήστε τον κ. Λαμπρούλη, που πρέπει να έχω απαντήσει σε οκτώ ή εννέα ερωτήσεις που μου έχει κάνει. Δεν έχει υπάρξει ερώτηση στην οποία να μην έχω απαντήσει.

Ναι, γίνεται πολιτικό παιχνίδι και γίνεται και από τη δημοτική αρχή. Και με συγχωρείτε, δεν θα μου απαγορεύσετε να κάνω πολιτική κριτική όταν βλέπω ξαφνικά ο δήμος να πηγαίνει να εκμεταλλευτεί το γεγονός ότι τέσσερις αναισθησιολόγοι πήραν αναρρωτική άδεια. Πείτε μου ποιο σύστημα θα μπορούσε να προβλέψει ότι συγχρόνως θα ασθενήσουν όλοι οι αναισθησιολόγοι που υπάρχουν και θα έπρεπε να είχε κάλυψη άλλου αναισθησιολόγου.

Οι συγκεκριμένες θέσεις των αναισθησιολόγων όντως ήταν και από μετακινούμενους. Δεν σας είπαμε ότι ήταν μόνιμες θέσεις νοσοκομείου, αλλά τα χειρουργεία όλα γίνονταν κανονικά. Υπήρξε αυτό το αιφνίδιο γεγονός, που δεν μπορούσε κανείς να το προβλέψει, ότι και οι τέσσερις αναισθησιολόγοι δεν θα μπορούν να παρέχουν υπηρεσίες, και παρ’ όλα αυτά, μέσα σε δυο - τρεις μέρες κάναμε τις εξής ενέργειες.

Αυτή τη στιγμή υπάρχουν δύο αναισθησιολόγοι. Επέστρεψε η μια αναισθησιολόγος από την αναρρωτική. Στείλαμε αναισθησιολόγο από την Αθήνα, από ιδιωτική δομή για Δευτέρα - Τρίτη και από δημόσια δομή για Τετάρτη - Πέμπτη - Παρασκευή, και παράλληλα έχουμε σύναψη με μπλοκάκι με ιδιώτη αναισθησιολόγο.

Και ενώ πολλοί πίστευαν ότι αυτή την εβδομάδα δεν θα λειτουργεί το «Καραμανδάνειο», προκειμένου να συνεχίσουν να προσπαθούν να έχουν πολιτικά οφέλη, το «Καραμανδάνειο» λειτουργεί κανονικά. Από 17 Ιουνίου έχουμε διασφαλίσει την πλήρη λειτουργία του με μεταφορά αναισθησιολόγων, χωρίς καμμία διαδικασία εντέλεσθαι, όλα γίνονται με συζητήσεις από την Αθήνα. Και ενώ μέσα στις επόμενες δεκαπέντε μέρες θα βγει συνολικά η προκήρυξη, στις 6 Ιουνίου δώσαμε την έγκριση κατά προτεραιότητα για το «Καραμανδάνειο», για να γίνει και η κάλυψη αυτών των δύο θέσεων που λέτε.

Παράλληλα, στην προκήρυξη των επτακοσίων θα υπάρχει και η θέση του παιδοψυχιάτρου, του παιδιάτρου και του ορθοπεδικού, που είχε ζητήσει το «Καραμανδάνειο». Τώρα βγαίνει του επιμελητή Α΄ και του διευθυντή αναισθησιολογίας.

Σε όλη αυτή τη διάρκεια, με τις προκηρύξεις οι οποίες έχουν βγει, είναι στη διαδικασία ολοκλήρωσης ή έχουν ολοκληρωθεί οι θέσεις επιμελητή της ψυχιατρικής, ορθοπεδικής, ακτινολογίας, χειρουργικής παίδων, ορθοπεδικής, τραυματιολογίας και παιδιατρικής.

Ως προς τα χρήματα, τα οποία λέτε, θα δοθούν 393.000 ευρώ, ενώ έχουν δοθεί 217.000 ευρώ. Και στον σχεδιασμό που κάνουμε για τον νέο χάρτη υγείας, επειδή οι υποδομές του «Καραμανδανείου», όπως πολύ καλύτερα γνωρίζετε και από μένα λόγω του ότι δραστηριοποιείστε στην περιοχή, είναι αρκετά παλιές, αυτή τη στιγμή έχουμε έναν συνολικό σχεδιασμό που αναμένεται να ανακοινώσουμε, για να δούμε πώς θα αναβαθμιστεί.

Βλέπετε λοιπόν ότι οι παρεμβάσεις είναι παρεμβάσεις ουσίας, όχι «πυροσβεστικές». Και με συγχωρείτε, αλλά αυτοί οι οποίοι καλούν σε κινητοποιήσεις διότι πιστεύουν ότι το «Καραμανδάνειο» θα κλείσει και δεν θα λειτουργήσει θα απογοητευτούν. Γιατί το «Καραμανδάνειο» είναι προτεραιότητα για το Υπουργείο Υγείας και υλοποιούμε αυτά τα οποία λέμε ότι θα κάνουμε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η κινητοποίηση σας ανάγκασε να πάρετε αυτά τα μέτρα.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στη δεύτερη υπ’ αριθμόν 740/6-6-2022 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη με θέμα: «Την πλήρη στελέχωση με μόνιμο προσωπικό του Ακτινολογικού Τμήματος του Γενικού Νοσοκομείου Καρδίτσας».

Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η διαχρονική υποβάθμιση του δημόσιου συστήματος υγείας μέσω της υποχρηματοδότησης και της υποστελέχωσης, έχει ως αποτέλεσμα το δημόσιο σύστημα υγείας να αντιμετωπίζει τεράστιες ελλείψεις, πέρα από προσωπικό φυσικά, και σε υλικοτεχνική υποδομή, οξύνοντας την κατάσταση στα ζητήματα που αφορούν τη διάγνωση για την αντιμετώπιση των προβλημάτων υγείας του πληθυσμού και φυσικά την εντατικοποίηση της εργασίας του υφιστάμενου προσωπικού.

Και ακριβώς αυτή η πολιτική αποτυπώνεται και στο Νοσοκομείο Καρδίτσας που, με τη συγκεκριμένη επίκαιρη ερώτηση, αναδεικνύουμε ένα πρόβλημα για το Ακτινολογικό Τμήμα. Αντίστοιχα, έχουν κατατεθεί ερωτήσεις για μια σειρά από τμήματα του ίδιου νοσοκομείου που αντιμετωπίζουν τεράστια προβλήματα, όπως ελλείψεις σε γιατρούς, αλλά και γενικότερα σε νοσηλευτικό και λοιπό προσωποτεχνικό και διοικητικό προσωπικό.

Εδώ και περισσότερο από έναν χρόνο -και εντεύθεν- η Ένωση των Γιατρών στην Καρδίτσα, σταθερά και επανειλημμένα, με παρεμβάσεις της στις διοικήσεις είτε του νοσοκομείου είτε της υγειονομικής περιφέρειας, διεκδικεί την πρόσληψη, την ενίσχυση του Ακτινολογικού Τμήματος του Νοσοκομείου Καρδίτσας.

Η κατάσταση σήμερα έχει ως εξής: Απέμειναν δύο ακτινολόγοι. Οι τρεις που υπήρχαν έχουν παραιτηθεί και μείνανε δύο. Ο ένας βγήκε σε αναρρωτική άδεια έως τα μέσα του μήνα, αν δεν κάνω λάθος, με αποτέλεσμα να μείνει ένας ακτινολόγος, ο οποίος θα πρέπει να εφημερεύει κάθε μέρα, γιατί τα νομαρχιακά νοσοκομεία, όπως ξέρετε, εφημερεύουν σε καθημερινή βάση.

Πώς αντιμετώπισε το πρόβλημα η διοίκηση του νοσοκομείου και της υγειονομικής περιφέρειας; Με σύμβαση με ιδιώτη για τη διάγνωση των αξονικών τομογραφιών που διενεργήθηκαν στο νοσοκομείο και, πρόσφατα, αξιοποιώντας τη διάταξη περί συνεργαζόμενων νοσοκομείων με τα Τρίκαλα, αποστέλλονται ηλεκτρονικά τα films των αξονικών εξετάσεων που διενεργούνται στο Γενικό Νοσοκομείο Καρδίτσας, γνωματεύονται από ακτινολόγο στο Γενικό Νοσοκομείο Τρικάλων και έρχεται η διάγνωση στους κλινικούς γιατρούς.

Το ερώτημα βέβαια είναι συγκεκριμένο. Τι προτίθεται να κάνει η Κυβέρνηση, έτσι ώστε να προκηρυχθούν θέσεις; Και αυτό είναι και το αίτημα των γιατρών εκεί, των εργαζομένων του νοσοκομείου και φυσικά και των φορέων που συμπαραστέκονται και αναδεικνύουν τα προβλήματα του Νοσοκομείου της Καρδίτσας. Σε τι κινήσεις θα προβεί η Κυβέρνηση, το Υπουργείο, ώστε να καλυφθούν και οι τρεις κενές θέσεις των ακτινολόγων και να ολοκληρωθούν, φυσικά, με κατεπείγουσες διαδικασίες οι προσλήψεις αυτών των γιατρών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λαμπρούλη, στο Νοσοκομείο Καρδίτσας, όπως σωστά λέτε, υπήρχαν τέσσερις οργανικές και μια προσωποπαγής θέση και υπηρετούσαν πέντε γιατροί. Για τους τρεις γιατρούς που λέτε ότι παραιτήθηκαν, για την ακρίβεια οι δύο συμμετείχαν σε προκηρύξεις και πήγαν σε άλλα νοσοκομεία και ο ένας παραιτήθηκε το δεύτερο εξάμηνο του 2021.

Άμεσα, λοιπόν, τον Σεπτέμβριο του 2021 προκηρύχθηκε θέση ειδικότητας ακτινολογίας, η οποία προέβη άγονη και αυτή τη στιγμή μας έχει αιτηθεί η 5η ΥΠΕ -και στην προκήρυξη των επτακοσίων θέσεων έχει ληφθεί αυτό υπ’ όψιν- να προκηρυχθεί σε θέση διευθυντή και όχι σε θέση επιμελητή Β΄, προκειμένου να υπάρξει το ενδιαφέρον.

Στο διάστημα το συγκεκριμένο που λέτε, αυτό που κάναμε -και εδώ, ναι, είναι μια βασική διαφορά που έχουμε μεταξύ του Κομμουνιστικού Κόμματος Ελλάδας, αλλά όπως έχει ψηφίσει ο ΣΥΡΙΖΑ κατά καιρούς και με το ΣΥΡΙΖΑ- είναι το πώς θα καλύψουμε το κενό που υπάρχει. Αυτό το κενό το καλύψαμε αφενός με συνεργασία, η οποία γίνεται από τα Τρίκαλα –οπότε γίνονται εξετάσεις, στέλνονται και βγαίνουν από τα Τρίκαλα- αντιστοίχως, με μετακινήσεις που υπάρχουν από την 5η ΥΠΕ, αλλά ναι, και με συνεργασία που έχει γίνει με ιδιωτική δομή στην οποία δεν πληρώνει απολύτως τίποτα ο πολίτης.

Για το διάστημα τώρα που υπήρξε η αναρρωτική άδεια και του δεύτερου γιατρού και δεν μπορούσε να λειτουργεί, εκτελούνταν εξετάσεις στην ιδιωτική δομή χωρίς να πληρώνει ο πολίτης, ώστε με αυτόν τον τρόπο να βγαίνουν οι εξετάσεις και να μπορούν να λαμβάνονται τα αποτελέσματα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Οι γνωματεύσεις, όχι οι εξετάσεις.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Οι γνωματεύσεις, αυτό σας λέω, να διαβάζονται οι γνωματεύσεις και να βγαίνουν. Γι’ αυτό δεν πληρώνει, όμως, τίποτα ο πολίτης. Ιδιωτικοποίηση είναι όταν βάζεις τον πολίτη να πηγαίνει και να πληρώνει. Το να έρχεσαι και να λαμβάνεις μια υπηρεσία, ακριβώς επειδή έχεις αυτά τα κενά, και να καλύπτεται και ο πολίτης, δηλαδή να μη συμμετέχει σε καμμία δαπάνη, για εσάς είναι κάτι το οποίο δεν συνάδει με την αντίληψή σας, την κοσμοθεωρία σας και την ιδεολογία σας. Για εμάς, από τη στιγμή που μπορούμε να λαμβάνουμε αυτή την υπηρεσία και να εξυπηρετείται ο πολίτης, είναι μέσα σε αυτά τα οποία πρεσβεύουμε και υπερασπιζόμαστε.

Παρ’ όλα αυτά, όμως, στην προκήρυξη που θα βγει των επτακοσίων θέσεων -όπως πιστεύουμε, στις επόμενες δεκαπέντε μέρες- έχει ληφθεί υπ’ όψιν αυτή η ιδιαιτερότητα που υπάρχει στην Καρδίτσα, δηλαδή ότι η προηγούμενη προέβη άγονη, ακριβώς γιατί ήταν επιμελητή Β΄ και εξετάζεται, όπως μας έχει ζητήσει και η 5η ΥΠΕ, να είναι σε βαθμό διευθυντή, ώστε να καλυφθεί η θέση. Και εφόσον καλυφθεί η συγκεκριμένη θέση και δεδομένου ότι έχουμε άλλους δύο γιατρούς που υπηρετούν, θα μπορέσει να υπάρξει και η εύρυθμη λειτουργία, πάντοτε, βέβαια, σε συνεργασία και με τα Τρίκαλα που είναι διασυνδεδεμένο, όπως είπατε, αλλά εάν χρειαστεί και με τον ιδιωτικό τομέα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κοιτάξτε, κύριε Υπουργέ, η αντιπαράθεση φυσικά είναι και ιδεολογική. Και στη βάση αυτής της ιδεολογικής σας -ή ιδεολογικής μας, αν θέλετε- τοποθέτησης απέναντι στα ζητήματα και της υγείας, προκύπτουν και οι διαφωνίες και οι αντιπαραθέσεις.

Όμως, αυτό ακριβώς που εσείς πρεσβεύετε -πολιτικά εννοώ- στη βάση της ιδεολογικής σας τοποθέτησης, σε ό,τι αφορά, για παράδειγμα την υγεία -αυτό που είπατε- είναι αυτό που πληρώνει το δημόσιο σύστημα υγείας, αυτές τις πολιτικές που διαχρονικά εφαρμόστηκαν, δηλαδή της εμπορευματοποίησης και της παράδοσης μιας σειράς υπηρεσιών στα νοσοκομεία σε ιδιώτες, με αντίστοιχα την απαξίωσή τους με τα γνωστά αποτελέσματα, όπως αυτό που συζητούμε σήμερα, όπως αυτό που συζητήσατε για το «Καραμανδάνειο» και για άλλα νοσοκομεία, για τις τεράστιες ελλείψεις που υπάρχουν. Και αυτό το ξέρετε πολύ καλά και το παραδέχεστε.

Το ζήτημα είναι τι λύσεις δίνετε. Το να βρεθεί μια πρόσκαιρη λύση, όπως αυτό που είπατε εσείς, να δίνουμε στον ιδιωτικό τομέα, ναι, είναι μία κατεύθυνση εμπορευματοποίησης των υπηρεσιών υγείας. Τι είναι δηλαδή; Το ότι πάτε να λύσετε πρόσκαιρα ένα πρόβλημα, το οποίο είναι οξυμένο -το συγκεκριμένο με τους ακτινολόγους στην Καρδίτσα-, αυτό όφειλε το κράτος -επειδή είναι επιτελικό, επειδή υπάρχει συνέχεια- να είχε προγραμματίσει τι θα κάνει. Και όχι μόνο στους ακτινολόγους της Καρδίτσας, αλλά σε όλα τα ζητήματα και σε όλα τα προβλήματα υποστελέχωσης που ταλανίζουν τα νοσοκομεία σε όλη τη χώρα -και όχι μόνο, αλλά μια και συζητάμε για την υγεία.

Εδώ τώρα, και με τους δύο ακτινολόγους ή με τον έναν αυτή τη στιγμή και με το πρόβλημα που δημιουργήθηκε, με αυτού του τύπου την αντιμετώπιση, δηλαδή με την αποστολή των αξονικών εξετάσεων, για παράδειγμα, είτε στον ιδιώτη είτε αξιοποιώντας τη διασύνδεση με το Γενικό Νοσοκομείο Τρικάλων, τι έχουμε:

Πρώτον, δεν υπάρχει επαφή του γιατρού ακτινολόγου με τον ασθενή. Βλέπεις εξ αποστάσεως μία εξέταση και δίνεις μία διάγνωση. Και ποιος καλύπτει -να το πω έτσι- ή ποιος θα λογοδοτήσει, αν -ο μη γένοιτο!- υπάρξει κάποιο πρόβλημα; Ο ακτινολόγος υποτίθεται του Γενικού Νοσοκομείου Καρδίτσας και όχι αυτός που γνωμάτευσε.

Όμως, όπως και να έχει, δείτε τώρα τι συμβαίνει: Ακριβώς λόγω των ελλείψεων αυτών -και δεν είναι τωρινές, τώρα οξύνθηκε ακόμα πιο πολύ, διότι έμεινε ένας, αλλά το τελευταίο εξάμηνο κυρίως που έμειναν δύο, δεν μπορούν να εφημερεύουν.

Εδώ τώρα ο συνάδελφος ακτινολόγος που έμεινε εφημερεύει έξι μέρες συνεχώς. Το σαββατοκύριακο που μας πέρασε το Νοσοκομείο Καρδίτσας δεν είχε ακτινολόγο. Φανταστείτε τι μπορεί να σημαίνει αυτό για τη γνωμάτευση ενός επείγοντος ή κατεπείγοντος περιστατικού. Θα περιμένουν πότε θα πάει το φιλμ που θα γίνει η αξονική στα Τρίκαλα ή στον ιδιώτη, για να δώσει ο γιατρός τη γνωμάτευση;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Από τη στιγμή, λοιπόν, που δεν έχεις ακτινολόγο, πέρα από τη διαδικασία των αξονικών και των γνωματεύσεών τους, υπάρχει το εξής: Δεν μπορούν να γίνονται, για παράδειγμα, υπερηχογραφήματα. Δεν μπορεί να γίνεται η εκτίμηση, δηλαδή, οξυμένων περιστατικών, τα οποία αναγκαστικά τα έκαναν αξονικές.

Πείτε μου εσείς ή ρωτήστε, αν θέλετε -αυτό είναι επιστημονικά αποδεδειγμένο-, είναι σωστό ή όχι; Εμείς λέμε ότι είναι απαράδεκτο αυτό. Διότι οι αξονικές τομογραφίες που έγιναν ή που γίνονται, λόγω των ελλείψεων των ακτινολόγων, αφορούν για περιστατικά που θα μπορούσαν να διαγνωστούν και να κατευθύνουν τους κλινικούς μέσω υπερηχογραφημάτων, με ό,τι αυτό σημαίνει για την ακτινοβολία που απορροφούν οι άρρωστοι. Και μιλάμε για παιδιά, για εφήβους, -έτσι δεν είναι;-, χωρίς, όμως, την παρουσία και ευθύνη γιατρού ακτινολόγου, ο οποίος είναι ο καθ’ ύλην αρμόδιος γιατρός για τη σωστή και ασφαλή διενέργειά τους.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το αίτημα των γιατρών του νοσοκομείου ή -αν θέλετε- και η προοπτική αυτή που είπατε προηγουμένως, η προκήρυξη ενδεχομένως θέσης διευθυντού, δεν θα λύσει το πρόβλημα. Εδώ χρειάζονται συγκεκριμένα να καλυφθούν οι ίδιες οι θέσεις.

Επίσης, το αίτημα των γιατρών του νοσοκομείου είναι να υπάρξει ξεκάθαρη -και εδώ θέλω τη δέσμευσή σας- κάλυψη της ευθύνης για τη διενέργεια των αξονικών τομογραφιών τόσο για τους γιατρούς…

**ΠΡΟΕΔΡΕΥΩΝ (Νικήτας Κακλαμάνης):** Έγινε σαφές. Ωραία.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** …όσο και για το υπόλοιπο προσωπικό που εργάζονται στο συγκεκριμένο τμήμα αλλά και στο νοσοκομείο, για να προλάβουμε ενδεχόμενα μελλοντικές δικαστικές κινήσεις.

(Στο σημείο αυτό ο ΣΤ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όπως σας είπα, αυτή τη στιγμή, ξεκινώντας από την Καρδίτσα αλλά και συνολικά, όπου υπάρχει πρόβλημα υποστελέχωσης, αυτό λύνεται με δύο τρόπους.

Ο ένας τρόπος έχει να κάνει με την προκήρυξη θέσεων και κατά βάση η προκήρυξη θέσεων κατά τέτοιον τρόπο που να έχουν κίνητρα στις περιοχές που δεν καλύπτονται. Το επεξεργάζεται η Αναπληρώτρια Υπουργός Υγείας.

Ήδη αυτή τη στιγμή, η προκήρυξη των επτακοσίων θέσεων δεν θα βγει συνολικά για όλη τη χώρα, για να μην έχουμε το φαινόμενο, λόγου χάρη που υπήρξε στην Καρδίτσα, που από τους τρεις γιατρούς που υπήρχαν οι δύο έφυγαν, προκειμένου να πάνε να καλύψουν προκηρύξεις άλλων νοσοκομείων. Πλέον, οι προκηρύξεις θα ξεκινούν από εκεί που έχουμε τα προβλήματα, ώστε να υπάρχει και η δέσμευση του χρονικού διαστήματος που πρέπει να παραμείνουν σε εκείνη την περιοχή και μετά θα βγαίνουν οι προκηρύξεις για τα μεγάλα αστικά κέντρα, όπου υπάρχει η ζήτηση.

Παράλληλα, όπως το γνωρίζετε, και με το νομοσχέδιο που ψηφίσαμε «Γιατρός για όλους», μία από τις βασικές διατάξεις που έχουμε εισαγάγει είναι η συνεργασία που μπορεί να υπάρχει με ιδιώτες γιατρούς και το Εθνικό Σύστημα Υγείας και βγαίνουν και αντίστοιχες υπουργικές αποφάσεις, προκειμένου είτε με αποστολή των διαγνώσεων σε άλλα δημόσια νοσοκομεία είτε με την αποστολή διαγνώσεων σε ιδιώτες -αλλά αν χρειαστεί να γίνεται και όλη η εξέταση σε ιδιώτες-, ώστε να λειτουργεί κανονικά το νοσοκομείο και να εξυπηρετούνται οι πολίτες.

Αυτή, με συγχωρείτε, είναι η πιο ξεκάθαρη μορφή συνεργασίας δημόσιου και ιδιωτικού τομέα, από την οποία κερδίζει ο πολίτης. Διότι ο πολίτης θα έχανε, αν εμείς βάζαμε τον πολίτη να πάει στην ιδιωτική δομή και να πληρώσει ο ίδιος.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ξέρετε τι σημαίνει επείγον περιστατικό που χρήζει αξονικής; Για πηγαίντε εσείς να μεταφέρετε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Λαμπρούλη, παρακαλώ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μισό λεπτό. Κύριε Λαμπρούλη, στα επείγοντα περιστατικά, που λέτε, είναι δύο οι γιατροί που υπηρετούν. Το πρόβλημα υπήρξε λόγω της αναρρωτικής άδειας του ενός από τους δύο. Με τους δύο λειτουργούσε κανονικά και εφημέρευε το νοσοκομείο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δύο γιατροί δεν μπορεί να εφημερεύουν δεκαπέντε ημέρες συνεχόμενα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λαμπρούλη, παρακαλώ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το νοσοκομείο εφημέρευε κανονικά. Προφανέστατα, είναι πολύ μεγαλύτερη η δυσλειτουργία, αν έχεις δύο αντί να έχεις πέντε.

Το πρόβλημα οξύνθηκε, όταν πήρε αναρρωτική ο ένας από τους δύο. Οπότε τότε έγιναν οι μετακινήσεις και έγινε και η συνεργασία με τον ιδιώτη.

Όσον αφορά σε αυτό το οποίο λέτε για την ευθύνη, με συγχωρείτε, η ευθύνη πάντοτε είναι του γιατρού, ο οποίος θα υπογράψει τη γνωμάτευση. Για ποιο; Για αυτό το οποίο θα δει. Αυτό το συγκεκριμένο που ζητάμε από τον γιατρό, δεν είναι η κλινική εξέταση του ασθενούς. Αυτό το οποίο υπογράφει, είναι το αποτέλεσμα τις απεικονιστικής εξέτασης που βλέπει. Εκεί δημιουργείται…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** …(δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Μα τώρα τι θα κάνουμε; Κύριε Λαμπρούλη, δεν γράφεται τίποτα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λαμπρούλη, ζούμε στην εποχή της τηλεϊατρικής.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δεν μπορώ να ακούω τώρα…

**ΠΡΟΕΔΡΕΥΩΝ (Νικήτας Κακλαμάνης):** Δεν θα του υποβάλλουμε τι θα σας απαντήσει του Υπουργού. Τι να κάνουμε;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Διορθώστε το και εσείς, λόγω ειδικότητας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λαμπρούλη, τυχαίνει να κάνουμε και εμείς το Ιατρικό Δίκαιο και ξέρουμε που φτάνουν σε ευθύνη. Μιλάτε σε έναν Υπουργό που νομοθέτησε για την περίοδο COVID-19 την αυξημένη ασυλία των γιατρών για να προστατεύονται, όταν ψηφίσαμε εδώ το νομοσχέδιο.

Όμως, μην πάμε να δημιουργήσουμε ξαφνικά μία φοβία στους γιατρούς, η οποία δεν υπάρχει. Ένας άνθρωπος που γνωματεύει επάνω σε μία απεικονιστική εξέταση, αυτό το οποίο βλέπει, αυτό θα γράψει.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Οι ίδιοι οι γιατροί το βάζουν το αίτημα αυτό.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το βάζουν το αίτημα. Εγώ λέω, όμως, ότι δεν υπάρχει αυτός ο φόβος και δεν υπάρχει καμμία ευθύνη…

**ΠΡΟΕΔΡΕΥΩΝ (Νικήτας Κακλαμάνης):** Δεν γίνεται, όμως, κουβέντα. Ακολουθεί νομοσχέδιο. Παρακαλώ, ολοκληρώστε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Έχω διακοπεί, γι’ αυτό καθυστερώ, κύριε Πρόεδρε.

Για να ολοκληρώσουμε, προφανώς όταν αυτά γίνονται στο πλαίσιο μιας συνεργασίας, δεν τίθεται θέμα ευθύνης του γιατρού. Η ευθύνη του γεννάται, εάν κάνει λανθασμένη διάγνωση σε αυτό το οποίο βλέπει.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όμως, τα κενά καλύπτονται με την προκήρυξη που βγαίνει και ναι, θα υπάρξει και συνεργασία με τις ιδιωτικές δομές, όπως την έχουμε εξαγγείλει και την υλοποιούμε.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε. Στις επόμενες τρεις ερωτήσεις θα απαντήσει η Υφυπουργός Εργασίας και Κοινωνικών Υποθέσεων κ. Δόμνα Μιχαηλίδου.

Θα συζητηθεί τώρα η πρώτη με αριθμό 732/3-6-2022 επίκαιρη ερώτηση πρώτου κύκλου της Βουλευτού του ΣΥΡΙΖΑ κ. Θεανώς Φωτίου προς τον Υπουργό Εργασίας και Κοινωνικών Υποθέσεων με θέμα: «Η Κυβέρνηση περιορίζει τα voucher για τα παιδιά φέτος στα κέντρα δημιουργικής απασχόλησης παιδιών (ΚΔΑΠ) και κέντρα δημιουργικής απασχόλησης παιδιών με αναπηρία (ΚΔΑΠΜΕΑ) και οδηγεί σε κλείσιμο τις δομές, εντάσσοντας το πρόγραμμα στο “Child Guarantee”».

Ορίστε, κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρία Υφυπουργέ, η ερώτηση αφορά την τύχη του προγράμματος των δωρεάν voucher που δίνουμε στις μητέρες κάθε χρόνο για ΚΔΑΠ και ΚΔΑΠΜΕΑ και την τύχη των εργαζομένων σε αυτές τις δομές. Διότι, η περίοδος χρηματοδότησης από το ΕΣΠΑ είχε λήξει και γνωρίζαμε ότι η Ευρωπαϊκή Επιτροπή δεν θα συνέχιζε το πρόγραμμα ως είχε για τους βρεφονηπιακούς σταθμούς και για τα ΚΔΑΠ.

Πράγματι, πρόσφατα πληροφορηθήκαμε ότι το πρόγραμμα των voucher μετονομάζεται σε «προώθηση και υποστήριξη παιδιών σε ανάγκη και ιδιαίτερα ευάλωτων παιδιών στην προσχολική εκπαίδευση από το πρόγραμμα «Child Guarantee» και θα χρηματοδοτηθεί από το πρόγραμμα «Child Guarantee» -που είναι μόνο για τα φτωχά και ευάλωτα παιδιά- με 500.000.000 ευρώ για την επταετία 2021 - 2027. Αυτά είναι ελάχιστα χρήματα.

Το ΚΔΑΠ και το ΚΔΑΠΜΕΑ, όμως, δεν ανήκουν στην προσχολική εκπαίδευση. Περιλαμβάνονται άρα σε αυτό το πρόγραμμα;

Ακόμα όμως και εάν περιλαμβάνονται, το πρόγραμμα «Child Guarantee» αφορά -όπως γνωρίζουμε όλοι- τα φτωχά και ευάλωτα παιδιά. Έτσι, όμως, αποκλείονται χιλιάδες παιδιά μεσαίων στρωμάτων. Δηλαδή, μία οικογένεια με δύο παιδιά έχει εισοδηματικά κριτήρια 27.000 ευρώ που ωφελήθηκαν την προηγούμενη περίοδο.

Το 2019 ο ΣΥΡΙΖΑ είχε βάλει 229.000.000 ευρώ από τον κρατικό προϋπολογισμό, διότι οι ευρωπαϊκοί πόροι ήταν μόνο 60.000.000 ευρώ και είχαμε καλύψει όλα τα παιδιά με πλήρεις φακέλους -εκατόν πενήντα πέντε χιλιάδες από εβδομήντα εννέα χιλιάδες που παραλάβαμε.

Εσείς δεν ακολουθήσατε αυτή την πολιτική, με αποτέλεσμα το διάστημα 2020 - 2021 να αφήσετε εκτός του προγράμματος για δωρεάν voucher πενήντα με εξήντα χιλιάδες παιδιά από τα ΚΔΑΠ με πλήρεις φακέλους.

Τώρα, με τα νέα δεδομένα, εάν δεν χρηματοδοτήσετε γενναία από τον κρατικό προϋπολογισμό τα voucher των βρεφονηπιακών και των ΚΔΑΠ, χιλιάδες παιδιά θα αποκλειστούν και οι δημοτικές δομές θα κλείσουν.

Έτσι, με απλούς υπολογισμούς, για να καλύψετε όλα τα παιδιά που δικαιούνται δωρεάν voucher, απαιτούνται τουλάχιστον 350.000.000 ευρώ τον χρόνο. Δηλαδή 2.500.000.000 ευρώ στην επταετία. Εσείς πήρατε μόνο 500.000.000 ευρώ.

Επομένως, επαναδιατυπώνω την ερώτηση: Πράγματι, θα εντάξετε τα vouchers για τα ΚΔΑΠ και ΚΔΑΠΜΕΑ στη χρηματοδότηση του «Child Guarantee», που αφορά μόνο τα φτωχά και ευάλωτα παιδιά; Και, δεύτερον, θα προσθέσετε χρηματοδότηση στο πρόγραμμα για νέους κρατικούς πόρους ύψους 2 δισεκατομμυρίων περίπου για την επταετία, ώστε χιλιάδες παιδιά των μεσαίων στρωμάτων οικογενειών να μην αποκλειστούν και, βέβαια, να μην κλείσουν δομές και να απολυθούν εργαζόμενοι;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρία Μιχαηλίδου, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρία Βουλευτά, δεν είναι ανάγκη κάθε φορά που το χρηματοδοτικό σκέλος μιας πολιτικής λήγει και, μάλιστα, η λήξη αυτού είναι κάτι που γνωρίζουμε, καθώς κάθε προγραμματική περίοδος έχει έναν πολύ προκαθορισμένο χρόνο -έτσι; το ξέρετε και το ξέρετε ίσως όσο καλά το γνωρίζω και εγώ- και δεν γίνεται κάθε φορά όταν λήγει ένα χρηματοδοτικό πλαίσιο, το οποίο είναι προκαθορισμένο, να ερχόμαστε και να κινδυνολογούμε. Βεβαίως, καταλαβαίνω ότι πολλές φορές, αν όχι τις περισσότερες, ορθολογική σκέψη πίσω από την κινδυνολογία δεν υπάρχει.

Όσον αφορά την προσχολική αγωγή και κέντρα δημιουργικής απασχόλησης και εντός αυτών κέντρα δημιουργικής απασχόλησης ατόμων με αναπηρία, έχουμε δείξει -όχι στα λόγια, όχι στους στις συζητήσεις εδώ στο εθνικό Κοινοβούλιο που έχουμε κάνει απλά μεταξύ μας ή με άλλους δικούς συναδέλφους- εμπράκτως ότι η χρηματοδότηση, αλλά και η ποιοτική αναβάθμιση και των δύο -και της προσχολικής αγωγής αλλά και των κέντρων δημιουργικής απασχόλησης- τόσο παιδιών τυπικής ανάπτυξης όσο και παιδιών με αναπηρία είναι ουσιαστική προτεραιότητά μας στην ενίσχυσή της.

Υπενθυμίζω ότι και μέσα στη χρονιά της πανδημίας ή δυστυχώς μέσα στις χρονιές της πανδημίας, όπου εκεί τα εισοδήματα δυστυχώς πέσανε και άρα οι αιτήσεις οι οποίες ήταν κάτω από το εισοδηματικό όριο στους βρεφονηπιακούς σταθμούς και στα κέντρα δημιουργικής απασχόλησης ήταν περισσότερες από ότι προηγουμένως, όλες καλύφθηκαν θεωρώντας το από τη δική μας την πλευρά υποχρέωση χωρίς να γίνει κανένας λόγος γι’ αυτό.

Επίσης, θεσμοθετήσαμε και υλοποιήσαμε το παράλληλο πρόγραμμα βάζοντας εντός, χρηματοδοτώντας εντός των βρεφονηπιακών σταθμών τις γυναίκες δημοσίους υπαλλήλους, αλλά και 36% -αν θυμάμαι καλά- υψηλότερα εισοδήματα.

Τι λέμε τώρα; Αλλάζει η προγραμματική; Αλλάζει η προγραμματική. Είναι προκαθορισμένο αυτό. Δεν είναι κάτι καινούργιο. Γιατί είμαστε χαρούμενοι; Γιατί με πάρα πολλή δουλειά από τη δική μας την πλευρά μπορούμε και τα πρώτα χρόνια της νέας προγραμματικής περιόδου εντάσσουμε τόσο τους βρεφονηπιακούς όσο και τα κέντρα δημιουργικής απασχόλησης τυπικής ανάπτυξης και παιδιών με αναπηρία -και θέλω να είμαι σαφής σε αυτό- κάτω ακριβώς από το ίδιο χρηματοδοτικό πλαίσιο που ήταν και πριν. Δηλαδή και στους βρεφονηπιακούς, που γνωρίζετε πολύ καλά πόσο προτεραιότητά μας είναι και βάση του νέου παράλληλου προγράμματος που αύξησε κατά 20% τον προϋπολογισμό για όσες μητέρες εντάσσονται μέσα στο κομμάτι της χρηματοδότησης, για τα κουπόνια τα λεγόμενα των βρεφονηπιακών σταθμών, έχουμε το παράλληλο πρόγραμμα με 36% υψηλότερα εισοδήματα που μπορούν να ενταχθούν εντός αυτού, αλλά και για τα κέντρα δημιουργικής απασχόλησης.

Το λέω ειλικρινώς. Ξέρετε ότι γνωρίζω τα νούμερα μου. Δεν υπάρχει περίπτωση να μην καλυφθούν από το «Child Guarantee» της επόμενης προγραμματικής περιόδου, αλλά και από εθνικούς πόρους. Αυτό είναι κάτι το οποίο ισχύει και ισχύει οριζόντια.

Συνεχίζουμε τον αυξημένο προϋπολογισμό για τους βρεφονηπιακούς σταθμούς τουλάχιστον κατά 20%, όπως κάναμε και βλέπουμε τι δημοσιονομικό χώρο έχουμε να αυξήσουμε περαιτέρω αυτό το 20%. Επίσης, συνεχίζουμε με τα κέντρα δημιουργικής απασχόλησης όλων των παιδιών που θα χρειαστεί. Υπενθυμίζω ότι 25% περισσότερα παιδιά χρηματοδοτούνται σήμερα από ότι τρία χρόνια πριν για κέντρα δημιουργικής απασχόλησης. Και συνεχίζουμε σίγουρα με ακριβώς την ίδια χρηματοδότηση των κέντρων δημιουργικής απασχόλησης παιδιών τυπικής ανάπτυξης. Εδώ υπενθυμίζω το τελευταίο στατιστικό ότι είχαμε 25% περισσότερα αιτήματα και υπερδιπλασιασμό των δομών.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Κυρία Υφυπουργέ, κανείς δεν σπεκουλάρει πάνω σε ένα τεράστιο κοινωνικό θέμα, το οποίο είναι τα ΚΔΑΠ και οι βρεφονηπιακοί σταθμοί. Όμως, αφήσατε επί δύο χρονιές εξήντα χιλιάδες παιδιά με πλήρεις φακέλους εκτός ΚΔΑΠ.

Τι ακριβώς μου απαντήσατε; Ότι τα πήρατε αυτά τα παιδιά; Γιατί δεν το λέτε λοιπόν, στους ανθρώπους που μείνανε με πλήρεις φακέλους εκτός; Σε αυτό είπατε μια ανακρίβεια.

Το δεύτερο είναι ότι εκδώσατε τον Νοέμβριο του 2020 τον ν.4756, όπου έμπαινε υποτίθεται σαφές πλαίσιο ίδρυσης και λειτουργίας των ΚΔΑΠ και ΚΔΑΠΜΕΑ, δημόσιων και ιδιωτικών, και δημιουργήσατε με αυτόν τον νόμο μεγαλύτερη σύγχυση από τα προβλήματα που πηγαίνατε να λύσετε. Γιατί; Γιατί δεν είναι σαφές, παρά με συνεχείς αναβολές της ισχύος του νόμου, αν τελικά τα δημοτικά ΚΔΑΠ μπορούν να λειτουργούν μέσα στα δημοτικά σχολεία και απλά δίνετε συνεχείς αναβολές του νόμου. Τελικά τι θα κάνετε; Δεν γνωρίζουμε και σε αυτό.

Τώρα υπήρξε πρόβλημα με την εφαρμοστική, γιατί έξι μήνες μετά ξέρετε ότι δεν πληρώθηκαν οι άνθρωποι με αποτέλεσμα να δημιουργούνται μεγάλες καθυστερήσεις στην πληρωμή. Παράλληλα, επειδή μειώθηκαν τα vouchers, τα δημοτικά ΚΔΑΠ και ΚΔΑΠΜΕΑ -λόγω κορωνοϊού μειώθηκαν, θυμάστε πολύ καλά γιατί μειώθηκαν- κινδυνεύουν να κλείσουν και το προσωπικό τους να απολυθεί.

Κυρία Υπουργέ, με βάση τα στοιχεία της ΠΑΣΕΚΔΑΠ που μπορώ να σας καταθέσω -είναι και εν γνώσει σας- από πέρυσι ως φέτος έκλεισαν πενήντα εφτά δημοτικά ΚΔΑΠ και απολύθηκαν οι εργαζόμενοί τους. Αυτά είναι στοιχεία. Δεν μπορείτε να τα αμφισβητήσετε. Δεκάδες άλλοι είδαν τις συμβάσεις τους πλήρους απασχόλησης, δηλαδή τα οκτάωρα που πληρωνόντουσαν, να γίνονται μερικής τετράωρης απασχόλησης.

Συγχρόνως, αυτή τη στιγμή σας κάνω έκκληση, διότι κινδυνεύει να κλείσει το ΚΔΑΠ του Ωραιοκάστρου και το ΚΔΑΠΜΕΑ των Γρεβενών. Οι περισσότεροι εργαζόμενοι στα ΚΔΑΠ απασχολούνται εκεί δεκαπέντε με είκοσι χρόνια. Είναι εξειδικευμένοι επιστήμονες με έργο παρόμοιο με εκείνο των εκπαιδευτικών. Διότι δεν είναι απλά φροντιστές, δεν κάθονται οκτώ ώρες με τα παιδιά, δεν είναι πάρκινγκ τα ΚΔΑΠ. Νομίζω ότι σε αυτό συμφωνείτε. Έχουμε συζητήσει πολλές φορές για αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε

Άρα αυτοί κάνουν εκπαιδευτικό έργο, προετοιμάζουν όλη την ιστορία. Πρέπει να αλλάξετε τον κανονισμό ως προς αυτό. Στις 4 Απριλίου είχαμε υποβάλει ερώτηση για το πού βρίσκεται το σχέδιο του «Child Guarantee», αν έχει υποβληθεί εμπρόθεσμα στην Ευρωπαϊκή Επιτροπή, αν έχει εγκριθεί το κονδύλι κ.τ.λ.. Σήμερα καταλαβαίνουμε γιατί δεν μας απαντήσατε. Δύο μήνες μετά μου απαντάτε ότι το σταμάτησε το πρόγραμμα ΕΣΠΑ και τώρα μπήκαν όλα στο «Child Guarantee» που είναι μόνο για τα φτωχά παιδιά και για τα ευάλωτα.

Εγώ ακούω την υπόσχεση που δίνετε και φαντάζομαι ότι όλοι οι εργαζόμενοι, αλλά και οι μητέρες, ανακουφίζονται να ακούνε ότι, πρώτον, δεν θα αλλάξετε το ύψος του voucher και, δεύτερον, θα πάρετε όσα παιδιά πήρατε και πέρυσι. Αφήσατε, βέβαια, και πέρυσι εξήντα χιλιάδες παιδιά απ’ έξω. Να τα πάρετε φέτος ελπίζω.

Και για να τελειώνω, όμως, διατυπώνω το ερώτημα και σας ρωτάω πάλι: Θα προσθέσετε τα αναγκαία χρήματα από τον κρατικό προϋπολογισμό, με διαβεβαιώνετε σε αυτό, για να μην αποκλειστούν παιδιά μεσαίων εισοδημάτων, σήμερα που η ακρίβεια έχει ρημάξει τις οικογένειές τους και θα μετατρέψετε τα δημοτικά ΚΔΑΠ και ΚΔΑΠΜΕΑ σε μόνιμες δομές των δήμων και θα εντάξετε σε αυτές το προσωπικό με αυξημένη μοριοδότηση στα πρότυπα που κάναμε εμείς το «Βοήθεια στο Σπίτι»; Η ερώτηση είναι σαφής.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υφυπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κυρία Βουλευτά, αν δεν κάνω λάθος, ήσασταν στην ίδια θέση με εμένα μόνο πιο αναβαθμισμένη. Έτσι; Αν δεν κάνω λάθος, στη δική σας θητεία υπήρχε και νομοθετική πρωτοβουλία από πλευράς σας. Οπότε φαντάζομαι ότι αν είχατε βρει την ανάγκη τόσο υψηλή, έτσι ώστε να κρατικοποιηθούν τα ΚΔΑΠ -δεν ξέρω αν έχετε στο μυαλό σας τα ιδιωτικά, μόνο τα δημοτικά, έτσι ώστε να γίνουν όλοι μόνιμοι δημόσιοι υπάλληλοι- θα ήταν κάτι το οποίο θα είχατε κάνει αυτά τα τεσσεράμισι χρόνια -γιατί κάθε φορά λέω πέντε και με διορθώνετε- τα οποία ήσασταν στη θέση αυτή.

Οπότε φαντάζομαι ότι αν ήταν τόσο μεγάλη προτεραιότητα για εσάς… Σας το λέω ότι για εμάς δεν είναι.

**ΘΕΑΝΩ ΦΩΤΙΟΥ:** … (δεν ακούστηκε)

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Για εμάς προτεραιότητα είναι οι βρεφονηπιακοί σταθμοί αυτή τη στιγμή. Προτεραιότητα και βασικός άξονας του «Child Guarantee» είναι οι βρεφονηπιακοί σταθμοί, είναι η πρόσβαση σε καλή, σε ποιοτική προσχολική αγωγή.

Πρώτα είναι αυτό -γιατί στην πολιτική, όπως και σε όλα τα πράγματα στη ζωή υπάρχουν προτεραιότητες- και μετά είναι η δημιουργική απασχόληση των παιδιών του δημοτικού μετά το σχολείο. Γιατί; Ένας κύριος λόγος πίσω από αυτό είναι το ολοήμερο σχολείο. Γιατί η συνάδελφός μου, η κ. Κεραμέως, εδώ πέρα κάνει πάρα πολύ ουσιαστική δουλειά, έτσι ώστε να καταφέρει να επεκτείνει σε όλη την Ελλάδα τη λειτουργία του ολοήμερου σχολείου. Οπότε, δεδομένου του ότι υπάρχει το ολοήμερο σχολείο και υπερπολλαπλασιάζεται κάθε χρόνο, η προτεραιοποίηση των κέντρων δημιουργικής απασχόλησης δεν είναι τόσο υψηλής αξίας όσο αυτή της ενίσχυσης των βρεφονηπιακών σταθμών.

Και τώρα για να είμαι λίγο πιο συγκεκριμένη ως προς τα επιμέρους ερωτήματα τα οποία θέσατε, για αρχή λέτε ότι τα κέντρα δημιουργικής απασχόλησης κλείνουν. Πώς κλείνουν τα κέντρα δημιουργικής απασχόλησης;

Έχουμε μία Κυβέρνηση η οποία κάνει τα εξής τρία πράγματα: Πρώτον, συνεχίζει την ήδη ενισχυμένη χρηματοδότηση των βρεφονηπιακών σταθμών κατά 20%, αυξάνοντας κατά 37% τα εισοδηματικά κριτήρια όλων όσοι υπάγονται κάτω από αυτό. Δεύτερον, έχει ήδη εντάξει στα κέντρα δημιουργικής απασχόλησης παιδιών με αναπηρία 25% περισσότερα παιδιά από ό,τι πρότινος. Πολύ πιθανόν αυτό να είναι επειδή ευτυχώς έχουμε περισσότερα κέντρα δημιουργικής απασχόλησης παιδιών με αναπηρία, άρα καλύπτονται οι περισσότερες ανάγκες που υπάρχουν. Δεν θα πω κάτι διαφορετικό. Και τρίτον, διατηρεί την ίδια χρηματοδότηση για τα κέντρα δημιουργικής απασχόλησης και μάλιστα -και θέλω να σας ενημερώσω γι’ αυτό, γιατί δεν γνωρίζω αν το γνωρίζετε- έχουμε φτιάξει νέο πρόγραμμα, το οποίο ονομάζουμε «Κέντρα Δημιουργικής Απασχόλησης σε STEM», δηλαδή «Science – Technology – Engineering - Mathematics».

Τι σημαίνει αυτό; Ότι για παιδιά της ηλικίας του γυμνασίου θέλουμε μετά το σχολείο με ειδικά επιστημονικά προγράμματα καταρτισμένα από ειδικούς επιστήμονες σε αυτές τις τέσσερις επιστήμες να μπορούν να πηγαίνουν κατά 50% σίγουρα κορίτσια, έτσι ώστε να έχουμε και την έμφυλη διάσταση σε αυτό. Έχουμε ήδη εξασφαλίσει και διασφαλίσει 17 εκατομμύρια ευρώ από το Ταμείο Ανάκαμψης, τη συνέχιση της χρηματοδότησης αυτών από το ΕΣΠΑ, έτσι ώστε να έχουμε περισσότερα STEM - ΚΔΑΠ στο γυμνάσιο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Τέλος -και θα μου επιτρέψετε μόνο να κλείσω με αυτό- για τα ΚΔΑΠ των ατόμων με αναπηρία εδώ πέρα στο εθνικό Κοινοβούλιο ζητήσαμε σε όλους εσάς τους τριακόσιους να ψηφίσετε τη διάταξή μας για την έκτακτη χρηματοδότηση ΚΔΑΠΜΕΑ και ΚΔΗΦ, έτσι ώστε μέσω της ΗΔΙΚΑ να βγει το παρουσιολόγιο των παιδιών που δεν πήγαν λόγω του ότι ήταν ανεμβολίαστα τον καιρό αυτό, για να μπορέσουμε να αποζημιώσουμε αυτούς τους ανθρώπους που τρέχουν είτε ΚΔΗΦ είτε ΚΔΑΠΜΕΑ για τα λειτουργικά τους έξοδα, τα οποία δεν μειώθηκαν, καθ’ ότι οι παρουσίες τους ήταν λιγότερες. Οπότε και σε αυτό ακριβώς έχουμε προνοήσει.

Νομίζω ότι σας είπα τα τρία στοιχεία. Για τους βρεφονηπιακούς σταθμούς συνεχίζουμε ενισχυμένη χρηματοδότηση, για τα ΚΔΑΠΜΕΑ συνεχίζουμε και εκεί ενισχυμένη χρηματοδότηση 25%, για τα κέντρα δημιουργικής απασχόλησης τυπικών παιδιών συνεχίζουμε την ίδια χρηματοδότηση. Δεν είναι κάτι στο οποίο έχουμε ποτέ δεσμευτεί ότι όσο αυξάνεται η ζήτηση τόσο το κράτος θα την καλύπτει, όμως, δεν πάμε πίσω στη χρηματοδότηση που ήδη υπάρχει.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην τρίτη με αριθμό 738/6-6-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εργασίας και Κοινωνικών Υποθέσεων, με θέμα: «Καμμία αύξηση στα επιδόματα αναπηρίας εδώ και έντεκα χρόνια».

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, στις 20 Απριλίου ο Πρωθυπουργός ήρθε και δήλωσε ότι θα δώσει αύξηση στον κατώτατο μισθό κατά 9,7%. Να σημειώσουμε εδώ πέρα ότι με βάση τους υπολογισμούς για τους πιο ευάλωτους ανθρώπους ο πληθωρισμός αυτή τη στιγμή δεν είναι 10%, αλλά ξεπερνά κατά πολύ το 20%, οπότε όλα αυτά τα ποσά είναι απειροελάχιστα με βάση τις ανάγκες. Όμως, έδωσε κάτι.

Την ίδια στιγμή, κυρία Υπουργέ -και ερχόμαστε στα θέματα αρμοδιοτήτων σας- εδώ και έντεκα χρόνια δεν έχει δοθεί η παραμικρή αύξηση στα επιδόματα αναπήρων. Έντεκα χρόνια! Να συμφωνήσουμε σε αυτή την Αίθουσα ότι το κόστος έχει αυξηθεί αυτά τα έντεκα χρόνια πάνω από 30%, με αποκορύφωμα προφανώς τις τελευταίες αυξήσεις; Πώς νοείται σε αυτούς τους ανθρώπους που δεν μπορούν να τα βγάλουν πέρα -οι οικογένειές τους τους ενισχύουν χωρίς να έχουν, από το υστέρημά τους- να έχουμε μέχρι το 2011 ετήσιες αυξήσεις στα επιδόματά τους της τάξης του 7% με 10% και από το 2011 και μετά όλα αυτά να κόβονται; Πώς είναι δυνατόν να μην απαντάτε στις αιτήσεις των θεσμικών τους φορέων, να μην προχωράτε σε αυτές τις απαραίτητες αυξήσεις;

Θα μου πείτε ότι εσείς έχετε κάνει ένα σχέδιο, το εθνικό σχέδιο για τα δικαιώματα των ατόμων με αναπηρία. Επειδή έχετε σπουδάσει σε αγγλόφωνες χώρες, ξέρετε ότι το action plan δεν σημαίνει ευχολόγιο στις άλλες χώρες. Το action plan σημαίνει εκεί που εφαρμόζεις λες «θα κάνω ένα, δύο, τρία, θα τα κάνω ως τότε» και γίνονται. Αυτό είναι ένα action plan. Δεν έχουμε κάτι τέτοιο στην περίπτωσή μας αυτή τη στιγμή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μας πείτε, επίσης, ότι έχετε δώσει τα έκτακτα επιδόματα, στις 31-12 μία έκτακτη οικονομική ενίσχυση 250 ευρώ -και ολοκληρώνω, κύριε Πρόεδρε- και στα μέσα Απριλίου, το Πάσχα, ένα επίδομα 200 ευρώ για την ακρίβεια. Είναι ξεκάθαρο -το λέει και η ΕΣΑΜΕΑ, διαβάζω την ανακοίνωσή της- ότι το έκτακτο επίδομα κατά της ακρίβειας που θα δοθεί από την Κυβέρνηση δεν μπορεί ούτε στο ελάχιστο να λειτουργήσει ως αντιστάθμισμα της ακρίβειας. Χρειάζεται ουσιαστική στήριξη με εύλογες αυξήσεις στα επιδόματα αναπηρίας και στις συντάξεις των χαμηλοσυνταξιούχων με αναπηρία. Είναι δικαίωμα για αυτούς τους ανθρώπους να μπορούν να επιβιώσουν σήμερα με τις σημερινές συνθήκες.

Δεν ζητάμε ένα φιλοδώρημα εδώ και εκεί, ζητάμε αυτό που δικαιούνται, καθώς σας έχουμε καταθέσει και τα δεκαέξι σημεία του Συλλόγου ΑΜΕΑ Ιλίου, που είναι αυτονόητα πράγματα για όλες τις άλλες χώρες της Ευρωπαϊκής Ένωσης. Θέλουμε και την απάντησή σας στα σημεία. Θα επανέλθω και πιο αναλυτικά στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Μιχαηλίδου, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Βουλευτά, είναι εύλογη η ανησυχία σας για την άσκηση γύρω από την αύξηση των επιδομάτων τόσο αναπηρίας όσο και του ελάχιστου εγγυημένου εισοδήματος. Και αυτό γιατί και μέσα στην πανδημία, αλλά και ακόμα περισσότερο τώρα με την ενεργειακή κρίση και όλη την αύξηση -αν θέλετε- στις τιμές των αγορών προϊόντων η αλήθεια είναι ότι για όλους μας και δη για τους πιο ευάλωτους η ζωή έχει γίνει πολύ πιο δύσκολη. Οπότε στο κομμάτι αυτό δεν σας κρύβω -και νομίζω ότι είναι κοινή γνώση- ότι πλέον με το Υπουργείο Οικονομικών και με το Συμβούλιο Οικονομικών Εμπειρογνωμόνων γίνεται συγκεκριμένη άσκηση εργασίας, έτσι ώστε να δούμε στην ίδια λογική με τον κατώτατο μισθό, αλλά και το επίδομα ανεργίας του ΟΑΕΔ πώς μπορούν τα επιδόματα και δη τα επιδόματα που δίνονται στους πιο ευάλωτους συμπολίτες μας, το ελάχιστο εγγυημένο εισόδημα και το επίδομα αναπηρίας, να ακολουθήσουν τον ίδιο τρόπο της προσαρμογής σε όλες αυτές τις πληθωριστικές πιέσεις. Άρα αυτό είναι κάτι που γίνεται όση ώρα μιλάμε και εγώ ως οικονομολόγος προσπαθώ και συμβάλλω όσο μπορώ και όσο μου απομένει στο μυαλό στον σκοπό αυτό.

Η αλήθεια είναι, όμως, ότι παράλληλα με αυτό και παράλληλα με την ποσοτική ανά μήνα ενίσχυση και προσαρμογή αυτής στα πληθωριστικά δεδομένα -ας πούμε- των αγορών, αυτό που γίνεται είναι οι έκτακτες δόσεις. Γιατί; Γιατί μέχρις ότου καταλάβουμε και καταλάβουν τα στελέχη του Υπουργείου Οικονομικών τη διάσταση και τη διάρκεια αυτών των πληθωριστικών πιέσεων πρέπει να ενισχύσουμε τους συμπολίτες μας. Και το έχουμε κάνει. Το έχουμε κάνει τα τελευταία δύο χρόνια τέσσερις φορές με δύο έκτακτες ενισχύσεις την περίοδο προ Χριστουγέννων, με μία έκτακτη ενίσχυση την περίοδο προ Πάσχα και άλλη μία έκτακτη ενίσχυση τον Απρίλιο, ανεξαρτήτως Πάσχα, του 2021. Οπότε, δεδομένου του ότι η πίεση αυτή στο δικό μας το μυαλό είναι μεγάλη και θέλουμε να βοηθήσουμε όσο το δυνατόν αμεσότερα γίνεται, αυτή η δουλειά γίνεται μέσω των έκτακτων δόσεων.

Παράλληλα, όμως -και σας το λέω- γίνεται αυτή η άσκηση στο επίπεδο της αναπροσαρμογής -προς τα πάνω προφανώς- των επιδομάτων, του ελάχιστου εγγυημένου εισοδήματος και του επιδόματος αναπηρίας.

Τώρα, τι ήθελα να σας πω; Η αλήθεια είναι ότι δεν σας κρύβω ότι χάθηκα λίγο στην πληθώρα των ερωτηματικών και δη ερωτηματικών και ερωτημάτων που δεν αφορούν αποκλειστικά στο δικό μας εδώ το Υπουργείο και το Υφυπουργείο. Υπάρχουν κομμάτια που αφορούν στο Υπουργείο Υγείας, κομμάτια που αφορούν στο Υπουργείο Ενέργειας, κομμάτια που αφορούν στο Υπουργείο Παιδείας, τα οποία και θα καταθέσω εδώ στα Πρακτικά, για να έχετε κάποιες απαντήσεις που ζήτησα από τα συναρμόδια Υπουργεία, καθ’ ότι δεν ήμουν εγώ η καθ’ ύλην αρμόδια.

Θέλω να σας πω ότι υποβάλλετε μια ερώτηση στην οποία ουσιαστικά απουσιάζει η πολιτική στόχευση. Διαβάζω μεταξύ άλλων το αίτημα για τη συμπερίληψη και άλλων παθήσεων σε αυτές που χρήζουν προσωπικό βοηθό και δεν καταλαβαίνω, κύριε Βουλευτά. Τελικά, είστε υπέρ ή κατά της υπηρεσίας του «Προσωπικού Βοηθού»;

Γιατί θα ήθελα να υπενθυμίσω ότι όταν το Κοινοβούλιο αυτό ψήφισε τον ν.4837, ο οποίος θέσπιζε τον «Προσωπικό Βοηθό» για κάθε άτομο με αναπηρία χωρίς καμμία συγκεκριμενοποίηση, αν θέλετε, του ποια θα είναι αυτή η αναπηρία -θα είναι κινητική, θα είναι αισθητηριακή, θα είναι νοητική, θα είναι νευροαναπτυξιακή; Τι θα είναι αυτή η αναπηρία; Όλες εντάσσονται στο πλαίσιο «Προσωπικού Βοηθού»- το κόμμα σας και εσείς ο ίδιος, γιατί ήταν προφανώς ίδια η γραμμή του κόμματος σας, ψηφίσατε κατά και στην ολότητα του νομοσχεδίου και κατ’ άρθρον. Οπότε ίσως στη δική σας δευτερολογία, θα μπορούσατε να απαντήσετε σε αυτό, γιατί πραγματικά δεν έχω πολυκαταλάβει τον σκοπό της ερώτησής σας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, εμείς σαν ΜέΡΑ25 είμαστε υπέρ της προστασίας των ανθρώπων με αναπηρία. Ζητάμε τα αυτονόητα πράγματα εδώ πέρα. Βέβαια, όπως ξέρετε πάρα πολύ καλά, ο διάβολος κρύβεται στις λεπτομέρειες, οπότε πάρα πολλές φορές έχουμε διαφωνήσει με τροπολογίες που μπορεί και να ψηφίζαμε, ιδίως όταν έρχονται ταυτόχρονα μαζί με άλλα πράγματα.

Να σας πω πολύ απλά την εμπειρία μου στο Ευρωπαϊκό Κοινοβούλιο. Όταν διαφωνούσες σε μια τροπολογία, τη χώριζες στα δύο και επέλεγες τι θα ψηφίσεις. Αυτά που μας φέρνετε πάρα πολύ συχνά εδώ πέρα στη Βουλή είναι σε μια τροπολογία να έχετε πράγματα με τα οποία θα συμφωνούσαμε σε ένα μέρος της τροπολογίας και ένα μέρος που να διαφωνούμε. Εκεί δεν μπορούμε να ψηφίσουμε. Δεν μπορούμε να ψηφίσουμε για να κινηθεί το πράγμα στα καλύτερα. Ίσως αν η ψήφος μας σε μερικά θέματα έκρινε αν θα περάσει ή όχι, να ήταν διαφορετική. Αλλά αυτό που μας φέρνετε διαρκώς σε αυτό το Κοινοβούλιο είναι να βάζετε σε μια τροπολογία κάτι καλό με κάτι κακό ή κάτι μη ολοκληρωμένο. Ας αλλάξουμε τον Κανονισμό σε αυτήν τη Βουλή για να μπορούμε να ψηφίζουμε το τμήμα με το οποίο συμφωνούμε.

Τώρα θέτουμε την έλλειψη εκπροσώπων ΑΜΕΑ στα κέντρα αποφάσεων και ιδίως σε θέματα που αφορούν υποδομές. Αυτό καταλαβαίνω ότι δεν είναι εντελώς στο Υπουργείο σας, αλλά είναι στο κομμάτι που είναι σε συντονισμό με το Υπουργείο σας.

Έχουμε μηδενική κάλυψη αναλώσιμων υλικών καθημερινής χρήσης αυτή τη στιγμή. Να πούμε τα πράγματα με το όνομά τους: οι πάνες ακράτειας δεν καλύπτονται. Μπορεί για κάποιους ανθρώπους όλα αυτά να είναι λεπτομέρειες, όμως, για κάποιους ανθρώπους που έχουν βαριές αναπηρίες αυτό είναι μια καθημερινότητα.

Έχουμε μηδενική κάλυψη αναλώσιμων νοσηλείας, επιθέματα για κατάκλιση κ.λπ., για ανασφάλιστους ΑΜΕΑ που παίρνουν επιδόματα από τον ΟΠΕΚΑ. Χρειάζεται επικαιροποίηση της λίστας βοηθημάτων. Πλέον δεν ζούμε στη δεκαετία του 1980. Ένας άνθρωπος με αναπηρία χρειάζεται iPhone, τάμπλετ, λάπτοπ με κατάλληλες εφαρμογές, γιατί τα συγκεκριμένα έχουν αυτές τις εφαρμογές. Δεν υπάρχει αυτή η επικαιροποίηση.

Χρειάζονται ράμπες εισόδου και εξόδου σε διάφορες δημόσιες υποδομές και στο σπίτι τους. Για τον «Προσωπικό Βοηθό» δεν έχει συμπεριλάβει την παράλυση μετά από εγκεφαλικό και άλλα θέματα αντίστοιχα. Η «Βοήθεια στο Σπίτι» χρειάζεται να είναι σε εικοσιτετράωρη βάση. Αυτά τα πράγματα είναι αυτονόητα. Δέχεστε σαν πολιτεία ότι κάποιος χρειάζεται βοήθεια στο σπίτι και είναι δυνατόν να μην είναι εικοσιτετράωρη; Δηλαδή, αν συμβεί κάτι σε έναν άνθρωπο με αναπηρία μια ώρα που είναι κλειστή η «Βοήθεια στο Σπίτι», τι θα κάνει;

Χρειάζεται ανάπτυξη συστήματος επαγγελματιών για την αποκατάσταση φυσικοθεραπείας, εργοθεραπείας, λογοθεραπείας. Χρειάζεται η υποστήριξη του Εθνικού Κέντρου Αποκατάστασης. Ξέρω ότι ξεφεύγει από την άμεση αρμοδιότητά σας γιατί είναι στο Υπουργείο Υγείας και το έχω φέρει προς συζήτηση. Όμως δεν είναι αυτό σημαντικό κομμάτι στην εφαρμογή του σχεδίου δράσης που εσείς θεωρείτε και δικό σας έργο; Αυτή τη στιγμή καταρρέει αυτό το Εθνικό Κέντρο Αποκατάστασης, η μοναδική δημόσια δομή που έχουμε.

Χρειάζονται επιδόματα για τις ιατρικές επισκέψεις κατοίκων που καλύπτονται από τον ΕΦΚΑ σε περιπτώσεις κινητικών αναπήρων, για τη δημιουργική απασχόληση για ανήλικους και ενήλικους με θέματα αναπηρίας. Κι ένα βασικό θέμα που αφορά εσάς είναι η «Στέγη Υποστηριζόμενης Διαβίωσης» για μοναχικούς ΑΜΕΑ και ιδίως για αυτούς που χάνουν τον γονέα-βοηθό τους. Επίσης, ζητάμε χρηματοδότηση και επέκταση του θεσμού των σκύλων-οδηγών, προγράμματα του ΟΑΕΔ –που τα καταργήσατε βέβαια- για την ένταξη των ΑΜΕΑ στην παραγωγική διαδικασία με επιδοτήσεις σε ιδιωτικές επιχειρήσεις και κατασκευή υποδομών ΑΜΕΑ σε δημόσια κτήρια.

Αυτά είναι αυτονόητα για τις άλλες χώρες. Εμείς δεν ζητάμε κάτι ιδιαίτερο. Ζητάμε το άτομο με αναπηρία να μην εξαφανίζεται από την κοινωνία μας και να χρειάζεται να είναι στο σπίτι του, αλλά να έχει τις δυνατότητες να είναι μέλος αυτής της κοινωνίας. Η κοινωνία μας φταίει που τα άτομα αυτά με τα ζητήματα αναπηρίας δεν είναι ανάμεσά μας, όπως συμβαίνει σε άλλες χώρες και είναι κλεισμένα στο σπίτι τους γιατί δεν μπορούν να κάνουν τίποτα.

Όσο για την αναφορά για το Υπουργείο Οικονομικών πραγματικά θέλω να πω τα εύσημα. Ευχόμαστε πραγματικά «καλό αγώνα». Καταλαβαίνουμε τη δυσκολία σας να τους πείσετε για τα αυτονόητα. Εύχομαι να τα καταφέρετε, γιατί αυτό που βγαίνει προς τα έξω είναι ότι η Κυβέρνηση είναι ανάλγητη αυτή τη στιγμή.

**ΠΡΟΕΔΡΕΥΩΝ (Νικήτας Κακλαμάνης):** Κυρία Μιχαηλίδου, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Βουλευτά, κοινοβουλευτική δεν είμαι, αλλά η αλήθεια είναι ότι κάποιες βασικές διαδικασίες κοινοβουλευτικές τις γνωρίζω. Ο ν.4837, ο νόμος μας δηλαδή για την κοινωνική προστασία είχε πληθώρα άρθρων για τον «Προσωπικό Βοηθό». Πραγματικά στεναχωριέμαι που δεν το γνωρίζετε. Δεν ήταν μια τροπολογία. Ήταν πληθώρα άρθρων -έξι άρθρα αν δεν κάνω λάθος- τα οποία όλα, όπως και το νομοσχέδιο για την κοινωνική προστασία, είχαν περάσει από δημόσια διαβούλευση.

Αν θυμάμαι καλά, που θυμάμαι καλά, δεν είχαμε δει κάποια πρόταση ούτε από εσάς ούτε από το κόμμα σας. Το μόνο που θυμάμαι και μάλιστα είναι και πολύ σύντομη η μνήμη, καθότι μου το είπατε πριν λίγο, είναι ξανά ότι δεν ψηφίσατε τίποτα από αυτό. Δεν απείχατε, το καταψηφίσατε και μας λέτε ότι νοιάζεστε για την κοινωνική προστασία και για την ανεξάρτητη διαβίωση των ατόμων με αναπηρία.

Ο «Προσωπικός Βοηθός» για εμάς είναι ουσιαστικός μηχανισμός, είναι ουσιαστικό όχημα αυτόνομης και ανεξάρτητης διαβίωσης. Δεν είναι μόνο τα επιδόματα. Και έρχεται το ΜέΡΑ25 και μας εγκαλεί γιατί δεν αυξάνουμε και άλλο τα επιδόματα, εφόσον έχουμε ήδη προβεί σε έκτακτες δόσεις και παράλληλα κοιτάμε τη δυνατότητα προσαρμογής στον πληθωρισμό και τις πιέσεις που υπάρχουν στις αγορές προϊόντων και παράλληλα με αυτό δίνουμε τις έκτακτες δόσεις.

Αλλά, κοιτάξτε, είμαστε μια Κυβέρνηση που πέρασε πανδημία και καταφέραμε και προστατέψαμε όλους τους ηλικιωμένους και τα άτομα με αναπηρία καλύτερα από πάρα πολλές χώρες τις οποίες φαντάζομαι ότι γνωρίζετε καλύτερα από εμένα, από τη θητεία σας στην Ευρωβουλή. Όμως, παράλληλα με αυτό κάναμε και μεταρρυθμίσεις και οι μεταρρυθμίσεις δεν χρειάζεται να είσαι αγγλοτραφής για να γνωρίζεις τι σημαίνει action plan.

Και εδώ στην Ελλάδα η δική μας Κυβέρνηση καλά τα καταφέρνει κάπως σε αυτό. Action plan έχει ο «Προσωπικός Βοηθός» όταν ήδη έχουν βγει όλες οι δευτερογενείς αποφάσεις με υπουργικές υπογραφές που χρειάζονται και οι αποφάσεις έτσι ώστε να υλοποιηθεί το πρόγραμμα. Action plan υπάρχει όταν σε οκτώ μέρες από σήμερα κλείνει, αν δεν κάνω λάθος, η πλατφόρμα για όλους τους ανάπηρους συμπολίτες μας που έχουν καταθέσει τις αιτήσεις τους για να αποκτήσουν αρχικά έναν «Προσωπικό Βοηθό» στην Αττική. Και βέβαια action plan έχουν και όλα τα προγράμματα τα οποία έχουμε εντάξει, έχουμε εξασφαλίσει χρηματοδότηση και έχουμε ξεκινήσει στο κομμάτι της προσβασιμότητας.

Υπενθυμίζω ότι εξασφαλίσαμε 24 εκατομμύρια για την προσβασιμότητα κατοίκων έτσι ώστε όλοι οι συμπολίτες μας να βγαίνουν από το σπίτι τους και μαζί ή χωρίς τον «Προσωπικό τους Βοηθό» που εμείς υλοποιούμε, να μπορούν να πάρουν τη ζωή στα χέρια τους όπως οι ίδιοι νομίζουν.

Και υπάρχουν δύο ακόμα προγράμματα τα οποία εντάσσονται και αυτά στο action plan στο οποίο αναφερθήκατε πριν. Είναι το πρόγραμμα της υποστηριζόμενης διαβίωσης για τριακόσια άτομα τα οποία είναι στο φάσμα του αυτισμού, δηλαδή πλήρη επιδότηση του μισθολογικού και του μη μισθολογικού κόστους παράλληλα με τη στήριξή τους εν ώρα εργασίας και πριν και μετά από αυτήν, αλλά και την ψυχοκοινωνική βοήθεια σε αυτούς ώστε να βρουν τη θέση εργασίας που θέλουν.

Επίσης, υπάρχει το πρόγραμμα πρώιμης διάγνωσης και παρέμβαση στην αναπηρία. Γιατί αυτό που θέλουμε είναι οι συμπολίτες μας να είναι όσο πιο λειτουργικοί γίνεται και ο μόνος τρόπος για να το καταφέρουμε αυτό είναι να παρέμβουν οι ειδικοί επιστήμονες την ώρα που χρειάζεται, δηλαδή πριν την ηλικία των τεσσάρων.

Σας ευχαριστώ πολύ.

(Στο σημείο αυτό η Υφυπουργός Εργασίας και Κοινωνικών Υποθέσεων κυρία Δόμνα - Μαρία Μιχαηλίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην πρώτη με αριθμό 2484/18-1-2022 ερώτηση του κύκλου αναφορών και ερωτήσεων του Βουλευτή Ροδόπης του ΣΥΡΙΖΑ κ. Δημητρίου Χαρίτου προς τον Υπουργό Εργασίας και Κοινωνικών Υποθέσεων, με θέμα: «Θα χρηματοδοτήσετε τις μελέτες και τις κατασκευαστικές εργασίες που χρειάζονται για τη μετεγκατάσταση των κατοίκων του οικισμού Αλάν Κουγιού;».

Κύριε συνάδελφε, έχετε τον λόγο.

**ΔΗΜΗΤΡΙΟΣ ΧΑΡΙΤΟΥ:** Ευχαριστώ πολύ, κύριε Πρόεδρε.

Κυρία Υφυπουργέ, σε μια περίοδο βαθιάς οικονομικής κρίσης που πλήττεται η πλειοψηφία της κοινωνίας μας, είναι βέβαιο πως τα πιο αδύναμα τμήματά της όπως οι χίλιοι πεντακόσιοι Ρομά που διαβιούν στις παρυφές της πόλης της Κομοτηνής την βιώνουν με τον πλέον δραματικό τρόπο.

Τα προβλήματα μεγεθύνονται και γίνονται αβίωτα, όταν ζεις σε παραπήγματα χωρίς βασικές υποδομές αποχέτευσης και ύδρευσης, χωρίς ασφάλεια υγείας, σε συνθήκες υψηλής ανεργίας και ακραίας φτώχειας και εν τέλει σε κοινωνικό αποκλεισμό. Ίσως ο οικισμός του Αλάν Κογιού να είναι από τους τελευταίους στη χώρα που αποτελεί κοινωνικά μία μαύρη τρύπα και σίγουρα δεν τιμά την κοινωνία μας και κανέναν μας ο αποχαρακτηρισμός και η παραχώρηση το 2004 έκτασης εκατό στρεμμάτων από το ΥΠΑΑΤ.

Η χωροθέτηση και ο χαρακτηρισμός του οικισμού ως χώρου μετεγκατάστασης μέσω του Γενικού Πολεοδομικού Σχεδίου του Δήμου Κομοτηνής το 2012 αποτέλεσαν το αρχικό βήμα. Όμως, με πολύ σοβαρή καθυστέρηση και με τις πολιτικές ευθύνες που σας αναλογούν φτάσαμε, κυρία Υπουργέ, στην ολοκλήρωση του ειδικού χωρικού σχεδίου από τον δήμο που αναμένει την έγκρισή του από το ΥΠΕΝ και την έγκριση σχετικού προεδρικού διατάγματος.

Ως γνωστό, αυτό είναι το πλαίσιο, η προϋπόθεση για να προχωρήσουν τα έργα κατασκευής των βασικών υποδομών, όπως της οδοποιίας, της ύδρευσης, της αποχέτευσης και άλλα, έργα που σύμφωνα με τους πρώτους υπολογισμούς της δημοτικής αρχής αγγίζουν τα 10 εκατομμύρια ευρώ και είναι το αιτούμενο σήμερα για να οδηγηθούμε στη συνέχεια σε μόνιμη μετεγκατάσταση με την κατασκευή των κατοικιών, των σχολείων και των άλλων αναγκαίων χώρων.

Η ειδική γραμματεία Ρομά επί κυβέρνησης ΣΥΡΙΖΑ με τη Γενική Γραμματεία Χωροταξίας είχαν εξασφαλίσει χρηματοδότηση για την υλοποίηση των έργων υποδομής. Όμως, η καθυστέρηση της ολοκλήρωσης του χωρικού σχεδίου δεν επέτρεψε την αξιοποίησή της.

Σήμερα, λοιπόν, που έχουν προχωρήσει τα πράγματα, σας ρωτώ, κυρία Υφυπουργέ, αν θα εγκρίνετε χωρίς καθυστέρηση το ειδικό χωροταξικό σχέδιο του Δήμου Κομοτηνής. Επίσης, αν είναι στις προτεραιότητάς σας η χρηματοδότηση της κατασκευής των βασικών έργων υποδομής και από ποιο συγκεκριμένο χρηματοδοτικό πρόγραμμα.

Τέλος, σας ερωτώ τι ουσιαστικά μέτρα οικονομικής στήριξης και κοινωνικής ένταξης θα λάβετε που είναι σήμερα αναγκαία για τους κατοίκους του οικισμού, προκειμένου να ανακτηθεί η εμπιστοσύνη τους απέναντι στην πολιτεία, ώστε να υλοποιηθούν αύριο χωρίς καχυποψίες λύσεις μετεγκατάστασής τους.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Μιχαηλίδου, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Βουλευτά, βεβαίως και είμαστε στην ίδια κατεύθυνση. Η ομαλή ένταξη του πληθυσμού Ρομά στην κοινωνία είναι κάτι το οποίο επιδιώκουμε. Και δεν το επιδιώκουμε μόνο με λέξεις, μόνο με στρατηγικά σχέδια, παρ’ ότι έχουμε ήδη καταρτίσει επιτυχώς το εθνικό σχέδιο για την ένταξη των πληθυσμών Ρομά μέσα στην ελληνική κοινωνία και οικονομία, αλλά εμπράκτως.

Όμως, θα ήθελα να τονίσω το εξής: Η ερώτησή σας θα έπρεπε πρωτίστως, αν όχι ολοσχερώς, να αναφέρεται στον συνάδελφό μου Υπουργό Εσωτερικών. Όχι στον Υπουργό που έχω εδώ δίπλα μου -ευτυχώς!-, αλλά στον Αναπληρωτή Υπουργό του τον κ. Πέτσα. Αυτός έχει την αρμοδιότητα για τους δήμους.

Οπότε, ας δούμε τι συγκεκριμένο έχουμε εδώ και νομίζω ότι η απάντησή μου θα μας βρει ακριβώς στην ίδια κατεύθυνση. Η διαδικασία, λοιπόν, είναι η εξής: Όπως γνωρίζετε, ο δήμος καταρτίζει μια μελέτη και καταθέτει αυτή τη μελέτη στη δική μας Γενική Γραμματεία. Ο κ. Σταμάτης, ο Γενικός μου Γραμματέας, είναι πλήρως ενήμερος και μάλιστα έχει πάει τρεις φορές στην Κομοτηνή, γιατί θέλουμε να είμαστε πάνω από το ζήτημα και να δούμε τι γίνεται ακριβώς. Αφού, λοιπόν, καταρτίσει τη μελέτη, τη μελετούμε εμείς και τη δεχόμαστε και πηγαίνει για χρηματοδότηση -καθότι με ρωτήσατε σε ποιο χρηματοδοτικό πλαίσιο θα μπει- στο εθνικό σκέλος του Προγράμματος Δημοσίων Επενδύσεων του Υπουργείου Εσωτερικών. Μάλιστα, πληροφορήθηκα ότι είμαστε και αρκετά τυχεροί και αρκετά προχωρημένοι καθότι στη συγκεκριμένη περίπτωση για τη συγκεκριμένη μετεγκατάσταση υπάρχει ήδη ο ανάδοχος, ο οποίος εντός εβδομάδων θα καταθέσει την μελέτη αυτή, έτσι ώστε και ο Δήμος Κομοτηνής να ενταχθεί στο γενικότερο πλαίσιο της εθνικής στρατηγικής ένταξης του πληθυσμού Ρομά, όπου μέσα στον Αύγουστο θα καταθέσουν σε εμάς τις μελέτες τους για να εγκριθούν και μετά να περάσουν στο Υπουργείο Εσωτερικών για ένταξη στο Πρόγραμμα Δημοσίων Επενδύσεων.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΧΑΡΙΤΟΥ:** Κυρία Υφυπουργέ, ειλικρινά σας ακούω με πάρα πολλή έκπληξη, γιατί εγώ δεν μίλησα γενικότερα για το εθνικό σχέδιο στρατηγικής για τους Ρομά και την ένταξη και του Δήμου της Κομοτηνής. Σας έθεσα πολύ συγκεκριμένα ερωτήματα που αφορούν πρωτίστως το Υπουργείο σας. Όμως, αντιλαμβάνομαι ότι μάλλον πάτε να αποποιηθείτε ευθύνες, γιατί είναι προφανές ότι και για το ειδικό χωρικό σχέδιο -το οποίο είναι ανάγκη και επείγει να εγκριθεί, έτσι ώστε πράγματι να υπάρχει το πλαίσιο για να προχωρήσουν οι όποιες ενέργειες γίνουν στη συνέχεια- έχει προφανώς σχέση και το δικό σας Υπουργείο με την έννοια ότι συνδέεται άμεσα με τα ζητήματα των Ρομά.

Δεύτερον, κυρία Υφυπουργέ, σας έθεσα πολύ συγκεκριμένα ερωτήματα, όπως αν πράγματι είναι στις προθέσεις σας να υπάρξει χρηματοδότηση στις βασικές υποδομές και αν έχετε κάποιο συγκεκριμένο σχέδιο, για να προχωρήσει πράγματι η χρηματοδότηση όλων των βασικών υποδομών. Απάντηση δεν δώσατε. Δεν ξέρω αν δεν είναι στις προτεραιότητές σας και αν το κόστος είναι υψηλό, αλλά είναι προϋπόθεση για να προχωρήσει η μόνιμη μετεγκατάσταση.

Αν κατάλαβα καλά με όσα κυρίως γενικά και αόριστα λέτε, μου δίνετε την εντύπωση ότι εσείς μάλλον θέλετε να αποφύγετε τη βασική αυτή κατεύθυνση της μόνιμης μετεγκατάστασης και μάλλον σιωπηλά -αφού δεν αναλαμβάνετε δεσμεύσεις- μας μιλάτε για μια προσωρινή μετεγκατάσταση, για την οποία το Υπουργείο σας διαρκώς διακονεί στην τοπική αυτοδιοίκηση της περιοχής ότι κινείστε προς αυτή την κατεύθυνση, διότι ακριβώς δεν χρειάζεται να αναλάβετε δεσμεύσεις για σοβαρές πράγματι δαπάνες που χρειάζονται, προκειμένου να γίνουν και οι υποδομές, αλλά και στη συνέχεια να προχωρήσουν τα βασικά έργα που χρειάζονται για την ανέγερση των οικισμών, των σχολείων κ.λπ..

Σας τα λέω αυτά, κυρία Υφυπουργέ, γιατί πρέπει επιτέλους να αναλάβετε πρωτοβουλίες. Σας επαναλαμβάνω ότι τέτοιες λύσεις δεν οδηγούν πουθενά, είναι σε λάθος κατεύθυνση και είναι εμβαλωματικές. Δεν μιλάμε για μικρό αριθμό μετεγκατάστασης ανθρώπων. Μιλάμε για χίλιους τετρακόσιους πενήντα Ρομά και προφανώς πρέπει στην πράξη και όχι στα λόγια να υποστηρίζετε ότι πράγματι εσείς στηρίζετε αυτό το εγχείρημα στην περιοχή.

Στο τέλος, τέλος, κυρία Υφυπουργέ, υπήρχε συγκεκριμένος σχεδιασμός από την πλευρά της προηγούμενης Κυβέρνησης. Σας είπα με πολλή σαφήνεια ότι πριν απ’ όλα απαιτείται χρηματοδότηση των βασικών έργων υποδομής οδοποιίας, αποχέτευσης, ύδρευσης από το ΠΕΠ, από το περιφερειακό πρόγραμμα και ταυτόχρονα των άλλων βασικών έργων που είναι πιο βαριά από το Πρόγραμμα Δημοσίων Επενδύσεων. Αξιοποιήστε τα, κυρία Υπουργέ και κινηθείτε προς αυτή την κατεύθυνση. Διαφορετικά, υπάρχει αναντιστοιχία ανάμεσα στα λόγια σας και στις πράξεις σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε κάθε περίπτωση, κυρία Υφυπουργέ, αν δεν το κάνετε εσείς, προφανώς μια νέα προοδευτική κυβέρνηση θα αναλάβει να κλείσει και αυτή την πληγή, γιατί είναι μια πληγή που πραγματικά κακοφορμίζει στο σώμα της ελληνικής κοινωνίας.

Σας ζητώ, λοιπόν, να απαντήσετε πολύ συγκεκριμένα για το αν πράγματι τα ερωτήματα που έθεσα…

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κύριε συνάδελφε. Μην επαναλάβετε το ερώτημα. Το είπατε πέντε φορές!

**ΔΗΜΗΤΡΙΟΣ ΧΑΡΙΤΟΥ:** Περιμένω απάντηση, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, το άκουσε η κυρία Υπουργός.

Ορίστε, κυρία Μιχαηλίδου, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Βουλευτά, μάλλον ήμουν εξαιρετικά επιεικής και ευγενής στην απάντησή μου. Κακό μάθημα αυτό! Δυστυχώς, ακόμα κι αν είστε τοπικός Βουλευτής και ακόμα κι αν εγώ παίρνω ως δεδομένο ότι μπορεί να έχετε το καλύτερο στο μυαλό σας και κυρίως στην καρδιά σας για την εκπροσώπηση του τόπου σας, φαίνεται να μην καταλαβαίνετε καθόλου το κομμάτι της διαδικασίας. Το καταλαβαίνετε; Τι να εγκρίνουμε;

**ΔΗΜΗΤΡΙΟΣ ΧΑΡΙΤΟΥ:** Στη δική σας αρμοδιότητα είναι, κυρία Υφυπουργέ!

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κύριε Βουλευτά, δεν σας διέκοψα!

Τι να εγκρίνουμε; Είστε Βουλευτής του τόπου σας εκεί πέρα. Κλείνουμε σχεδόν τρία χρόνια εκεί πέρα. Είστε πάνω από τον δήμο για να μας δώσει μία μελέτη; Τι να εγκρίνουμε; Δεν έχουμε καμμία μελέτη στα χέρια μας.

**ΔΗΜΗΤΡΙΟΣ ΧΑΡΙΤΟΥ:** Υπάρχει το ειδικό χωρικό σχέδιο!

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Υπάρχει ανάδοχος αυτή τη στιγμή. Μα, δεν χρειάζεται αυτό! Δεν είμαστε το Υπουργείο Περιβάλλοντος και Ενέργειας. Είμαστε το Υπουργείο Κοινωνικών Υποθέσεων και οφείλετε να γνωρίζετε τη διαδικασία καθότι κοινοβουλευτικός. Οφείλετε να γνωρίζετε τη διαδικασία αν θέλετε να προασπίσετε το βέλτιστο συμφέρον του τόπου σας.

**ΔΗΜΗΤΡΙΟΣ ΧΑΡΙΤΟΥ:** Δεν μας απαντάτε, κυρία Υπουργέ!

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Θα πρέπει να γνωρίζετε, κύριε Βουλευτά, ότι εδώ και τρία χρόνια δεν έχουμε λάβει καμμία μελέτη. Άρα, μη έχοντας λάβει κάποια μελέτη, εμείς δεν μπορούμε να κάνουμε κάτι, όσο καλή πρόθεση κι αν έχουμε. Καταλαβαίνω ότι υπάρχει ανάδοχος για τη μελέτη αυτή. Το καταλαβαίνω. Άρα, είμαστε λίγο πιο κοντά. Όμως, τι να κάνει το Υπουργείο μας μόνο με το ότι υπάρχει ανάδοχος;

Και έρχεστε και μου λέτε αυτά μη έχοντας καμμία γνώση. Μόνο κινήσεις εντυπωσιασμού θέλετε να κάνετε για τον πληθυσμό σας εκεί πάνω;

**ΔΗΜΗΤΡΙΟΣ ΧΑΡΙΤΟΥ:** Αφήστε τα αυτά, δεν σας τιμούν! Γνωριζόμαστε καλά!

**ΘΕΑΝΩ ΦΩΤΙΟΥ:** ...(δεν ακούστηκε)

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Δεν είναι έτσι! Οι δικοί μας οι Βουλευτές γνωρίζουν πολύ καλά το αντικείμενό τους.

Κυρία Φωτίου σας παρακαλώ πολύ, εσείς τι μιλάτε από πίσω; Του Βουλευτή είναι η ερώτηση, δεν είναι δική σας.

**ΘΕΑΝΩ ΦΩΤΙΟΥ:** Μα, δεν είναι τρόπος αυτός, κυρία Υπουργέ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Δεν είναι τρόπος ο ποιος; Και σας λέω ήμουν πολύ επιεικής στην αντιμετώπισή μου.

**ΠΡΟΕΔΡΕΥΩΝ (Νικήτας Κακλαμάνης):** Ακούστε! Δεν τον διέκοψε η Υπουργός ούτε έκανε κριτική για το πώς ρωτάει. Θα της πούμε πώς θα απαντάει; Για το όνομα του Θεού!

Συνεχίστε και κλείστε.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κύριε Βουλευτά, ήσασταν τοπικός Βουλευτής τρία χρόνια. Έπρεπε να γνωρίζετε ότι το Υπουργείο Κοινωνικών Υποθέσεων δεν μπορεί να εγκρίνει την οδοποιία! Ήμαρτον! Φαντάζομαι γνωρίζετε ότι ανήκει σε άλλο Υπουργείο. Το δικό μας Υπουργείο δεν μπορεί να εγκρίνει την αποχέτευση, καθώς και αυτό ανήκει σε άλλο Υπουργείο. Εμείς εγκρίνουμε τη μελέτη για τον σκοπό αυτής της αναβάθμισης της ζωής των ανθρώπων αυτών που θέλουμε να εντάξουμε κοινωνικά. Είναι μια μελέτη που δεν έχουμε στα χέρια μας. Αν νοιαζόσασταν για τον τόπο σας, φαντάζομαι θα είχατε πιέσει, θα είχατε βοηθήσει, θα είχατε βρει έναν τρόπο να χρηματοδοτηθεί η μελέτη αυτή, τέλος πάντων, κάτι θα είχατε κάνει περισσότερο από το να είστε εδώ, να δημιουργείτε εντυπώσεις χωρίς καμμία πράξη.

Και κλείνω με αυτό. Στο κομμάτι της εικόνας. Ποια εικόνα του σημείου; Ποια είναι η εικόνα του δήμου σας εκεί; Υπάρχουν πολύ συγκεκριμένα πράγματα που πρέπει να γίνουν. Και ξαναλέω, η σειρά αυτών είναι μελέτη από τον δήμο στο δικό μας Υπουργείο, το δικό μας Υπουργείο την εγκρίνει για τον σκοπό αυτής και την πηγαίνει στο Υπουργείο Εσωτερικών, το οποίο μέσα από το Πρόγραμμα Δημοσίων Επενδύσεων συμφωνεί στον σκοπό της κοινωνικής ένταξης του πληθυσμού αυτού και χρηματοδοτεί τις δράσεις αυτές.

Δεν το γνωρίζατε, κακώς. Τώρα νομίζω το μάθατε.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Καλώς.

Θα συζητηθεί η πρώτη με αριθμό 743/6-6-2022 επίκαιρη ερώτηση δεύτερου κύκλου του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς τον Υπουργό Εσωτερικών, με θέμα: «Η εκτόξευση των χρεών της ΝΔ και του ΠΑΣΟΚ - ΚΙΝΑΛ συνιστά πρόκληση προς την κοινωνία και δημιουργεί ζήτημα δημοκρατίας».

Θα απαντήσει ο πάντα παρών Υπουργός Εσωτερικών, κ. Βορίδης.

Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, θέλω να σας ευχαριστήσω για την άμεση ανταπόκριση.

Θέλω να είμαι ευθύς. Το 2015 τα χρέη της Νέας Δημοκρατίας ήταν 198 εκατομμύρια, το 2016 ήταν 225 εκατομμύρια, το 2017 ήταν 251 εκατομμύρια, το 2018 ήταν 279 εκατομμύρια, το 2019 ήταν 309 εκατομμύρια, το 2020 ήταν 343 εκατομμύρια και το 2021 ήταν 381 εκατομμύρια.

Σας θυμίζω τι μας είπε ο κ. Μητσοτάκης το 2016. Μας είπε ότι εκατόν πενήντα πέντε χιλιάδες νεοδημοκράτες δίνουν 1 ευρώ τον μήνα, 12 ευρώ τον χρόνο, ένα εσπρεσάκι, για να στηρίξουν το κόμμα.

Δεν ήρθα εδώ σήμερα για να σας πω αυτά τα οποία λέμε εμείς για τα δάνεια των κομμάτων. Κάνοντας την προετοιμασία μου χθες, βρήκα δηλώσεις πολιτικών -που θα σας πω ποιοι είναι- και τι λέγανε για τα δάνεια των κομμάτων. Μια δήλωση που είχε γίνει το 2011: «Είναι προφανές πως για να αποπληρώσουν τα κόμματα ως το 2022 τα δάνειά τους, θα πρέπει να μην παίρνουν τίποτα από αυτά που είχαν την περίοδο 2011 - 2022», «Αποδεικνύεται ότι ο τραπεζικός δανεισμός των κομμάτων είναι το πιο ακραίο φαινόμενο διαπλοκής, όταν οι διορισμένες διοικήσεις των κρατικών τραπεζών δανείζουν τις ηγεσίες των κομμάτων, που τους διορίζουν σε βάρος των μετόχων και των φορολογουμένων». Ποιος τα έλεγε αυτά; Τα έλεγε κάποιος Συριζαίος; Όχι. Τα έλεγε στις 19 Δεκεμβρίου του 2011 η κ. Ντόρα Μπακογιάννη. Η κ. Ντόρα Μπακογιάννη.

Και συνεχίζω με άλλη ερώτηση. «Δεν έχουν ευθύνη και οι διοικήσεις των τραπεζών αυτών για τις δανειοδοτήσεις; Ποιος αλήθεια τις ελέγχει; Καλώ τον Οικονομικό Εισαγγελέα να παρέμβει άμεσα στο προκλητικό αυτό θέμα και την Τράπεζα της Ελλάδας να αναλάβει το μερίδιο ευθύνης που της αναλογεί». Ποιος τα έλεγε αυτά, κύριε Βορίδη; Τα έλεγε κάποιος Συριζαίος; Όχι. Τα έλεγε ο κ. Αυγενάκης, ο σημερινός Υπουργός Αθλητισμού του κ. Μητσοτάκη, ο πρώην Γραμματέας της Νέας Δημοκρατίας. Και έλεγε ο κ. Αυγενάκης, όχι ο κ. Ζαχαριάδης: «Δικαίως λοιπόν ρωτούν οι πολίτες, πώς μπορούν τα χρεοκοπημένα κόμματα να βρίσκουν δάνεια από μία τράπεζα, ακόμα και ιδιωτική; Τι είδους συμφωνίες έχουν γίνει αυτήν την ώρα; Το προηγούμενο διάστημα πληρώνονταν κανονικά τα δάνεια που είχαν λάβει ή ήταν δανεικά και αγύριστα; Πώς μπορούν οι πολίτες να τους εμπιστεύονται; Πόσο ανεξάρτητα είναι αλήθεια τα κόμματα όταν δημιουργούνται τόσο μεγάλες εξαρτήσεις από συγκεκριμένους επιχειρηματικούς ομίλους, οι οποίοι είναι και μεγαλομέτοχοι στις τράπεζες που χορηγούν αυτά τα προκλητικά δάνεια;».

Αυτά έλεγαν ο κ. Αυγενάκης και η κ. Μπακογιάννη, κύριε Βορίδη.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ορίστε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε.

Υποθέτω ότι δεν φέρατε τον Υπουργό Εσωτερικών για να διευκρινίσει δηλώσεις της κ. Μπακογιάννη. Υποθέτω αυτό. Γι’ αυτό πηγαίνω σε αυτά τα οποία πραγματικά με ρωτάτε, όχι αυτά τα οποία αναπτύξατε τώρα, αλλά αυτά που με ρωτάτε στην ερώτησή σας.

Ρωτάτε λοιπόν, τον Υπουργό Εσωτερικών, κύριε συνάδελφε: Σκοπεύει να αναλάβει νομοθετική πρωτοβουλία, ώστε να αυξηθεί το ποσοστό από την κρατική χρηματοδότηση προς τα κόμματα, που θα παρακρατείται υποχρεωτικά για την πληρωμή των χρεών τους; Αυτό μου προτείνετε να κάνω, να αυξήσω την υποχρεωτική παρακράτηση.

Θα πράξει κάτι αντίστοιχο με τη βουλευτική αποζημίωση; Αυτό είναι το δεύτερο που μου προτείνετε να κάνω. Να κάνω παρακράτηση της βουλευτικής αποζημίωσης, υποθέτω υποχρεωτική, για την αποπληρωμή των χρεών των κομμάτων.

Υπάρχει κάποιο αξιόπιστο σχέδιο εξυπηρέτησης του τραπεζικού δανεισμού και των κομμάτων;

Η απάντηση στην πρώτη ερώτηση είναι όχι, δεν θα αυξήσω την παρακράτηση. Αν θα κάνω κάτι αντίστοιχο με τη βουλευτική αποζημίωση, όχι δεν θα το κάνω. Και αν υπάρχει αξιόπιστο σχέδιο εξυπηρέτησης τραπεζικού δανεισμού και των κομμάτων, το Υπουργείο Εσωτερικών δεν είναι ούτε τράπεζα ούτε κόμμα. Είναι το Υπουργείο Εσωτερικών.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Βορίδη, σας εκτιμώ για την ειλικρίνειά σας και την ευθύτητα σας. Δεν θα κάνετε τίποτα. Τα χρέη θα αυξάνουν 50, 60, 70, 80 εκατομμύρια τον χρόνο, θα φτάσουμε τα 390 εκατομμύρια να γίνουν 1 δισεκατομμύριο. Τα χρέη του κόμματός σας είναι υπολογίσιμο μέγεθος για το ΑΕΠ της χώρας. Θα τρώτε και θα πίνετε στην υγειά των κορόιδων και δεν θα κάνετε τίποτα ούτε εσείς ούτε ο Πρόεδρος του κόμματός σας που θα έλυνε το πρόβλημα με έναν εσπρέσο.

Όμως, την ίδια στιγμή που το κόμμα σας αυξάνει κάθε χρόνο 50 εκατομμύρια τον τραπεζικό δανεισμό, αυτό δεν ισχύει για επιχειρήσεις οι οποίες αντιμετωπίζουν πρόβλημα στα δάνειά τους. Αυτό δεν ισχύει για ιδιώτες, οι οποίοι στην τρίτη εβδομάδα του μήνα ζορίζονται και δεν έχουν να πληρώσουν τη ΔΕΗ, να πάνε στο σουπερμάρκετ, να πάνε στην αντλία των καυσίμων. Εσείς μια χαρά εδώ και δέκα χρόνια, μέσα στην κρίση, αυξάνετε τα χρέη σας. Στον κόσμο όμως που χρεοκοπεί του κόβετε το ρεύμα, του κάνετε κατασχέσεις. Και το καλύτερο από όλα αυτά ποιο είναι; Ότι εσείς, κύριε Βορίδη σαν κόμμα και όχι σαν άτομα -σαν άτομο εσείς προσωπικά, γιατί κάποιοι το κάνουν- συνεχίζετε τον πολυτελέστατο βίο. Ακριβά συνέδρια, καμπάνιες στα social media, προβολή παντού. Από πού, κύριε Βορίδη, προέρχονται τα χρήματα για όλες αυτές τις δραστηριότητες που έχουν τα κόμματα; Πώς γίνεται αυτήν τη στιγμή η Νέα Δημοκρατία να είναι το πιο χρεοκοπημένο και το πιο φανταχτερό κόμμα ταυτόχρονα; Δεν συνιστά αυτό ντροπή για τη μεγάλη πλειοψηφία των πολιτών, οι οποίοι αντιμετωπίζουν αυτές τις δυσκολίες ενώ την ίδια ώρα το κόμμα σας χρωστάει τα μαλλιά της κεφαλής του και δεν κάνει τίποτα και Βουλευτές βγαίνουν και λένε «ο τζάμπας πέθανε»; Υπάρχει μεγαλύτερος τζαμπατζής από εσάς; Υπάρχει μεγαλύτερος μπαταχτσής από τη Νέα Δημοκρατία στο τραπεζικό σύστημα και στον ελληνικό λαό; Την ίδια ώρα έρχεστε με δικές σας αποφάσεις στη Βουλή των Ελλήνων και διορίζετε golden boys παντού.

Χρωστάει 380 εκατομμύρια η Νέα Δημοκρατία. Δεν θα κάνει κάτι γι’ αυτό ο Υπουργός των Εσωτερικών, που έχει την ευθύνη με βάση το χαρτοφυλάκιο; Ήρθε, όμως, ο Υπουργός Ενέργειας, ο κ. Χατζηδάκης, και νομοθέτησε 360 χιλιάδες ευρώ τον χρόνο για τον CEO της ΔΕΗ. Στον ίδιο χώρο έγιναν αυτά. Ήρθε ο Βορίδης και λέει: «Δεν μπορώ να κάνω τίποτα και δεν θέλω να κάνω τίποτα και δεν θα κάνω τίποτα». Ήρθε ο Υπουργός Εργασίας, ως εκ θαύματος πάλι, ο κ. Χατζηδάκης, στην ίδια Αίθουσα, και νομοθέτησε 4.000, 8.000 και 200 χιλιάδες ευρώ για τους διευθυντές στον ΕΦΚΑ. Ήρθε ο κ. Γεραπετρίτης και νομοθέτησε αύξηση 70% στους μισθούς των μετακλητών υπαλλήλων.

Για πόσο καιρό, κύριε Υπουργέ, νομίζετε ότι μπορείτε να χρεώνετε τον ελληνικό λαό και εσείς να τρώτε και να πίνετε στην υγειά των κορόιδων;

**ΠΡΟΕΔΡΕΥΩΝ (Νικήτας Κακλαμάνης):** Ωραία. Τα τελευταία λόγια προς τον κύριο Υπουργό υποθέτω ότι τα βάζετε εντός εισαγωγικών. Το λέω αυτό γιατί στα Πρακτικά αυτά δεν φαίνονται.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εντός εισαγωγικών. Λαϊκή σοφία.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε συνάδελφε, να σας ενημερώσω τώρα για ορισμένα στοιχεία τα οποία θα καταδείξουν όχι απλώς το λαϊκιστικό της συνολικής τοποθετήσεώς σας, αλλά το θεσμικά επικίνδυνο της τοποθετήσεώς σας.

Χρηματοδοτήσεις των κομμάτων: Το 2021 ο ΣΥΡΙΖΑ έλαβε στην πρώτη δόση τακτικής επιχορήγησης 4.097.294, στη δεύτερη δόση 455.254, στην τρίτη δόση 2.731.529. Αυτά συνολικά μάς κάνουν περίπου 7.200.000.

Η Νέα Δημοκρατία αντιστοίχως έλαβε: 5.075.783,31 ως πρώτη δόση, 563.275,93 ως δεύτερη δόση, 3.383.855,54 ως τρίτη δόση. Συνολικά αυτά τα ποσά είναι γύρω στα 9 εκατομμύρια.

Το δεύτερο, το οποίο θέλω να σας πω, είναι το εξής: Ασφαλώς εγώ δεν εκπροσωπώ εδώ ως Υπουργός Εσωτερικών το κόμμα της Νέας Δημοκρατίας. Υπάρχει, λοιπόν, και κάτι βαθιά αντιθεσμικό σε αυτό που κάνετε, διότι θέλετε να μιλήσετε με τον Υπουργό Εσωτερικών, λες και είναι ο εκπρόσωπος των οικονομικών της Νέας Δημοκρατίας. Χωρίς, όμως, να μπω σε αναλυτικό πειρασμό, γιατί έχω και θεσμικούς περιορισμούς τώρα εδώ, να σας ενημερώσω λίγο για τα ζητήματα της χρηματοδότησης της Νέας Δημοκρατίας.

Η Νέα Δημοκρατία, λοιπόν, στον ισολογισμό της τον τελευταίο θα δείτε ότι εγγράφει συνολικά έσοδα 12 εκατομμύρια. Η κρατική χρηματοδότηση είναι 9 εκατομμύρια ευρώ και 3 εκατομμύρια είναι τα έσοδά της συνολικά από οποιαδήποτε άλλη πηγή. Έσοδα, λοιπόν, 12 εκατομμύρια. Έξοδα: 45 εκατομμύρια. Από αυτά τοκοχρεολύσια: 42.500.000.

Θέλω να σας ρωτήσω, κύριε Ζαχαριάδη, συνεχίζοντας τις σκέψεις σας από την ερώτησή σας, το εξής: Να αυξηθεί το ποσοστό που θα παρακρατείται υποχρεωτικά από την επιχορήγηση των κομμάτων. Θέλετε να παρακρατήσουμε το 100%, κύριε Ζαχαριάδη. 100%. Δεν θέλω να ολιγωρείτε στην υπεράσπιση των τραπεζών! 100%.

Θα κάτσουμε, λοιπόν, να δεσμεύσουμε άλλα 9 εκατομμύρια. Δεν έχει χρηματοδότηση κρατική η Νέα Δημοκρατία. Θέλετε να κάνουμε και κάτι άλλο; Να κάνω κάτι αντίστοιχο και με τη βουλευτική αποζημίωση. Οι συνάδελφοι μου και εσείς έχετε καθαρές απολαβές στο τέλος του χρόνου 55.000 με 60.000. Αυτό είναι οι καθαρές απολαβές σας. Δεν υπολογίζω τα έξοδα των γραφείων σας, δεν υπολογίζω τίποτα άλλο.

**ΠΡΟΕΔΡΕΥΩΝ (Νικήτας Κακλαμάνης):** Αυτά προ φόρου.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σωστά.

**ΠΡΟΕΔΡΕΥΩΝ (Νικήτας Κακλαμάνης):** Έτσι μπράβο, για να μην ξεχνιόμαστε!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θέλετε να σας τα δεσμεύσουμε, συνάδελφοι, όλα; Δεν θα παίρνετε τίποτε. Μηδέν. Αυτό μας κάνει, κύριε Ζαχαριάδη, άλλα 9 εκατομμύρια. Εννοώ τα 55 χιλιάρικα επί τους εκατόν πενήντα επτά συναδέλφους της Νέας Δημοκρατίας. Άρα, εννέα και εννέα ίσον δεκαοκτώ. Υπολείπονται για να πληρωθούν οι τόκοι άλλα 24.

Και πάμε τώρα στο θεσμικό.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εγώ θα τα πληρώσω, δηλαδή;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εννοείται, κύριε Ζαχαριάδη, ότι εσείς προσωπικά είμαι βέβαιος ότι αν είχατε θα θέλατε να τα πληρώσετε. Να εξηγήσω γιατί; Γιατί θα θέλατε, γιατί είμαι βέβαιος ότι εσείς προσωπικά -όχι αυτά που μας είπατε, γιατί αυτά υποθέτω ότι σας βάζει να τα λέτε το κόμμα σας- θα υπερασπιζόσασταν τη θεσμική λειτουργία των κομμάτων.

Η ερώτησή σας ανοίγει κάτι πιο ενδιαφέρον.

Για ποιον λόγο, κύριε Ζαχαριάδη, ο κρατικός προϋπολογισμός χρηματοδοτεί τα πολιτικά κόμματα; Για ποιον λόγο δίνει λεφτά ο φορολογούμενος για τη χρηματοδότηση των πολιτικών κομμάτων; Γιατί το κάνει αυτό; Υπάρχει κανένας λόγος; Γιατί να μην πούμε «μηδέν η χρηματοδότηση των πολιτικών κομμάτων, ό,τι παίρνουν από τις εισφορές των μελών τους»;

Ξέρετε γιατί το κάνει, κύριε Ζαχαριάδη; Γιατί το Σύνταγμά μας πιστεύει στην κομματική λειτουργία, αναθέτει ρόλο στα πολιτικά κόμματα, τα πολιτικά κόμματα έχουν συγκεκριμένη λειτουργία, σημαντική, κρίσιμη για τη λειτουργία του κοινοβουλευτικού πολιτεύματος.

Ξέρετε γιατί τα χρηματοδοτεί, κύριε Ζαχαριάδη; Γιατί δεν θέλει να είναι εξαρτημένα, γιατί δεν θέλει να δημιουργούν σχέσεις που τα δεσμεύουν με συμφέροντα.

Γι’ αυτό, λοιπόν, τα χρηματοδοτεί ο προϋπολογισμός τα πολιτικά κόμματα και κάνει επιλογή ο νομοθέτης ακριβώς αυτού του χαρακτήρα.

Τι έρχεστε τώρα εσείς και λέτε; Κάτι απολύτως αλυσιτελές. Να μην έχει, δηλαδή, εισόδημα η Νέα Δημοκρατία, να μην έχουν εισόδημα οι Βουλευτές της Νέας Δημοκρατίας, άρα το μεγαλύτερο πολιτικό κόμμα της χώρας στην πραγματικότητα να μην μπορεί να επιτελέσει τη λειτουργία του έτσι όπως ορίζει το Σύνταγμα. Και αυτό γιατί; Γιατί δεν θέλετε η Νέα Δημοκρατία να έχει πολιτική δράση, κύριε Ζαχαριάδη.

(Θόρυβος από την πτέρυγα του ΣΥΡΙΖΑ)

Τι ταπεινή προσέγγιση είναι αυτή; Επειδή δεν μπορείτε να αντιπαρατεθείτε, αυτό που σκεφτήκατε, κύριε Ζαχαριάδη, είναι να καταργήσετε την κρατική χρηματοδότηση στα πολιτικά κόμματα; Αυτό καταφέρατε να μας πείτε;

**ΠΡΟΕΔΡΕΥΩΝ (Νικήτας Κακλαμάνης):** Κύριε Βορίδη, ελάτε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τελειώνω, κύριε Πρόεδρε, και ευχαριστώ πολύ. Σας εξήγησα το πόσο λαϊκίστικο…

**ΘΕΑΝΩ ΦΩΤΙΟΥ:** ...(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κυρία Φωτίου, με χαρά να μιλήσουμε μια άλλη φορά, όταν θα κάνετε ερώτηση.

**ΠΡΟΕΔΡΕΥΩΝ (Νικήτας Κακλαμάνης):** Κυρία Φωτίου, ο κ. Ζαχαριάδης έκανε ερώτηση.

**ΘΕΑΝΩ ΦΩΤΙΟΥ:** Απολαμβάνω τα επτά λεπτά της ομιλίας!

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, κλείστε, γιατί πρέπει να μπω στο νομοσχέδιό σας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Η κ. Φωτίου διεγέρθηκε!

**ΠΡΟΕΔΡΕΥΩΝ (Νικήτας Κακλαμάνης):** Κυρία Φωτίου, τι να σας κάνω τώρα; Ερώτηση στον Βορίδη θέλατε. Τι να κάνουμε τώρα; Απαντάει ο Βορίδης. Να τον μαστιγώσω;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Για να κλείσω, κύριε Πρόεδρε, λέω το εξής: Σας κατέδειξα το λαϊκίστικο και το αλυσιτελές των όσων λέτε. Στην πραγματικότητα…

**ΘΕΑΝΩ ΦΩΤΙΟΥ:** ...(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κυρία Φωτίου, κάντε μου τη χάρη σας παρακαλώ πολύ.

**ΘΕΑΝΩ ΦΩΤΙΟΥ:** Όχι, δεν σας την κάνω.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Να μου την κάνετε γιατί δεν προβλέπεται από τον Κανονισμό. Κάντε μου τη χάρη.

**ΠΡΟΕΔΡΕΥΩΝ (Νικήτας Κακλαμάνης):** Δεν είναι θέμα χάρης. Είναι θέμα Κανονισμού της Βουλής. Χάρες δεν κάνω εγώ από το Προεδρείο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Επανέρχομαι και κλείνω: Σας κατέδειξα το αλυσιτελές των όποιων επιχειρημάτων σας. Σας κατέδειξα τον λαϊκιστικό χαρακτήρα. Όλα αυτά τα οποία λέτε, το μόνο το οποίο κάνουν, είναι να υπονομεύουν στην πραγματικότητα την ομαλή λειτουργία του κομματικού φαινομένου. Και αντί να έρθετε εδώ… Το πώς έχουν διαμορφωθεί τα χρέη των κομμάτων το έχουμε συζητήσει σε εβδομήντα επιτροπές.

**ΠΡΟΕΔΡΕΥΩΝ (Νικήτας Κακλαμάνης):** Κλείστε. Τελειώσαμε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σας εξηγώ, κύριε Ζαχαριάδη, γιατί είναι επικίνδυνες οι απόψεις που διατυπώνετε.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση των επικαίρων ερωτήσεων.

Στο σημείο αυτό θα διακόψουμε για πέντε λεπτά και κατόπιν θα συνεχίσουμε με νομοθετική εργασία.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Σύστημα στοχοθεσίας, αξιολόγησης και ανταμοιβής για την ενίσχυση της αποτελεσματικότητας της δημόσιας διοίκησης και άλλες διατάξεις για το ανθρώπινο δυναμικό του δημοσίου τομέα».

Η Διάσκεψη των Προέδρων αποφάσισε στη συνεδρίαση στις 2 Ιουνίου 2022 τη συζήτηση του νομοσχεδίου σε μία έως δύο συνεδριάσεις ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Νομίζω ότι δεν υπάρχει αντίρρηση επί της εισηγητικής αυτής διαδικασίας. Θα δούμε πόσοι θα εγγραφείτε και ανάλογα με τον αριθμό μάλλον θα πάμε και αύριο και θα δούμε και τι ώρα θα τελειώσουμε σήμερα. Λογικά, αφού θα πάμε και αύριο, θα φροντίσουμε να μην πάμε σήμερα πάρα πολύ αργά, αλλά αυτό θα το καθορίσουμε αφού κλείσει ο κατάλογος των εγγεγραμμένων.

Τον λόγο, λοιπόν, έχει ο εισηγητής της Νέας Δημοκρατίας κ. Παναγής Καππάτος για δεκαπέντε λεπτά. Κούμπωσε και το σακάκι, κομψότατος!

Ορίστε, έχετε τον λόγο.

Να ανοίξει και το σύστημα ηλεκτρονικής εγγραφής, παρακαλώ.

**ΠΑΝΑΓΗΣ ΚΑΠΠΑΤΟΣ:** Καλημέρα σας. Κύριε Πρόεδρε, ευχαριστώ για τα καλά σας λόγια.

Κύριε Υπουργέ, κυρίες και κύριοι συνάδελφοι, η ημέρα συμπίπτει με την Παγκόσμια Ημέρα των Ωκεανών. Δεν θα μπω όμως στον πειρασμό να την παρομοιάσω με την κατάσταση που το νομοσχέδιο καλείται να διορθώσει. Και δεν θα το κάνω γιατί πιστεύω πως, παρά το βάθος του προβλήματος που σήμερα συζητούμε, που φαντάζει πράγματι ωκεανός, υπάρχει κάτι που μας κάνει να αισιοδοξούμε.

Η στοχοθεσία, η αξιολόγηση και η ανταμοιβή για την ενίσχυση της αποτελεσματικότητας της δημόσιας διοίκησης έρχονται πρώτη φορά προς ψήφιση στη Βουλή, όχι όμως και στην κοινωνία. Εκείνη έχει δώσει την ψήφο εμπιστοσύνης της στην ανάγκη αξιολόγησης και αποτελεσματικότητας πολύ πριν τη σημερινή μας συζήτηση. Και αν αυτή η καθυστέρησή μας μπορεί να χαρακτηριστεί ως μια μικρή ήττα, έχει σημασία που συζητούμε σήμερα υπό συνθήκες θεσμικής ηρεμίας και πολιτικής νηφαλιότητας.

Είναι χρήσιμο και με δεδομένη την επεξεργασία του νομοσχεδίου στην επιτροπή που προηγήθηκε να καταγράψουμε το περιβάλλον εντός του οποίου συζητούμε το σχέδιο νόμου του Υπουργείου Εσωτερικών. Και όταν αναφέρομαι στο περιβάλλον, εννοώ το προϋπάρχον πλαίσιο της αξιολόγησης στο δημόσιο, αλλά και την ωριμότητα της κοινωνίας να αποδεχθεί τη φιλοσοφία του κειμένου που εισηγούμαστε σήμερα.

Ξεκινώ από το πρώτο. Αξιολόγηση στο δημόσιο υπάρχει τυπικά; Ναι, η Κυβέρνηση του ΣΥΡΙΖΑ ήταν εκείνη που έφερε και ψήφισε το 2016 τον σχετικό νόμο. Υπάρχει ουσιαστικά; Η απάντηση είναι όχι. Με το 90% σχεδόν των αξιολογούμενων να λαμβάνει πολύ υψηλή βαθμολογία είναι ηλίου φαεινότερο ότι κάτι πάει λάθος. Η αποφυγή αιτιολόγησης της βαθμολογίας αυτής και η απουσία ενστάσεων εκ μέρους των υπό αξιολόγηση υπαλλήλων μάς χτυπούν το καμπανάκι ότι το σύστημα πολύ απλά δεν λειτουργεί.

Αναφορικά με το δεύτερο, η ελληνική κοινωνία έχει διατηρήσει στη μνήμη της τόσο την εμπειρία της δεκαετούς οικονομικής κρίσης όσο και την πανδημία που δεν έχουμε ακόμη ξεπεράσει. Η εμπειρία μας αυτή μας έχει εξοπλίσει με τη θεσμική ωριμότητα να φιλτράρουμε διαφορετικά κάθε προσπάθεια αλλαγής σε μια κατάσταση που δεν μας αρέσει.

Ειπώθηκε κατά την επεξεργασία του νομοσχεδίου στην επιτροπή ότι το σχέδιο που συζητούμε δεν βρέθηκε αντιμέτωπο με κοινωνικές αντιδράσεις, όπως θα αναμέναμε σε διαφορετικές συνθήκες. Αυτό είναι αλήθεια, όπως αλήθεια είναι το γεγονός πως οι Έλληνες πολίτες γνωρίζοντας πια το τι προηγήθηκε, περιμένουν από εμάς λίγα και συγκεκριμένα λόγια, παρεμβάσεις ουσίας για την ουσία των προβλημάτων, ρυθμίσεις που διαρκούν και αντέχουν στον χρόνο, που είναι σε θέση να αλλάξουν τη δημόσια διοίκηση χωρίς να ανατρέψουν συνθήκες και δεδομένα με θετικό πρόσημο.

Με το σχέδιο νόμου που συζητούμε και ψηφίζουμε σήμερα ανταποκρινόμαστε στις προκλήσεις του περιβάλλοντος που προανέφερα. Για να καταλάβουμε δε τι νομοθετούμε, έχει ενδιαφέρον να καταγράψουμε όλα εκείνα τα χαρακτηριστικά που το παρόν κείμενο δεν εμφανίζει.

Εκείνο που δεν κάνουμε είναι να ανακυκλώνουμε ένα σύστημα δήθεν αξιολόγησης από το οποίο τελικά κανείς δεν βγήκε κερδισμένος ούτε οι υπάλληλοι που δεν αξιολογήθηκαν ούτε οι προϊστάμενοί τους, η απόδοση των οποίων δεν έχει μέχρι στιγμής μετρηθεί ούτε τελικά οι πολίτες που μας βρίσκουν να αντιδικούμε για ερωτήματα που έχουν ήδη απαντηθεί στο κοινωνικό πεδίο.

Αντίθετα, εκείνο που κάνουμε σήμερα είναι η διαμόρφωση ενός πλαισίου δεξιοτήτων για το σύνολο του ανθρώπινου δυναμικού της δημόσιας διοίκησης. Οριοθετούμε με άλλα λόγια μια ομπρέλα εννέα δεξιοτήτων, ώστε με τρόπο διαφανή και λειτουργικό να αποτελέσουν ένα πραγματικό σημείο αναφοράς για το σύνολο των διαδικασιών διαχείρισης ανθρώπινου δυναμικού στο δημόσιο που στοιχειοθετείται στη βάση των διεθνών καλών πρακτικών οι οποίες διευρύνουν τις δυνατότητες του ανθρώπινου δυναμικού και τις ευκαιρίες που μπορούμε σήμερα να διαμορφώσουμε.

Έχοντας ήδη απαριθμήσει ήδη τις δεξιότητες αυτές, είναι προτιμότερο να σταθούμε στη στόχευσή τους στο πλαίσιο της δημόσιας υπηρεσίας. Από την εξυπηρέτηση και τη διευκόλυνση του πολίτη στην εκπλήρωση του δημοσίου συμφέροντος με ομαδικό τρόπο, από την προσαρμογή του υπαλλήλου σε νέες συνθήκες στην ιεράρχηση καθηκόντων και την επίλυση συγκρούσεων, προσφέρουμε στη διοίκηση του δημοσίου τομέα ένα εργαλείο ικανό να υποστηρίξει τη διαδικασία αξιολόγησης και την ενίσχυση της αποτελεσματικότητας, όπως την εισηγούμαστε σήμερα.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Κάτι άλλο που δεν κάνουμε είναι να παρουσιάσουμε μια σειρά άσχετων μεταξύ τους στοιχείων, βαφτίζοντάς τους «στόχους». Αντιθέτως, θεσπίζουμε ένα νέο λειτουργικό και διαφανές πλαίσιο στοχοθεσίας που εξειδικεύεται σε κάθε ιεραρχικό επίπεδο, ενώ καθορίζεται κατόπιν συνεργασίας και συμφωνίας.

Ορίζεται ακόμη ελάχιστος υποχρεωτικός αριθμός τριών στόχων ανά οργανική μονάδα σε όλα τα επίπεδα διοίκησης. Ένας από αυτούς τους στόχους εντάσσεται σε μία από τις ακόλουθες κατηγορίες: παρεχόμενες υπηρεσίες, εσωτερική οργάνωση και λειτουργία, γνώσεις, δεξιότητες και ικανότητες των υπαλλήλων.

Υιοθετούμε παράλληλα ένα σύστημα αξιολόγησης της απόδοσης στον δημόσιο τομέα, βασισμένο στη λογική των δεξιοτήτων σε μια διπλή διάσταση: τον προσδιορισμό αφ’ ενός του επιπέδου δεξιοτήτων του υπαλλήλου συνδυαστικά με τις αρμοδιότητες της μονάδας του, την κατάρτιση αφ’ ετέρου ενός πλάνου πρωτοβουλιών απαραίτητων για τη συνεχή ανάπτυξη και ενδυνάμωση του ανθρώπινου δυναμικού.

Η έννοια της ομάδας, η υλοποίηση των στόχων και η κινητοποίηση των υπαλλήλων είναι ιδέες που δεν μας τρομάζουν, αλλά μας προκαλούν, μας προκαλούν να σκεφτούμε ότι είναι ικανές να αναπτυχθούν στον δημόσιο τομέα. Σε αυτόν τον σχεδιασμό ο προϊστάμενος αποτελεί το επίκεντρο της προσέγγισης. Είναι ο μόνος που αξιολογείται με βαθμό τόσο για την επίτευξη των στόχων όσο και για τις δεξιότητές του, ενώ λογοδοτεί και ελέγχεται για τον τρόπο λειτουργίας της ομάδας του.

Ο αξιολογητής επιλέγει με γνώμονα τους στόχους της μονάδας και τον ρόλο του αξιολογούμενου σε αυτήν τρεις δεξιότητες του αξιολογούμενου που θεωρεί ότι μπορούν να αναπτυχθούν περισσότερο. Η τελική έκθεση της αξιολόγησης προϊσταμένου περιλαμβάνει τη βαθμολογία την υποχρεωτική επιλογή τριών δεξιοτήτων προς ανάπτυξη και μία έως τρεις αναπτυγμένες δεξιότητες.

Στην περίπτωση αντίθετα του υπαλλήλου, η έκθεση περιλαμβάνει την υποχρεωτική επιλογή τριών δεξιοτήτων προς ανάπτυξη και μίας έως τρεις αναπτυγμένες δεξιότητες. Στόχος είναι η ενδυνάμωση της προστιθέμενης αξίας του αξιολογούμενου στην εκπλήρωση των στόχων της ομάδας ειδικά, αλλά και της υπηρεσίας γενικότερα.

Την ίδια στιγμή, σε μια λογική αξιολόγησης από κάτω προς τα πάνω, καθιερώνεται ο σφυγμός της ομάδας, δηλαδή η αποτύπωση της γνώμης των άμεσα ιεραρχικά υφιστάμενων υπαλλήλων της οργανικής μονάδας, με ερωτήσεις προσανατολισμένες στην αξιολόγηση του τρόπου λειτουργίας της οργανικής μονάδας συνολικά.

Ακόμη εισάγουμε τον θεσμό του συμβούλου ανάπτυξης ανθρώπινου δυναμικού στη δημόσια διοίκηση. Πρόκειται για εργαλείο οριζόντιου χαρακτήρα που τίθεται στη διάθεση των δημόσιων υπηρεσιών και των προϊσταμένων, ώστε να αποτελέσει σημείο επαφής για θέματα ανθρώπινου δυναμικού. Σε κάθε Υπουργείο ορίζονται ένας ή περισσότεροι σύμβουλοι με εξαίρεση συγκεκριμένα Υπουργεία, όπως το Εξωτερικών, το Προστασίας του Πολίτη και το Εθνικής Άμυνας. Στις ανεξάρτητες αρχές, στο πλαίσιο της θεσμικής τους αυτονομίας, οι σύμβουλοι ανάπτυξης ορίζονται με αποφάσεις των αρμόδιων οργάνων διοίκησής τους.

Το αντικείμενο εργασίας του συμβούλου εντοπίζεται σε ζητήματα εφαρμογής του συστήματος αξιολόγησης και τον σχεδιασμό δράσεων ανάπτυξης των δεξιοτήτων τους. Ο σύμβουλος παρέχει συμβουλευτική συνδρομή και υποστήριξη στο προσωπικό τού οικείου φορέα και των εποπτευόμενων φορέων του στο επίπεδο της αξιολόγησης, υποστηρίζει και συνεπικουρεί την αρμόδια οργανική μονάδα για ζητήματα διοικητικής υποστήριξης και ανθρώπινου δυναμικού σε θέματα εφαρμογής του συστήματος αξιολόγησης. Για το έργο που επιτελέστηκε και την αποτελεσματικότητα των δράσεων συντάσσει ετήσια έκθεση και την υποβάλλει στον επικεφαλής του φορέα και τη Γενική Γραμματεία Ανθρώπινου Δυναμικού του δημοσίου τομέα. Η αρμόδια, τέλος, για θέματα διοικητικής υποστήριξης και ανθρώπινου δυναμικού οργανική μονάδα του οικείου φορέα έχει την υποχρέωση να συνεργάζεται, να παρέχει στοιχεία και να υποστηρίζει το έργο του συμβούλου ανάπτυξης.

Μια ακόμη καινοτομία του νομοσχεδίου αφορά στην καθιέρωση συστήματος κινήτρων και ανταμοιβής για τους υπαλλήλους. Πρόκειται για πιλοτικό μηχανισμό επιβράβευσης της υλοποίησης συγκεκριμένων και προσυμφωνημένων στόχων, που αφορούν στα ετήσια σχέδια δράσης των Υπουργείων, τα έργα του Εθνικού Σχεδίου Ανάκαμψης και Ανθεκτικότητας, καθώς και την υλοποίηση των δημοσιονομικών στόχων που το Υπουργείο Οικονομικών έχει θέσει.

Με αυτή τη λογική, επιλέγονται για την πιλοτική εφαρμογή της ρύθμισης συγκεκριμένες κατηγορίες δημοσίων υπαλλήλων, εκείνοι που σχετίζονται με την υλοποίηση των στόχων των ετήσιων σχεδίων δράσης, των έργων του Ταμείου Ανάκαμψης και των δημοσιονομικών πολιτικών.

Παράλληλα, το κίνητρο λειτουργεί και ως ένα διοικητικό εργαλείο που παρέχεται στον προϊστάμενο της οργανικής μονάδας, που του δίνει τη δυνατότητα αξιοποίησης της εμπειρίας και της τεχνογνωσίας των υπαλλήλων για την υλοποίηση των στόχων προς όφελος της κοινωνίας, της οικονομίας και της ανάπτυξης.

Μια επιπλέον κατηγορία είναι των δικαστικών υπαλλήλων. Γι’ αυτούς εφαρμόζεται προσωρινώς σύστημα ανταμοιβής στο πλαίσιο του Εθνικού Σχεδίου Ανάκαμψης και Ανθεκτικότητας. Στόχος είναι αφ’ ενός η επιτάχυνση της απονομής της δικαιοσύνης και αφ’ ετέρου η υλοποίηση συγκεκριμένων στόχων των δικαστηρίων, των εισαγγελιών και των υπηρεσιών στις οποίες απασχολούνται. Η θεμελίωση μιας μεθόδου αυτοαξιολόγησης των υπηρεσιών και φορέων του δημοσίου αποτελεί ακόμη μια ρύθμιση που το νομοσχέδιο περιλαμβάνει. Εκείνη αφορά στην καθιέρωση του κοινού πλαισίου αξιολόγησης ως προτύπου ολοκληρωμένης ανάλυσης της απόδοσης μιας οργάνωσης.

Σκοπός του είναι τόσο η βελτίωση της διοικητικής ικανότητας της μονάδας όσο και η ενθάρρυνση της υιοθέτησης μιας νέας κουλτούρας ποιότητας στη δημόσια διοίκηση. Για τον λόγο αυτό θεσπίζεται ο κύκλος ποιότητας δημόσιων οργανώσεων. Πρόκειται για εργαλείο με αντικείμενο τη διασύνδεση και αλληλεπίδραση των μελών του σε πραγματικό χρόνο μέσω της χρήσης των τεχνολογιών πληροφορικής και επικοινωνιών. Οι αρμοδιότητές του εμπίπτουν στο κοινό πλαίσιο αξιολόγησης σε θέματα ποιότητας και σύγχρονων μεθόδων διοίκησης στον δημόσιο τομέα. Η αυτοαξιολόγηση αφορά στην εφαρμογή του κοινού πλαισίου αξιολόγησης από τους ίδιους τους υπαλλήλους του φορέα. Η αντίληψη των ίδιων εργαζομένων για τη λειτουργία του φορέα που υπηρετούν και τις ανάγκες βελτίωσης που πρέπει να επέλθουν έχει εξαιρετικά βαρύνουσα σημασία. Έχει σημασία να συμμετάσχουν στη διαμόρφωση του εργασιακού περιβάλλοντος εντός του οποίου καλούνται να υλοποιήσουν στόχους και να εκπληρώσουν την αποστολή της υπηρεσίας τους.

Με δεδομένο τον μη υποχρεωτικό χαρακτήρα του κοινού πλαισίου αξιολόγησης παρέχονται κίνητρα για την ορθή και ολοκληρωμένη εφαρμογή του. Τα κίνητρα αυτά εντοπίζονται σε θέματα στελέχωσης των φορέων και συγκεκριμένα στην κινητικότητα και στον ετήσιο προγραμματισμό προσλήψεων.

Για την κινητικότητα, με την αξιολόγηση των αιτημάτων των φορέων και την τεκμηρίωση των σοβαρών και επειγουσών υπηρεσιακών αναγκών, συνεκτιμάται η προσκόμιση από τον φορέα πιστοποιητικού ορθής και ολοκληρωμένης εφαρμογής του κοινού πλαισίου.

Για τον ετήσιο προγραμματισμό προσλήψεων και την τεκμηρίωση της αναγκαιότητας πρόσληψης προσωπικού συνεκτιμάται και εδώ η προσκόμιση του πιστοποιητικού εφαρμογής από τον φορέα.

Ιδιαίτερη θέση στη συζήτησή μας έχουν οι συστάσεις της GRECO στο καθεστώς των συνεργατών των ιδιαίτερων γραφείων. Το παρόν σχέδιο νόμου ενσωματώνει τις παρατηρήσεις αυτές στη βάση των αρχών της διαφάνειας, της ακεραιότητας και της λογοδοσίας. Η διευκρίνιση των υποχρεώσεων των συνεργατών, υπό το πρίσμα υψηλών προτύπων ακεραιότητας, κανόνων δεοντολογίας και της αποφυγής σύγκρουσης συμφερόντων, είναι προτάσεις που διέπουν το τρίτο μέρος του σχεδίου συνολικά.

Κυρίες και κύριοι συνάδελφοι, ολοκληρώνω την εισήγησή μου με μια επισήμανση που πρέπει νομίζω να καταγραφεί: Καμμία στοχοθεσία, καμμία αξιολόγηση, κανένα κίνητρο δεν μπορούν να εκπληρώσουν τον σκοπό τους αν δεν συνοδεύονται από την υιοθέτηση μιας στρατηγικής για τη διαχείριση της αλλαγής. Το δίχως άλλο, η ενίσχυση της αποτελεσματικότητας της διοίκησης περνά μέσα από την εφαρμογή των ρυθμίσεων που ψηφίζουμε σήμερα, ρυθμίσεις που φέρουν τα επιτελικά στελέχη και τη διοίκηση του δημοσίου ιεραρχικά ενώπιον της διαχείρισης μιας σημαντικής αλλαγής στη μέχρι σήμερα οργανωτική κουλτούρα.

Η μετάβαση αυτή από το σημερινό καθεστώς στο νέο θα είναι επιτυχής όταν λάβει χαρακτήρα αναπτυξιακό και μετασχηματιστικό, δηλαδή όταν ο λόγος υλοποίησής της γίνει κατανοητός, όταν αντιληφθούμε ότι η μετατόπιση προς την αξιολόγηση των δεξιοτήτων δεν είναι πολυτέλεια αλλά είναι ανάγκη. Εξηγήσαμε σήμερα ότι οι λειτουργοί της δημόσιας διοίκησης είναι έτοιμοι για μια τέτοια αλλαγή, είναι σύμφωνοι σε μια τέτοια αλλαγή. Η κοινωνία είναι επίσης έτοιμη.

Ευτυχώς για τον τόπο υπάρχει σήμερα μια πολιτική δύναμη που τη φωνή της κοινωνίας, τις προκλήσεις της διοίκησης και τις ανάγκες των υπαλλήλων κάθε βαθμίδας τις αντιλαμβάνεται. Το νομοσχέδιο που ψηφίζουμε σήμερα -και είχα την τιμή να εισηγηθώ-, αυτή ακριβώς την αντίληψη μετατρέπει σε νόμο του κράτους.

Θα ήθελα να δώσω συγχαρητήρια στον κύριο Υπουργό των Εσωτερικών, τον κ. Βορίδη, και τους συνεργάτες του, για αυτό το εξαιρετικό νομοσχέδιο, το οποίο θα φέρει μεγάλη αλλαγή στη λειτουργία του δημοσίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε συνάδελφε.

Τον λόγο έχει τώρα ο εισηγητής του ΣΥΡΙΖΑ κ. Αλέξανδρος Μεϊκόπουλος.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητούμε σήμερα το νομοσχέδιο του Υπουργείου Εσωτερικών με το οποίο η Κυβέρνηση κατά δήλωση του Υπουργού κ. Βορίδη εισάγει ένα νέο μοντέλο αξιολόγησης, μια διαφορετική αξιολογική φιλοσοφία, που φιλοδοξεί να αλλάξει τη νοοτροπία στο δημόσιο. Προσήλθαμε, κυρίες και κύριοι συνάδελφοι, στη διαβούλευση με θετική διάθεση και ειλικρινή πρόθεση να συμβάλουμε και να συζητήσουμε με ποιον τρόπο οι δημόσιες υπηρεσίες θα γίνουν πιο λειτουργικές, πώς θα αναβαθμιστεί το ανθρώπινο δυναμικό και θα βελτιωθεί η αποδοτικότητά του και, εν τέλει, ο στρατηγικός στόχος, πώς οι πολίτες θα εξυπηρετούνται πιο γρήγορα, πιο εύκολα, πιο αποτελεσματικά. Διατυπώσαμε, κυρίες και κύριοι, τις παρατηρήσεις μας επί της ευρύτερης στόχευσης και των φερόμενων ως καινοτομιών του νομοσχεδίου καλόπιστα, πλην όμως γειωμένα με την πραγματικότητα της ελληνικής δημόσιας διοίκησης.

Με απογοήτευση άκουσα τον κύριο Υπουργό -ας μου επιτραπεί ο όρος- να «τσουβαλιάζει» τις αντιρρήσεις και τις επιφυλάξεις που διατυπώθηκαν από το σύνολο της Αντιπολίτευσης, κάνοντας λόγο χαρακτηριστικά για αριστερή αντιπολίτευση με κριτική και χαρακτηριστικά εξ επαγγέλματος. Εκτιμώ ακόμα, κύριε Υπουργέ, ότι κατά την ακρόαση των φορέων ακούσατε μάλλον επιλεκτικά τις τοποθετήσεις τους και ερμηνεύσατε εντελώς υποκειμενικά την απουσία παρουσίας της ΑΔΕΔΥ και της ΠΟΕ-ΟΤΑ.

Σε κάθε περίπτωση, οι παρατηρήσεις που διατυπώθηκαν και κατατέθηκαν από τους θεσμικούς φορείς στοιχίζονται στον μεγαλύτερο βαθμό με τα σημεία της κριτικής μας. Η ουσία όμως, κύριε Υπουργέ, είναι να παρακολουθήσουμε αν η νομοθετική πρωτοβουλία απαντά με θετικό και πειστικό τρόπο στα θεμελιώδη ερωτήματα από τα οποία κρίνεται αν ένα σύστημα αξιολόγησης είναι αξιόπιστο και αποτελεσματικό. Τι αξιολογούμε, πώς αξιολογούμε, ποιος αξιολογεί;

Τι αξιολογούμε λοιπόν; Αξιολογείται η ατομική επίδοση και απόδοση των υπαλλήλων και των προϊσταμένων και όχι η απόδοση της οργανικής μονάδας μέσα στην οποία εργάζονται, χωρίς να εξετάζεται αν οι μονάδες αυτές έχουν διασφαλίσει τις αναγκαίες οργανωτικές προϋποθέσεις για να φτάσουν στην επίτευξη του στόχου τους, αν διαθέτουν τους απαραίτητους πόρους και την υλικοτεχνική υποδομή, αν είναι κατάλληλα στελεχωμένες και οργανωμένες. Απουσιάζει δε οποιαδήποτε πρόβλεψη για ένα πλαίσιο υποστήριξης των μονάδων με πόρους και τρόπους βελτίωσης του εργασιακού περιβάλλοντος.

Άρα αξιολογούνται, εν τέλει, ατομικά προϊστάμενοι και υπάλληλοι, είτε έχουν καλή είτε κακή ηγεσία, είτε έχουν υλικοτεχνικά μέσα είτε όχι, είτε η υπηρεσία τους είναι καλά οργανωμένη και στελεχωμένη είτε δεν είναι.

Δεύτερον, πώς αξιολογούμε; Οι δημόσιοι υπάλληλοι και οι προϊστάμενοι αξιολογούνται βάσει ενός πλαισίου δεξιοτήτων, πολλές από τις οποίες ορίζονται ασαφώς και αόριστα, αφήνοντας τραγικά περιθώρια για υποκειμενισμό και φαινόμενα διαφάνειας. Για την αντιγραφή καλών πρακτικών, κύριε Υπουργέ, που εφαρμόζεται στο εξωτερικό, δεν αρκεί απλά μια μετάφραση. Οι δεξιότητες πρέπει να συνδέονται με συγκεκριμένες αρμοδιότητες, οι οποίες προκύπτουν από τα περιγράμματα θέσης εργασίας των υπαλλήλων. Τι θα αξιολογείται, ποια δεξιότητα, με βάση ποια αρμοδιότητα;

Κατά τη συζήτηση στις επιτροπές συμπεράνατε ότι είμαστε αντίθετοι στο να γίνεται αξιολόγηση βάσει δεξιοτήτων. Αρκεί, κύριε Υπουργέ, μια προσεκτική ανάγνωση στον ν.4369/2016, όπου η κυβέρνηση ΣΥΡΙΖΑ θέσπισε συγκεκριμένα κριτήρια αξιολόγησης των υπαλλήλων, με τη διαφορά όμως ότι με τη μέθοδο που ακολουθήσαμε σκιαγραφούνταν πλήρως το διοικητικό και προσωπικό προφίλ του κάθε υπαλλήλου σε σχέση με τη φύση των εκτελούμενων από αυτόν καθηκόντων.

Ισχυρίζεστε ότι η επιδίωξή σας είναι η αξιολόγηση να αποτελεί μια βελτιωτική διαδικασία για τον υπάλληλο. Εντύπωση προκαλεί πάντως ότι δεν γίνεται η παραμικρή αναφορά για επιμόρφωση και εκπαίδευση των υπαλλήλων πάνω στις συγκεκριμένες δεξιότητες.

Συνεχίζουμε, λοιπόν, να θεωρούμε ότι η αξιολόγηση υποχρεωτικά ενός υπαλλήλου με τρεις δεξιότητες προς ανάπτυξη, δηλαδή τρεις δεξιότητες που υστερούν και χρήζουν βελτίωσης άνευ προϋποθέσεων, συνιστά αυθαίρετη κρίση. Δεν καταλαβαίνουμε πώς ακριβώς προκύπτει ο αριθμός «τρία», εφόσον δεν έχει προηγηθεί χαρτογράφηση δεξιοτήτων που είναι απαραίτητες για κάθε αρμοδιότητα, όπως επίσης και για ποιον λόγο υπάλληλοι, που ενδέχεται να μην έχουν τρεις αδύναμες δεξιότητες, θα πρέπει υποχρεωτικά να αξιολογηθούν με αυτόν τον τρόπο. Εξηγήσαμε εκτενέστατα ποιους κινδύνους εγκυμονεί αυτός ο τρόπος αξιολόγησης.

Σε σχέση τώρα με το νέο σύστημα στοχοθεσίας, δηλαδή τον τρόπο καθορισμού και εξειδίκευσης των στόχων, αυτός χαρακτηρίζεται, κύριε Υπουργέ, από μια συγκεντρωτική αντίληψη αφού δεν βασίζεται στη συνεργασία και στην επίτευξη συμφωνίας προϊσταμένων-υπαλλήλων, παρά μόνο εξαντλείται στα ανώτερα ιεραρχικά κλιμάκια. Πώς θα επιτευχθούν συγκεκριμένοι στόχοι, όταν αυτοί δεν αποτελούν προϊόν συμφωνίας αλλά επιβολής; Λέτε ότι η διαδικασία, όπως προβλέπεται στο νομοσχέδιο, είναι συναινετική. Ωστόσο αν δεν υπάρχει συναίνεση, αποφασίζει ο προϊστάμενος. Οι νόμοι του 2004 και του 2016 ορίζουν το ίδιο, με μια ουσιώδη όμως διαφορά: Αποφασίζει μεν ο προϊστάμενος σε περίπτωση ασυμφωνίας, αφού πρώτα όμως έχει αναλυτικά περιγράψει τη διαδικασία κατά τρόπο που δείχνει ότι απαιτείται συμφωνία. Στο νομοσχέδιο, κύριε Βορίδη, γίνεται μια τόσο αδύναμη αναφορά στην απαίτηση συμφωνίας και τόσο βιαστική ανάδειξη της απόφασης του προϊσταμένου που καθιστά βέβαιη τη μη τήρηση καμμίας διαδικασίας συζήτησης. Επί της ουσίας επιβάλλεται η θέληση του προϊσταμένου.

Καταλήγω τώρα στο πιο κρίσιμο ερώτημα από όλα: Ποιος αξιολογεί; Στο σημείο αυτό προκύπτει ένα κορυφαίο ζήτημα ηθικής τάξης και νομιμοποίησης, με δεδομένο ότι στις περισσότερες δημόσιες υπηρεσίες οι υπηρετούντες προϊστάμενοι έχουν κατά κύριο λόγο αναλάβει τα καθήκοντά τους με απλή ανάθεση, χωρίς να έχουν περάσει τη διαδικασία της τακτικής κρίσης από τα υπηρεσιακά συμβούλια.

Αναρωτιέμαι στο σημείο αυτό πώς νομιμοποιείται ένας προϊστάμενος που δεν έχει περάσει την αντικειμενική και αξιοκρατική διαδικασία της κρίσης από υπηρεσιακό συμβούλιο να αξιολογήσει τον υφιστάμενό του υπάλληλο; Δηλαδή τους υπαλλήλους που δικαιούνται το μπόνους αποδοτικότητας, παραδείγματος χάριν, θα τους επιλέξουν προϊστάμενοι οι οποίοι ουδέποτε αξιολογήθηκαν για να λάβουν τη θέση που κατέχουν και σε πολλές περιπτώσεις τα κριτήρια με τα οποία ανέλαβαν αυξημένα καθήκοντα είναι ασαφή ή ακόμα και αμφιλεγόμενα;

Επομένως η προσδοκία που ελπίζατε να δημιουργήσετε, κύριε Υπουργέ, σε σχέση με την προτεινόμενη νομοθετική σας πρωτοβουλία είναι τουλάχιστον αναντίστοιχη με την πραγματικότητα που υπάρχει στο περιβάλλον και στην καθημερινότητα της ελληνικής δημόσιας διοίκησης. Είναι υπαρκτά τα ζητήματα και οι προβληματισμοί και δεν αποτελούν απλές αιτιάσεις της Αντιπολίτευσης, αλλά αναδείχτηκαν και από τις τοποθετήσεις των φορέων κατά τη διάρκεια της ακρόασης.

Σας το επισήμανε το σύνολο της Αντιπολίτευσης στο Κοινοβούλιο αλλά και η πλειοψηφία των φορέων ότι το σύστημα κινήτρων και ανταμοιβής που εισάγετε δημιουργεί πολλές και διαφορετικές κατηγορίες υπαλλήλων, καθώς θα αμείβονται ανάλογα με στόχους που θα είναι μόνο ποσοτικοί. Αποκλείονται έτσι οι υπάλληλοι των οποίων η εργασία μπορεί να αξιολογηθεί μόνο βάσει ποιοτικών στόχων και δεικτών.

Στο σημείο αυτό, με τη λογική των μπόνους, ανοίγει κι ένα ευρύτερο ζήτημα στρατηγικού προσανατολισμού, το οποίο κάνετε ακόμα και σήμερα πως δεν καταλαβαίνετε. Αντί η πολιτική σας στόχευση να είναι η αποκατάσταση των μισθολογικών αδικιών που υφίσταται η πλειοψηφία του δημοσιοϋπαλληλικού κόσμου εδώ και δώδεκα χρόνια, δημιουργείτε ένα παράλληλο σύμπαν διαφορετικών μισθολογικών ταχυτήτων και κατηγοριών.

Έχετε σκεφτεί και κάτι ακόμα, κύριε Υπουργέ, ότι δημιουργείται ο κίνδυνος, ιδιαίτερα σε ότι αφορά την τοπική αυτοδιοίκηση, το μπόνους να πριμοδοτήσει ένα κύμα αιτημάτων κινητικότητας προς υπηρεσίες των οποίων οι υπάλληλοι είναι επιλέξιμοι για την πρόσθετη ανταμοιβή, με αποτέλεσμα να αποδυναμωθούν οι υπόλοιποι φορείς και υπηρεσίες;

Ξέρω καλά πως ο κ. Βορίδης αρέσκεται στη διαρκή, μετ’ επιτάσεως διεκδίκηση του τίτλου του μεταρρυθμιστή. Όμως τίποτα από όσα σήμερα νομοθετείτε δεν είναι καινούργιο. Ό,τι θεσπίστηκε μέχρι και σήμερα απλώς δεν εφαρμόστηκε συστηματικά και στην ολότητά του στην πράξη, ώστε να αλλάξει η κουλτούρα στο δημόσιο και να αποτελεί καθημερινή διοικητική πραγματικότητα, από τον νόμο του 2004 για τη συναινετική στοχοθεσία και σύνδεση της αξιολόγησης με την απόδοση του προσωπικού, αξιολόγηση των δομών μέσω του κοινού πλαισίου αξιολόγησης που περιλαμβάνονται στον ίδιο νόμο, τον νόμο του 2016, που κινούνταν στην κατεύθυνση της συναινετικής στοχοθεσίας και σύνδεσης της αξιολόγησης του προσωπικού με την επίτευξη συγκεκριμένων στόχων μέχρι την αξιολόγηση των ετών του 2020 και 2021 που ποτέ δεν έγινε. Δεν λαμβάνεται, λοιπόν, υπ’ όψιν η ανομοιογένεια που υπάρχει στον δημόσιο και ευρύτερο δημόσιο τομέα.

Ακόμη και σε ό,τι αφορά την τοπική αυτοδιοίκηση και ιδιαίτερα σε ό,τι αφορά τους μικρομεσαίου μεγέθους δήμους θα έπρεπε να υπάρχει εξειδίκευση στο σύστημα αξιολόγησης, λαμβάνοντας υπ’ όψιν τα ιδιαίτερα προβλήματα που αντιμετωπίζουν και καλούνται καθημερινά να καλύψουν. Συνεπώς είναι πυρηνικό στοιχείο το γεγονός ότι ο νομοθέτης δεν έχει λάβει καθόλου υπ’ όψιν του το περιεχόμενο του υπηρεσιακού περιβάλλοντος μέσα στο οποίο πραγματοποιείται η διοικητική δράση. Με λίγα λόγια και απλά, αγνοείται παντελώς η πραγματικότητα του ελληνικού δημοσίου και των φορέων του.

Ισχυρίζεστε ότι ο σκοπός του νομοθετήματος είναι να θεσπιστεί μια ολοκληρωμένη προσέγγιση στην ανάπτυξη και ενδυνάμωση του ανθρώπινου δυναμικού του δημοσίου, ώστε έτσι να βελτιωθεί η ποιότητα των παρεχόμενων υπηρεσιών. Απέχει όμως χιλιόμετρα από το να χαρακτηριστεί ολοκληρωμένη, καθώς απουσιάζει μια πολύ σημαντική παράμετρος, που επιμένετε με οριακά επιπόλαια επιχειρήματα να προσπερνάτε, η διασύνδεση του συστήματος στοχοθεσίας-αξιολόγησης φυσικά με ένα νέο σύστημα επιλογής προϊσταμένων οργανικών μονάδων των δημοσίων φορέων.

Ενώ επικοινωνήσατε σε όλους τους τόνους τη σταθερή σας προσήλωση στην απογραφειοκρατικοποίηση του δημοσίου, δεν συμβαίνει κάτι τέτοιο ούτε στο πνεύμα ούτε στο γράμμα της προτεινόμενης νομοθεσίας. Με την καθιέρωση νέων θεσμών, όπως αυτός του συμβούλου ανθρώπινου δυναμικού, του οποίου οι αρμοδιότητες συγκρούονται και αλληλοεπικαλύπτονται με τις υφιστάμενες διευθύνσεις ανθρώπινου δυναμικού ουσιαστικά ακυρώνεται στην πράξη η ίδια η διοίκηση. Δημιουργείται, δηλαδή, ένας παράνομος μηχανισμός, μια ακόμη δομή μέσα στην υπάρχουσα δομή, υποτιμώντας με αυτόν τον τρόπο την ικανότητα και την υπηρεσιακή και επιστημονική επάρκεια των ίδιων των στελεχών της δημόσιας διοίκησης. Εδώ έχουν να γίνουν κρίσεις μια δεκαετία, ο σύμβουλος μας έλειπε! Εκτός κι αν θέλετε να προσφέρετε τίποτα πρόσθετες αμοιβές σε «ημετέρους» του Υπουργείου και του Εθνικού Κέντρου Δημόσιας Διοίκησης και Αυτοδιοίκησης, οι οποίοι θα αναλάβουν να διδάξουν τα σχετικά αντικείμενα στους υποψήφιους να πιστοποιηθούν.

Αλήθεια, κύριε Υπουργέ, γνωρίζετε πόσοι υπάλληλοι του Υπουργείου σας κάνουν στο ΕΚΔΔΑ μαθήματα στοχοθεσίας του ν.3230/2004, που όμως δεν εφαρμόζεται;

Είναι καθοριστικό για μια αντικειμενική αξιολόγηση, αποδεκτή από όλους, να συντρέχουν δύο βασικές και κρίσιμες προϋποθέσεις: τα κριτήρια που πρέπει να είναι κατάλληλα να μετρήσουν τον σκοπό που θέτεις, οι κριτές που πρέπει να είναι αξιόπιστοι. Επειδή κατά το παρελθόν, είτε δεν υπήρχε το ένα -κατάλληλα κριτήρια δηλαδή- είτε το άλλο -αξιόπιστοι κριτές- γι’ αυτό ακριβώς η διαδικασία υφίστατο έντονη αμφισβήτηση και συχνά δεν εφαρμοζόταν. Δεν υπήρχε δηλαδή κουλτούρα αξιολόγησης. Μέχρι που ήρθε το 2014 με τον ν.4250 ο τότε Υπουργός κ. Κυριάκος Μητσοτάκης και συνέδεσε την αξιολόγηση με τη δημοσιονομική προσαρμογή. Προώθησε, λοιπόν, την τιμωρητική αξιολόγηση με σκοπό να μειώσει τον αριθμό των υπαλλήλων, οπότε έφερε αντίθετα αποτελέσματα και επέτεινε τη δυσφορία και την επιφύλαξη για το οποιοδήποτε σύστημα. Ελπίζω να μην υποκρύπτεται μια τέτοια σκοπιμότητα και στο παρόν νομοθέτημα.

Συμπερασματικά, κύριε Βορίδη, εισάγονται καινούργια κριτήρια ή δεξιότητες, που ναι μεν μπορεί να είναι γνωστές στη θεωρία και στον ιδιωτικό τομέα, απαιτούν ωστόσο πολλή εργασία για να αποσαφηνιστούν στην ελληνική διοικητική πραγματικότητα. Επομένως δημιουργούν αβεβαιότητα, ενώ θα έπρεπε να δημιουργούν σιγουριά. Οι κριτές είναι εντελώς αναξιόπιστοι, ως σχεδόν όλοι κατέχοντες τη θέση μέσω εύνοιας, πολιτικής επιλογής ή τύχης. Απλά βρέθηκε αρχαιότερος στον βαθμό. Με τον νόμο Βερναρδάκη άρχισαν οι κρίσεις, κρίθηκαν όλοι γενικοί διευθυντές και ορισμένοι διευθυντές του Υπουργείου Διοικητικής Ανασυγκρότησης. Η διαδικασία βέβαια αυτή σταμάτησε αδικαιολόγητα από τη σημερινή Κυβέρνηση, η οποία ψήφισε τον ν.4674/2020 με αλλαγή μορίων για κρίσεις και προαγωγές, τις οποίες ωστόσο δεν έκανε. Σήμερα συνεπώς, με ευθύνη της Κυβέρνησης της Νέας Δημοκρατίας, έχουν λήξει ακόμη και οι θητείες των κριθέντων του 2018-2019.

Αυτή η κατάσταση, που διαιωνίζεται, και δυσφορία εμπνέει και δημιουργεί και δημιουργεί συνθήκες ακατάλληλες για το περιβάλλον της δημόσιας διοίκησης. Σίγουρα δεν αποδίδει εμπιστοσύνη στους κριτές οι οποίοι θα κρίνουν εκείνους με τους οποίους διεκδικούν την ίδια θέση. Ενώ τονίζεται ως σκοπός της αξιολόγησης η απόδοση της υπηρεσίας, άρα κρίσιμο στοιχείο είναι η επίτευξη στόχων, καταργείται η συναινετική και επιλέγεται η αυταρχική, η άνωθεν προσδιορισμένη στοχοθεσία. Κορυφαία αντίφαση.

Κι επειδή, κύριε Βορίδη, προσπαθήσατε στις επιτροπές να διασκεδάσετε τις εντυπώσεις για το αν είναι συναινετική ή όχι, αρκεί η σύγκριση των διατυπώσεων των άρθρων 3 του ν.3230/2004 και 22 του ν.4369/2016 με τον τωρινό: μισή σελίδα αναλυτική περιγραφή το 2004, άλλη τόση το 2016, δύο γραμμές τώρα. Σε συμβολικό και σημειολογικό επίπεδο το μήνυμα δόθηκε, «περιττή η κουβέντα, αποφασίζει ο προϊστάμενος». Όλη η νομοθετική πρόταση φαίνεται πως προέκυψε κατόπιν συνεννόησης του Υπουργείου με παράγοντες του ιδιωτικού τομέα. Το δήλωσε κατά την ακρόαση των φορέων και ο κ. Κακαβάς, ο πρόεδρος του Γεωτεχνικού Επιμελητηρίου -είναι δικός σας, εκλέγεται με τη ΔΑΚΕ.

Επιπλέον, τον Μάρτιο -εδώ έχω και την απόφαση ανάθεσης σε ιδιωτική εταιρεία- είχε ανατεθεί η σύνταξη σχετικού σχεδίου σε ιδιωτική εταιρεία. Δείξτε μας τι σας παρέδωσαν, να δούμε τι μας κόστισε 12.000 ευρώ και κατά πόσο μοιάζει με το νομοσχέδιο που συζητάμε σήμερα.

Εν κατακλείδι και συμπερασματικά, κύριε Υπουργέ, πραγματικά λυπάμαι, αλλά μια σύνθετη υπόθεση, όπως είναι η διαδικασία της αξιολόγησης με πολλαπλούς σκοπούς, την κάνετε να μοιάζει μέσα από το νομοθέτημά σας ως ένα άθροισμα υπεραπλουστεύσεων.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Μεϊκόπουλε.

Παρακαλώ να κλείσει το σύστημα της ηλεκτρονικής εγγραφής ομιλητών.

Τον λόγο έχει τώρα ο ειδικός αγορητής του Κινήματος Αλλαγής κ. Χάρης Καστανίδης.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ευχαριστώ, κύριε Πρόεδρε.

Καλημέρα σας, κύριε Υπουργέ.

Κυρίες και κύριοι συνάδελφοι, το ελληνικό διοικητικό σύστημα ίσως είναι το μόνο διοικητικό σύστημα από τα διοικητικά συστήματα των προηγμένων χωρών που δεν αξιολογείται. Δεν υπάρχει ένα αποτελεσματικό συνεκτικό σύστημα αξιολόγησης που να βοηθά και τον δημόσιο υπάλληλο να γίνει καλύτερος και τη δημόσια διοίκηση να εργάζεται υπέρ του δημοσίου συμφέροντος και για το καλό των πολιτών.

Από το 1833, όταν άρχισαν δειλά-δειλά, μετά τη σύσταση του ανεξάρτητου ελληνικού κράτους, να εισάγονται τα πρώτα συστήματα αξιολόγησης μέχρι και σήμερα, έχουν νομοθετηθεί δεκάδες σχήματα, τα οποία ουσιαστικά ποτέ δεν εφαρμόστηκαν ή δεν εφαρμόστηκαν με τρόπο που να αποδίδουν, για τον απλούστατο λόγο ότι στην Ελλάδα είναι ακόμη και σήμερα εγκατεστημένο στη δημόσια ζωή το καθεστώς της πατρωνίας και πελατείας.

Είναι γνωστό ότι τα πολιτικά πελατειακά δίκτυα είναι ισχυρά στον τόπο ανεξαρτήτως αν, κυρίως από τις κυβερνήσεις του ΠΑΣΟΚ, τα δίκτυα αυτά δέχτηκαν ισχυρά πλήγματα, όπως με την ψήφιση του ν.2190 σχετικά με τις προσλήψεις στο δημόσιο.

Σε αυτό το καθεστώς πατρωνίας και πελατείας τα πελατειακά δίκτυα δεν επιτρέπουν αξιολόγηση σοβαρή και αποτελεσματική για τον δημόσιο υπάλληλο και τις διοικητικές οργανικές μονάδες, όταν η αξιολόγηση συντελείται στο εσωτερικό των ιεραρχικών δομών. Με άλλους λόγους, εάν οι ιεραρχικώς προϊστάμενοι κρίνουν τους υφισταμένους. Αυτός είναι ο εσωτερικός έλεγχος, η εσωτερική αξιολόγηση.

Παλαιότερα γινόταν λόγος -και νομίζω ότι μπορεί να γίνει και σήμερα λόγος- για το περίφημο «merit system». Είναι το σύστημα λαφυραγώγησης. Συνήθως η κομματική αντιδικία παίρνει στο τέλος τα χαρακτηριστικά του νικητή στον δημόσιο βίο, που πρέπει να λαφυραγωγήσει, να έχει κέρδη και από τη χρήση των δημοσίων μηχανισμών, των διοικητικών μηχανισμών.

Η Κυβέρνηση σήμερα εισηγείται ένα ακόμη νομοσχέδιο για την αξιολόγηση στο δημόσιο. Είναι απολύτως δαιδαλώδες, γραφειοκρατικό αυτό που θα επιχειρήσει να κάνει και δεν θα οδηγήσει κάπου, διότι πρόκειται και πάλι περί εσωτερικής αξιολόγησης, δηλαδή για μια αξιολόγηση που κινείται κυρίως από πάνω προς τα κάτω. Θα σας πω μετά και για τα έντυπα σφυγμού της ομάδας. Έπαθα μια ταχυκαρδία, όταν το διάβασα αυτό.

Κινείται, λοιπόν, κυρίως από πάνω προς τα κάτω, ο ιεραρχικώς προϊστάμενος κρίνει τον υφιστάμενο. Το πλαίσιο των δεξιοτήτων που περιγράφεται και η στοχοθεσία -που περιγράφεται, επίσης, στο προτεινόμενο νομοσχέδιο- οδηγούν σε βαθμολόγηση με βάση μια πενταβάθμια κλίμακα.

Κύριε Πρόεδρε, όταν συζητάμε για ένα σχέδιο αξιολόγησης, συνήθως θέτουμε τα εξής ερωτήματα; Τι αξιολογούμε; Πώς αξιολογούμε; Κυρίως, όμως, το ερώτημα είναι: ποιοι αξιολογούν; Εάν δεν εξασφαλίσεις τη διοικητική και ηθική νομιμοποίηση του αξιολογητή, δεν υπάρχει περίπτωση να προκύψει αποτέλεσμα πραγματικής αξιολόγησης, που δεν θα έχει είτε στοιχεία κομματικού οφέλους είτε θα αφίσταται από τη γνωστή λογική της "συναδελφικής αλληλεγγύης".

Ποιοι είναι, λοιπόν, αυτοί που αξιολογούν, για να περιγράψω τώρα το σύστημα αξιολόγησης που εισηγείται ο κύριος Υπουργός; Αξιολογούν οι γενικοί και ειδικοί γραμματείς τους γενικούς διευθυντές των Υπουργείων. Έχουν τη διοικητική και ηθική νομιμοποίηση οι γενικοί και ειδικοί γραμματείς, που επελέγησαν από τους Υπουργούς της κυβέρνησης, να ελέγχουν τους γενικούς διευθυντές; Θα μπορούσα να δεχτώ ότι έχουν, αν δεν υπήρχε εκείνη η "διαολεμένη" σύλληψη του κ. Γεραπετρίτη με τον ν.4622, που ορίζει ότι έκαστος γραμματέας, γενικός ή ειδικός, υπογράφει συμβόλαιο απόδοσης με τον Υπουργό που τον προτείνει και, με βάση το συμβόλαιο απόδοσης, κρίνεται κατ’ έτος.

Ρώτησα τον κύριο Υπουργό των Εσωτερικών, κατά τη διάρκεια της συζήτησης στην κοινοβουλευτική επιτροπή, πόσα συμβόλαια απόδοσης υπάρχουν για τους γενικούς και ειδικούς γραμματείς και, αν υπάρχουν, πόσες φορές κρίθηκαν μέχρι τώρα με βάση την πρόβλεψη του ν.4622. Ζήτησα, επίσης, αν θα μπορούσαμε να έχουμε μια εικόνα των κρίσεων.

Θέτω ξανά το θέμα: Έχουμε γενικούς και ειδικούς γραμματείς με συμβόλαια απόδοσης; Πόσα;

Αν υπέγραψαν, κύριε Υπουργέ, συμβόλαια απόδοσης, πείτε μου αν ετησίως εκρίθησαν και με ποια αποτελέσματα. Μέχρι στιγμής απαντήσεις δεν έχω λάβει και θα παρακαλέσω, επειδή έχω κάνει έρευνα, να είναι προσεκτική η απάντηση σε αυτό το πεδίο.

Αν, λοιπόν, δεν έχεις κριθέντες κατά τον ν.4622, ακόμη και από τους υπογράψαντες συμβόλαια απόδοσης γενικούς γραμματείς και ειδικούς γραμματείς, πώς τους νομιμοποιείτε εσείς με το προτεινόμενο νομοσχέδιο να κρίνουν τους γενικούς διευθυντές;

Ποιοι άλλοι κρίνουν; Οι μετακλητοί. Επιλέγω τον μετακλητό της αρεσκείας μου, τον έχω ορίσει επικεφαλής τμήματος ή διεύθυνσης και τώρα αξιολογητή. Αυτά είναι πρωτοφανή πράγματα. Ξεκίνησαν με τον ν.4369, τον οποίο εισηγήθηκε ο ΣΥΡΙΖΑ, αλλά τότε ήταν περιορισμένος ο αριθμός των μετακλητών που μπορούσαν να κάνουν αξιολόγηση. Αυξήθηκε ο αριθμός των μετακλητών επί Νέας Δημοκρατίας, όπως στο Υπουργείο Εργασίας ή στο Υπουργείο Μεταναστευτικής Πολιτικής.

Προσλάβαμε, λοιπόν, μετακλητούς. Τους αναθέσαμε καθήκοντα προϊσταμένων και τους αρεστούς τους ορίζουμε σήμερα ως αξιολογητές. Μάλιστα.

Ποιοι είναι οι άλλοι αξιολογητές; Οι ιεραρχικώς προϊστάμενοι, δηλαδή οι γενικοί διευθυντές για τους υφισταμένους τους, οι διευθυντές για τους υφισταμένους τους, οι προϊστάμενοι των τμημάτων για τους υφισταμένους τους. Ποιοι είναι όλοι αυτοί; Είναι περίπου δεκαπέντε χιλιάδες άνθρωποι, εκ των οποίων ένας πολύ-πολύ μικρός αριθμός, στο επίπεδο των γενικών διευθυντών, έχει κριθεί για τις θέσεις αυτές, μετά από αξιολόγηση του Ανώτατου Συμβουλίου Επιλογής Προσωπικού. Όλοι οι άλλοι γενικοί διευθυντές, διευθυντές και προϊστάμενοι είναι με ανάθεση καθηκόντων. Και δεν προέρχονται από το παρελθόν. Η συντριπτική πλειοψηφία είναι με ανάθεση καθηκόντων από την παρούσα Κυβέρνησης.

Αξιολογητές είναι και οι Υπουργοί, κυρίες και κύριοι συνάδελφοι. Σε ποιες περιπτώσεις; Στις περιπτώσεις των αυτοτελών οργανικών μονάδων. Σύμφωνα με τις ρυθμίσεις του νομοσχεδίου, οι υπάλληλοι των αυτοτελών οργανικών μονάδων, που υπάγονται απευθείας στον Υπουργό, αξιολογούνται από τον Υπουργό.

Πόσες αυτοτελείς οργανικές μονάδες έχουμε; Δεν έχω συγκεντρώσει το σύνολο, όμως, έχω μετρήσει μερικές από αυτές. Δεκαοκτώ αυτοτελείς οργανικές μονάδες έχουμε στο Υπουργείο Εσωτερικών. Δεκατρείς αυτοτελείς οργανικές μονάδες έχουμε στο Υπουργείο Ψηφιακής Διακυβέρνησης. Δεκατρείς, επίσης, στο Υπουργείο Περιβάλλοντος και έντεκα στο Υπουργείο Εργασίας. Όλες αυτές οι οργανικές μονάδες, που υπάγονται στον Υπουργό, διαθέτουν υπαλλήλους που εφεξής θα αξιολογούνται από τον Υπουργό.

Συμπέρασμα. Όλοι όσοι καλούνται να αξιολογήσουν -καθώς απαντάμε στο ερώτημα ποιοι αξιολογούν και αν έχουν τη διοικητική και ηθική νομιμοποίηση- στερούνται αυτής της νομιμοποιητικής βάσεως για να αξιολογήσουν.

Η αξιολόγηση μπορεί να γίνει και εκ των κάτω προς τα άνω με τα έντυπα σφυγμού ομάδας. Τι σημαίνει αυτό; Οι υφιστάμενοι μπορούν να αξιολογήσουν τον προϊστάμενο διά της συντάξεως ενός εγγράφου που φέρει την υπογραφή τους.

Φαντάζομαι ότι δεν χρειάζεται να σας πω ότι ένας υπάλληλος ο οποίος εξαρτάται ως προς την υπηρεσιακή του εξέλιξη από τους προϊσταμένους του θα έχει τη μεγάλη γενναιότητα επωνύμως να υπογράψει ότι ο κ. Καστανίδης ή ο κ. Βορίδης -αν είναι γενικοί διευθυντές, αν είναι προϊστάμενοι του τμήματος- είναι εξαιρετικοί ή ότι είναι κακοί υπάλληλοι.

Αυτά είναι τα έντυπα σφυγμού ομάδας. Δηλαδή, ο σφυγμός της ομάδας είναι ο ασθμαίνων κατώτερος υπάλληλος, ο οποίος θα κληθεί επωνύμως να αξιολογήσει τους ανωτέρους του.

Και έρχεται η πενταβάθμια κλίμακα, ένα έως πέντε η αξιολόγηση. Τι λέει η Κυβέρνηση; «Εάν κάποιος αξιολογηθεί με έως δύο βαθμούς στην πενταβάθμια κλίμακα δικαιούται ενστάσεως. Εάν αξιολογηθεί από τρία και πάνω, δεν δικαιολογείται να υποβάλει ένσταση». Το ερώτημά μου είναι «γιατί;». Εάν, παραδείγματος χάριν, κάποιος πάρει για τις δεξιότητές του τρεις βαθμούς στους πέντε, γιατί αυτός δεν δικαιολογείται να κάνει ένσταση; Γιατί δεν έχει δικαίωμα υποβολής ένστασης;

Ας πούμε, όμως, ότι προσπερνάμε το σχετικό θέμα και υποβάλλουν ένσταση όσοι πήραν δύο βαθμούς στη πενταβάθμια βαθμολογία. Υποβάλλουν, λοιπόν, την ένσταση τους στην επιτροπή εποπτείας - αξιολόγησης. Θα μιλήσω λίγο αργότερα για την επιτροπή εποπτείας - αξιολόγησης. Η επιτροπή εποπτείας αξιολόγησης καλείται να κρίνει την ένσταση του υπαλλήλου ο οποίος θεωρεί ότι αδικήθηκε στη βαθμολογία. Εάν εξετάσει την ένστασή του, έχει καλώς. Να ξέρετε ότι δεν θα εξετάσει την ένστασή του για τους λόγους που σε λίγο θα πω. Εάν, όμως, δεν απαντήσει, σύμφωνα με τις προβλέψεις του κυρίου Υπουργού των εσωτερικών, εντός εξήντα ημερών, θεωρείται ως απορριφθείσα σιωπηρώς η ένστασή του. Δηλαδή, καταργούμε και το στοιχειώδες δικαίωμα του ενιστάμενου της προηγούμενης ακρόασης. Αυτό δεν γίνεται τυχαία.

Εσείς κύριε Υπουργέ, που έχετε διατελέσει και στα έδρανα της δικαιοσύνης, θα καταλάβετε σε λίγο την ουσία του επιχειρήματος.

Οι επιτροπές εποπτείας και αξιολόγησης είναι τριμελείς. Αποτελούνται από έναν εκπρόσωπο του Ανώτατου Συμβουλίου Επιλογής Προσωπικού, έναν εκπρόσωπο του Νομικού Συμβουλίου του Κράτους και έναν εκπρόσωπο της Αρχής Διαφάνειας. Τρεις.

Πριν από λίγο καιρό συζητήσαμε την έκθεση μιας επιτροπής του ΑΣΕΠ υπό τον κ. Παπατόλια, η οποία μας εξηγεί τα εξής εύγλωττα πράγματα. «Έχουμε να κρίνουμε…» -λέει η έκθεση του ΑΣΕΠ- «…δεκαπέντε χιλιάδες ανθρώπους για τις θέσεις γενικών διευθυντών, διευθυντών και προϊσταμένων τμημάτων και με τον αριθμό προσωπικού που διαθέτουμε θα χρειαστούμε πολλά χρόνια». Τώρα προσθέτουμε έναν ακόμη εκπρόσωπο του ΑΣΕΠ στις επιτροπές εποπτείας - αξιολόγησης.

Πόσες είναι οι επιτροπές εποπτείας - αξιολόγησης; Όχι λιγότερες από είκοσι πέντε. Μία επιτροπή εποπτείας - αξιολόγησης σε κάθε Υπουργείο. Μία τουλάχιστον -λέει η σχετική διάταξη- για το σύνολο των αποκεντρωμένων διοικήσεων. Μία τουλάχιστον για το σύνολο των ΟΤΑ Α΄ βαθμού. Και μία τουλάχιστον για τους οργανισμούς αυτοδιοίκησης Β΄ βαθμού.

Αν αυτές τις αθροίσετε, είναι περίπου είκοσι πέντε επιτροπές εποπτείας - αξιολόγησης. Εάν λάβουμε υπ’ όψιν μας ότι η σχετική ρύθμιση έχει τη διατύπωση «τουλάχιστον», θα μπορούσε κανείς να σκεφτεί ότι αυξάνεται ο αριθμός των επιτροπών αξιολόγησης μέχρι και τριακόσιες ογδόντα. Διότι είναι δεκαεννέα τα Υπουργεία, συν τριακόσιοι τριάντα δύο οι οργανισμοί αυτοδιοίκησης, συν οι ανεξάρτητες αρχές, που επίσης πρέπει να έχουν επιτροπές εποπτείας - αξιολόγησης, οπότε κοντά τριακόσιες ογδόντα.

Δεν θα αυθαιρετήσω, παρά το γεγονός ότι δικαιούμαι να ερμηνεύσω έτσι τη διάταξη που εισηγείται ο κύριος Υπουργός, και θα πω ότι δεν θα είναι τόσες, αλλά μία επιτροπή εποπτείας - αξιολόγησης ανά Υπουργείο και από μία επιτροπή εποπτείας - αξιολόγησης για τις αποκεντρωμένες διοικήσεις, για τους ΟΤΑ Α΄ και Β΄ βαθμού και για τις ανεξάρτητες αρχές.

Και έχετε την εντύπωση, κυρίες και κύριοι συνάδελφοι, όταν κραυγάζει το ΑΣΕΠ ότι «θέλω δεκαπέντε χρόνια για να κρίνω δεκαπέντε χιλιάδες υποψηφίους για τις θέσεις προϊσταμένων στη δημόσια διοίκηση» ότι θα βρουν είκοσι πέντε τουλάχιστον ανθρώπους για να τους δώσουν στον Υπουργό Εσωτερικών στις επιτροπές εποπτείας - αξιολόγησης για να κρίνουν ενστάσεις;

Καταλάβατε γιατί λέει με πονηρία ο συντάκτης του νομοθετήματος τα περί σιωπηρής απορρίψεως των ενστάσεων, έστω κι αν καταργείται το δικαίωμα προηγούμενης ακρόασης των ενισταμένων; Πρόκειται περί ενός απίστευτου συστήματος που επιχειρεί η Κυβέρνηση να εισαγάγει.

Εμείς έχουμε την άποψη -ευχαριστώ για την ανοχή σας, κύριε Πρόεδρε, θα χρειαστώ ένα-δύο λεπτά και κλείνω-, για τους λόγους που στην αρχή της ομιλίας μου εξήγησα, ότι οποιοδήποτε σύστημα αξιολόγησης για να πετύχει πρέπει να είναι εξωτερικό προς τις ιεραρχικές σχέσεις. Θέλουμε εξωτερικό αξιολογητή.

Τι σημαίνει εξωτερική αξιολόγηση; Ο εξωτερικός αξιολογητής δεν προέρχεται από τη δημόσια διοίκηση, δεν υφίσταται τις διαρθρωμένες ιεραρχικές σχέσεις. Μπορεί να ανήκει σε ένα εθνικό μητρώο αξιολογητών. Είναι άλλης ώρας να πω πώς θα διαμορφωθεί αυτό. Έχει, όμως, δύο διαζευκτικές μεταξύ τους δυνατότητες ο εξωτερικός αξιολογητής.

Η μία δυνατότητα, το ένα καθήκον του είναι να καθοδηγεί τον εσωτερικό αξιολογητή πώς θα κάνει την αξιολόγηση, να τον κατευθύνει, να τον συμβουλεύει. Η άλλη μορφή εξωτερικής αξιολόγησης είναι ότι ο εξωτερικός αξιολογητής πράγματι αξιολογεί ο ίδιος, όχι το σύνολο των δημοσίων υπαλλήλων, αλλά τη διευθύνουσα ομάδα οργανικής μονάδας του δημοσίου.

Ποια είναι η διευθύνουσα ομάδα, παραδείγματος χάριν, σε ένα Υπουργείο; Οι γενικοί διευθυντές και οι διευθυντές. Ο εξωτερικός αξιολογητής ξέρει τη στοχοθεσία που έχει αποφασιστεί, καλεί σε διαβούλευση τη διευθύνουσα ομάδα και την κρίνει με βάση την επιδεξιότητά της να επιτύχει τους στόχους. Ο εξωτερικός αξιολογητής τότε βαθμολογεί τη διευθύνουσα ομάδα και αυτό έχει συνέπειες είτε θετικές είτε αρνητικές: αρνητικές σε ό,τι έχει σχέση με τις προαγωγές και θετικές, γιατί μπορούν να δοθούν κίνητρα ανταμοιβής των υπαλλήλων.

Ακόμη και αν διατηρήσουμε μορφές εσωτερικής αξιολόγησης, αν δεν διαμορφώσουμε, κυρίως, ένα σύστημα εξωτερικής αξιολόγησης -όπως, παραδείγματος χάριν, επιχειρούμε τα τελευταία χρόνια για τα ελληνικά πανεπιστήμια, δεν πρόκειται ποτέ να πλήξουμε τις σχέσεις πατρωνίας-πελατείας, τα πελατειακά δίκτυα και τον κομματισμό σε μια δημόσια διοίκηση που θέλουμε να είναι ακομμάτιστη. Δεν πρόκειται ποτέ να διαμορφώσουμε μια δημόσια διοίκηση που πετυχαίνει τους στόχους της και που εξυπηρετεί το δημόσιο συμφέρον και τον πολίτη. Δεν πρόκειται ποτέ να βοηθήσουμε τον δημόσιο υπάλληλο να γίνει καλύτερος και παραγωγικός.

Αυτές είναι οι σκέψεις μας και γι’ αυτό είμαστε συνολικά απορριπτικοί για το νομοσχέδιο, πλην ελαχίστων διατάξεων.

Να είστε καλά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Καστανίδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατρείς μαθήτριες και μαθητές και τέσσερεις εκπαιδευτικοί συνοδοί τους από το 74ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Πριν προχωρήσουμε στον επόμενο αγορητή του Κομμουνιστικού Κόμματος Ελλάδας, ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος ζήτησε τον λόγο για μία μικρή παρέμβαση δύο λεπτών. Όχι, η κύρια ομιλία, έτσι;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κόβετε τους εισηγητές;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Λαμπρούλη, μισό λεπτό. Δεν θα μιλήσει επί του νομοσχεδίου.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για πέντε λεπτά θα μιλήσω. Εμείς το έχουμε κάνει πάρα πολλές φορές. Ακόμη και εγώ έδωσα τον δικό μου λόγο, για να μιλήσουν συνάδελφοι Βουλευτές. Τουλάχιστον, ας έχουμε αμοιβαιότητα σε αυτές τις επιλογές όλοι μας.

Κύριε Υπουργέ, πραγματικά, είναι τραγωδία, φαρσοκωμωδία να μιλάς για κράτος στην Ελλάδα, ένα κράτος που φτιάξατε εβδομήντα χρόνια βαθιά κομματικό και μιλάτε για αξιολόγηση. Εντάξει, ο καθένας αξιολογεί αυτά που λέτε, αυτά που κάνετε, όταν εβδομήντα χρόνια φτιάξατε ένα κράτος-ληστή, ένα κράτος-κλέφτη απέναντι στον πολίτη. Και το λέω αυτό έτσι ωμά, για να το καταλάβετε και εσείς και οι υπόλοιποι Βουλευτές της Νέας Δημοκρατίας.

Από χθες και προχθές ακούω συνεχώς ότι αυξάνονται τα έσοδα, ότι έχουμε ανάπτυξη, κλέβοντας τους Έλληνες μέσω της ακρίβειας. Κλέβετε από τη μία τσέπη του Έλληνα τα λεφτά μέσω του μαγαζιού που πηγαίνει, εισπράττετε τον ΦΠΑ και μετά του επιστρέφετε ένα μέρος του ΦΠΑ πίσω στην τσέπη του, κλέβοντάς τον.

Πραγματικά, απορώ, πώς αυτή η ληστεία του Έλληνα γίνεται ανάπτυξη στο μυαλό το δικό σας. Η ληστεία του Έλληνα! Μοιράζετε τα ψίχουλα, όταν κλέβετε τον Έλληνα καθημερινά, αφού η Ελλάδα είναι η χώρα με την υψηλότερη ακρίβεια στην Ευρώπη.

Και, βέβαια, μιλάμε και για ένα κράτος αποτυχημένο, κύριε Υπουργέ, διότι στην Ελλάδα δεν φταίει κανείς. Στην Ελλάδα φταίει η φωτιά, στην Ελλάδα φταίει το νερό, φταίει το χιόνι, φταίει το πουλί στη Γλυφάδα. Έχουμε Υπουργούς που πιάνουν πουλιά στον αέρα! Μπορεί να φταίνε όλα τα υπόλοιπα, εκτός από τη δική μας απρονοησία.

Παραδείγματος χάριν, πριν έναν χρόνο εδώ μέσα τους είχαμε πει: «Πάρτε πτητικά μέσα». Η Ελλάς ακόμη και τώρα δεν έχει πτητικά μέσα. Το καταλαβαίνετε; Τα 3/4 των Canadair έχουν προβλήματα. Το καλοκαίρι θα έχουμε μεγάλο πρόβλημα, προειδοποιώ για ακόμη μια φορά.

Επίσης, κύριε Υπουργέ, διαβάστε η «ΚΑΘΗΜΕΡΙΝΗ» τι λέει, πώς κλέβετε τον Έλληνα πολίτη εσείς και η Κυβέρνησή σας, γιατί πραγματικά είστε μια Κυβέρνηση που κλέβει τους Έλληνες. «ΚΑΘΗΜΕΡΙΝΗ»: «Στην Ελλάδα τα προϊόντα άμεσης ανάγκης είναι δύο έως τρεις φορές ακριβότερα από τις ευρωπαϊκές χώρες». Θα μου πείτε: «Εγώ δεν έχω σχέση με το προϊόν που πωλείται». Ναι, έχεις σχέση με τον ΦΠΑ που εισπράττεις. Αν ένα προϊόν κάνει 100 ευρώ και γίνει 200 ευρώ, τότε ο ΦΠΑ από 24 ευρώ γίνεται 48 ευρώ. Πού πάει; Στο κράτος. Παίρνει τα 48 ευρώ ο κλέφτης, το κράτος -εσείς, κύριοι Υπουργοί…

Και θα ήθελα να με ακούει ο κ. Βορίδης, γιατί είναι σοβαρά αυτά που του λέω. Κύριε Υπουργέ μου, πείτε τα στο γραφείο με τον κύριο συνάδελφο. Ακούστε, είναι εποικοδομητικά, θα σας βοηθήσουν και εσάς, πιστέψτε με.

Κλέβετε, λοιπόν, με τον ΦΠΑ τον Έλληνα, αισχροκέρδεια υπάρχει, του δίνετε ψίχουλα πίσω, επιδοματάκι και λειτουργείτε επιδοματικά. Ωραία φιλελεύθερη πολιτική. Πολύ ωραία φιλελεύθερη πολιτική!

Και έχετε και Υπουργούς που κάνουν δηλώσεις, πραγματικά, τραγικές. «Αν μειώσουμε το ΦΠΑ θα ωφεληθούν οι τουρίστες εις βάρος των Ελλήνων», λέει Υπουργός. Άλλο πουλί μεγάλο αυτό! Πού τους βρήκατε όλους αυτούς; Άλλος Υπουργός -ακούστε- λέει: «Δεν μειώνουμε τους φόρους στα καύσιμα, γιατί θα ευνοηθούν οι πλούσιοι». Τι πουλιά πιάνουν στον αέρα όλοι αυτοί; Υπουργοί δικοί σας είναι. Τους ακούει ο κόσμος και γελάει. Βέβαια, έχετε τα πλυντήρια που λέγονται «μέσα ενημέρωσης». Άλλος Υπουργός: «Είμαστε φίσκα στα νησιά. Με τιμή 2,70 στη βενζίνη, αυτό σημαίνει περισσότερα έσοδα για το κράτος». Τι πουλιά πετάμενα! Πού τους βρήκατε όλους αυτούς; Τους κάνατε και Υπουργούς! Δεν έχετε άλλους; Άλλος Υπουργός: «Η μείωση ΦΠΑ ωφελεί τους τουρίστες και η μείωση φόρου στα καύσιμα τους κατόχους Cayenne».

Είστε με τα καλά σας; Έχετε Cayenne εσείς, κύριε Υπουργέ; Όχι. Κανένας εδώ μέσα δεν έχει Cayenne, φαντάζομαι. Εάν βγείτε στους Έλληνες, στους φτωχούς ανθρώπους, Cayenne δεν έχει κανείς.

Η μείωση του ειδικού φόρου στα καύσιμα θα βοηθήσει συνολικά όλη την οικονομία, από τον πολύ φτωχό άνθρωπο μέχρι τη βιοτεχνία, το μαγαζί, τον μικρομεσαίο. Τα βασικά οικονομικά δεν ξέρετε. Και τι κάνετε; Προτιμάτε να πληρώνουμε ακριβό φυσικό αέριο. Η Σερβία εξασφάλισε να παίρνει φυσικό αέριο στο 1/10 της τιμής απ’ ό,τι πληρώνει η Ελλάδα, σε τιμές δέκα έως είκοσι φορές φθηνότερα.

Γιατί όμως; Για να επιδοτείτε ανεμογεννήτριες γερμανικές, για να επιδοτείτε -ακούστε- φίλους ολιγάρχες, παρόχους ενέργειας και το κυριότερο την ίδια τη Γερμανία. Τώρα θα φέρετε μέτρα, λέει. Θα αγοράσουμε ψυγεία, θα αλλάξουμε ψυγεία όλοι. Χειροκροτήστε παιδιά, θα αλλάξουμε ψυγεία! Θα αλλάξουμε ψυγεία, κλιματιστικά, βέβαια! Ευτυχώς που παράγει η Ελλάδα και ψυγεία και κλιματιστικά, για να μείνουν τα λεφτά εδώ! Θα δώσετε λεφτά, λοιπόν, επιδότηση, για να τα πάρουν πάλι οι Γερμανοί οι φίλοι σας, αντί να δώσετε κίνητρα για να παράγει η Ελλάδα τα συγκεκριμένα προϊόντα. Σας λέω συγκεκριμένα πράγματα.

Και πάθατε και ένα μεγάλο χουνέρι. Κοροϊδεύατε τον ΣΥΡΙΖΑ. Έβγαιναν οι Υπουργοί της Νέας Δημοκρατίας -πού να βγάλεις άκρη- και έλεγαν το εξής: «Μαδούρο θα καταντήσει η Ελλάδα, Μαδούρο! Τι θέλει ο ΣΥΡΙΖΑ; Μαδούρο θα μας κάνει Βενεζουέλα, Κολομβία». Αυτά έλεγε ο Υπουργός. Και ξαφνικά ακούμε: «Ο Μαδούρο θα μας πάει στο Μπόλιβαρ, διότι τέτοια δραχμή θα φέρει, με διαρκή υποτίμηση και πετρέλαιο από τη Βενεζουέλα». Τα έλεγε Υπουργός της Νέας Δημοκρατίας.

Τελικά η Κυβέρνηση με τις Ηνωμένες Πολιτείες σκύβει τα γόνατα στον Μαδούρο! Και υπάρχουν και Βουλευτές εδώ της Νέας Δημοκρατίας που έλεγαν για Μαδούρο, κατά το παρελθόν.

Και εδώ, για να κλείνουμε, θα σας διαβάσω, κύριε Υπουργέ, τα λόγια ενός ολιγάρχη Έλληνα -κύριε Υπουργέ, ακούστε με λίγο- που είναι και φίλος σας. Δεν είναι κακό να έχουμε φίλους ολιγάρχες. Εγώ δεν έχω φίλους ολιγάρχες. Εσείς μπορεί να έχετε, είστε Κυβέρνηση και καλά κάνετε. Είπε, λοιπόν: «Η Ευρωπαϊκή Ένωση αυτοτραυματίζεται με κυρώσεις κατά Ρωσίας».

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πρόεδρε, ολοκληρώστε, παρακαλώ, γιατί είναι άλλο η παρέμβαση. Ομιλία κάνετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω, κύριε Πρόεδρε.

«Αυτή πουλάει ενέργεια με έκπτωση σε Κίνα και Ινδία και το αγοράζουμε στη συνέχεια εμείς από αυτούς πανάκριβα».

Κύριε Βορίδη, ο κ. Μαρινάκης το είπε αυτό. Αυτό σημαίνει κάτι: Βάλτε μυαλό!

Και κλείνω, κύριε Υπουργέ, γιατί τα θέματα είναι πιο σοβαρά με την Τουρκία. Πώς αποκαλείτε, κύριε Υπουργέ, εσείς προσωπικά, αυτόν που αποψιλώνει από όπλα νησί που υποτίθεται ότι ο αντίπαλός του θα επιτεθεί; Πώς αποκαλείς αυτόν που παίρνει το οπλικό σύστημα από ένα ελληνικό νησί, επειδή το λένε οι Αμερικανοί ιμπεριαλιστές; Εκτελεί την εντολή την ώρα που ο ίδιος λέει ότι κινδυνεύει η Ελλάς και ο αντίπαλος λέει ότι θα εισβάλει στο νησί.

Εγώ τον αποκαλώ ή ανόητο ή προδότη ή δεν ξέρει ή κάτι άλλο ξέρει, βαθύτερο απ’ ό,τι ξέρουμε εμείς. Θέλω να λέγεται ανόητος.

(Χειροκροτήματα από την πτέρυγα της Ελληνικής Λύσης)

Όμως, είναι δυνατόν να παίρνουμε από αποθέματα Stinger από τα νησιά ή από την Ελλάδα και να τα δίνουμε στην Ουκρανία, την ώρα που ο Ερντογάν λέει ότι θα εισβάλει σε ελληνικό νησί;

Και να έρχεται ο Υπουργός κ. Παναγιωτόπουλος στην επιτροπή -γι’ αυτό ανέβηκα στο Βήμα, κύριε Πρόεδρε,- και να νομίζει ότι είναι παιδική χαρά; Γίνεται να μιλήσουν τα κόμματα με ανοιχτές κάμερες σε ένα τέτοιο θέμα και να λέει «Ελάτε στο Υπουργείο να σας ενημερώσω»; Ποιος είναι ο κ. Παναγιωτόπουλος; Τι είναι; Επειδή ήταν στο Κολλέγιο Αθηνών, όπως εσείς; Ποιος είναι ο κ. Παναγιωτόπουλος; Να πάω εγώ να ενημερωθώ από τον Παναγιωτόπουλο μόνος μου, έτσι;

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε Πρόεδρε, ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Συγγνώμη, κύριε Πρόεδρε, αλλά είναι πολύ σοβαρό το θέμα.

Αυτό έγινε στην επιτροπή πριν από λίγα λεπτά. Δεν είναι δυνατόν με ανοιχτές κάμερες να συζητάμε τέτοια θέματα στο ελληνικό Κοινοβούλιο με ύφος χιλίων καρδιναλίων.

Γράφονται και πολλά επικίνδυνα. Ακούω ότι θα αποσύρετε, λέει, στρατό από την ΕΛΔΥΚ, το 30%, γιατί είναι κοστοβόρο. Τι λέτε, μωρέ; Η χούντα το ίδιο έκανε. Οι χουντικοί το ίδιο έκαναν και χάσαμε τη μισή Κύπρο. Τα ξεχνάτε αυτά;

Και ο Ερντογάν μάς απειλεί. Δεν θα επαναλάβω, λέει, εγώ ο ίδιος τα λάθη εκείνων που άφησαν τα νησιά του Αιγαίου στην Ελλάδα. Θα κάνω τη γαλάζια πατρίδα. Και πάει ο Υπουργός σας και παίρνει όπλα από εκεί.

Και η τελευταία σφαίρα είναι απαραίτητη, όταν η Τουρκία προκαλεί για εισβολή στην Ελλάδα. Δεν το καταλαβαίνετε; Η τελευταία σφαίρα!

(Χειροκροτήματα από την πτέρυγα της Ελληνικής Λύσης)

Κάνω έκκληση στον Πρωθυπουργό και στους Αρχηγούς των κομμάτων να κληθούμε οι Αρχηγοί των κομμάτων για ενημέρωση. Οι στιγμές είναι ιστορικά κρίσιμες. Την έχει ανάγκη την ένταση η Τουρκία. Μην πέσουμε στην παγίδα της, αλλά και να μην κάνουμε πίσω.

Εγώ θα απαντήσω το εξής στον φασίστα κ. Ερντογάν: Γαλάζια πατρίδα είναι μία. Η δική του πατρίδα είναι κατακόκκινη από το αίμα των Ελλήνων που σφάχτηκαν, των Αρμενίων, των Κούρδων, των Ποντίων. Γαλάζια πατρίδα και μόνο γαλάζιο μέρος, κύριε Υπουργέ, είναι το γαλάζιο Αιγαίο της Ελλάδος, που είναι μόνο Ελλάδα και τίποτα άλλο! Έτσι πρέπει να απαντούν οι Πρόεδροι των κομμάτων και οι Υπουργοί!

(Παρατεταμένα χειροκροτήματα από την πτέρυγα της Ελληνικής Λύσης)

Όχι να βγαίνει ο Πρωθυπουργός και να λέει «οποιαδήποτε επιθετική ενέργεια, θα έχει συνέπειες». Ποιες είναι αυτές; Το «Γιαβούζ» κάνει βόλτες τώρα στο Αιγαίο. Θα κατέβει το γεωτρύπανο σε λίγο καιρό.

Ο κ. Τσίπρας λέει: «Ο Ερντογάν προκαλεί και οι Ευρωπαίοι νίπτουν τας χείρας τους».

Ο Ανδρουλάκης λέει: «Η Τουρκία είναι τραμπούκος της περιοχής».

Τα λέμε πενήντα χρόνια. Πενήντα χρόνια τα λέμε αυτά.

Η πολιτική όλων σας, πραγματικά, είναι ανεδαφική.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πρόεδρε, με συγχωρείτε, αλλά αυτή δεν είναι παρέμβαση. Είναι κυρίως ομιλία και ο προκάτοχος Προεδρεύων μου είπε ότι θα μιλήσετε τρία λεπτά. Μπορούσατε μετά τους εισηγητές, να μιλήσετε για όσο χρόνο θέλατε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ζητώ συγγνώμη. Κλείνω εδώ.

Χθες στο ευρωπαϊκό Κοινοβούλιο, κύριε Πρόεδρε, προτείναμε κάτι σοβαρό. Προτείναμε ό,τι ψήφισμα υπάρχει για την Κύπρο, που ζητάει διζωνική κατοχή το ευρωπαϊκό Κοινοβούλιο, δικοινοτική ομοσπονδία με πολιτική ισότητα, να ισχύσει και στην Τουρκία με τους Κούρδους. Το προτείναμε στην Ευρωβουλή. Αφού η Ευρωβουλή ζητάει αυτό να γίνει στην Κύπρο, το ίδιο να γίνει με τους Κούρδους στην Τουρκία. Κανείς Βουλευτής της Νέας Δημοκρατίας και Ευρωβουλευτής δεν το ψήφισε.

Κλείνω, λέγοντας το εξής, γιατί πιέζει και ο Πρόεδρος. Οι Τούρκοι, λοιπόν, απειλούν -και απευθύνομαι στον ελληνικό λαό- ότι θα πετάξουν στην Ελλάδα τους Έλληνες. Οι στιγμές είναι κρίσιμες για όλους. Πρέπει ο Πρωθυπουργός να πάρει πρωτοβουλίες, να ενημερώσει, αν όχι όλη τη Βουλή, τους Αρχηγούς των κομμάτων. Γιατί δεν μπορεί να αφήνει την ηγεσία του πολιτικού κόσμου εκτός ενημερώσεως.

Αυτό που πρέπει να απαντήσουμε εμείς, επειδή μιλάτε για Διεθνές Δίκαιο συνεχώς και συμμάχους, είναι το εξής -και απευθύνομαι σε όλους τους Έλληνες: Οι Έλληνες δεν πρέπει να φοβούνται. Ο Στρατός, η Αεροπορία, το Ναυτικό, οι ένστολοι είναι έτοιμοι να κάνουν ό,τι πρέπει, ό,τι έκαναν, όποτε χρειάστηκε πάρα πολλές φορές!

(Παρατεταμένα χειροκροτήματα από την πτέρυγα της Ελληνικής Λύσης)

Από το 2012 μέχρι το 2022 έξι φορές τους νικήσαμε τους Τούρκους. Όσες φορές ήταν αβοήθητοι από τρίτους οι Τούρκοι -αβοήθητοι-, εμείς κερδίσαμε. Αυτό θα γίνει και τώρα.

Και απαντάμε στον προκλητικό Ερντογάν να σταματήσει να μιλάει πολύ, γιατί όποιος μιλάει, στο τέλος κλαίει και πολύ. Οι Έλληνες ξέρουν να απαντούν, γιατί είμαστε Έλληνες!

(Χειροκροτήματα από την πτέρυγα της Ελληνικής Λύσης)

Ζητώ από τον Πρωθυπουργό και πάλι ενημέρωση όλων των πολιτικών Αρχηγών.

Ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Πάντως, πρέπει να υπενθυμίσω ότι ο Κανονισμός επιτρέπει μόνο κατ’ εξαίρεση μία σύντομη παρέμβαση για θέμα επικαιρότητας. Δεν προβλέπεται κύρια ομιλία. Θα μπορούσατε, κύριε Πρόεδρε, να πάρετε τον λόγο μετά τους εισηγητές, να μιλήσετε όσο θέλετε. Τέλος πάντων.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Βρούτση.

Ο Κοινοβουλευτικός Εκπρόσωπος της Νέας Δημοκρατίας κ. Βρούτσης έχει τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, αντιπαρέρχομαι την παρατήρηση ότι ο Πρόεδρος, ο κ. Βελόπουλος, ζήτησε να κάνει μία πολύ σύντομη παρέμβαση και τελικά έκανε τοποθέτηση, όπως και εσείς λέτε.

Όμως, είμαι αναγκασμένος να παρέμβω για το εξής: Μέσα σε αυτή την Αίθουσα, την αίθουσα στην οποία εκπροσωπούνται τα πολιτικά κόμματα, έχουμε πει πολλές φορές ότι τα πατριωτικά αισθήματα για τη χώρα μας, για την Ελλάδα, διαπερνούν όλες τις παρατάξεις, όλα τα κόμματα και κανείς δεν μπορεί να κρίνει τον άλλον για μειοδοτική στάση και κατά πόσο χειρότερο, για την έκφραση την οποία ακούστηκε.

Η έκφραση που χρησιμοποίησε ο κ. Βελόπουλος λίγο πριν ήταν προσβλητική για το σύνολο του πολιτικού συστήματος. Χρησιμοποίησε τη λέξη «προδοσία».

Θα τον παρακαλούσα πάρα πολύ να πάρει πίσω αυτή τη λέξη, γιατί η θέση μας είναι ότι προδότες δεν υπάρχουν σε αυτή την Αίθουσα. Είμαστε όλοι Έλληνες πατριώτες, Βουλευτές που υπηρετούμε το καθήκον μας, υπερασπίζοντας την πατρίδα και ψηφίζοντας νομοσχέδια για το καλό της πατρίδας, προασπιζόμενοι τα πατριωτικά μας αισθήματα. Κανένας από εμάς δεν υπολείπεται απέναντι σε αυτά τα πατριωτικά αισθήματα.

Παρακαλώ, λοιπόν, κύριε Πρόεδρε, αυτή η λέξη να εξαλειφθεί από την τοποθέτηση του κ. Βελόπουλου.

**ΠΡΟΕΔΡΕΥΩΝ (Χαράλαμπος Αθανασίου):** Ελπίζω, τώρα που θα έχουμε και την άρση ασυλίας, ο ίδιος ή ο Κοινοβουλευτικός Εκπρόσωπος θα πρέπει να επανορθώσουν. Αλλιώς θα πούμε να διαγραφεί από τα Πρακτικά.

Τον λόγο θα πάρει τώρα ο Αντιπρόεδρος της Βουλής κ. Λαμπρούλης, ως ειδικός αγορητής του Κομμουνιστικού Κόμματος Ελλάδας. Αμέσως μετά θα διακόψουμε για την άρση ασυλίας.

Ορίστε, κύριε Πρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Όπως έχουμε τοποθετηθεί και στις επιτροπές κατά τη συζήτηση του συγκεκριμένου νομοσχεδίου, το Κομμουνιστικό Κόμμα Ελλάδας το απορρίπτει, το καταψηφίζει, διότι αποτελεί ένα ακόμα κομμάτι του παζλ των αντιδραστικών, αντιλαϊκών αναδιαρθρώσεων που προωθούνται σε συνέχεια και διαδοχικά από όλες τις κυβερνήσεις -Νέα Δημοκρατία, ΣΥΡΙΖΑ, ΠΑΣΟΚ-, προκειμένου να γίνει η αναγκαία προσαρμογή της δημόσιας διοίκησης στις σημερινές ανάγκες της καπιταλιστικής οικονομίας, ώστε πιο αποτελεσματικά, πιο αποδοτικά, να στηριχθούν οι επενδύσεις, η κερδοφορία των επιχειρηματικών ομίλων. Δηλαδή, να υπηρετείται πιο αποτελεσματικά η στρατηγική της ανταγωνιστικότητας.

Έτσι και το συγκεκριμένο νομοσχέδιο με τις προβλέψεις του συνδέεται πρώτον, με τον χαρακτήρα του κράτους. Αποτελεί εργαλείο θωράκισής του, που με τον «βούρδουλα» και τη βία της αξιολόγησης, συνολικά με τις αναδιαρθρώσεις στο δημόσιο, ενισχύουν την ταξική επιθετικότητα του κράτους απέναντι στους δημοσίους υπαλλήλους και κατ’ επέκταση σε όλους τους εργαζόμενους, στα λαϊκά στρώματα, δυναμώνοντας την τάση υποχώρησης, συμβιβασμού και χειραγώγησης των δημοσίων υπαλλήλων.

Δεύτερον, έρχεται να συμβάλει και αυτό στις επιδιώξεις για συρρίκνωση των υπαρχουσών κρατικών υπηρεσιών, την ενίσχυση της επιχειρηματικής λειτουργίας τους -δείτε νοσοκομεία, σχολεία, πανεπιστήμια.

Τρίτον, μέσω της λεγόμενης αξιολόγησης, στοχεύετε στην προώθηση σαρωτικών ιδιωτικοποιήσεων, στην παράδοση ολόκληρων τομέων και υπηρεσιών σε ιδιώτες, προκειμένου να ενισχύσουν την κερδοφορία τους.

Συνεπώς η λεγόμενη αξιολόγηση δεν έχει καμμία σχέση με την ανάγκη επιστημονικής, τεχνικής, επαγγελματικής στήριξης των δημοσίων υπαλλήλων, ώστε οι ίδιοι και οι κρατικές κοινωνικές υπηρεσίες να γίνουν καλύτερες, σύγχρονες, πιο ποιοτικές στην παροχή αναβαθμισμένων υπηρεσιών για τα λαϊκά στρώματα. Δεν έχει ως σκοπό την ικανοποίηση των διευρυμένων λαϊκών αναγκών ή την εξάλειψη των αιτιών που έχουν οδηγήσει στην υποβάθμιση των υπηρεσιών.

Επομένως η θέση και η στάση μας απέναντι στην αξιολόγηση έχει να κάνει με το περιεχόμενο και τους σκοπούς που αυτή υπηρετεί. Γενικά, δεν είμαστε ενάντια στην αξιολόγηση αλλά ενάντια στο συγκεκριμένο περιεχόμενο, στους σκοπούς και τις επιδιώξεις που προωθεί το αστικό κράτος και φυσικά, οι κυβερνήσεις που το υπηρετούν μέσω της αξιολόγησης.

Φυσικά, δεν παραγνωρίζουμε ότι υπάρχουν προβλήματα απόδοσης στην εργασία κάποιων δημοσίων υπαλλήλων. Όμως, υπάρχει για αυτά το αντίστοιχο πλαίσιο, με το οποίο μπορούν να αντιμετωπιστούν.

Θεωρούμε πως ο δημόσιος υπάλληλος πρέπει να είναι σωστός και αποδοτικός στη δουλειά του. Όμως, άλλο είναι αυτό και άλλο αυτή η απόδοση να συνδέεται με την αξιολόγηση, με την περικοπή μισθού και τις απολύσεις.

Εάν κάποιος, λοιπόν, καλοπροαίρετα θελήσει να διαπιστώσει πώς επιβραβεύονται οι παραγωγικοί -όπως αναφέρεται και στο νομοσχέδιο- δημόσιοι υπάλληλοι, που η Κυβέρνηση, με αφορμή και το νομοσχέδιο, προπαγάνδιζε όλο το προηγούμενο διάστημα ως ένα νομοσχέδιο τομή κ.λπ., δεν έχει παρά να δει τι έχει συμβεί στους υγειονομικούς των δημόσιων νοσοκομείων καθ’ όλη τη διάρκεια της πανδημίας αλλά και σήμερα. Βρέθηκαν να δουλεύουν εξοντωτικά ωράρια, σε συνθήκες ακραίας εντατικοποίησης, πρωτοφανούς ψυχικής φθοράς, σε απαξιωμένα και υποστελεχωμένα νοσοκομεία, με πετσοκομμένες αποδοχές και με απλήρωτες εφημερίες, ενώ, μέσω της υποχρεωτικότητας, επτάμισι χιλιάδες πετάχτηκαν στον δρόμο.

Είναι όλοι αυτοί που σήκωσαν όλο το βάρος αντιμετώπισης της πανδημίας, την ίδια στιγμή που τα μεγάλα ιδιωτικά θεραπευτήρια θησαύριζαν πουλώντας πανάκριβα υπηρεσίες υγείας στους ασθενείς-πελάτες. Έτσι το νομοσχέδιο έρχεται να αντικαταστήσει την ισχύουσα αντιδραστική αξιολόγηση που θεσπίστηκε με τον ν.4369/16 από τον ΣΥΡΙΖΑ, που -ας μην ξεχνάμε- ήταν δέσμευση και προαπαιτούμενο του τρίτου μνημονίου, που όλοι μαζί το ψηφίσατε, Νέα Δημοκρατία, ΣΥΡΙΖΑ και ΠΑΣΟΚ.

Μάλιστα τότε ο ΣΥΡΙΖΑ το εμφάνιζε ως προοδευτικό μέτρο, από τις έως τότε τουλάχιστον ρυθμίσεις που είχαν θεσπίσει οι προηγούμενες κυβερνήσεις της Νέας Δημοκρατίας και του ΠΑΣΟΚ. Η προοδευτική κυβέρνηση ΣΥΡΙΖΑ με τροπολογία της τότε Υπουργού της κ. Γεροβασίλη, έφτασε στο σημείο να αποκλείσει από τις θέσεις της ευθύνης στους εργαζόμενους που είχαν συμμετάσχει στην απεργία-αποχή τότε της ΑΔΕΔΥ.

Έρχεται, λοιπόν, σήμερα η Νέα Δημοκρατία επικαλούμενη, για παράδειγμα, την αντιμετώπιση της γραφειοκρατίας και πατώντας πάνω στον κοινωνικό αυτοματισμό που όλες οι κυβερνήσεις καλλιέργησαν απέναντι στους εργαζόμενους του δημοσίου και φυσικά αξιοποιώντας τους ισχυρισμούς ότι δεν δουλεύουν πολύ, ότι δεν ελέγχονται από πουθενά ή ότι δεν δίνουν αναφορά σε κανέναν -ζητήματα που το αστικό κράτος και όλοι σας ως πολιτικοί διαχειριστές, όσοι κυβερνήσατε, δημιουργήσατε και αναπαράγετε διαχρονικά-, αξιοποιώντας ακριβώς αυτά τα δικά σας «επιτεύγματα», εντείνει την επίθεση απέναντι σε όλους τους εργαζόμενους του δημοσίου.

Εξίσου θα ήταν καλό να θυμηθούμε, πως και τα χρόνια των μνημονίων οι δημόσιοι υπάλληλοι στοχοποιήθηκαν πρώτοι για την καπιταλιστική κρίση και στη συνέχεια φυσικά η επίθεση γενικεύτηκε και στους εργαζόμενους του ιδιωτικού τομέα. Η άμεση σύνδεση της αξιολόγησης με τη μισθολογική εξέλιξη, τον βαθμό επίτευξης στόχων θα οδηγήσει στη συρρίκνωση μισθών και συντάξεων, στην εξέλιξη των αρεστών που υποτάσσονται στις οδηγίες κυβερνήσεων που υλοποιούν κατευθύνσεις και οδηγίες της Ευρωπαϊκής Ένωσης, τις απαιτήσεις δηλαδή του κεφαλαίου, στην εντατικοποίηση της εργασίας. Γιατί αυτό που επιδιώκετε και αυτό που θέλετε είναι εργαζόμενους σιωπηλούς, φοβισμένους, να μη σηκώνουν κεφάλι, να μη διεκδικούν. Θέλετε να διαμορφώσετε υπαλλήλους ταυτισμένους με το σύστημα, που θα δείχνουν ιδιαίτερο ζήλο στην προώθηση των αντιλαϊκών πολιτικών.

Τα εργαλεία για την υλοποίηση των παραπάνω προωθούνται μέσω των διατάξεων του νομοσχεδίου με πρώτη την αξιολόγηση όπου ενισχύεται ο ρόλος των προϊσταμένων στη διαδικασία της αξιολόγησης, γεγονός που δικαιολογεί και τις επιφυλάξεις για ζητήματα υποκειμενικής κρίσης. Λέτε πως η αξιολόγηση δεν έχει τιμωρητικό χαρακτήρα. Το ακούσαμε και στις επιτροπές. Όμως, στις περιπτώσεις που αναφέρονται στο νομοσχέδιο, της κακής για παράδειγμα βαθμολόγησης του υπαλλήλου από τον αξιολογητή του, που αναγκαστικά θα επιφέρει την παραπομπή του στο υπηρεσιακό συμβούλιο, που σύμφωνα με τον αντιδραστικό υπαλληλικό κώδικα θα συμπεριληφθεί στους πίνακες μη προακτέων. Αυτό τι είναι; Ή αντίστοιχα η κακή βαθμολόγηση του προϊσταμένου από τον αξιολογητή του με βάση την ανωτέρω διαδικασία δίνει ή όχι τη δυνατότητα παύσης των προϊσταμένων από τα καθήκοντά του λόγω πλημμελούς άσκησης των καθηκόντων του; Και τρίτον, η πρόβλεψη των απαραίτητων τουλάχιστον τριών δεξιοτήτων, ώστε ο υπάλληλος να θεωρείται επαρκής. Αυτά λοιπόν τι είναι;

Δεύτερο εργαλείο: Στοχοθεσία. Ρωτήσαμε και την επιτροπή ποιος αλήθεια θα καθορίζει το τι είναι αντικειμενικός στόχος που θα τίθεται βάσει του οποίου θα αξιολογείται το προσωπικό. Το ρωτάμε και τώρα. Οι ανάγκες του λαού για φθηνές και ποιοτικές υπηρεσίες στη μόρφωση, στην υγεία, στις κοινωνικές παροχές ή οι ανάγκες του κεφαλαίου για κερδοφορία μέσω της εμπορευματοποίησης και της ιδιωτικοποίησης κοινωνικών δομών και υπηρεσιών; Το ερώτημα είναι ρητορικό γιατί η απάντηση είναι γνωστή και την βιώνει ο λαός μας στο πετσί του καθημερινά.

Αντίστοιχα τους στόχους ποιος τους θέτει; Απαντά το νομοσχέδιο: Η Κυβέρνηση και ο αρμόδιος Υπουργός. Συνεπώς για ποιον υπάρχει αποτελεσματικότητα; Για τον λαό και τις ανάγκες του; Όχι βέβαια. Για το κεφάλαιο και μόνο.

Αντίστοιχα με την εφαρμογή της στοχοθεσίας θα υπάρξει εντατικοποίηση της εργασίας, ενώ θα συμβάλει στην ανάπτυξη του ανταγωνισμού μεταξύ των υπαλλήλων, συμβάλλοντας στη δημιουργία ενός νοσηρού εργασιακού περιβάλλοντος στις υπηρεσίες.

Τρίτο εργαλείο είναι το ενιαίο πλαίσιο δεξιοτήτων. Η χρήση και μόνο του όρου «δεξιότητες» δείχνει ακριβώς την αντίληψή σας για τους εργαζόμενους, αφού πουθενά δεν αναφέρεστε σε ολόπλευρη γνώση, σε επιστημονική ειδίκευση των εργαζομένων, αλλά μόνο σε δεξιότητες κι αυτό διότι επιδιώκετε την τυφλή υπακοή στην εφαρμογή των πολιτικών. Επικέντρωση στην αποδοτικότητα και αποτελεσματικότητα που εξυπηρετεί αυτούς τους σχεδιασμούς.

Μετατρέπετε την εκπαίδευση και επιμόρφωση σε στοιχείο ανταγωνισμού μεταξύ υπαλλήλων και ομάδων υπαλλήλων ως ατομικό στοιχείο υπεροχής του υπαλλήλου έναντι άλλων, ως εφόδιο στον ανταγωνισμό για την κατάληψη θέσης ευθύνης.

Τέταρτον, με τις προβλέψεις για τον σύμβουλο ανάπτυξης του ανθρώπινου δυναμικού ο οποίος θα υπάγεται στο Υπουργείο Εσωτερικών, τι επιδιώκεται στην ουσία; Την κεντρική επίβλεψη και τον συντονισμό της διαδικασίας αξιολόγησης. Και αυτό δείχνει πως η αξιολόγηση αποτελεί, όντως, στρατηγικό στόχο της Κυβέρνησης και όλων των κυβερνήσεων. Μια διαδικασία που δεν έχει καμμία σχέση με την ανάγκη της επιστημονικής, τεχνικής, επαγγελματικής στήριξης των εργαζομένων, της συστηματικής επιμόρφωσής τους, ώστε οι ίδιοι και οι δημόσιες υπηρεσίες να γίνουν σύγχρονες και καλύτερες προκειμένου να παρέχουν αναβαθμισμένες υπηρεσίες.

Πέμπτον, αναστολή της μείωσης της προσωπικής διαφοράς. Γίνεται λόγος για αναστολή εφαρμογής -όχι για κατάργηση- αυτής της απαράδεκτης διάταξης που θέσπισε η κυβέρνηση ΣΥΡΙΖΑ. Είναι τουλάχιστον εξοργιστικό να παρουσιάζεται ως αύξηση ή ως παροχή προς τους δημοσίους υπαλλήλους. Φυσικά δεν πρωτοτυπείτε στην εξαπάτηση γιατί τα ίδια επιχειρήσατε και με τις υποτιθέμενες αυξήσεις του νόμου Βρούτση στους συνταξιούχους, τις οποίες ως διά μαγείας και αυτές τις κατάπιε η προσωπική διαφορά.

Έκτο εργαλείο. Το πολυδιαφημισμένο μπόνους. Η επιβράβευση αφορά συγκεκριμένες κατηγορίες υπαλλήλων που εμπλέκονται σε διαδικασίες που αποτελούν προτεραιότητα για το κεφάλαιο, ενώ αυτός που θα καθορίζει ποιοι υπάλληλοι θα υλοποιούν τους συγκεκριμένους στόχους των ετήσιων σχεδίων δράσης των Υπουργείων θα είναι ο διευθυντής της αντίστοιχης διεύθυνσης.

Γίνεται αντιληπτό από τον καθένα πως στην πραγματικότητα δεν πρόκειται για επιβράβευση των υπαλλήλων, αλλά για χυδαίο μηχανισμό πειθαρχικής, εξαγοράς και καταυλισμού συνειδήσεων των εργαζομένων. Συγχρόνως συμβάλλει, ώστε να δημιουργηθεί ένας μηχανισμός που θα μπορεί να ασκεί πίεση σε όσους δεν είναι αρεστοί, σε όσους σηκώνουν το κεφάλι και διεκδικούν τα δικαιώματά τους.

Ιδιαίτερα αποκαλυπτικό για τον ρόλο και τον βαθμό ανεξαρτησίας για παράδειγμα της δικαιοσύνης είναι και το σχετικό άρθρο που θεσπίζει μπόνους των δικαστικών υπαλλήλων οι οποίοι εμπλέκονται στην εφαρμογή του Εθνικού Σχεδίου Ανάκαμψης και Ανθεκτικότητας δίνοντας προτεραιότητα στις ζωτικές υποθέσεις του κεφαλαίου του, οι οποίες φυσικά δεν μπορούν να περιμένουν στην ουρά. Την ίδια ώρα για μία απλή υπόθεση απαιτούνται πολύχρονες διαδικασίες ή για παράδειγμα η εκδίκαση υποθέσεων για την καταβολή μη δεδουλευμένων καθυστερεί δύο και τρία χρόνια.

Έτσι απέναντι στο δίκαιο αίτημα των δημοσίων υπαλλήλων για αυξήσεις στους τσακισμένους μισθούς που όλοι σας βάλατε το χεράκι σας γι’ αυτό, Νέα Δημοκρατία, ΣΥΡΙΖΑ και ΠΑΣΟΚ, απαντάτε με έναν άθλιο μηχανισμό που πρώτα και κύρια ακολουθεί τη γνωστή συνταγή του διαίρει και βασίλευε. Ενώ ο εκάστοτε Υπουργός-εργοδότης μπορεί να ανοιγοκλείνει τη στρόφιγγα του μπόνους αυξομειώνοντας στους στόχους και εντάσσοντας ή εξαιρώντας από αυτό εργαζομένους κατά το δοκούν. Σκέτη εξαχρείωση και εκδούλευση προς τους εργαζόμενους, επιβεβαιώνοντας τη γνωστή λαϊκή ρήση για το κόσκινο.

Έβδομο εργαλείο: Μονάδα εσωτερικού ελέγχου. Ενισχύεται ακόμα περισσότερο μια εξαιρετικά αντιδραστική και απαράδεκτη διάταξη που δίνει τη δυνατότητα να ασκείται εσωτερικός έλεγχος από ιδιώτες τροποποιώντας τον ν.4759/2021. Η διάταξη αφορά τους εποπτευόμενους φορείς καθώς και τους ΟΤΑ Α΄ και Β΄ βαθμού δίνοντας πρόσβαση σε ιδιώτες σε κρίσιμες διαδικασίες των φορέων αυτών, όπως ο εσωτερικός έλεγχος.

Μάλιστα με την τροποποίηση που φέρνετε γίνεται πολύ πιο εύκολο να εκχωρηθούν στους ιδιώτες καθώς προβλέπεται πλέον πως η εκχώρηση αυτή μπορεί να γίνει όχι μόνο όταν υπάρχει αδυναμία σύστασης μονάδας εσωτερικού ελέγχου στο φορέα, αλλά και όταν διαπιστώνεται αδυναμία λειτουργίας της συσταθείσας μονάδας εσωτερικού ελέγχου. Βάζετε τον λύκο να φυλάει τα πρόβατα.

Και τελειώνοντας, κύριε Πρόεδρε, θέλω να πω ότι το Κομμουνιστικό Κόμμα υποστηρίζει με όλες του τις δυνάμεις τα δίκαια αιτήματα των δημοσίων υπαλλήλων για ουσιαστικές αυξήσεις στους μισθούς, για επαναφορά εδώ και τώρα του δέκατου τρίτου και δέκατου τέταρτου μισθού, για κατάργηση εδώ και τώρα της εισφοράς αλληλεγγύης, για να προσμετρηθεί στη μισθολογική τους εξέλιξη η διετία 2016 - 2017, για να αυξηθεί το αφορολόγητο και να καταργηθούν τα αντιλαϊκά χαράτσια.

Υποστηρίζουμε τον αγώνα των εργαζομένων για να μην περικοπούν τα βαρέα και ανθυγιεινά επιδόματα, για να σταματήσει επιτέλους η ομηρία των χιλιάδων συμβασιούχων που εργάζονται σε κρίσιμες κοινωνικές δομές και πρέπει επιτέλους να μονιμοποιηθούν, να στελεχωθούν με μόνιμο και εξειδικευμένο προσωπικό οι τομείς της υγείας, της παιδείας, της κοινωνικής ασφάλισης, της πρόνοιας.

Να, λοιπόν, γιατί και οι εργαζόμενοι στο δημόσιο χρειάζεται να βαδίζουν στον δρόμο του αγώνα, αν θέλουν να δουν ουσιαστική βελτίωση στη ζωή τους και σε αυτόν τον δρόμο ξέρουν πως θα έχουν δίπλα τους αταλάντευτο συνοδοιπόρο το ΚΚΕ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Πρόεδρε.

Κυρίες και κύριοι συνάδελφοι, στο σημείο αυτό θα διακόψουμε για λίγο τη συζήτηση του σχεδίου νόμου του Υπουργείου Εσωτερικών, για να προχωρήσουμε στην άρση ασυλίας.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για την αίτηση άρσης της ασυλίας του Βουλευτή και Προέδρου της Κοινοβουλευτικής Ομάδας «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ» κ. Κυριάκου Βελόπουλου.

Θυμίζω ότι από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση της 2ας Ιουνίου τρέχοντος έτους, σύμφωνα με την οποία τα μέλη της επιτροπής πρότειναν ομόφωνα τη μη άρση της ασυλίας του κ. Κυριάκου Βελόπουλου.

Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο β΄. Ο λόγος δίνεται πάντοτε, εφόσον ζητηθεί, στον Βουλευτή, στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους.

Σας υπενθυμίζω ότι σύμφωνα με απόφαση της Διάσκεψης των Προέδρων της 7ης Μαρτίου 2018 για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας.

Επίσης, υπενθυμίζεται ότι η ψήφος σας αφορά το αίτημα του εισαγγελέα, δηλαδή όσοι επιθυμούν ψηφίζουν «υπέρ» ή «κατά» της άρσης ασυλίας. Για όποιον το επιθυμεί μπορεί να ψηφίσει «παρών».

Αφού, λοιπόν, ολοκληρωθεί η συζήτηση επί της περίπτωσης της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα.

Η υπόθεση αφορά τον κ. Βελόπουλο. Συγκεκριμένα, κάποιος κύριος, ο οποίος λέει ότι είναι Αρχηγός του κόμματος «Ελληνικό Ευρωπαϊκό Κόμμα 1984» ονόματι Κωνσταντίνος Φωτεινός, υπέβαλε μήνυση κατά του κ. Βελόπουλου ότι αντιποιείται το ιατρικό λειτούργημα κατ’ εξακολούθηση.

Η επιτροπή έκρινε ότι η μήνυση αυτή ενέχει πολιτική σκοπιμότητα, σύμφωνα με το άρθρο 83 του Κανονισμού της Βουλής, και ομόφωνα προτείνει τη μη άρση της ασυλίας.

Υπάρχει κάποιος συνάδελφος που να θέλει να πάρει τον λόγο για την υπόθεση αυτή; Όχι, δεν υπάρχει κάποιος συνάδελφος. Συνεπώς προχωράμε στην ψηφοφορία.

Υπενθυμίζω ότι αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Για οποιαδήποτε απορία μπορείτε να απευθυνθείτε στο Προεδρείο, προκειμένου οι αρμόδιοι υπάλληλοι να σας συνδράμουν.

Παρακαλώ τώρα να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α΄ του Κανονισμού της Βουλής, με τις οποίες γνωστοποιούν την ψήφο τους.

Οι ψήφοι αυτές θα εμφανιστούν στο ηλεκτρονικό σύστημα, θα καταχωριστούν στα Πρακτικά και θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 140.α.)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Χαράλαμπος Αθανασίου):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Έως ότου ολοκληρωθεί η καταμέτρηση και ανακοινωθούν τα αποτελέσματα της ηλεκτρονικής ψηφοφορίας για την άρση ασυλίας, επανερχόμαστε στη συζήτηση του νομοσχεδίου του Υπουργείου Εσωτερικών.

Πρώτος ομιλητής, λοιπόν, είναι ο ειδικός αγορητής της Ελληνικής Λύσης κ. Κωνσταντίνος Χήτας.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κατ’ αρχάς να πω ότι θα ήθελα να είναι εδώ και ο αρμόδιος Υπουργός. Ελπίζω να έρθει κάποια στιγμή.

Πριν μπω στα του νομοσχεδίου και στην εισήγησή μου, κύριε Πρόεδρε, θα ήθελα να κάνω μία διευκρίνιση για όσα ακούστηκαν πριν από την πλευρά του Κοινοβουλευτικού Εκπροσώπου της Νέας Δημοκρατίας κ. Βρούτση, ο οποίος μάλλον δεν κατάλαβε τι ακριβώς είπε ο Πρόεδρός μας, ο Πρόεδρος της Ελληνικής Λύσης κ. Κυριάκος Βελόπουλος. Δεν αποκάλεσε κανέναν προδότη στην Αίθουσα αυτή. Αυτό το οποίο είπε ακριβώς -και θα το διευκρινίσω κι εγώ για άλλη μία φορά, γιατί είναι κακό να ακούγονται τέτοιες παρερμηνείες στο ελληνικό Κοινοβούλιο- είναι το πώς μπορεί να χαρακτηριστεί κάποιος, όταν την ώρα που η τουρκική προκλητικότητα είναι στο κόκκινο, την ώρα που η Τουρκία διεκδικεί και απειλεί ακόμα και τα νησιά μας, εμείς την ίδια ώρα προχωράμε σε πράξεις, όπως να παίρνουμε όπλα από τα νησιά μας.

Πώς μπορεί να λέγεται αυτός; Μπορεί να λέγεται ή ανόητος ή προδότης ή κάτι άλλο που δεν ξέρουμε και ξέρει αυτός. Δεν είπε κάποιον λοιπόν. Το διευκρινίζω, για να μη δημιουργούνται λανθασμένες εντυπώσεις.

Κύριοι Υπουργοί και κύριοι συνάδελφοι της Νέας Δημοκρατίας, επειδή πάλι μιλάμε για το δημόσιο, θέλω να τονίσω στο ξεκίνημα της τοποθέτησης μας το εξής: Είστε Κυβέρνηση εδώ και τρία χρόνια και θα πρέπει κάποια στιγμή να δούμε, κάθε φορά με αφορμή συζήτησης κάποιου νομοσχεδίου, πώς ήρθε η Νέα Δημοκρατία στη διακυβέρνηση της χώρας, τι υποσχέθηκε προεκλογικά και τι κάνει πράξη.

Για παράδειγμα, κύριε Πρόεδρε, υποσχέθηκε, θυμάμαι τώρα, την ασφάλεια των πολιτών. Υποσχέθηκε «το νόμος και τάξη» που το διαφήμιζε παντού ότι θα κάνει πράξη. Υποσχέθηκε ότι θα ακυρώσει την κατάπτυστη Συμφωνία των Πρεσπών, για παράδειγμα. Υποσχέθηκε τάξη στα πανεπιστήμια. Υποσχέθηκε αξιοκρατία και αριστεία στο δημόσιο, ένα καλύτερο αύριο για τη χώρα και τους Έλληνες πολίτες μας. Μάλιστα.

Πάμε να δούμε τώρα τι έχετε κάνει μέχρι σήμερα και τι έχετε πετύχει από όλα αυτά. Η απάντηση δυστυχώς είναι τίποτα. Όχι μόνο, για παράδειγμα όλα αυτά που ανέφερα, δεν ακυρώσατε τη Συμφωνία των Πρεσπών, γιατί φυσικά το κράτος έχει συνέχεια, αλλά υποστηρίζετε τώρα και την ευρωπαϊκή προοπτική των Σκοπίων. Το «νόμος και τάξη» για παράδειγμα, φαίνεται ότι έμεινε μόνο στα χαρτιά. Η εγκληματικότητα κτύπησε κόκκινο. Την ίδια στιγμή βλέπετε τι γίνεται με τους παράνομους μετανάστες. Τα λέγαμε χτες στον κ. Μηταράκη. Αλλά η Κυβέρνηση, αυτή η Κυβέρνηση, ενώ απέτυχε σε όλα αυτά που σας ανέφερα -και θα πάω και στον δημόσιο τομέα και στη δημόσια διοίκηση- φαίνεται ότι εξαντλεί την αυστηρότητά της στους Έλληνες πολίτες, στους Έλληνες φορολογούμενους.

Κύριε Πρόεδρε, σήμερα διαβάσαμε και δεν ήταν έκπληξη, δυστυχώς το περιμέναμε, ότι ανακοινώνεται σε πολύ λίγο ο πληθωρισμός στο 12%, ότι η βενζίνη ανεβαίνει πάνω από τα 2,4 ευρώ το λίτρο. Και αυτή η κυβέρνηση μιλάει για ανάπτυξη. Σοβαρά τώρα; Ποια είναι η ανάπτυξη, για να καταλάβουμε;

Ανάπτυξη θα πει κύριοι, ευημερία των πολιτών. Βλέπετε κάποια ευημερία των πολιτών εσείς, όταν μιλάτε για ανάπτυξη; Πού τη βλέπετε την ευημερία; Πραγματικά έλεος! Πραγματικά έλεος! Στον ελληνικό λαό, στους Έλληνες πολίτες εφαρμόζετε μια δυσβάστακτη φορολογική πολιτική, μια αδιέξοδη οικονομική πολιτική, με πάρα πολλές στερήσεις που τον έχουν οδηγήσει τον Έλληνα στην ανέχεια, σε αδιέξοδα και σε απόγνωση.

Και εσείς, πώς επιχειρείτε τώρα να αντιμετωπίσετε την κατάσταση αυτή; Με επικοινωνιακές τακτικές, με πολιτικές με βαρύγδουπους τίτλους και χαρακτηρισμούς που δεν έχουν κανένα αποτέλεσμα. Έχετε φέρει διάφορα νομοσχέδια. Φέρατε νομοσχέδια με τίτλο «εργασία για όλους», «γιατρός για όλους». Ερώτηση: έχει μειωθεί η ανεργία στη χώρα μας; Έχουν περίθαλψη οι Έλληνες που αδυνατούν να πληρώσουν τις εισφορές τους; Έχουν αξιοπρεπή περίθαλψη οι συνταξιούχοι στα νοσοκομεία του ΕΣΥ; Κατά τα άλλα είστε εσείς αυτοί που θα αντιστρέφατε το brain drain και τώρα η πραγματική ανεργία έχει εκτοξευθεί. Και τώρα φαντάζει ακόμη πιο απίθανη από κάθε άλλη φορά η επιστροφή των επτακοσίων χιλιάδων νέων μας που έχει έχουν ξενιτευτεί.

Και επειδή το νομοσχέδιό σας -και το συνδυάζω τώρα ιδίως με το brain drain και τη φυγή, την ξενιτιά που βιώνουν τα νέα παιδιά μας, τα επτακόσιες χιλιάδες Ελληνόπουλα, το κύμα αυτό φυγής το οποίο δεν θα σταματήσει- έχει να κάνει με το δημόσιο, έχει να κάνει με την αξιοκρατία, θέλω να θυμίσω στο Σώμα ότι ο πρώτος λόγος, ο σημαντικότερος λόγος που επικαλέστηκαν τα νέα μας παιδιά, τα παιδιά μας, που έφυγαν στο εξωτερικό είναι η έλλειψη αξιοκρατίας στο δημόσιο. Αυτός ήταν ο πιο σημαντικός λόγος που έσπρωξε τα παιδιά μας στο να εγκαταλείψουν την πατρίδα τους και να αναζητήσουν την επαγγελματική τους τύχη κάπου αλλού. Με το νομοσχέδιο αυτό λέτε ότι φέρνετε στο δημόσιο -τι ωραία που ακούγονται όλα αυτά- νέες μεθόδους, σύγχρονα εργαλεία, πετυχημένα μοντέλα από το εξωτερικό. Πείτε μου όμως το εξής: έχει η χώρα μας το ίδιο επίπεδο υπηρεσιών του δημοσίου, με αυτές τις χώρες τις οποίες επικαλείστε; Έχει η χώρα μας το ίδιο επίπεδο εξυπηρέτησης των πολιτών με αυτές τις χώρες τις οποίες επικαλείστε; Υπάρχει ένας άνθρωπος εδώ μέσα ή από αυτούς που μας ακούν εκεί έξω, Έλληνας πολίτης που να μη γνωρίζει πως είναι στρεβλά δομημένο το δημόσιο, ο δημόσιος τομέας; Όλοι ξέρουμε το τι συμβαίνει. Διαφημίζετε, πανηγυρίζετε για τον εκσυγχρονισμό του δημοσίου, για την ψηφιοποίηση του δημοσίου. Έπρεπε δηλαδή, να κλείσει το δημόσιο, να κατεβάσει ρολά με τον COVID, να σχηματίζει ο κόσμος ουρές απ’ έξω, έξω από κλειστές πόρτες, να μην μπορεί να εξυπηρετηθεί, για να αντιληφθεί η Κυβέρνηση, το κράτος, η πολιτεία ότι πρέπει επιτέλους το δημόσιο να εκσυγχρονιστεί. Έπρεπε να γίνει αυτό.

Πράγματι, η δημόσια διοίκηση πρέπει να αναβαθμιστεί. Πρέπει επιτέλους κάποια στιγμή το δημόσιο να εξυπηρετεί και όχι να ταλαιπωρεί τον πολίτη. Αυτό όμως δεν σημαίνει, όπως το μεταφράζετε εσείς, αθρόα εισαγωγή ξενόφερτων συστημάτων που δεν μπορούν να εφαρμοστούν στο ελληνικό δημόσιο. Ούτε σημαίνει αθρόα ψηφιοποίηση, χωρίς να υπάρχουν κατάλληλες δικλίδες ασφαλείας. Γιατί ξέρετε τι καταφέρνουμε σε αυτή την περίπτωση; Ψηφιοποιούμε το μπάχαλο. Αυτό κάνουμε. Αντί να βάλουμε μία τάξη και να περάσουμε στην ψηφιοποίηση, εμείς φέρουμε την αναρχία, παίρνουμε το μπάχαλο και λέμε θα ψηφιοποιήσουμε το μπάχαλο και η ταλαιπωρία του πολίτη δεν έχει τέλος, δεν αλλάζει κάτι επί της ουσίας στην καθημερινότητα.

Με το νομοσχέδιο αυτό λοιπόν, λέτε ότι συμπληρώνετε το αξιοκρατικό κεκτημένο, ότι ενισχύετε τη διαφάνεια την αξιοκρατία. Προβλέπετε τώρα για παράδειγμα τον σύμβουλο ανάπτυξης ανθρώπινου δυναμικού. Σε άλλο νομοσχέδιο προβλέψατε τον σύμβουλο ακεραιότητας. Ακούγονται πολύ ωραία αυτά, πραγματικά. Μπορούν να λύσουν τα προβλήματα αυτά που τόσο όμορφα ακούγονται;

Έχετε λύσει το μεγαλύτερο πρόβλημα του δημοσίου; Ποιο είναι; Η υποστελέχωση. Μάλιστα. Μη μας πείτε «ναι, το έχουμε λύσει». Γιατί αν είχατε λύσει το πρόβλημα της υποστελέχωσης δεν θα μπλοκάρατε την κινητικότητα, για παράδειγμα, σε διάφορες δημόσιες υπηρεσίες. Και δεν είναι τυχαίο ότι πολλοί υπάλληλοι θέλουν να φύγουν από τις συγκεκριμένες υπηρεσίες.

Να ρωτήσω κάτι. Δεν είναι αλήθεια ότι σε πολλές υπηρεσίες, ακόμα και σήμερα -τώρα εδώ που μιλάμε, να πούμε πέντε πράγματα να καταλάβει ο κόσμος-, δεν υπάρχουν τα απαραίτητα κομπιούτερ, ηλεκτρονικοί υπολογιστές, δεν υπάρχουν αναλώσιμα σε υπηρεσίες, δεν υπάρχει χαρτί φωτοτυπικού ούτε καν e-mail έχουν όλοι οι υπάλληλοι; Αυτά δυστυχώς είναι μια πραγματικότητα. Πώς περιμένετε, λοιπόν, να εξυπηρετηθεί ο πολίτης; Δεν είναι αλήθεια επίσης ότι δεν υπάρχουν οι κατάλληλες κτηριακές υποδομές; Δεν είναι αλήθεια ότι οι φάκελοι σε αρκετές υπηρεσίες, στα δικαστήρια κάνουν στοίβες, ντάνα, ότι υπάρχουν υπόγεια γεμάτα με υποθέσεις; Δεν είναι αλήθεια αυτό; Χρειάζεται να αναφέρουμε εμείς πόσες φορές έχει γίνει μπαλάκι ο ασφαλισμένος, ο ηλικιωμένος που έχει καταθέσει τα χαρτιά του για τη σύνταξη αλλά αγνοείται ο φάκελός τους σε διάφορα υποκαταστήματα; Και τις πολλές αδυναμίες και τις πολλές ελλείψεις της διοίκησης, τις μετακυλίετε στους πολίτες. Τους βάζετε λοιπόν τώρα να ξανακάνουν αίτηση σε πλατφόρμες και ουσιαστικά τους εξαναγκάζετε να προσφύγουν σε ιδιώτες, να τρέχουν να προλάβουν ασφυκτικές προθεσμίες.

Συντάξεις εμπιστοσύνης: Έτσι βαφτίζετε τώρα το τεράστιο κόστος που υπάρχει με τις εκκρεμείς υποθέσεις. Με όλη αυτή την κατάσταση που επικρατεί, ο σύμβουλος ανάπτυξης ανθρώπινου δυναμικού είναι αυτό που λείπει; Καλά τώρα, είμαστε σοβαροί; Με όλο αυτό που σας περιέγραψα τώρα εγώ, το «κερασάκι» ήταν ο σύμβουλος; Είναι, ξέρετε, σαν να χτίζεται μια πολυκατοικία και κοιτάμε πώς θα φτιάξουμε το ρετιρέ, ρε παιδί μου, ή τη βεράντα πάνω, ενώ λείπουν οι πρώτοι όροφοι. Αυτό ακριβώς συμβαίνει.

Και για να είμαστε ξεκάθαροι, σαφώς πρέπει να γίνεται αξιολόγηση των δημοσίων υπαλλήλων. Εννοείται. Οι δημόσιοι υπάλληλοι έχουν ένα καθήκον να επιτελέσουν απέναντι στον πολίτη και να διαφυλάξουν το δημόσιο συμφέρον. Ξεκάθαρο αυτό. Να πούμε, όμως, μία αλήθεια; Αξιολόγηση στο δημόσιο με εσωτερικό έλεγχο, όπως είναι δομημένο το ελληνικό δημόσιο, με τις στρεβλώσεις που κουβαλά όλα αυτά τα χρόνια και τις παθογένειες, δεν μπορεί να επιτευχθεί. Τελεία και παύλα. Εννοώ αξιολόγηση πραγματική, με αντικειμενικά κριτήρια, να μην αφήνει περιθώριο η αξιολόγηση αυτή για εύνοιες, για δυσμένειες, ώστε να προτιμώνται οι «δικοί» μας, οι «ημέτεροι», να απομακρύνονται οι μη αρεστοί. Αυτά συμβαίνουν. Ξέρετε -δεν είναι εδώ ο κ. Βορίδης- όταν μου ανέθεσε το κόμμα να εισηγηθώ το νομοσχέδιο αυτό, εκτός από την επισταμένη ανάλυση των άρθρων του νομοσχεδίου, αλλά και την ακρόαση των φορέων, έκανα, κύριε Πρόεδρε, το εξής: Προέρχομαι από τον ιδιωτικό τομέα, τα ένσημα είκοσι οκτώ χρόνων, πριν μπω στη Βουλή, που κουβαλώ στις πλάτες μου, είναι όλα από τον ιδιωτικό τομέα. Έτσι, λοιπόν, επέλεξα να μιλήσω για το θέμα αυτό -συνήθως όταν εισηγούμαι θέματα της δημόσιας διοίκησης και του Υπουργείου Εσωτερικών πάντα το κάνω- με δέκα δημοσίους υπαλλήλους. Πήρα δέκα γνωστούς μου δημοσίους υπαλλήλους και τους είπα: «Παιδιά, θα βοηθήσει; Πώς είναι η κατάσταση εκεί;». Από αυτούς πήρα σφυγμό. Και δεν πήρα δέκα δημοσίους υπαλλήλους της Ελληνικής Λύσης. Άλλος ήταν δεξιός, άλλος αριστερός, άλλος νεοδημοκράτης, κάνα δυο ήταν ΚΚΕ, δυο, τρεις δικοί μας, της Ελληνικής Λύσης. Ήθελα να πάρω τον σφυγμό, να μου πουν τι επικρατεί και πώς τους φαίνεται το νομοσχέδιο. Τους είπα: «Να σας πω, ρε παιδιά, αυτή η Κυβέρνηση φέρνει την αξιολόγηση, φέρνει τη στοχοθεσία, αλλάζει ο Βορίδης αυτά, φέρνει αυτά. Πείτε μου λίγο πώς μπορούν να εφαρμοστούν αυτά; Είναι υλοποιήσιμα;». Μου απάντησαν ότι δεν είναι και μου περιέγραψαν πράγματα που συμβαίνουν στο δημόσιο, τα οποία είτε θα τα δούμε κατάματα είτε θα περιγράφουμε μια κατάσταση ειδυλλιακή ότι είμαστε μια κορυφαία χώρα της Ευρωπαϊκής Ένωσης και θα τα κάνουμε όλα τέλεια κ.λπ.. Όχι.

Το νέο σύστημα αξιολόγησης το συνδέετε με εννέα διαφορετικές δεξιότητες που η καθεμία έχει τρεις ή τέσσερις υποκατηγορίες δεξιοτήτων. Πώς θα μπορεί να διαγνώσει αυτές τις δεξιότητες ο προϊστάμενος ο οποίος θα κληθεί να αξιολογήσει όλες αυτές τις κατηγορίες, αφού είναι αμφίβολο αν ακόμη και ο προϊστάμενος διαθέτει αυτές τις δεξιότητες; Επίσης, πόσες ανθρωποώρες θα χρειαστούν για να εφαρμοστούν και να λειτουργήσουν όλα αυτά; Θα κυνηγούν όλοι οι υπάλληλοι, οι τμηματάρχες, οι διευθυντές, οι γενικοί διευθυντές τις δεκάδες δεξιότητες; Θα απομείνει χρόνος να κάνουν καθόλου δουλειά εκεί μέσα. Τα αντίστοιχα ισχύουν για τη στοχοθεσία που προβλέπεται. Πόσο θα αλλάξει τα πράγματα; Θα γίνονται συζητήσεις επί συζητήσεων για το ποιοι θα είναι αυτοί οι στόχοι, πώς θα επιτευχθούν, εάν θα επιτευχθούν οι στόχοι, εάν χρειάζεται αναθεώρηση και πώς θα βαθμολογηθούν. Πολλές συζητήσεις, πολλά στάδια, πολλή γραφειοκρατία. Εννοείται ότι το δημόσιο χρειάζεται να γίνει πιο αποδοτικό, να γίνει πιο παραγωγικό. Γίνεται, όμως, να δίνετε πριμ παραγωγικότητας για να κάνουν οι δημόσιοι υπάλληλοι τη δουλειά τους; Τη δουλειά τους πρέπει να κάνουν. Και τώρα, που έρχονται εκλογές, τους δίνετε μπόνους. Προφανώς! Ψηφαλάκια!

Εσείς δεν είστε που καταργήσατε το Υπουργείο Διοικητικής Ανασυγκρότησης ως περιττό; Η Κυβέρνησή σας το κατήργησε. Εσείς δεν είστε που δεν έχετε καμμία ευθύνη για την εικόνα του δημοσίου και λέτε ότι για όλα φταίνε οι δημόσιοι υπάλληλοι; Γιατί δεν φροντίζετε, λοιπόν, να υπάρχουν κίνητρα, να υπάρχουν ευκαιρίες, να είναι όλοι οι υπάλληλοι παραγωγικοί; Και μη μας πείτε ότι δεν ξέρετε τι συμβαίνει στις δημόσιες υπηρεσίες. Αυτά μου είπαν και οι δέκα δημόσιοι υπάλληλοι, με τους οποίους μίλησα προχθές. Δεν ξέρετε ότι άλλος υπάλληλος κάνει δουλειά για δύο άτομα, άλλος δεν δουλεύει καθόλου, αλλά όλοι πληρώνονται; Δεν ξέρετε ότι αν έχεις γνωριμίες, εάν υπάλληλος πάει στην υπηρεσία χαλαρά και ένας άλλος με πολύ άγχος, παίρνει δουλειά και στο σπίτι για να βγάλει τον όγκο δουλειάς; Δεν το ξέρετε αυτό; Δεν ξέρετε ότι ο υπάλληλος που δουλεύει του φορτώνουν και άλλα για να βγει η δουλειά της οργανικής μονάδας;

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Αυτές είναι νοοτροπίες δεκαετιών δυστυχώς και ευθύνονται όλες οι κυβερνήσεις γι’ αυτές τις νοοτροπίες. Η αλήθεια είναι ότι η γενιά των σαραντάρηδων που πλέον αρχίζει να παίρνει τα πράγματα στα χέρια της και στον δημόσιο τομέα, έρχεται με μία άλλη νοοτροπία και λίγο το τοπίο σιγά σιγά αλλάζει. Και στις υπηρεσίες αυτές, όμως, πάλι ο προϊστάμενος διεύθυνσης είναι αυτός που θα επιλέξει τους συγκεκριμένους υπαλλήλους. Τι σημαίνει αυτό δηλαδή; Ότι σε μια υπηρεσία, ακόμη και σε ένα τμήμα, άλλοι υπάλληλοι θα παίρνουν το πριμ και άλλοι πάλι από την ίδια υπηρεσία δεν θα παίρνουν το πριμ; Νομίζετε ότι θα επικρατεί ανάμεσα στους υπαλλήλους ένα καλό κλίμα; Νομίζετε ότι θα υπάρχει εύρυθμη λειτουργία της υπηρεσίας με αυτά; Να είμαστε πέντε, δηλαδή, εγώ και ο Αβδελάς να παίρνουμε το πριμ και οι άλλες τρεις κυρίες και ο Μπούμπας να μην το παίρνουν; Θα γίνει χαμός εκεί μέσα! Θα σας πω τι θα συμβεί. Οι υπάλληλοι θα φιλονικούν, θα υπάρχουν έχθρες, θα υπάρχουν αντιπάθειες, δεν θα δουλεύουν. Θα γίνουν οι δημόσιες υπηρεσίες πεδίο έντονων αντιπαραθέσεων. Είδαμε τι έγινε -είναι και ο Υπουργός Υγείας εδώ- και πώς επιβραβεύσατε, για παράδειγμα, τους γιατρούς του ΕΣΥ και όλο το υγειονομικό προσωπικό. Στην αρχή της πανδημίας τούς χειροκροτούσατε και τώρα τους έχετε βάλει στο περιθώριο και τα νοσοκομεία υπολειτουργούν, οι ασθενείς αναγκάζονται να διανύσουν χιλιόμετρα για την απαραίτητη περίθαλψη. Πριμ και επιβραβεύσεις δεν πρέπει να δίνονται αλά καρτ.

Η αλήθεια είναι πως σε όλη σας την πολιτική κάνετε πάντα αυτό που σας βολεύει. Όταν όμως η ίδια η πολιτεία, η κάθε κυβέρνηση χρησιμοποιεί το δημόσιο -το ξέρουμε όλοι αυτό, είναι κοινό μυστικό- για να εξυπηρετήσει τους δικούς της ανθρώπους, για ποια αξιοκρατία μιλάμε; Δεν υπάρχει αξιοκρατία. Βλέπουμε τους δικούς μας, κάνουμε «δουλίτσα», εξασφαλίζουμε ψηφαλάκια και η ζωή συνεχίζεται! Αυτή είναι η πραγματικότητα. Θέλετε να λέμε εδώ αρλούμπες, να λέμε τι ωραία που είναι όλα, καλώς καμωμένα; Όταν οι απευθείας αναθέσεις κυριαρχούν, οι fast track διαδικασίες συνεχίζονται, πού είναι η διαφάνεια; Πού στα κομμάτια είναι η νομιμότητα, όταν η ταλαιπωρία του πολίτη συνεχίζει, το δημόσιο γίνεται δαιδαλώδες και πιο ακριβό, δαπανηρό για τον Έλληνα πολίτη; Δείτε, λοιπόν, ποια είναι τα σημαντικά στοιχεία για να βελτιώσουμε το δημόσιο και ιεραρχήστε αυτά που πρέπει να γίνουν.

Κλείνοντας, θα επισημάνω και πάλι τη χρησιμότητα ενός ψηφιακού χάρτη του δημοσίου. Πρέπει να κάνουμε τον χάρτη του δημοσίου, να δούμε τι έχουμε στα χέρια μας, ποιο είναι επιτέλους αυτό το ρημάδι το δημόσιο, πόσους υπαλλήλους έχουμε, πού βρίσκονται αυτοί, που πονάμε, για να το καταγράψουμε. Ο ψηφιακός χάρτης θα αποτυπώνει ανάγλυφα πόσες δημόσιες υπηρεσίες υπάρχουν, ποιος είναι ο ακριβής αριθμός υπαλλήλων. Με αυτό τον τρόπο θα φαίνονται ταυτόχρονα και οι κενές θέσεις, τα προβλήματα λειτουργίας όπου υπάρχουν.

Η αξιοκρατία, λοιπόν, η ακεραιότητα, η διαφάνεια, δεν αρκεί μόνο να διακηρύσσονται και να μένουν στα λόγια ή σε ένα νομοσχέδιο το οποίο δεν θα εφαρμοστεί ποτέ. Πρέπει να παίρνουν σάρκα και οστά στη δημόσια διοίκηση, ώστε το δημόσιο στο πλευρό του πολίτη και όχι απέναντί του.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα έχει η ειδική αγορήτρια του ΜέΡΑ25, κ. Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο του Υπουργείου Εσωτερικών το οποίο έχει ως βασικό θέμα την αξιολόγηση, τη στοχοθεσία και την επιβράβευση των υπαλλήλων του δημοσίου. Είναι ένα νομοσχέδιο που όπως επισήμανε ο Υπουργός από την αρχή, ακόμη και πριν κατατεθεί, όταν ανέβηκε στη διαβούλευση, θα επιτύχει τη διαρκή βελτίωση των δεξιοτήτων των υπαλλήλων. Όταν παρουσιάστηκε το νομοσχέδιο υποστηρίχθηκε από πλευράς του Υπουργείου Εσωτερικών ότι το νέο σύστημα αξιολόγησης και στοχοθεσίας θα έρθει να αντικαταστήσει το ισχύον σύστημα αξιολόγησης, ένα σύστημα που είναι χρονοβόρο, αναποτελεσματικό και επιφέρει ένα σημαντικό διοικητικό κόστος στον κρατικό μηχανισμό.

Σίγουρα αυτό είναι ένα γεγονός που έρχεται να λειτουργήσει επιβαρυντικά, ειδικά σε μία οικονομία αναιμική όπως η δική μας.

Σύμφωνα πάλι με το Υπουργείο Εσωτερικών το νέο σύστημα θα φέρει τη βαθμολόγηση των προϊσταμένων και θα ενδυναμώσει τον ρόλο τους μέσα από την παροχή μιας πληθώρας διοικητικών εργαλείων. Καταργείται την ίδια στιγμή η βαθμολόγηση των υπαλλήλων, αποσυνδέεται η αξιολόγηση από την τιμωρία, γεγονός που καθιστά σαφές σε όλους ότι οι επιχειρούμενες αλλαγές έχουν ως στόχο και συμβάλουν στη διαρκή βελτίωση των δεξιοτήτων των υπαλλήλων του δημοσίου, αναδεικνύοντας και αξιοποιώντας τις δυνατότητες και δεξιότητές τους, εντοπίζοντας ταυτόχρονα και βελτιώνοντας τις αδυναμίες τους.

Όμως ας δούμε τι απ’ όλα αυτά ή τον βαθμό που κάποιο από αυτά επιτυγχάνεται τελικά μετά από την εφαρμογή του νομοσχεδίου. Να σημειώσω εκ προοιμίου πως κανείς δεν θα μπορούσε να είναι αντίθετος σε έναν λειτουργικό δημόσιο τομέα με λιγότερη γραφειοκρατία, με στελέχη που θα υπηρετούν στη θέση που θα είναι σύμφωνη με τις δυνατότητες και τις δεξιότητές τους, στελέχη που διαρκώς θα συνεχίζουν να επιμορφώνονται χρησιμοποιώντας και τη διά βίου εξειδίκευση και μάθηση, την ίδια στιγμή που θα μπορούσε να δημιουργηθεί κι ένα πλαίσιο εξυπηρέτησης όλων μας με τον καλύτερο τρόπο. Σίγουρα υπάρχουν παθογένειες στο δημόσιο, όπως υπήρχαν διαχρονικά, και τα κόμματα του μνημονιακού τόξου που έχουν διαχειριστεί την εξουσία δεν έκαναν κάτι για να τις βελτιώσουν. Ακριβώς το αντίθετο, συνέβαλαν και αυτά το καθένα με τον δικό του τρόπο στο να γίνει η κατάσταση χειρότερη, και όχι γιατί δεν έχουμε αξιόλογα στελέχη ή στελέχη με κατάρτιση ή στελέχη με όρεξη. Ακριβώς το αντίθετο. Υπάρχουν στελέχη στον δημόσιο τομέα που και όρεξη έχουν και κατάρτιση, όμως έρχονται αντιμέτωποι με έναν κυκεώνα γραφειοκρατίας, έρχονται αντιμέτωποι με δυσλειτουργίες ετών που πραγματικά θα πρέπει κάποια στιγμή να συζητήσουμε σοβαρά για το πώς θα αρθούν. Και βέβαια αυτό δεν θα γίνει με τη θεσμοθέτηση, για παράδειγμα, του μπόνους αποδοτικότητας, έστω και αν αυτό λέτε ότι θα λειτουργήσει σε πιλοτική μορφή και φυσικά θα δοθεί σε πρώτο στάδιο στα στελέχη εκείνα που θα χειριστούν τους πόρους του Ταμείου Ανάκαμψης.

Βλέπουμε όμως, όσο και αν διατείνεται περί του αντιθέτου ο Υπουργός, να δημιουργούνται μισθολογικές ανισότητες. Υποστήριξε ο κύριος Υπουργός στην τελευταία συνεδρίαση ότι το μπόνους είναι κάτι έξτρα. Ναι, δεν είπε κανείς ότι θα εντάσσεται στον μηνιαίο μισθό. Εξάλλου αυτή την έννοια έχει το μπόνους, είναι κάτι επιπλέον που θα λάβει ένας εργαζόμενος, ένας υπάλληλος. Όμως γιατί λέμε ότι δημιουργείτε μια ανισότητα και δημιουργείτε υπαλλήλους όχι δύο αλλά πολλών ταχυτήτων; Γιατί έρχεστε να αλλάξετε τον ίδιο τον πυρήνα του δημοσίου τομέα με το νομοθέτημα που προτείνετε, που εισάγετε και που με τις δικές σας ψήφους θα είναι νόμος του κράτους από αύριο. Έρχεστε να πάρετε τον πολίτη από τον πυρήνα του δημοσίου, γιατί όλοι γνωρίζουμε ότι πυρήνας του δημοσίου είναι ο πολίτης. Έρχεστε, λοιπόν, να βγάλετε τον πολίτη, έρχεστε να αποσπάσετε τον υπάλληλο όταν θα έπρεπε να τον εντάξετε στην ομάδα της υπηρεσίας του ώστε πραγματικά να νιώσει πως συμβάλλει και εκείνος με τη σειρά του και με τον τρόπο του και με τις δυνάμεις του στη βελτίωση της λειτουργίας της υπηρεσίας και τελικά στην καλύτερη εξυπηρέτηση όλων μας, όλων των πολιτών αυτής της χώρας. Έρχεστε να του πάρετε την προσοχή από το σύνολο και από την παροχή υπηρεσιών στον πολίτη και να τον στρέψετε στο μπόνους. Πλέον οι υπάλληλοι θα λειτουργούν με το βλέμμα στο μπόνους.

Θα μου πείτε: «γιατί αυτό είναι κακό; Αν κάποιος δουλεύει περισσότερο θα πρέπει να αμειφθεί». Δεν θα διαφωνήσω. Το πρόβλημα, όμως, έγκειται στο γεγονός ότι κάνετε το δημόσιο ένα υβριδικό δημιούργημα, το θέτετε να λειτουργεί με όρους ιδιωτικού τομέα -εξάλλου το έχει πει από την πρώτη στιγμή ο κύριος Υπουργός-, έρχεστε να κάνετε το δημόσιο πολυεθνική. Ο προϊστάμενος θα είναι ο CEO. Μετακυλίετε λοιπόν σε αυτόν την ευθύνη, εκείνος θα έχει τη δυνατότητα αξιολόγησης των στελεχών και βάζετε τα στελέχη να τρέχουν προσπαθώντας να πετύχουν τους στόχους που θα τους θέσει ο μάνατζερ. Αυτό, κυρίες και κύριοι συνάδελφοι της Συμπολίτευσης, δεν είναι εξυγίανση του δημοσίου, δεν είναι αξιοποίηση των στελεχών, δεν είναι βελτίωση του τρόπου λειτουργίας των υπηρεσιών. Είναι μια ξεκάθαρη αλλαγή όχι προς το καλύτερο, αλλά είναι μια αλλαγή που σίγουρα εντάσσεται πλήρως και ακουμπάει πλήρως στη δική σας αντίληψη και ιδεολογία περί του δημοσίου και του τρόπου λειτουργίας του.

Αντιγράφετε και μάλιστα με τον χειρότερο τρόπο που θα μπορούσατε να το κάνετε, δημιουργείτε ένα κακέκτυπο ιδιωτικής εταιρείας, πολυεθνικής, στο δημόσιο και αυτό προσπαθείτε να το περάσετε με μια μορφή βελτίωσης. Θέλετε να πείσετε τους πολίτες πως πραγματικά αν οι υπάλληλοι στο δημόσιο τρέχουν για να πετύχουν τους στόχους που θα θέσει ένας μάνατζερ, αύριο το πρωί δεν θα υπάρχει κανένα πρόβλημα, όλα τα προβλήματα, όλες οι παθογένειες, όλα τα ζητήματα θα έχουν λυθεί στο δημόσιο. Όχι. Ας είμαστε ειλικρινείς στους πολίτες. Τίποτα δεν θα έχει λυθεί. Πέρα από το ότι θα έχουν αξιοποιηθεί κάποια δικά σας στελέχη σε θέσεις - κλειδιά, σε θέσεις μάνατζερ, πέρα από το ότι το δημόσιο θα έρθει να γίνει μία πολυεθνική, τίποτε άλλο δεν θα έχει βελτιωθεί.

Είπα και στην επιτροπή πως πραγματικά είναι θετικό το ότι περνάτε κάποιες επιπλέον δικλίδες και έρχονται στο φως περισσότερες πληροφορίες αναφορικά με τους μετακλητούς. Όμως το πρόβλημα είναι ακριβώς ότι πέρα από το ότι έχετε αυξήσει, έχετε δημιουργήσει, έχετε οικοδομήσει το κράτος την περίοδο της διακυβέρνησής σας και φυσικά χτίσατε σε όλα αυτά που είχατε αφήσει από τις προηγούμενες φορές που είχατε τη διακυβέρνηση της χώρας στα χέρια σας, έχετε επιπλέον πραγματικά δημιουργήσει μία στρατιά μετακλητών στους οποίους έχετε δώσει σε πολλές περιπτώσεις αυξημένες αρμοδιότητες και φυσικά χωρίς να τους υποχρεώνετε να λογοδοτούν σε κανέναν. Μας το είπαν και οι φορείς στην ακρόαση των φορέων πως πραγματικά δεν σας ενδιαφέρει, δεν ασχολείστε με το πώς θα μπορέσουν να αρθούν οι μισθολογικές διαφορές αλλά, όπως προείπα, ειδικά με το μπόνους -και όχι μόνο- έρχεστε να δημιουργήσετε ακόμη περισσότερες.

Το γνωρίζετε, κυρίες και κύριοι συνάδελφοι της Συμπολίτευσης, πως είναι συνταγματικά οριζόμενο ότι θα πρέπει να λαμβάνεται ίση αμοιβή για ίση εργασία. Επιλέγετε να μην το ακούσετε, επιλέγετε με πλάγιο τρόπο να περάσετε την ιδεολογία σας, για ακόμη μια φορά να την αποτυπώσετε στο δημόσιο. Δυστυχώς προσπαθείτε να παρουσιάσετε ως βήμα εκσυγχρονισμού την πλήρη αποτύπωση της νεοφιλελεύθερης λογικής σας περί δημοσίου και περί του τρόπου, του σχεδιασμού επάνδρωσής του. Φαίνεται να ξεχνάτε -γιατί θεωρώ πως το γνωρίζετε πολύ καλά- πώς θα πρέπει να λειτουργήσει. Γνωρίζετε πολύ καλά τις αρχές χρηστής διοίκησης, επιλέγετε όμως να υπηρετήσετε την ιδεολογία σας και επιλέγετε να εξυπηρετήσετε τα στελέχη σας και όχι να λειτουργήσετε προς όφελος του συνόλου και των πολλών.

Φυσικά -και θα κλείσω με αυτό- δεν μπορούμε να παραβλέψουμε πως πέρα από τις αφηρημένες έννοιες της ανταμοιβής, της αξιολόγησης και όλα τα επιμέρους ζητήματα, όπως τα κριτήρια αξιολόγησης και πολλά άλλα, θα αποφασίζονται πλέον και παραπέμπονται με το άρθρο 50 του νομοσχεδίου σε υπουργικές αποφάσεις. Το είπα και στην επιτροπή, το επαναλαμβάνω και εδώ. Δεν είναι κάτι νέο. Θα μου πείτε πως διαχρονικά τέτοια ζητήματα και πολλά άλλα λύνονταν με υπουργικές αποφάσεις.

Όμως δεν θα πρέπει, από τη στιγμή που θεωρείτε και διατείνεστε πως έρχεστε να εκσυγχρονίσετε το δημόσιο και έρχεστε να λύσετε παθογένειες, έρχεστε να βοηθήσετε στην ανάπτυξη των δεξιοτήτων των υπαλλήλων, να κάνετε το δημόσιο απόλυτα λειτουργικό, ότι δεν θα υπάρχει γραφειοκρατία και όλα θα λύνονται και θα γίνονται με τον βέλτιστο τρόπο .

Ευχή όλων μας θα ήταν να μην υπάρχει γραφειοκρατία και πραγματικά να μην υπήρχαν ζητήματα και προβλήματα στο δημόσιο, να μπορούσε ο πολίτης πολύ εύκολα να εξυπηρετηθεί και να λύσει προβλήματα που μπορεί να αντιμετωπίζει, να εξυπηρετηθεί άμεσα σε μία υπηρεσία.

Όμως ας μην κρυβόμαστε πίσω από το δάχτυλό μας, κάτι τέτοιο δεν θα γίνει ούτε με την ψήφιση του νομοσχεδίου και δεν θα γίνει με κανένα νομοσχέδιο, αν δεν υπάρξει μια ολοκληρωμένη στρατηγική που θα έρθει να εκσυγχρονίσει πραγματικά τις δημόσιες υπηρεσίες.

Όμως για ακόμη μια φορά επιλέγετε να βαφτίσετε το κρέας ψάρι, να βαφτίσετε τη νεοφιλελεύθερη λογική των μπόνους και του ιδιωτικού τομέα βελτίωση, εκσυγχρονισμό, αξιοποίηση των στελεχών του δημοσίου.

Ας λύσουμε τα προβλήματα της υποστελέχωσης του δημοσίου, ας λύσουμε τα προβλήματα της γραφειοκρατίας, ας λύσουμε τα προβλήματα που αντιμετωπίζουν οι υπάλληλοι και οι πολίτες καθημερινά, όταν πηγαίνουν για παράδειγμα σε μια εφορία να κάνουν μια ρύθμιση χρεών ή να λύσουν κάποιο άλλο ζήτημα που τους ταλανίζει και βλέπουν έναν ή μία υπάλληλο να πρέπει να αντιμετωπίσει όλους τους πολίτες, να φέρει σε πέρας όλες τις υποθέσεις κάθε μέρα και πραγματικά, μέσα στη μέρα να πελαγώνει ο υπάλληλος και να απελπίζεται ο πολίτης.

Ας λύσουμε αυτά πρώτα. Ας λύσουμε πιο απλά ζητήματα, όπως όταν, για παράδειγμα, μπαίνει ένας συμπολίτης μας στην ιστοσελίδα του Υπουργείου και θέλει να βγάλει κάτι πολύ απλό, μία εξουσιοδότηση, και δεν μπορεί, αν δεν έχει κωδικούς e-banking. Ας λύσουμε τέτοια απλά ζητήματα πρώτα και μετά ας έρθουμε να μιλήσουμε για τον εκσυγχρονισμό του δημοσίου που δεν θα έρθει με τις δικές σας προτάσεις και με μπόνους αποδοτικότητας.

Θα έρθει με στρατηγικό σχεδιασμό, συζήτηση, ανταλλαγή απόψεων, όταν πραγματικά θέσετε και εσείς ως κέντρο της πολιτικής σας τον πολίτη και όχι τα ολιγαρχικά συμφέροντα, τους πολλούς και όχι τους λίγους, το κοινό καλό και όχι την ιδεολογία σας, το κοινό καλό και όχι την τέρψη του πολιτικού σας ακροατηρίου, το καλό των πολλών και όχι των λίγων, άριστων, αρεστών και φίλων.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κυρία συνάδελφε. Τον λόγο τώρα έχει για δύο λεπτά ο Υπουργός Υγείας κ. Πλεύρης, για να τοποθετηθεί επί της τροπολογίας του.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Σας ευχαριστώ πολύ, κυρία Πρόεδρε.

Το Υπουργείο Υγείας έχει δύο διατάξεις που φέρνει, την πρώτη στην τροπολογία του Υπουργείου Εργασίας και Κοινωνικών Υποθέσεων. Είναι η επέκταση του καθεστώτος για να μπορούν να πληρώνονται οι εφημερίες που γίνονται από το προσωπικό, τους γιατρούς που υπηρετούν στο εθνικό σύστημα υγείας και στα εμβολιαστικά κέντρα. Είναι η διάταξη που υπάρχει για την πανδημία και πληρώνονται άμεσα με τη διαδικασία της προκαταβολής και χωρίς την ανάγκη να προσκομιστεί φορολογική και ασφαλιστική ενημερότητα. Ουσιαστικά είναι παράταση διάταξης που ισχύει σε όλη την πανδημία για να πληρώνονται πολύ πιο γρήγορα οι εφημερίες. Είναι να πληρωθούν και οι εφημερίες του δευτέρου τριμήνου, γι’ αυτό είναι κατεπείγουσα της διάταξης που έρχεται.

Το δεύτερο που ρυθμίζουμε είναι το εξής. Στα άρθρα 4 και 5 της τροπολογίας του Υπουργείου Εσωτερικών τροποποιούμε τη διαδικασία σύγκλησης της Εθνικής Επιτροπής Εμπειρογνωμόνων Δημόσιας Υγείας. Είναι η επιτροπή που τρέχει όλο το πρόγραμμα των προληπτικών εξετάσεων. Από τη μία πλευρά, θα πρέπει να συντάσσεται έκθεση πεπραγμένων κάθε έτος ώστε να μπορούμε να έχουμε και τα αποτελέσματα των προληπτικών εξετάσεων που γίνονται, ενώ ρυθμίζεται και η σύγκληση της ολομέλειας, δύο φορές ετησίως, και της τακτικής εκτελεστικής συνέλευσης, μία φορά κάθε δίμηνο.

Ήταν οι διατάξεις που προέκυψαν από τη λειτουργία της επιτροπής και το κατεπείγον εδώ δικαιολογείται πάλι καθώς αύριο ξεκινάει το πρόγραμμα των προληπτικών εξετάσεων που θα ανακοινώσει ο Πρωθυπουργός. Είναι το πρόγραμμα «ΔΟΞΙΑΔΗΣ» και ειδικά αύριο είναι το πρόγραμμα του καρκίνου του μαστού που φέρει και το όνομα της Φώφης Γεννηματά. Το κατεπείγον είναι ότι όλες αυτές οι δράσεις συνδυάζονται με τις εισηγήσεις της συγκεκριμένης επιτροπής.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε Υπουργέ.

Τον λόγο έχει ο κ. Σκυλακάκης, Υπουργός Οικονομικών.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κυρίες και κύριοι συνάδελφοι, λαμβάνω τον λόγο σε αυτό το νομοσχέδιο για το κομμάτι του συστήματος ανταμοιβής του δημοσίου.

Όπως ξέρετε, τα μισθολογικά θέματα ανήκουν στην ευθύνη της δημοσιονομικής πολιτικής. Συνεπώς έχουμε συνευθύνη με τον αγαπητό συνάδελφο Υπουργό Εσωτερικών, τον κ. Βορίδη, για το κομμάτι αυτό του νομοσχεδίου και θα ήθελα λίγο να εξηγήσω τρία πράγματα. Το ένα είναι γιατί κάνουμε αυτή την παρέμβαση, το δεύτερο είναι πώς δουλεύει το σύστημα και το τρίτο είναι ποιοι είναι οι κρίσιμοι παράγοντες στο σύστημα αυτό.

Το σύστημα ανταμοιβών χρειάζεται για δύο πολύ απλούς λόγους. Ο ένας είναι διότι οι περισσότεροι δημόσιοι υπάλληλοι, η μεγάλη πλειοψηφία, δεν έχουν επαρκή οικονομικά κίνητρα στη διάρκεια της εργασιακής τους ζωής και είναι χρήσιμο να έχουν περισσότερα κίνητρα, σε σχέση με τη σημερινή κατάσταση που είναι σχεδόν καθόλου κίνητρα. Υπάρχουν ασφαλώς τα αντικίνητρα, οι τιμωρίες, αν κάποιος δεν κάνει καλά τη δουλειά του, αλλά είναι πολύ πιο ορθολογικό ένα σύστημα που συνδυάζει και τα θετικά κίνητρα –ηθικά, προαγωγών-, αλλά και τα οικονομικά.

Ο δεύτερος λόγος που παρεμβαίνουμε είναι ότι η Κυβέρνηση και οι κυβερνήσεις γενικότερα δεν έχουν επαρκή εργαλεία από πλευράς κινήτρων και πάλι για να κινητοποιούν τη δημόσια διοίκηση για την επίτευξη των συγκεκριμένων στόχων που υπάρχουν σε κάθε κυβερνητική πορεία και διαδικασία, είτε ειδικών κυβερνητικών στόχων -το πρόγραμμα που έχει ψηφίσει για την κάθε κυβέρνηση ο ελληνικός λαός, γιατί οι κυβερνήσεις, μην ξεχνάμε, έχουν τη δημοκρατική νομιμοποίηση να εφαρμόζουν το πρόγραμμά τους- είτε για μονιμότερους ή αυτονόητους στόχους, όπως είναι στην περίπτωσή μας οι δημοσιονομικοί στόχοι ή οι στόχοι απορρόφησης ευρωπαϊκών πόρων ή η επιτάχυνση της απονομής της δικαιοσύνης.

Ο τρίτος λόγος που παρεμβαίνουμε είναι ότι και οι διοικούντες στο δημόσιο, οι διευθυντές και οι προϊστάμενοι, δεν έχουν ούτε και αυτοί αρκετά εργαλεία για να ασκούν αποτελεσματικά διοίκηση. Όποιος έχει ασκήσει διοίκηση στο δημόσιο -και πολλοί συνάδελφοι κατά καιρούς για διάφορους λόγους και με διαφόρους τρόπους έχουν ασκήσει διοίκηση στο δημόσιο- το γνωρίζει αυτό πολύ καλά.

Υπάρχει πάντα αυτή η δυσκολία όποιου ασκεί διοίκηση στο δημόσιο ότι, σε αντίθεση με άλλα συστήματα που υπάρχουν στον ιδιωτικό τομέα, η άσκηση της διοίκησης είναι περισσότερο με διαταγές, κανόνες που επιβάλλεις και όχι με κίνητρα. Αυτό το ξέρουμε όλοι. Και λίγο πολύ, απ’ ό,τι άκουσα στην Αίθουσα, όλοι συμφωνούμε ότι θα έπρεπε να υπάρχει ένα σύστημα κινήτρων, αλλά όλοι σκέφτονται ότι θα έπρεπε να κάνουμε κάτι άλλο πριν φέρουμε το σύστημα κινήτρων: να πάρουμε περισσότερους υπαλλήλους ή να πάρουμε υπολογιστές ή να κάνουμε διάφορα άλλα πράγματα.

Πρέπει να σας πω ότι διεθνώς, στον ΟΟΣΑ που είναι οι αναπτυγμένες χώρες, η συντριπτική πλειοψηφία έχει ένα σύστημα ανταπόδοσης και κινήτρων στο δημόσιο. Συνεπώς ορθολογικό είναι να φέρουμε αυτό το σύστημα και, αν θέλετε, μας κινητοποίησε και η μεγάλη πίεση που έχουμε να απορροφήσουμε σωστά τους πόρους του Ταμείου Ανάκαμψης που έχει ασφυκτικούς χρονικούς περιορισμούς και με την ευκαιρία αυτή, εισάγουμε ένα αρκετά ευρύτερο σύστημα.

Πώς δουλεύει αυτό το σύστημα; Κατ’ αρχάς να ξεκαθαρίσουμε. Πρόκειται για σύστημα κινήτρων. Δεν είναι επίδομα. Το επαναλαμβάνω τρεις φορές για εμπέδωση. Δεν είναι επίδομα, δεν είναι επίδομα, δεν είναι επίδομα.

Τι σημαίνει «δεν είναι επίδομα»; Δεν αφορά όλους. Δεν μπορεί να αφορά όλους. Ένα επίδομα αφορά όλους. Ένα σύστημα κινήτρων, όταν αφορά όλους, παύει να είναι σύστημα κινήτρων και αφεύκτως θα διολισθήσει στο επίδομα.

Εδώ λοιπόν –το λέω και θα ισχύσει πρώτα από το Γενικό Λογιστήριο του Κράτους αυτό που λέω, που είναι η υπηρεσία που έχω την ευθεία αρμοδιότητα- δεν θα πάρουν όλοι οι υπάλληλοι του Γενικού Λογιστηρίου του Κράτους την ανταμοιβή στο σύστημα ανταμοιβής. Θα υπάρχουν είτε υπηρεσίες εξειδικευμένες, που θα έχουν στοχοθεσία, θα την πετύχουν και θα πάρουν, είτε έργα που πρέπει να γίνουν –πρότζεκτ θα τα λέγαμε στα αγγλοελληνικά- και όσοι θα συμμετάσχουν στο πρότζεκτ θα τα πάρουν. Αυτό θα ισχύσει γενικότερα.

Είναι οι πέντε κατηγορίες, τις ξέρετε: οι κυβερνητικοί στόχοι από το Ενοποιημένο Σχέδιο Κυβερνητικής Πολιτικής, που το ποσό είναι 20 εκατομμύρια, το Εθνικό Σχέδιο Ανάκαμψης, που είναι 10, οι δημοσιονομικοί στόχοι, που είναι 5 και καταλαμβάνει αρκετούς, οι δικαστικοί υπάλληλοι, που είναι 11 για όλη την περίοδο και είναι χρήματα του Ταμείου Ανάκαμψης, και το ΕΣΠΑ.

Και το τρίτο -για να τελειώσω- είναι ποιοι αποφασίζουν. Εδώ λοιπόν έχουμε χωρίσει στα δύο το ποιοι αποφασίζουν. Οι στόχοι ορθώς μπαίνουν από την Κυβέρνηση και την πολιτική ηγεσία σε συνεργασία με τη διοίκηση. Όμως για το ποιοι υπάλληλοι μπαίνουν στο σύστημα και μετά αργότερα για το ποιοι υπάλληλοι θα ανταμειφθούν, εκεί τον καθοριστικό, τον μοναδικό ρόλο τον παίζει ο διευθυντής, ο προϊστάμενος μιας μονάδας ή ενός έργου. Γιατί γίνεται αυτό; Διότι έτσι θα δώσουμε πραγματική δύναμη διοικητική στους ανθρώπους αυτούς από τους οποίους ζητάμε να πετύχουν τους στόχους μην ξεχνάμε, γι’ αυτό τους βάλαμε τους στόχους. Τους στόχους δεν τους βάλαμε για να δώσουμε τα λεφτά, όπως γίνεται στην περίπτωση της διολίσθησης στο επίδομα. Βάλαμε τα λεφτά για να πετύχουμε τους στόχους.

Αυτό είναι το σύστημα και θα ήθελα να το αξιολογήσει το Σώμα σαν ένα εργαλείο, που, ανεξαρτήτως ποια κυβέρνηση θα υπάρχει στο μέλλον, θα είναι ένα πολύτιμο εργαλείο για να μπορεί οποιαδήποτε κυβέρνηση να ασκεί πολιτική προς οποιαδήποτε κατεύθυνση. Διότι στο τέλος της ημέρας το εργαλείο αυτό θα υπάρχει από δω και πέρα και οι κυβερνήσεις θα το αξιοποιούν για ό,τι έχει ψηφίσει κάθε φορά ο ελληνικός λαός.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κυρία Πρόεδρε, μπορώ να κάνω μια ερώτηση στον Υπουργό;

**ΠΡΟΕΔΡΕΥΟΥΣΑ (Σοφία Σακοράφα):** Βεβαίως, κύριε Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Υπουργέ, είμαι πραγματικά έκπληκτος. Ακούγοντας την ομιλία σας νομίζω ότι δεν έχετε καταλάβει τι βιώνει ο μέσος δημόσιος υπάλληλος μέσα σε αυτή την οικονομική κρίση και μέσα σε αυτήν την οικονομική περιθωριοποίηση με την ενεργειακή φτώχεια. Η πρόσφατη έκθεση του ΙΝΕ της ΓΣΕΕ λέει ότι για τους χαμηλόμισθους συμπολίτες μας η επίδραση του πληθωρισμού στον μισθό τους και στα οικογενειακά τους έσοδα δεν είναι στο 9%, 10%, 11% που ανακοινώνει κάθε μήνα η ΕΛΣΤΑΤ, αλλά είναι πάνω από 18%. Γι’ αυτόν τον κόσμο, κύριε Υπουργέ, έχετε να πείτε τίποτα;

Σας έχουμε προτείνει εδώ και μήνες μέτρα τα οποία θα μπορούσαν να ανακουφίσουν αλλά οι μήνες περνούν, ο πληθωρισμός καλπάζει, εσείς παρακολουθείτε -δεν ξέρω αν παρακολουθείτε- και δεν προτείνετε τίποτα. Έχετε κάποια στρατηγική για το πώς μπορεί όλος αυτός ο μισθωτός κόσμος που αντιμετωπίζει αυτά τα προβλήματα να αντέξει την ακρίβεια ή θα μας κάνετε γενικά περιγράμματα θεωριών περί μπόνους και μη μπόνους σαν να κάνουμε διάλεξη στο πανεπιστήμιο; Σκέφτεστε να μειώσετε τον ΦΠΑ στα είδη πρώτης ανάγκης, τον ειδικό φόρο κατανάλωσης στα καύσιμα, κάποια μισθολογική ενίσχυση στους χαμηλόμισθους στο δημόσιο, για να μπορέσουν να περάσουν αυτήν τη δυσκολία, πράγματα τα οποία και συζητώνται και εφαρμόζονται, όχι σε κάποια κομματικά γραφεία του ΣΥΡΙΖΑ, αλλά στις περισσότερες ευρωπαϊκές χώρες;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κύριε Υπουργέ, θέλετε να απαντήσετε;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Μου κάνει εντύπωση ότι από την πλευρά της Αξιωματικής Αντιπολίτευσης, που ως γνωστόν έκανε διαδοχικές αυξήσεις της φορολογίας και μείωσε το βιοτικό επίπεδο όλου αυτού του κόσμου για λόγους που είναι γνωστοί, έρχεται τώρα το ενδιαφέρον αυτό, το οποίο το θέτετε και είναι κοινό το ενδιαφέρον προφανώς, αλλά σε άσχετο νομοσχέδιο. Με μεγάλη ευχαρίστηση να συζητήσουμε τι μέτρα έχουμε λάβει. Για παράδειγμα τώρα πρόκειται να δοθούν 380 εκατομμύρια σε αυτούς που πλήρωσαν υπερβολικούς λογαριασμούς, και αυτό περιλαμβάνει όλους. Άλλο παράδειγμα, το «fuel pass», πιθανόν μέτρα που θα έχουμε όταν θα έχουμε δημοσιονομικό χώρο για όλον αυτόν τον κόσμο.

Αλλά σήμερα δεν συζητούμε αυτό. Και επειδή βλέπω ότι σχολιάζετε κάτι άσχετο από αυτό που συζητούμε, υποθέτω ότι δεν έχετε κάτι να πείτε γι’ αυτό που συζητούμε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Μπαίνουμε τώρα στον κατάλογο των ομιλητών και θα παρακαλέσω τους συναδέλφους να είναι συνεπείς στον χρόνο τους, γιατί έχουμε πάρα πολύ μεγάλο αριθμό συναδέλφων που θέλουν να μιλήσουν.

Τον λόγο έχει ο κ. Χειμάρας εκ μέρους της Νέας Δημοκρατίας.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, το σημερινό νομοσχέδιο αγγίζει τον πυρήνα της λειτουργίας της δημόσιας διοίκησης. Έχει ως επίκεντρο την ενίσχυση εφαρμογής της αξιοκρατίας και την ενδυνάμωση των δεξιοτήτων των δημοσίων υπαλλήλων. Ουσιαστικά αποτελεί συνέχεια της νομοθέτησης του Κώδικα Λειτουργίας του Δημοσίου και του επιτελικού κράτους.

Είναι γεγονός ότι η συζήτηση αυτή όλα τα προηγούμενα χρόνια διεξαγόταν μέσα σε ένα φορτισμένο πολιτικό πλαίσιο με πολλές, πολλές αντιδράσεις. Το ερώτημα όμως που παραμένει επίκαιρο είναι το εξής: Είμαστε ικανοποιημένοι από το παραγόμενο αποτέλεσμα της δημόσιας διοίκησης και από την αξιολόγηση των δημοσίων υπαλλήλων; Και το ερώτημα αυτό μπαίνει σε μια περίοδο που η απαίτηση της κοινωνίας των πολιτών για ποιοτικές υπηρεσίες είναι δεδομένη και αυξημένη.

Ένα ακόμη επίκαιρο ερώτημα προς απάντηση είναι αν το υφιστάμενο σύστημα αξιολόγησης, νομοθέτημα της προηγούμενης κυβέρνησης, παράγει τα αναμενόμενα αποτελέσματα. Και η απάντηση εδώ είναι «όχι». Όχι, γιατί η αξιολόγηση των υπαλλήλων έδειχνε πως το 97% είχε κριθεί άριστο ή επαρκές και μόνο το 0,16% ανεπαρκές ή ακατάλληλο. Αυτή είναι η υφιστάμενη κατάσταση, η οποία προφανώς δεν ικανοποιεί κανέναν.

Ο διαρκής εκσυγχρονισμός της λειτουργίας του δημοσίου, με την ταυτόχρονη ανάδειξη του άξιου ανθρώπινου δυναμικού και τη βελτίωση των στελεχών που δεν ανταποκρίνονται με επάρκεια στα καθήκοντά τους, οφείλει να αποτελεί σταθερή πολιτική για κάθε κυβέρνηση και είναι σίγουρο πως αποτελεί στρατηγική επιλογή για τη δική μας Κυβέρνηση. Και για την επίτευξη του στόχου αυτού η Κυβέρνησή μας ακολουθεί τον δρόμο της αξιοκρατίας και της ορθολογικής αξιοποίησης του προσωπικού με βάση τις ικανότητες, τις γνώσεις και την εργατικότητα του καθενός, στο πλαίσιο των απαιτήσεων της κάθε υπηρεσίας. Αυτό επιχειρούμε και θέλουμε να αλλάξουμε.

Διότι το ζητούμενο για τον πολίτη, το ζητούμενο για την επιχείρηση είναι να πάψουν να είναι όμηροι της γραφειοκρατίας, να επικρατήσει η γρήγορη και διαφανής εξυπηρέτηση, η αξιοκρατία, η επιβράβευση των υπαλλήλων που εργάζονται με ζήλο και αποτελεσματικότητα.

Η νομοθετική αυτή παρέμβαση αποτελεί μια πολιτική πρωτοβουλία, η οποία έχει έντονο κοινωνικό περιεχόμενο, συμβάλλει στο μεταρρυθμιστικό και ουσιαστικό εκσυγχρονισμό της χώρας. Αναφέρει συχνά ο Πρωθυπουργός πως η ευημερία των κρατών και των λαών της δεν εξαρτάται μόνο από τη γεωγραφική θέση, τις πλουτοπαραγωγικές πηγές και τον πολιτισμό της, αλλά εξαρτάται εξίσου από την ποιότητα των πολιτικών και των οικονομικών θεσμών. Και είναι αυτοί οι θεσμοί οι οποίοι καθορίζουν το συντηρητικό ή προοδευτικό της πρόσημο.

Η εξυπηρέτηση, λοιπόν, του πολίτη είναι ο σκοπός της λειτουργίας του κράτους, ώστε ο καθένας, ο κάθε πολίτης να άρει τη δυσπιστία και την επιφυλακτικότητά του σε αυτό.

Για την επίτευξη του σκοπού αυτού, με το προτεινόμενο σχέδιο νόμου ανάμεσα σε άλλα επιδιώκεται η αναμόρφωση του συστήματος αξιολόγησης του ανθρώπινου δυναμικού, της δημόσιας διοίκησης, στην κατεύθυνση ενίσχυσης της αξιοκρατίας και ενδυνάμωσης των δεξιοτήτων. Εισάγεται ένα νέο πλαίσιο στοχοθεσίας, άρρηκτα συνδεδεμένο με την αξιολόγηση. Ανατίθεται στον προϊστάμενο της οργανικής μονάδας η επίτευξη των στόχων. Υιοθετείται ο θεσμός του Συμβούλου Ανάπτυξης Ανθρώπινου Δυναμικού, με στόχο την καθοδήγηση και την υποστήριξη των στελεχών της δημόσιας διοίκησης. Θεσπίζεται σύγχρονο σύστημα κινήτρων και ανταμοιβής υπαλλήλων, το οποίο θα λειτουργεί ως μηχανισμός επιβράβευσής τους. Προσδιορίζονται οι απαραίτητες δεξιότητες για την άσκηση των καθηκόντων του προσωπικού και την αξιολόγησή τους. Επιδιώκεται η ενίσχυση της διαφάνειας, του πλαισίου που διέπει τους συνεργάτες των ιδιαίτερων γραφείων των μελών της Κυβέρνησης, των Υφυπουργών και των γενικών και των ειδικών γραμματέων.

Γιατί εστιάζουμε στην αξιολόγηση; Μα, προκειμένου ο κάθε εργαζόμενος, οι προϊστάμενοί του και εν τέλει, το σύνολο της εργασιακής κοινότητας του δημόσιου τομέα να μπορούν να διακρίνουν σημεία βελτίωσης. Διότι, αν η αξιολόγηση παραμένει κενό γράμμα, παραμένει μια τυπική διαδικασία που δεν εστιάζει στο ζητούμενο, εφόσον δεν επιτυγχάνει τη βελτίωση των αδυναμιών του υπαλλήλου.

Αυτή ακριβώς είναι η αντίληψη που αλλάζει. Προωθείται με αυτόν τον τρόπο μια αλλαγή φιλοσοφίας στο ελληνικό δημόσιο που βασίζεται στη διαρκή βελτίωση των δεξιοτήτων, μέσα από ολοκληρωμένα σχέδια δράσης, τα οποία δεν ενέχουν τιμωρητικό χαρακτήρα. Αλλάζει η αξιολόγηση των προϊσταμένων, η οποία θα καθορίζεται σε ποσοστό 50% από την επίτευξη της στοχοθεσίας της οργανικής τους μονάδας, σε ποσοστό 40% από την αξιολόγηση των δεξιοτήτων τους και σε ποσοστό 10% από την κρίση των υφισταμένων τους.

Κυρίες και κύριοι συνάδελφοι, το νέο σύστημα αξιολόγησης και στοχοθεσίας θα διαμορφώνεται με ρεαλιστικά κριτήρια, προσαρμοσμένα πάντοτε στις πραγματικές δυνατότητες της εκάστοτε οργανικής μονάδας. Συνδέει στενά τη στοχοθεσία με την αξιολόγηση και η υλοποίησή της ανατίθεται στους προϊσταμένους. Αποσυνδέεται η διαδικασία στοχοθεσίας από την απόφαση του Υπουργού και μεταφέρεται σε υπηρεσιακό επίπεδο, ανεξάρτητα από το αν έχει ληφθεί σχετική απόφαση από τον Υπουργό.

Το σημερινό νομοθέτημα συμπληρώνει τον βασικό πυλώνα της μακροπρόθεσμης στρατηγικής για τη βελτίωση των παρεχόμενων υπηρεσιών στη δημόσια διοίκηση, θα ενισχύσει την εμπιστοσύνη των πολιτών στη δημόσια διοίκηση, θα συνδράμει καθοριστικά στην υποστήριξη των ανθρώπων και των υπηρεσιών εκείνων που καλούνται να εφαρμόσουν τις πολιτικές της Γενικής Γραμματείας Ανθρώπινου Δυναμικού Δημόσιου Τομέα, θα προσδώσει κίνητρα στους υπαλλήλους, θα λειτουργήσει ως μηχανισμός αυτοβελτίωσης, αλλά και επιβράβευσής τους.

Ο νέος νόμος δεν είναι και δεν πρέπει να αποτελεί αντικείμενο πολιτικής αντιπαράθεσης και μάλιστα, επίπλαστης. Οι τοποθετήσεις τόσο των φορέων όσο και της Αντιπολίτευσης δεν έδειξαν ανυπέρβλητα εμπόδια σύγκλισης. Για τον λόγο αυτόν και μόνο, σας καλώ να το υπερψηφίσετε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα εκ μέρους του ΣΥΡΙΖΑ έχει η κ. Γεροβασίλη.

**ΟΛΓΑ ΓΕΡΟΒΑΣΙΛΗ:** Κύριε Υπουργέ, κυρίες και κύριοι συνάδελφοι, σύστημα στοχοθεσίας και αξιολόγησης στο δημόσιο. Εκ των πραγμάτων -και στις ρυθμίσεις που διαβάζουμε σήμερα, που ήρθαν- νομίζω ότι μας γυρνάει χρόνια πίσω, μας γυρνάει περίπου στο 2014 η λογική των ρυθμίσεων, στην εποχή δηλαδή που ο τότε Υπουργός κ. Μητσοτάκης εφάρμοσε το σύστημα των ποσοστώσεων. Σας θυμίζω υποχρεωτική αρνητική βαθμολογία για το 15% των υπαλλήλων τότε, που κατ’ ευθείαν οδηγούσε σε διαθεσιμότητα και απολύσεις.

Νομίζω ότι και σήμερα επανέρχονται ρυθμίσεις αντίστοιχης λογικής. Δηλαδή, επαναφέρει σήμερα η Νέα Δημοκρατία τις εκ προοιμίου αρνητικές βαθμολογίες. Υποχρεωτικά, λέει το νομοσχέδιο, ότι οι δημόσιοι υπάλληλοι χωλαίνουν σε τρεις δεξιότητες. Όχι ένας, όχι κάποιοι. Οριζόντια.

Ακούσαμε, κύριε Υπουργέ, από εσάς ότι δεν είναι τιμωρητικό, διότι αφορά όλους. Ακριβώς επειδή αδιακρίτως αφορά όλους, το σύστημα αυτό είναι τιμωρητικό, επανέρχεται στην ίδια παλιά λογική. Αποφασίσατε, δηλαδή, για διακόσιες χιλιάδες υπαλλήλους σε μια νύχτα, με μια διάταξη νόμου, ότι όλοι πάσχουν στις τρεις κατηγορίες, ότι τους λείπουν ή πρέπει να βελτιώσουν υποχρεωτικά τρεις δεξιότητες. Αυτό πώς λέγεται; Τιμωρητικό, αυθαίρετο;

Προσωπικά, βέβαια, δεν θέλω να είμαι αφοριστική και δεν θα σταθώ περισσότερο σε αυτό. Θέλω να καλωσορίσω την αναγνώριση -έστω και αργά- από τον κ. Βορίδη και τη Νέα Δημοκρατία, ότι παρέλαβε από τον ΣΥΡΙΖΑ ένα σύστημα αξιολόγησης, που νομίζω ότι είναι το πρώτο που πραγματικά εφαρμόζεται στο δημόσιο έκτοτε και μάλιστα, γίνεται με ηλεκτρονική αξιολόγηση.

Να μην ξεχάσουμε όμως -εγώ δεν το ξεχνάω- ποιος δυναμίτισε τότε τη διαδικασία της μεταρρύθμισης. Ήταν η Νέα Δημοκρατία, που με τη λογική των αρνητικών αξιολογήσεων, των ποσοστώσεων, των οριζόντιων απολύσεων έστρεψε δικαίως τους δημοσίους υπαλλήλους απέναντι στο ζήτημα της αξιολόγησης.

Κάναμε αγώνα για να εμπεδωθεί η αξιολόγηση, η μη τιμωρητική αξιολόγηση, αυτής των τριακοσίων εξήντα μοιρών, με αντικειμενικά κριτήρια κ.λπ., ενάντια στην προπαγάνδα, αλλά και στο συνδικαλιστικό κίνημα τότε. Βεβαίως, οι κυβερνήσεις των μνημονίων φούντωσαν και την αντίδραση στο ζήτημα της αξιολόγησης και δικαίως.

Βεβαίως, έχει μείνει ακόμα και σήμερα -το άκουσα σε διάφορες τοποθετήσεις των ημερών- η τροπολογία Γεροβασίλη, που εγκαθίδρυσε την αξιολόγηση, αλλά αυτό έχει μείνει από τον αγώνα εκείνο. Και βέβαια, η Νέα Δημοκρατία μάς λοιδορούσαν και τότε με επίκαιρες ερωτήσεις στη Βουλή για το αν φαίνονται στο σύστημα απογραφής οι συμβασιούχοι, το προσφυγικό και οι έκτακτες ανάγκες, αν όχι, να απολυθούν.

Πόσοι είναι οι συμβασιούχοι σήμερα, κύριε Υπουργέ; Το απευθύνω και στον κ. Γεωργαντά, που κοπτόταν τότε ότι οι εκατό χιλιάδες συμβασιούχοι επί ΣΥΡΙΖΑ ήταν πολλοί και ότι έπρεπε να απολυθούν αρκετοί από αυτούς, για να μειωθεί το κόστος στο δημόσιο. Σήμερα είναι εκατόν πενήντα χιλιάδες αυτοί που απογράφονται συμβασιούχοι και μάλιστα, χωρίς να εμπεριέχονται αυτοί που προσελήφθησαν για τον COVID. Έχει σπάσει ή δεν έχει σπάσει όλα τα ρεκόρ η Νέα Δημοκρατία για τους μετακλητούς; Από χίλιους επτακοσίους επί ΣΥΡΙΖΑ σήμερα είναι τρεις χιλιάδες διακόσιοι σαράντα πέντε, με κόστος 70 εκατομμύρια ανά έτος, διότι αυξήθηκαν και οι αμοιβές τους και ελαττώθηκαν και τα προσόντα πρόσληψης.

Πιέζατε τότε, κύριε Υπουργέ, οι πέντε χιλιάδες πυροσβέστες να απολυθούν, αντί να μονιμοποιηθούν. Και βεβαίως, υπήρχε και τότε μια τροπολογία Γεροβασίλη και εξαιτίας αυτής υπηρετούν και σήμερα στην Πυροσβεστική ως μόνιμοι χιλιάδες πυροσβεστών.

Βεβαίως, συνολικά κατασυκοφαντηθήκαμε και ενώ διαρκούσε και η διαδικασία της αξιολόγησης της χώρας από τους θεσμούς και κινδύνευε να μην κλείσουν οι διαπραγματεύσεις και να γίνει η έξοδος από το μνημόνιο το 2018. Να θυμίσω για τους διοικητικούς γραμματείς τις συκοφαντίες, ότι δήθεν ήταν φωτογραφικές οι προκηρύξεις. Ήρθε η Νέα Δημοκρατία σε μια νύχτα, κατήργησε και διόρισε τους άριστους -καμιά φορά και χωρίς πτυχίο- απευθείας, χωρίς καμμία προκήρυξη, χωρίς καμμία διαδικασία.

Ο νόμος του ΣΥΡΙΖΑ, ο ν.4369/2016, στόχευσε στην αποκομματικοποίηση του κράτους. Προκήρυξη ΑΣΕΠ για επιλογή διοικητικών γραμματέων στα Υπουργεία και επικεφαλής διοικήσεων, κρίσεις προϊσταμένων, κατάργηση των κομματικών διορισμών.

Τι κάνει η Νέα Δημοκρατία εδώ και τρία χρόνια; Πορεύεται με απευθείας αναθέσεις σε όλο το δημόσιο σε θέσεις προϊσταμένων. Εδώ και τρία χρόνια καμμία κρίση, καμμία αξιοκρατία, καμμία αντικειμενικότητα. Και βεβαίως, να μην ξεχνάμε και τις απευθείας αναθέσεις στις προμήθειες.

Επίσης, σήμερα έχει προαναγγελθεί και άλλη τροπολογία από τον Υπουργό -δεν ξέρω αν θα έρθει- για να «φυτευτούν» πάλι κομματικά στελέχη στη θέση των παλιών γενικών γραμματέων, μετά συντονιστών, των αποκεντρωμένων διοικήσεων που λήγει η θητεία. Πρόκειται για κομματικές θέσεις που ο ΣΥΡΙΖΑ κατήργησε πριν από επτά χρόνια. Αυτά για την παλινόρθωση του κομματικού κράτους.

Θέλω να θυμίσω, όμως, ότι με τη διοικητική μεταρρύθμιση που πραγματοποίησε ο ΣΥΡΙΖΑ με τη συνεργασία της δημόσιας διοίκησης τότε και επίσης σε συνεργασία με το γαλλικό δημόσιο, την Expertise France, την τεχνική βοήθεια, έγιναν τομές και μεταρρυθμίσεις στη χώρα που εφαρμόζονται μέχρι σήμερα.

Υλοποιήσαμε το σύστημα διαχείρισης ανθρώπινου δυναμικού του δημοσίου, το γνωστό HRMS, προγραμματισμό προσλήψεων, στοχοθεσία, αξιολόγηση δομών υπηρεσιών, ψηφιακά οργανογράμματα, περιγράμματα θέσεων εργασίας, ηλεκτρονική αξιολόγηση δημοσίων υπαλλήλων, ενιαίο σύστημα κινητικότητας, μητρώο στελεχών, προκηρύξεις διοικητικών γραμματέων, προκηρύξεις προϊσταμένων προοδευτικά σε όλο το δημόσιο, ψηφιακή επιμόρφωση σε συνεργασία με το ΕΚΔΔΑ.

Βεβαίως, στην κάθε μεταρρύθμιση το μέτρο της επιτυχίας είναι η εφαρμογή. Και οι μεταρρυθμίσεις αυτές εφαρμόστηκαν, εφαρμόζονται και έχουν αγκαλιαστεί από τη δημόσια διοίκηση.

Κλείνοντας, ποιος θα φανταζόταν πριν μερικά χρόνια ότι περίπου δύο χιλιάδες φορείς του δημοσίου θα έχουν ψηφιακό οργανόγραμμα; Παραλάβαμε ένα δημόσιο που δεν ήξερε κανείς πού δουλεύει, τι δουλειά κάνει και σε ποια πόλη βρίσκεται. Ποιος θα μιλούσε για ηλεκτρονική αξιολόγηση στο δημόσιο πριν από τον ΣΥΡΙΖΑ;

Εν πάση περιπτώσει, η χώρα σήμερα δοκιμάζεται από πολλαπλές κρίσεις, ενεργειακή, κρίση ακρίβειας, πανδημία, φωτιές, κλιματική κρίση, εξωτερική πολιτική, και έχει ανάγκη και την ασφάλεια και τη συνέχεια του κράτους και όχι, κύριε Υπουργέ, την κομματικοποίηση του κράτους, την οποία υπηρετείτε πιστά την τελευταία τριετία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

Κυρίες και κύριοι συνάδελφοι, στο σημείο αυτό έχω την τιμή να σας ανακοινώσω το αποτέλεσμα της διεξαχθείσας ηλεκτρονικής ονομαστικής ψηφοφορίας επί της αιτήσεως άρσης ασυλίας του συναδέλφου Βουλευτή και Προέδρου της Κοινοβουλευτικής Ομάδας της Ελληνικής Λύσης κ. Κυριάκου Βελόπουλου.

Για την υπόθεση του κ. Κυριάκου Βελόπουλου ψήφισαν συνολικά 250 Βουλευτές.

Υπέρ της άρσης ασυλίας, δηλαδή «ΝΑΙ», εψήφισε ουδείς.

Κατά της άρσης ασυλίας, δηλαδή «ΟΧΙ», εψήφισαν 250 Βουλευτές.

«ΠΑΡΩΝ» εψήφισε ουδείς.

Συνεπώς η αίτηση της εισαγγελικής αρχής απορρίπτεται.

Το αποτέλεσμα της διεξαχθείσας ονομαστικής ηλεκτρονικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Πράξη: Για τη φερόμενη ως τελεσθείσα αξιόποινη πράξη της αντιποίησης ιατρικού λειτουργήματος κατ' εξακολούθηση (άρθρα 98 Π.Κ. και 339 παρ.2-1 Ν. 4512/2018) (ΣΥΝΟΛΙΚΑ ΨΗΦΟΙ: NAI:0, OXI:250, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΑΝΕΞ. | Α΄ ΑΘΗΝΩΝ | ΟΧΙ |
| ΑΔΑΜΟΥ ΚΩΝΣΤΑΝΤΙΝΑ | ΑΝΕΞ. | Β΄ ΘΕΣΣΑΛΟΝΙΚΗΣ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΟΧΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΟΧΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΟΧΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΟΧΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΟΧΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΟΧΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΟΧΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΟΧΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΟΧΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΟΧΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΟΧΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΟΧΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΟΧΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΟΧΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΟΧΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΟΧΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΟΧΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΟΧΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΟΧΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΟΧΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΟΧΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΟΧΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΟΧΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΟΧΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΟΧΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΟΧΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΟΧΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΟΧΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΟΧΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΟΧΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΟΧΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΟΧΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΟΧΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΟΧΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΟΧΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΟΧΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΟΧΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΟΧΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΟΧΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΟΧΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΟΧΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΟΧΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΟΧΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΟΧΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΟΧΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΟΧΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΟΧΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΟΧΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΟΧΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΟΧΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΟΧΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΟΧΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΟΧΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΟΧΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΟΧΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΟΧΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΟΧΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΟΧΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΟΧΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΟΧΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΟΧΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΟΧΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΟΧΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΟΧΙ |
| ΣΚΥΛΑΚΑΚΗΣ ΘΕΟΔΩΡΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΟΧΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΟΧΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΟΧΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΟΧΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΟΧΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΟΧΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΟΧΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΟΧΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΟΧΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΟΧΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΟΧΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΟΧΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΟΧΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΟΧΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΟΧΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΟΧΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΟΧΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΟΧΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΟΧΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΟΧΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
|  |  |  |  |

|  |  |  |  |
| --- | --- | --- | --- |
|  |  |  |  |
|  |  |  |  |
|  |  |  |  |
|  | Άρσεις Ασυλίας |  |  |
|  |  |  |  |
| Ονοματεπώνυμο - Εμπλεκόμενοι | Πράξη για την οποία ζητείται η άρση της ασυλίας | Αποτελέσματα | |
| ΒΕΛΟΠΟΥΛΟΣ ΚΥΡΙΑΚΟΣ | Για τη φερόμενη ως τελεσθείσα αξιόποινη πράξη της αντιποίησης ιατρικού λειτουργήματος κατ' εξακολούθηση (άρθρα 98 Π.Κ. και 339 παρ.2-1 Ν. 4512/2018) | ΝΑΙ | 0 |
| OXI | 250 |
| ΠΡΝ | 0 |
| ΣΥΝ | 250 |
|  |  |  |  |
|  | Ο Πρόεδρος |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, συνεχίζουμε επί του σχεδίου νόμου του Υπουργείου Εσωτερικών.

Δίνω τον λόγο τώρα στον κ. Μουλκιώτη εκ μέρους του Κινήματος Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Σας ευχαριστώ, κυρία Πρόεδρε.

Κυρίες και κύριοι συνάδελφοι, στο ερώτημα: «Πού στοχεύει η αξιολόγηση των δημοσίων υπαλλήλων;» προφανώς συμφωνούμε ότι στοχεύει στην αποτελεσματική λειτουργία των δημόσιων υπηρεσιών. Συμφωνούμε ότι η αξιολόγηση πρέπει να είναι καθολική σε όλη την έκταση του δημόσιου τομέα. Και όχι μόνο καθολική, αλλά να είναι και αυστηρή αξιολόγηση. Συμφωνούμε και σε αυτό, διότι θεωρούμε ότι μόνο με τον τρόπο αυτό, που μπορεί να βελτιώσει τη διοικητική λογική και διαδικασία, μπορεί να βελτιωθεί και η διοικητική επίδοση, πάντα προς όφελος του πολίτη.

Στο ερώτημα: «Πόσα πλαίσια αξιολόγησης έχουν θεσμοθετηθεί κατά τη διάρκεια της Μεταπολίτευσης;» -ο εισηγητής μας, ο κ. Καστανίδης, αναφέρθηκε από ίδρυσης του ελληνικού κράτους στα εκατοντάδες θέματα που έχουν θεσμοθετηθεί- η απάντηση είναι ότι έχουμε επτά πλαίσια αξιολόγησης.

Ο κ. Μητσοτάκης για ποια ως μία από τις βασικές μεταρρυθμίσεις είχε προβεί σε ανακοινώσεις για να αναλάβει την εξουσία; Ήταν η αξιολόγηση των δημοσίων υπαλλήλων, η οποία υποτίθεται ότι θα ήταν μια πολύ σημαντική μεταρρύθμιση που θα οδηγούσε σε μεγάλη αύξηση στην παραγωγικότητα στο δημόσιο, σε περιορισμό του κόστους και, βεβαίως, σε βελτίωση των παρεχόμενων υπηρεσιών προς τους πολίτες.

Ποιο είναι το μόνο πλαίσιο ως αξιολόγηση που έχει ψηφιστεί από την ελληνική Βουλή και δεν έχει εφαρμοστεί; Ένα και μοναδικό. Είναι εκείνο το οποίο θεσμοθετήθηκε επί θητείας του νυν Πρωθυπουργού, του κ. Μητσοτάκη, στο Υπουργείο Διοικητικής Μεταρρύθμισης, που θυμάστε όλοι τι προέβλεπε: Υποχρεωτική ποσόστωση κακώς αξιολογούμενων υπαλλήλων στο 15%, που οδήγησε τότε σε διαθεσιμότητες και απολύσεις και έμεινε στα χαρτιά κατόπιν δυναμικών αντιδράσεων και των αξιολογούμενων και των αξιολογητών.

Και τότε βεβαίως θυμάμαι στην περιφερειακή αυτοδιοίκηση, έχοντας πολιτική ευθύνη, το πώς είχαμε αντιμετωπίσει τους υπαλλήλους και πώς είχαν αντιμετωπιστεί οι υπάλληλοι που έπρεπε να αξιολογηθούν σώνει και καλά ότι είναι κακοί. Σώνει και καλά, με έμπνευση νόμου του νυν Πρωθυπουργού!

Τι συμβαίνει τώρα; Τρία χρόνια μετά την ανάληψη της εξουσίας από τη Νέα Δημοκρατία η Κυβέρνηση εισηγείται προς ψήφιση ένα νομοσχέδιο που επικεντρώνεται σε μία περίπλοκη γραφειοκρατική διαδικασία αξιολόγησης, η οποία, όμως, όπως και οι προηγούμενες προσπάθειες, δυστυχώς -ο εισηγητής μας αναφέρθηκε αναλυτικότατα και παραστατικότατα- είναι καταδικασμένη να αποτύχει. Το ίδιο συμβαίνει με κάθε αξιολόγηση που είναι δέσμια των πελατειακών δικτύων και σχέσεων και δεν διενεργείται στο πλαίσιο μιας διαφορετικής διοικητικής νοοτροπίας και διαφορετικής παράδοσης όπως ισχύει σε όλες τις ευρωπαϊκές χώρες.

Όσον αφορά το υπό συζήτηση νομοσχέδιο, θα αναφερθώ σε νέα καίρια σημεία στα οποία εντοπίζεται από πλευράς μας η προβληματικότητά του.

Πρώτον, δεν στοχεύει στη συνολική λειτουργία των φορέων. Δεν προβλέπει κάποια αξιολόγηση οργανικών ομάδων, αλλά περιορίζεται στην απόδοση των προσώπων. Με άλλα λόγια, δηλαδή, αξιολογείται η ατομική απόδοση των προϊσταμένων, ανεξάρτητα διαθέσιμων υλικών ή ανθρωπίνων πόρων και κατάλληλης στελέχωσης.

Δεύτερον, θεσπίζει κριτήρια αξιολόγησης αρκετά θεωρητικά, με κρίσεις και εκφράσεις λίαν αξιολογικής φύσεως και πάρα πολύ ανοικτά στην ερμηνεία τους, πλατιά, ευρύχωρα, που αποτελούν εργαλείο για τη δημιουργία σχέσεων υποτέλειας καθαρά, ενώ ταυτόχρονα και ουσιαστικά καταργεί την αξιολόγηση από κάτω προς τα πάνω.

Τρίτον, με τη θεσμοθέτηση αρμοδιοτήτων του νέου συμβούλου ανάπτυξης ανθρώπινου δυναμικού προβλέπεται ξεκάθαρα και ρητά επικάλυψη αρμοδιοτήτων. Και αυτή η ασάφεια ως και αυτή τη στιγμή δεν έχει αρθεί. Είναι ένα μείζον ζήτημα.

Τέταρτον, προβλέπεται ότι ο Υπουργός μπορεί, και με υπουργική απόφαση ακόμα, να ρυθμίσει επί τα χείρω ή επί τα βελτίω -δεν γνωρίζουμε- διατάξεις νόμου.

Πέμπτον, στερείται οποιασδήποτε ρύθμισης ή αναφοράς για το ζήτημα της επιλογής προϊσταμένων, η οποία γίνεται κατά κύριο λόγο με ανάθεση και όχι με διαδικασία των κρίσεων, αποτελώντας έτσι μια διαχρονική παθογένεια της ελληνικής δημόσιας διοίκησης.

Έκτον, θεσπίζει αυτό το νομοσχέδιο κίνητρα για συγκεκριμένες κατηγορίες υπαλλήλων, καταστρατηγώντας ακόμα μια φορά το ενιαίο μισθολόγιο και δημιουργώντας επίσης υπαλλήλους πολλών και διαφορετικών ταχυτήτων.

Έβδομον, παραπέμπει, κυρίες και κύριοι συνάδελφοι, στις ελληνικές καλένδες την αξιολόγηση των νομιμοποίητων αξιολογητών, καθώς το ΑΣΕΠ, όπως αναφέρθηκε αναλυτικότατα και παραστατικότατα –επαναλαμβάνω- ο εισηγητής μας, λόγω του όγκου του πλήθους επιλογής διακοσίων ενενήντα πέντε γενικών διευθυντών, τριών χιλιάδων διακοσίων ενός διευθυντών, δέκα χιλιάδων τετρακοσίων είκοσι δύο προϊσταμένων τμημάτων κραυγάζει ότι απαιτούνται κατά την προσέγγιση τουλάχιστον επτά έτη. Μαζί, λοιπόν, με την επιλογή των διοικητών, υποδιοικητών, γραμματέων και άλλων επιτελικών στελεχών ο χρόνος που θα απαιτηθεί για το σύνολο των κρίσεων υπερβαίνει τουλάχιστον τα επτά έτη. Επομένως, τι γίνεται;

Προβλέπει μάλιστα ότι ο μη αξιολογούμενος και ο μη υπογράψας αυτό το συμβόλαιο απόδοσης γενικός ή ειδικός γραμματέας, όπως προέβλεπε ο περίφημος νόμος για το επιτελικό κράτος, θα αξιολογεί τους γενικούς διευθυντές.

Προβλέπει διενέργεια αξιολόγησης από αξιολογητές που δεν έχουν τη διοικητική νομιμοποίηση να αξιολογήσουν, διότι από όλους αυτούς τους χιλιάδες ανθρώπους που κατέχουν θέσεις προϊσταμένων, αυτοί που αξιολογήθηκαν από το ΑΣΕΠ και αξίως κατέχουν τη θέση, είναι ελάχιστοι έως ελαχιστότατοι. Η συντριπτική πλειοψηφία –το γνωρίζετε- είναι κατ’ ανάθεση και, μάλιστα, με εντολή από τους Υπουργούς.

Το όγδοο σημείο: Ενώ ο εσωτερικός έλεγχος του δημοσίου και του ευρύτερου δημόσιου τομέα πρέπει να προκύπτει από το ίδιο το δημόσιο και σε καμμία περίπτωση να διενεργείται από άλλους φορείς, προβλέπεται μονάδα εσωτερικού ελέγχου που μπορεί να ανατίθεται σε φυσικό ή νομικό πρόσωπο με σύμβαση παροχής ανεξάρτητων υπηρεσιών.

Και το ένατο σημείο: Συνδέει την αξιολόγηση με οικονομικές ανταμοιβές και επιβραβεύσεις, χωρίς όμως να διασφαλίσει τη διεξαγωγή σωστής αποτελεσματικής και αμερόληπτης αξιολόγησης.

Αυτά τα εννέα δεδομένα, κυρίες και κύριοι συνάδελφοι, κατά την άποψή μας στερούν τη δυνατότητα νομιμοποίησης της Κυβέρνησης να ισχυρίζεται ότι σκοπεύει να δημιουργήσει το κατάλληλο πλαίσιο αξιόπιστης αξιολόγησης. Είναι ξεκάθαρο ότι με το νομοσχέδιο, το οποίο εισηγείται ο κύριος Υπουργός, η Κυβέρνηση δεν σκοπεύει να δημιουργήσει πλαίσιο ουσιαστικό, αξιόπιστο και να αντέχει στη δημοσιότητα αξιόπιστης αξιολόγησης.

Αντίθετα, λοιπόν, αποτελεί ένα ακόμη εργαλείο ενίσχυσης της πελατειακής διακυβέρνησης που δεν οδηγεί ούτε σε μία πιο αποτελεσματική δημόσια διοίκηση, αλλά ούτε και σε καλύτερες παρεχόμενες υπηρεσίες προς τους πολίτες.

Εξ όλων αυτών δεν μπορεί να υπάρχει άλλη άποψη από το ΠΑΣΟΚ - Κίνημα Αλλαγής από την καταψήφισή του.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα εκ μέρους του Κομμουνιστικού Κόμματος Ελλάδας έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κυρία Πρόεδρε.

Πέρα από τα επιμέρους των διατάξεων του σχεδίου νόμου, που ο εισηγητής μας εκτενώς αναφέρθηκε ως όφειλε, νομίζω ότι πρέπει να δοθεί συνέχεια σε σχέση με τις πραγματικές στοχεύσεις της Κυβέρνησης.

Με πρόσχημα τη βελτίωση της λειτουργίας των υπηρεσιών του δημοσίου, πατώντας σε υπαρκτά προβλήματα –φυσικά- στον έναν ή στον άλλο βαθμό προωθείτε και εσείς ως Κυβέρνηση, όπως και οι προηγούμενες, αναδιαρθρώσεις, για να υπηρετήσετε τους στόχους και τις ανάγκες της άρχουσας τάξης, της πραγματικής ιδιοκτήτριας του κράτους σε κάθε ταξική κοινωνία.

Ποιος είναι ο ένοχος για εσάς; Ο εργαζόμενος. Αυτός ενοχοποιείται για την κακοδαιμονία στις δημόσιες υπηρεσίες. Και φυσικά, βρίσκονται στο απυρόβλητο οι πολιτικές που εφαρμόσατε στη δημόσια διοίκηση και οδήγησαν σε φαινόμενα, για τα οποία σήμερα κατηγορείτε τους εργαζόμενους.

Η δημόσια διοίκηση μάς λέτε ότι πρέπει να είναι ουδέτερη, να υπηρετεί το κοινωνικό σύνολο και να είναι πέρα και έξω από κόμματα. Μας λέτε, δηλαδή, ότι η δημόσια διοίκηση δεν έχει ταξικό πρόσημο, είναι μακριά και πέρα από πολιτικές και ιδεολογικές στοχεύσεις. Ουδέν ψευδέστερο και απατηλό βέβαια και το γνωρίζετε πάρα πολύ καλά.

Αλήθεια, το κράτος ποιανού είναι; Είναι του εργάτη; Είναι του αγρότη; Είναι του αυτοαπασχολούμενου επαγγελματία; Τα Σώματα Ασφαλείας, το αστικό δίκαιο υπηρετούν τον λαό; Όχι βέβαια.

Το κράτος αυτό, για το οποίο δεν γίνεται κουβέντα από την πλευρά σας, είναι το κράτος της άρχουσας τάξης, της αστικής τάξης. Σε ένα τέτοιο κράτος και σε αυτές τις μεταρρυθμίσεις έχετε συμφωνήσει όλοι σας, όχι μόνο η Νέα Δημοκρατία που είναι ο κατ’ εξοχήν εκπρόσωπος του κεφαλαίου, αλλά και ο ΣΥΡΙΖΑ και το ΠΑΣΟΚ - Κίνημα Αλλαγής, όλα τα κόμματα που υποστηρίζουν αυτό το σύστημα.

Το συγκεκριμένο νομοσχέδιο έρχεται να υπηρετήσει τη στρατηγική της συνέχειας αυτού του κράτους και να κουμπώσει με την εθνική στρατηγική για τη διοικητική μεταρρύθμιση που η ίδια η Νέα Δημοκρατία ξεκίνησε ως κυβέρνηση το 2014 με Υπουργό τον σημερινό Πρωθυπουργό. Τη συνέχισε ο ΣΥΡΙΖΑ με τους νόμους Γεροβασίλη, Κατρούγκαλου, Βερναρδάκη –έχει προϊστορία ο ΣΥΡΙΖΑ πάνω σε αυτό- αφήνοντας άθικτο όλο το επιχειρησιακό πρόγραμμα 2014-2020 που ξεκίνησε η Νέα Δημοκρατία ως προς τους στόχους, τους άξονες και τις προτεραιότητες που έθετε.

Και σήμερα, φυσικά, έχει στρωθεί ο δρόμος, άνοιξε η όρεξη για τη Νέα Δημοκρατία, για να γίνει ακόμα πιο επιθετική και αντιλαϊκή η πολιτική της για αντιδραστικές αλλαγές στο δημόσιο. Θέλετε δημοσίους υπαλλήλους υποτακτικούς στην κυβερνητική πολιτική που θα τους μετατρέπει σε πειθήνιο γρανάζι της κρατικής μηχανής. Τους πετάτε τη μπανανόφλουδα των κινήτρων και της ανταμοιβής υπαλλήλων και αυτό το ψευτο-μπόνους για τους δικαστικούς υπαλλήλους.

Μάλιστα, λες και απευθύνεστε σε αδαείς, παρουσιάζετε ως αύξηση ή ως παροχή προς τους δημοσίους υπαλλήλους την προσωρινή αναστολή της μείωσης της προσωπικής διαφοράς κατά τη μισθολογική τους εξέλιξη. Οι εργαζόμενοι, δηλαδή, κατηγοριοποιούνται ακόμα και εάν έχουν τα ίδια προσόντα, ακόμα κι εάν εργάζονται στην ίδια υπηρεσία, κάτι που σημαίνει μεγαλύτερη διάσπαση των εργαζομένων μπροστά στην ενιαία επίθεση που εξαπολύει η Κυβέρνηση. Μα μιλάμε για έναν χυδαίο μηχανισμό εξαγοράς και εκδούλευσης των εργαζομένων.

Δηλαδή, τι θέλετε; Θέλετε οι εργαζόμενοι να είναι πειθαρχημένοι, να είναι στοχοπροσηλωμένοι, να είναι αδιάλλακτοι στην εφαρμογή των αντιλαϊκών στόχων. Και αυτό το επιβάλλετε με μία σειρά ρυθμίσεων, πειθαρχικών διαδικασιών, αξιολογήσεων και άλλα, που βέβαια έχουν θεσπιστεί ήδη.

Και εσείς, όχι μόνο δεν τα αλλάζετε, όπως συζητάμε, αλλά το πάτε και ακόμα πιο πέρα. Όλα όσα προβλέπει το σχέδιο νόμου, δηλαδή, δεξιότητες, αξιολόγηση και στοχοθεσία, κίνητρα αποδοτικότητας και ανταμοιβές, σύμβουλοι ακεραιότητας και μονάδες εσωτερικού ελέγχου -μιλάμε τώρα για μηχανισμούς, όχι ψευτιές- συνδέονται και με το σύστημα των προσλήψεων και τις δομημένες συνεντεύξεις που συνιστούν κόφτη, δηλαδή αποκλεισμό κάποιων και ευνόηση εκείνων που αποδέχονται να υπηρετήσουν μια δημόσια διοίκηση ως εργαλείο στήριξης ανταγωνιστικότητας και αποτελεσματικότητας της καπιταλιστικής οικονομίας.

Το νομοσχέδιο επί της ουσίας κάνει «λίφτινγκ» στην προηγούμενη αντιδραστική κρατική αξιολόγηση επί ΣΥΡΙΖΑ. Το λέω «αξιολόγηση», για να συνεννοούμαστε, γιατί είναι ένας αντιδραστικός κρατικός έλεγχος των δημοσίων υπαλλήλων. Αυτή την αξιολόγηση που συνάντησε τόσες δίκαιες αντιδράσεις, την επαναφέρετε με τη συσκευασία της στοχοθεσίας και τη συναρτάτε άμεσα με την αποτελεσματικότητα της δημόσιας διοίκησης.

Με την αξιολόγηση και τη στοχοθεσία η Κυβέρνηση στοχεύει στην ενίσχυση, συν τοις άλλοις, και της επιχειρηματικής λειτουργίας των υπηρεσιών του δημοσίου και, μάλιστα, στην προώθηση σαρωτικών ιδιωτικοποιήσεων, προκειμένου να ενισχύσουν την κερδοφορία τους.

Συνεπώς το πλαίσιο του σημερινού δρόμου ανάπτυξης της σημερινής εξουσίας και του σημερινού αντιδραστικού κρατικού μηχανισμού, το ερώτημα «καλή ή κακή αξιολόγηση, δίκαιη ή άδικη, τιμωρητική ή μη τιμωρητική» -έχουν βρεθεί διάφορες διατυπώσεις και εκφράσεις- είναι υποκριτικό, είναι πονηρό και συσκοτίζει την αλήθεια. Και ποια είναι η αλήθεια; Η αλήθεια είναι ότι δεν μπορεί να υπάρξει αξιολόγηση που θα έχει φιλολαϊκά χαρακτηριστικά.

Και ποιος καθορίζει στο κάτω-κάτω τα κριτήρια αξιολόγησης και τι είδους κριτήρια είναι αυτά; Δεν τα καθορίζει η Κυβέρνηση με βάση τη γενική κυβερνητική πολιτική, τη γενικότερη αντιλαϊκή στρατηγική της Ευρωπαϊκής Ένωσης; Και δεν έχει σημασία αν είναι η Νέα Δημοκρατία, ο ΣΥΡΙΖΑ, το Κίνημα Αλλαγής - ΠΑΣΟΚ και τα λοιπά, αφού ομονοείτε ότι στην ίδια στρατηγική, στην ίδια λογική.

Μια αντιλαϊκή πολιτική μπορεί να θέτει στην κρατική διοίκηση μόνο αντιλαϊκούς στόχους, όπως, για παράδειγμα, όταν πετσοκόβει τις δαπάνες για την υγεία εν μέσω επειγουσών αναγκών στην υγεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, ένα λεπτό, κυρία Πρόεδρε.

Όταν δεν προσλαμβάνει υγειονομικούς, δεν έχει εξοπλισμό και υποδομές, τότε η αξιολόγηση και η αποδοτικότητα των υγειονομικών υπαλλήλων από τι κρίνεται; Θα κρίνεται από τις υπερωρίες, τις ελλείψεις σε μέσα, την εντατικοποίηση ή, κυρίως, από το πόσο μοχθούν για την επιχειρηματική λειτουργία των δημοσίων νοσοκομείων, παρά τη διάθεσή τους και τις ηρωικές τους προσπάθειες να βοηθήσουν τους ασθενείς.

Παραλείπω, βέβαια, κάποια θέματα, γιατί περνάει η ώρα.

Εμείς, ως ΚΚΕ, όταν κάνουμε κάθε φορά κριτική στις αλλαγές και τη λειτουργία του κρατικού μηχανισμού, δεν υπερασπιζόμαστε τον δημόσιο τομέα που υπάρχει σήμερα ούτε κλείνουμε τα μάτια σε υπαρκτά φαινόμενα διαφθοράς. Ούτε αδιαφορούμε για τους αναγκαίους λειτουργικούς εκσυγχρονισμός αυτού του κράτους που σχετίζονται με τις λαϊκές ανάγκες. Ούτε αγνοούμε τις φιλότιμες και ηρωικές, πολλές φορές, προσπάθειες των εργαζομένων στο δημόσιο που έρχονται καθημερινά σε επαφή με τον λαό, τους οποίους βέβαια δεν τους ταυτίζουμε συλλήβδην με την αντιλαϊκή φύση και την αποστολή του δικού σας κράτους, του αστικού κράτους, για την οποία δεν έχουμε βέβαια την παραμικρή αυταπάτη.

Αυτό που θέλουμε να υπερασπιστούμε είναι την αξιοπρέπειά τους στην εργασία, τα δικαιώματά τους και τις υποχρεώσεις τους, που πηγάζουν ακριβώς από αυτή την αξιοπρέπεια.

Το ΚΚΕ, λοιπόν, ακουμπάει στην ουσία του προβλήματος, που βρίσκεται στο γεγονός ότι η δημόσια διοίκηση υπηρετεί μία συγκεκριμένη τάξη. Αυτό πρέπει να αλλάξει.

Εμείς λέμε, λοιπόν, ότι προϋπόθεση είναι να γίνουν ριζικές αλλαγές στην οικονομία, στην εξουσία και να έρθει στην εξουσία άλλη τάξη. Αυτή η τάξη είναι η εργατική τάξη, η μόνη προοδευτική που μπορεί να αντικαταστήσει την παλιά, την αστική.

Αυτό το νέο κοινωνικό σύστημα με την κατάργηση της καπιταλιστικής ιδιοκτησίας και την κοινωνικοποίηση όλων των μέσων παραγωγής θα έχει ως στόχο την ικανοποίηση των αναγκών του λαού. Έτσι ο διοικητικός μηχανισμός δεν θα λειτουργεί με κριτήρια τα καπιταλιστικά συμφέροντα. Θα αφαιρεί το έδαφος διαπλοκής των εργαζομένων στην κρατική διοίκηση και τα διάφορα επιχειρηματικά συμφέροντα. Η κρατική διοίκηση σε μια τέτοια εξουσία θα υπηρετεί την παραγωγή, με στόχο τη διευρυμένη ικανοποίηση των κοινωνικών αναγκών.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο επικεφαλής της Κοινοβουλευτικής Ομάδας του Κινήματος Αλλαγής κ. Κατρίνης.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Κυρίες και κύριοι συνάδελφοι, ενώ η ακρίβεια σαρώνει τη χώρα, διαβρώνει νοικοκυριά και επιχειρήσεις και οδηγεί σε απόγνωση τη συντριπτική πλειοψηφία των πολιτών, η Κυβέρνηση προσποιείται ότι συνεχίζει τις μεταρρυθμίσεις.

Δεν μπορώ στο ξεκίνημα της τοποθέτησής μου να μην αναφερθώ στο μεγαλύτερο πρόβλημα που αντιμετωπίζει αυτή τη στιγμή κάθε πολίτης, κάθε ελληνική οικογένεια, κάθε επαγγελματίας, κάθε μικρή ή μεσαία επιχείρηση σε αυτή τη χώρα και βεβαίως, αναφέρομαι στην ακρίβεια.

Είναι ένα φαινόμενο που δεν εμφανίστηκε μετά από τον πόλεμο στην Ουκρανία, όπως αρέσκεται να λέει η Κυβέρνηση, αλλά έχει κάνει την εμφάνισή του εδώ και σχεδόν έναν χρόνο. Όταν εμείς καλούσαμε την Κυβέρνηση να πάρει μέτρα, η Κυβέρνηση και οι Υπουργοί της μας διαβεβαίωναν ότι όλα θα επανέλθουν στην κανονικότητα, λίγο πριν από τα Χριστούγεννα του 2021. Όταν έπεσαν έξω, η απάντησή τους ήταν: «Τι να κάνουμε; Έπεσε έξω και η κ. Λαγκάρντ».

Γιατί έτσι είναι αυτή η Κυβέρνηση, κυρίες και κύριοι συνάδελφοι. Απέναντι σε κάθε αποτυχία εφευρίσκει κάθε φορά και μία δικαιολογία. Αντί να αναζητά λύσεις, αναζητά –διαρκώς- δικαιολογίες.

Σαν να μην έφτανε αυτό, έχουμε και τις κυνικές και ανεκδιήγητες δηλώσεις Υπουργών, που εξοργίζουν πραγματικά τους πολίτες. Ο Υπουργός Ανάπτυξης μπροστά στις διαμαρτυρίες των πολιτών για την τιμή της βενζίνης, είπε ότι η Ελλάδα έχει μία από τις φθηνότερες τιμές στα καύσιμα, αν, βέβαια, αφαιρέσουμε τους φόρους. Βεβαίως, του κυρίου Υπουργού του διαφεύγει ότι και τη βενζίνη, αλλά και τους φόρους τους πληρώνουν οι πολίτες. Και γι’ αυτό και ο ίδιος, αλλά και η Κυβέρνησή του εδώ και καιρό δεν έχουν κάνει απολύτως τίποτα.

Η Ελλάδα, κυρίες και κύριοι συνάδελφοι, έφτασε να έχει την τρίτη ακριβότερη τιμή βενζίνης στην Ευρώπη και την έβδομη υψηλότερη τιμή παγκοσμίως. Όταν στην Ελλάδα η μέση τιμή της αμόλυβδης είναι 2,32 ευρώ, στην Ιταλία είναι 1,81 ευρώ. Γιατί; Διότι στην Ιταλία προχώρησαν από τον Μάρτιο ήδη σε μείωση της φορολογίας στα καύσιμα. Διότι στη γειτονική Ιταλία έχουν ήδη φορολογήσει τα υπερκέρδη των παρόχων ενέργειας, ενώ εμείς εδώ ακόμη περιμένουμε να υπολογιστούν.

Η χώρα είναι εγκλωβισμένη εδώ και έναν χρόνο σε ένα σπιράλ ακρίβειας και ανατιμήσεων, με την Κυβέρνηση απλά να παρακολουθεί, να διαπιστώνει με μεγάλη καθυστέρηση και να παρεμβαίνει χωρίς αποτέλεσμα.

Τα στοιχεία της EUROSTAT είναι αποκαλυπτικά. Ο πληθωρισμός στα τρόφιμα είναι 45% υψηλότερος από τον μέσο όρο της ευρωζώνης. Οι αυξήσεις στο ψωμί, στα γαλακτοκομικά, στο κρέας είναι μεγαλύτερες στη χώρα μας σε σχέση με τις αυξήσεις στις υπόλοιπες ευρωπαϊκές χώρες. Και βεβαίως, λόγω της ατελούς λειτουργίας των αγορών στην Ελλάδα, ό,τι ανεβαίνει, δύσκολα κατεβαίνει.

Επιπλέον, ο ενεργειακός πληθωρισμός στη χώρα μας είναι 50% υψηλότερος σε σχέση με τον ενεργειακό πληθωρισμό της ευρωζώνης. Το σύνολο των αυξήσεων στη χονδρεμπορική περνάει στη λιανική, στους καταναλωτές. Η Ελλάδα είναι η μόνη χώρα στην οποία συμβαίνει αυτό.

Ακρίβεια, λοιπόν, υπάρχει εδώ και περίπου έναν χρόνο. Η απροθυμία της Κυβέρνησης να πάρει μέτρα ή να πάρει λίγα και μικρής αποτελεσματικότητας μέτρα -όταν πλέον είναι πάρα πολύ αργά-, δεν απαντά στο πρόβλημα. Όπως δεν απαντούν και δηλώσεις άλλου Υπουργού, που λέει ότι: «δεν μειώνουμε τη φορολογία, γιατί θα έχουν όφελος μόνο οι τουρίστες και δεν θα φτάσει στους καταναλωτές».

Μία τέτοια δήλωση, κυρίες και κύριοι συνάδελφοι, εκτός από προκλητική είναι και ομολογία αποτυχίας ή μάλλον, καλύτερα, απροθυμίας της Κυβέρνησης να ελέγξει τα φαινόμενα αισχροκέρδειας. Γιατί η ακρίβεια σε αρκετές περιπτώσεις -ναι, σε αρκετές περιπτώσεις- έχει μετατραπεί σε αισχροκέρδεια και αυτό το γνωρίζουν πολύ καλά οι καταναλωτές. Το κατήγγειλε το Ινστιτούτο Ελληνικού Γάλακτος εδώ και αρκετούς μήνες, χωρίς να υπάρχει καμμία επίσημη τοποθέτηση από την Κυβέρνηση.

Αισχροκέρδεια, λοιπόν, και όχι ακρίβεια. Αυτό είναι το πρόβλημα. Γιατί εδώ και επτά μήνες δεν γίνονταν έλεγχοι, όταν ο πληθωρισμός στη χώρα, πριν ξεκινήσει ο πόλεμος, είχε φτάσει στο 7%. Γιατί και τώρα δεν γίνονται έλεγχοι, παρά μόνο για να ικανοποιήσουν τις επικοινωνιακές ανάγκες του κ. Γεωργιάδη.

Δεν είναι τυχαίο ότι ολόκληρη την περίοδο των εορτών του Πάσχα, όπου διαχρονικά παρατηρούνται ανατιμήσεις αδικαιολόγητες και εις βάρος καταναλωτών, δεν διαπιστώθηκε από το Υπουργείο Ανάπτυξης και από την Κυβέρνηση, ούτε μία παράβαση για φαινόμενα αισχροκέρδειας. Ολόκληρη την περίοδο των εορτών δεν υπάρχει ούτε ένα δελτίο Τύπου της αρμόδιας υπηρεσίας που να λέει ότι έκανε ελέγχους και διαπίστωσε φαινόμενα αισχροκέρδειας. Το καταθέτω για τα Πρακτικά.

(Στο σημείο αυτό ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα σύμφωνα με την Κυβέρνηση, δεν υπάρχει αισχροκέρδεια. Όλα δικαιολογούνται, όλα εξηγούνται και η ακρίβεια είναι εισαγόμενη. Όμως, δεν είναι έτσι.

Την ίδια στιγμή, η Κυβέρνηση εξακολουθεί να στηρίζει τα δημόσια έσοδα στους έμμεσους φόρους που πλήττουν τους πιο αδύναμους πολίτες. Έμμεσους και υψηλούς φόρους στα καύσιμα και στα τρόφιμα. Στην Ισπανία 4% ΦΠΑ στα τρόφιμα, στη Γαλλία 5,5%, στην Ελλάδα 13%.

Το ΠΑΣΟΚ, ήδη από τον Δεκέμβριο, έχει προτείνει τη μείωση του ΦΠΑ στα βασικά είδη διατροφής στο 6%. Η Κυβέρνηση δεν έχει κάνει τίποτα.

Το ίδιο πρότεινε και η Ευρωπαϊκή Επιτροπή στη Σύνοδο Κορυφής του Μαρτίου. «Φωνή βοώντος εν τη ερήμω».

Τώρα, όμως, που η μειωμένη κατανάλωση στα βασικά είδη διατροφής είναι μια οδυνηρή πραγματικότητα για ολοένα και περισσότερους συμπολίτες μας, τώρα η Κυβέρνηση αρχίζει να ψελλίζει ότι σκέπτεται να μειώσει τον ΦΠΑ στα βασικά είδη διατροφής. Άλλωστε η φιλοσοφία της αναδεικνύεται από τον τρόπο με τον οποίο αντιμετώπισε τη φορολόγηση των υπερκερδών των παραγωγών ενέργειας. Έκανε και συνεχίζει να κάνει ό,τι μπορεί, πραγματικά, για να μειώσει το ποσό που θα πρέπει οι εταιρείες να καταβάλουν.

Αυτή είναι η λογική της Κυβέρνησης: Απρόθυμη στην επιβολή άμεσων φόρων στους έχοντες και υπερβολικά πρόθυμη στη διατήρηση έμμεσων και άδικων φόρων στους πιο πολλούς, που, ειδικά σε αυτές τις συγκυρίες, είναι ακόμα πιο επαχθείς.

Βέβαια, έχουμε και τη μόνιμη επωδό να μας ρωτάει η Κυβέρνηση και να μας εγκαλεί κάθε φορά «πού θα βρείτε τα λεφτά, για να γίνουν οι μειώσεις στη φορολογία στα καύσιμα και στον ΦΠΑ στα βασικά είδη διατροφής;».

Μας εγκαλούν αυτοί που είναι υπεύθυνοι για τη δημοσιονομική διαχείριση, ότι δεν είμαστε εμείς υπεύθυνοι, που επί των ημερών τους και τώρα το επιτόκιο δανεισμού έχει φτάσει στο 3,8% και τα spreads είναι στις διακόσιες πενήντα πέντε μονάδες βάσης. Μας λένε ότι δεν υπάρχουν λεφτά και λεφτόδεντρα, αλλά όταν έρχονται τα αρνητικά μηνύματα από τις δημοσκοπήσεις, ξαφνικά η Κυβέρνηση ξεχνάει το επιχείρημα περί συνετής διαχείρισης και ανακαλύπτει αμέσως και λεφτά και λεφτόδεντρα. Μόνο που όταν το κάνει είναι αργά. Και αυτό επιβεβαιώθηκε ήδη από την πρώτη παρέμβαση που έγινε για την τιμή της βενζίνης.

Τώρα, η Κυβέρνηση αναζητά και πάλι δημοσιονομικό χώρο, γιατί ξέρει ότι δεν μπορεί να πάει έτσι στις εκλογές. Και για να φτιάξει αυτό το πακέτο παροχών συνεχίζει να υπερφορολογεί τα τρόφιμα, συνεχίζει να υπερφορολογεί τα καύσιμα, εις βάρος, πλέον, όχι μόνο των αδύνατων συμπολιτών μας, αλλά του συνόλου της μεσαίας τάξης, στο όνομα της οποίας όμνυε προεκλογικά ο κ. Μητσοτάκης το 2019.

Βέβαια, δεν αντιλαμβάνεται η Κυβέρνηση ότι με τον πληθωρισμό –θα ανακοινωθούν αύριο τα επίσημα νούμερα- κοντά ή και επάνω από το 12%, η αδυναμία να ελέγξει την ακρίβεια πυροδοτεί ένα νέο κύμα ανατιμήσεων εις βάρος της μεγάλης πλειοψηφίας των πολιτών. Και αυτό γιατί στην Ελλάδα υπάρχει μια Κυβέρνηση που αντί να προβλέπει και να προλαμβάνει τα προβλήματα, τρέχει διαρκώς από πίσω τους. Υπάρχει μια Κυβέρνηση που αντί να αναζητά αποτελεσματικές και άμεσες λύσεις, αναζητά διαρκώς δικαιολογίες για να κατασκευάζει ενόχους και υπεύθυνους.

Θυμάστε πως για την αποτυχημένη διαχείριση της πανδημίας έφταιγαν οι πολίτες που δεν συμμορφώνονταν. Για τις πυρκαγιές φταίει το φαινόμενο της κλιματικής κρίσης. Για την ακρίβεια φταίει ο πόλεμος στην Ουκρανία. Στην Ελλάδα οι μόνοι που δεν έχουν ποτέ ευθύνες για ό,τι συμβαίνει, είναι αυτοί οι οποίοι έχουν την ευθύνη της διαχείρισης της εξουσίας.

Την ίδια στιγμή που σε όλο τον κόσμο όλοι βλέπουν -και οι κυβερνήσεις και τα κράτη- ότι έρχεται επισιτιστική κρίση και λαμβάνουν μέτρα από την κυβέρνηση, η Κυβέρνηση ακόμη δεν έχει ανοίξει τον διάλογο και δεν έχει κάνει μια σοβαρή συζήτηση για να εφαρμοστεί μια πολιτική στόχων σε σχέση με τη διατροφική επάρκεια της χώρας.

Πότε, επιτέλους, θα γίνει μία σοβαρή συζήτηση για τη στήριξη αγροτών και κτηνοτρόφων, οι οποίοι πλήττονται καίρια από την ακρίβεια και εγκαταλείπουν τις καλλιέργειές τους; Αυτοί είναι στους οποίους θα έπρεπε να βασίζεται και να στηρίζεται η διατροφική αυτάρκεια της χώρας. Θα την κάνετε αυτή τη συζήτηση; Δεν είναι κινδυνολογία, δυστυχώς, είναι μία οδυνηρή πραγματικότητα.

Κύριοι της Κυβέρνησης, όπως έχετε αντιληφθεί, απέναντί σας δεν έχετε πλέον τον αναξιόπιστο ΣΥΡΙΖΑ, τον εύκολο αντίπαλο, που είχατε επιλέξει να έχετε. Απέναντί σας έχετε το ΠΑΣΟΚ που ξέρει και κάνει δομική και πραγματική αντιπολίτευση.

Έρχομαι τώρα στις μεγαλοστομίες που ακούγονται από τα κυβερνητικά έδρανα, σχετικά με το νομοσχέδιο για την αξιολόγηση των δημοσίων υπαλλήλων, γιατί στην Κυβέρνηση μιλούν, κατά κόρον, για μεταρρυθμίσεις και αλλαγές. Είμαι, όμως, υποχρεωμένος να υπενθυμίσω σε όσους προσποιούνται ότι δεν το θυμούνται, πως η τελευταία μεγάλη μεταρρύθμιση στον δημόσιο τομέα ήταν ο θεσμός του ΑΣΕΠ. Και αυτή η μεταρρύθμιση είχε τη σφραγίδα και την υπογραφή της Κυβέρνησης του ΠΑΣΟΚ, με Πρωθυπουργό τον Ανδρέα Παπανδρέου και Υπουργό τον Σάκη Πεπονή. Και, βεβαίως, αυτό είναι κάτι το οποίο έγινε σε συνθήκες και καιρούς που ήταν πολύ πρωτοποριακό, κόντρα τότε στις πολιτικές δυνάμεις της εποχής.

(Χειροκροτήματα από την πτέρυγα του Κινήματος Αλλαγής)

Όπως την υπογραφή του ΠΑΣΟΚ είχε η μεταρρύθμιση του προγράμματος «ΔΙΑΥΓΕΙΑ» για τη διαφάνεια στην άσκηση της εξουσίας. Όπως τη σφραγίδα του ΠΑΣΟΚ είχε η μεταρρύθμιση για το open.gov, τη διαβούλευση, τη διαφανή και ανοιχτή διακυβέρνηση.

Μιλάτε, λοιπόν, στην Κυβέρνηση για αξιολόγηση. Και εμείς είμαστε ξεκάθαρα υπέρ της αξιολόγησης τόσο για λόγους πολιτικής εκπαίδευσης κάθε δημόσιου φορέα, όσο, κυρίως, για λόγους αξιοκρατίας για τους ικανούς και άξιους δημόσιους υπαλλήλους που απαξιώνονται συστηματικά και μεθοδικά από μέλη της Κυβέρνησής σας.

Αξιολόγηση, λοιπόν. Δεν διαφωνεί κανείς σε αυτό. Το ερώτημα, όμως, είναι από ποιους θα αξιολογούνται οι δημόσιοι υπάλληλοι. Από κρατικούς λειτουργούς και προϊσταμένους που τοποθέτησε η Κυβέρνηση με τα δικά της κριτήρια; Ή μήπως από μετακλητούς; Σε ό,τι αφορά τους μετακλητούς -για τους οποίους η Νέα Δημοκρατία όταν ήταν αντιπολίτευση ασκούσε σκληρή κριτική- το θέμα δεν είναι, προφανώς, μόνο ποσοτικό. Είναι, κυρίως, θέμα διαφάνειας, αξιοκρατίας και κράτους δικαίου, όπως επισημαίνει και η έκθεση της Επιτροπής GRECO του Συμβουλίου της Ευρώπης για φαινόμενα και θέματα διαφθοράς, μία έκθεση κόλαφος η οποία δεν περιποιεί τιμή για τη χώρα μας. Η έκθεση αυτή κάνει αυστηρές συστάσεις -κάποιες από τις οποίες έρχεστε να νομοθετήσετε τώρα με καθυστέρηση-, αφού πρώτα, βεβαίως, έχετε δεχθεί πολύ σοβαρές παρατηρήσεις κι αφού πρώτα σας έχουν τραβήξει το αυτί.

Και σας είπα πριν, κύριε Βορίδη, ότι απέναντί σας δεν έχετε τον ΣΥΡΙΖΑ που επιλέγετε να έχετε ως αντίπαλο. Απέναντί σας έχετε το ΠΑΣΟΚ. Και ξέρετε ποια είναι η διαφορά μας σε σχέση με εσάς; Ότι εμείς όλες αυτές τις μεταρρυθμίσεις τις κάναμε, όχι γιατί μας τις υπέδειξαν ή γιατί μας έκαναν συστάσεις, όλα τα μέτρα διαφάνειας και λογοδοσίας τα πήραμε γιατί ήταν δική μας επιλογή και το κάναμε χωρίς να μας υποχρεώσει κάποιος. Όχι όπως εσείς που έρχεστε τώρα να τα κάνετε γιατί δεν έχετε άλλη επιλογή.

Γιατί, κυρίες και κύριοι συνάδελφοι, πραγματικά προοδευτική πολιτική είναι να διαμορφώνεις στέρεες προϋποθέσεις για ένα κράτος με δημοκρατικούς κανόνες διαφάνειας και ελέγχου.

Μιλάτε, λοιπόν, για αξιολόγηση στην Κυβέρνηση, όταν έχετε ξεπεράσει κάθε ιστορικό όριο με την τοποθέτηση μετακλητών σε θέσεις προϊσταμένων. Κι όταν τα νομοθετήματα της Κυβέρνησης βρίθουν κατά παρέκκλιση διατάξεων για τοποθετήσεις μετακλητών σε θέσεις προϊσταμένων. Και, βέβαια, μια άλλη μέθοδος που έχετε εφεύρει είναι η επίκληση έκτακτων αναγκών. Στα σωφρονιστικά καταστήματα, μέσα σε μία νύχτα, στην κυριολεξία, τοποθετήθηκαν νέοι διευθυντές και αρχιφύλακες. Επιλέγονται οι προϊστάμενοι οι οποίοι -όλως τυχαίως- στη μεγάλη τους πλειοψηφία είναι υποψήφιοι, εκλεγμένοι ή μέλη της παράταξης της ΔΑΚΕ.

Να υπενθυμίσω ότι με άλλη τροπολογία έγινε παύση όλων των υπηρετούντων διευθυντών εκπαίδευσης και η αντικατάστασή τους με άλλους διευθυντές μέχρι να ολοκληρωθεί –υποτίθεται- η προγραμματισμένη μερική αναδιοργάνωση των δομών της εκπαίδευσης.

Και, βέβαια, ένα ενδεικτικό στοιχείο για το πώς αντιλαμβάνεται η Κυβέρνηση την αξιολόγηση και την αξιοκρατία είναι το έγγραφο της 8ης Ιανουαρίου του 2021 του Υπουργείου Μετανάστευσης και Ασύλου το οποίο καταθέτω στα Πρακτικά.

(Στο σημείο αυτό ο Επικεφαλής της Κοινοβουλευτικής Ομάδας του Κινήματος Αλλαγής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε αυτό, λοιπόν, το έγγραφο, για την απόφαση τοποθέτησης προϊσταμένων, αναφέρεται ότι ελήφθησαν υπ’ όψιν οι προφορικές εισηγήσεις του Υπουργού και του Γενικού Γραμματέα. Αυτό το γράφει το έγγραφο, είναι μέσα. Έτσι εννοεί η Κυβέρνηση την αξιολόγηση;

Έρχεστε σήμερα και προτείνετε τη συμμετοχή του ΑΣΕΠ στις Επιτροπές Εποπτείας Αξιολόγησης και αλήθεια τι επιδιώκετε με αυτή τη ρύθμιση; Την περαιτέρω ενίσχυση του ΑΣΕΠ, όπως επικαλείστε, ή στην πράξη την υπονόμευση και αποδυνάμωσή του; Γιατί αν υπολογίσουμε ως ένα ελάχιστο αριθμό επιτροπών τις τριακόσιες ογδόντα, αυτές έρχονται να προστεθούν σε μια σειρά ειδικών υπηρεσιακών συμβουλίων, στα οποία επίσης μετέχει το ΑΣΕΠ και αφορούν στην κρίση των προϊσταμένων. Σε μελέτη που έχει συνταχθεί από το ίδιο το ΑΣΕΠ και έχει παραδοθεί στον Υπουργό αναφέρεται ότι οι εκκρεμείς κρίσεις των προϊσταμένων είναι περισσότερες από δεκαπέντε χιλιάδες με τον εκτιμώμενο χρόνο για να ολοκληρωθεί η διαδικασία να ξεπερνά τα επτά έτη. Και γνωρίζετε -όλοι το ξέρουν σε αυτή την Αίθουσα- ότι είναι ανθρωπίνως αδύνατο να μπορέσει αυτή η ανεξάρτητη αρχή να ανταποκριθεί στις προβλεπόμενες διαδικασίες εντός εύλογου χρονικού διαστήματος.

Άρα μήπως τελικά επιδιώκετε, αντί για την ενίσχυση της αντικειμενικότητας και της αξιοκρατίας, να συμβάλλετε εντέχνως ώστε να καλλιεργήσετε ένα κλίμα απογοήτευσης και παραίτησης των ενδιαφερομένων, αφού το ΑΣΕΠ αναγκαστικά δεν θα κινείται με ταχύτητα; Μήπως επιδιώκετε να εμφανιστεί ως μονόδρομος, ως η μοναδική, έσχατη λύση για τους φορείς και τους υπαλλήλους να ακολουθήσουν δικές τους διαδικασίες κρίσης και αξιολόγησης εκτός του πλαισίου του ΑΣΕΠ; Αυτό τελικά επιδιώκει η Κυβέρνηση;

Εγώ να δεχτώ, κύριε Βορίδη, ότι έχετε καλές προθέσεις και δεν επιδιώκετε την απαξίωση του ΑΣΕΠ. Θα πρέπει, όμως, να το αποδείξετε. Και πώς θα το αποδείξετε, κατά την άποψή μας; Υιοθετώντας άμεσα μέτρα για την ενίσχυσή του. Και σας προτείνω ενώπιον της Εθνικής Αντιπροσωπείας να αναλάβετε τρεις ουσιαστικές δεσμεύσεις. Πρώτον, να φέρετε άμεσα ρύθμιση με την οποία θα δέχεστε ότι το ΑΣΕΠ θα αναλάβει τον προγραμματισμό των κρίσεων των προϊσταμένων, καθώς και των αξιολογήσεων μετά από γνωστοποίηση σε αυτό των σχετικών προτάσεων εκ μέρους των Υπουργείων.

Δεύτερον, να καταστεί ξεκάθαρο ότι το ΑΣΕΠ θα έχει την πλήρη δικαιοδοσία για την υιοθέτηση οργανωτικών βελτιώσεων για τον λειτουργικό εξορθολογισμό της εμπλοκής του στις διαδικασίες κρίσης και αξιολόγησης, καθώς και σε ζητήματα όπως είναι ο χρόνος ή η μέθοδος συνεντεύξεων.

Και, τρίτον, -βεβαίως μπορεί να ακούγεται τετριμμένο- να ενισχύσετε τη στελέχωση του ΑΣΕΠ με συμβούλους και προσωπικό και να παράσχετε, πραγματικά, όλα τα μέσα που χρειάζεται για να ανταποκριθεί στις απαιτήσεις που διαμορφώνονται.

Κυρίες και κύριοι συνάδελφοι, το ΠΑΣΟΚ πιστεύει ότι η οικονομική και κοινωνική ανάπτυξη στηρίζεται σε έναν αποτελεσματικό και υψηλών απαιτήσεων δημόσιο τομέα, σε έναν δημόσιο τομέα που οι λειτουργοί του θα έχουν όχι μόνο την αίσθηση, αλλά θα το πιστεύουν ότι υπηρετούν ένα κράτος δικαίου και όχι ένα κομματικό και πελατειακό κράτος. Και αυτό είναι κάτι που δεν μπορεί να το εγγυηθεί μια συντηρητική Κυβέρνηση, η οποία υιοθετεί αναχρονιστικές αντιλήψεις και πρακτικές του παρελθόντος.

Για εμάς, για το ΠΑΣΟΚ, βασικό στοιχείο και βασικός στόχος της πολιτικής μας είναι η πλήρης αποκομματικοποίηση του κράτους. Δεν δεχόμαστε και δεν ανεχόμαστε να παραμένει το κράτος εργαλείο στα χέρια της εκάστοτε εκτελεστικής εξουσίας και είναι ισχυρή μας δέσμευση ένα κράτος δικαίου, ένα κράτος ισονομίας, ένα κράτος ισοπολιτείας, ένα κράτος που διασφαλίζει τα δικαιώματα, αλλά την ίδια στιγμή θέτει και τους κανόνες, ένα κράτος που είναι πλοηγός της ανάπτυξης και ταυτόχρονα εγγυάται την πρόσβαση όλων ανεξαιρέτως των πολιτών σε ποιοτικά και δημόσια αγαθά.

Εμείς είμαστε έτοιμοι γι’ αυτή τη μεγάλη αλλαγή με πλήρη επανασχεδιασμό των αρμοδιοτήτων και αποκέντρωση αρμοδιοτήτων, αλλά και των πόρων, με τις επιτελικές αρμοδιότητες να μένουν στο κεντρικό κράτος και τις εκτελεστικές και ελεγκτικές αρμοδιότητες να περνούν στην αυτοδιοίκηση, με τον δημόσιο λειτουργό, επιτέλους, να έχει ψηλά το κεφάλι, όπως το είχε κάποιες άλλες εποχές, να κρίνεται και να αξιολογείται με διαφάνεια και αντικειμενικότητα, με τον δημόσιο λειτουργό να έχει πρόσβαση σε διαρκή επιμόρφωση, ώστε να εμπλουτίζει τα προσόντα του και να βελτιώνει την απόδοσή του προς όφελος των πολιτών και της κοινωνίας.

Η χώρα, κυρίες και κύριοι συνάδελφοι, χρειάζεται ένα νέο θεσμικό πλαίσιο για την αξιολόγηση που θα στηρίζεται πράγματι στη διαφάνεια και στην αξιοκρατία με καμμία πρόσληψη να μη γίνεται εκτός του ΑΣΕΠ και με περιορισμό δραστικό του αριθμού των μετακλητών.

Το μήνυμά μας είναι η πλήρης και απόλυτη αποκομματικοποίηση στο κράτος και στη δημόσια διοίκηση, γιατί θέλουμε να δώσουμε τέλος στη μετατροπή των πολιτών από πελάτες και ομήρους στις εκάστοτε εξουσίες. Να δοθεί, επιτέλους, τέλος σε αυτή την ιδιότυπη ομηρία, η οποία δεν συνάδει με ένα σύγχρονο κράτος δικαίου, δεν συνάδει με μια σύγχρονη ευρωπαϊκή χώρα.

Το ΠΑΣΟΚ, λοιπόν, και θέλει και μπορεί να συνδεθεί και πάλι με τις μεγάλες μεταρρυθμίσεις στο δημόσιο. Το ΠΑΣΟΚ στη νέα εποχή με τον Νίκο Ανδρουλάκη είναι έτοιμο για τις μεγάλες αλλαγές που θα απελευθερώσουν τη χώρα από όλα αυτά που την καθηλώνουν στο χθες.

(Χειροκροτήματα από την πτέρυγα του Κινήματος Αλλαγής)

Γιατί ήρθε η ώρα, κυρίες και κύριοι συνάδελφοι, να γίνουμε και πάλι πρωταγωνιστές με τη θέληση, αλλά κυρίως με την ψήφο και την επιλογή των Ελλήνων πολιτών.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο Υφυπουργός Παιδείας κ. Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Πρόκειται για δύο τροπολογίες. Και οι δύο αφορούν σε στεγαστικό επίδομα. Η πρώτη αφορά στο στεγαστικό επίδομα των προπτυχιακών φοιτητών του Δημοκριτείου Πανεπιστημίου, του Πανεπιστημίου Αιγαίου και του Πανεπιστημίου Δυτικής Μακεδονίας. Με τροποποίηση, η οποία είχε γίνει πέρυσι, είχε δοθεί η δυνατότητα για την περσινή χρονιά σε αυτούς οι οποίοι εισήλθαν στο πανεπιστήμιο το 2022 - 23 να αλλάξει το όριο του στεγαστικού επιδόματος και να ανέλθει από τις 30.000 ευρώ στις 45.000 ευρώ. Οπότε αυξάνεται ο αριθμός των δικαιούχων για τα τρία συγκεκριμένα πανεπιστήμια που θεωρούμε ότι είναι εθνικοί οι λόγοι που πρέπει να βοηθηθούν.

Με την παρούσα τροπολογία εκείνο το οποίο γίνεται είναι ότι δεν είναι μόνο για τους φοιτητές του 2022 - 23, αλλά είναι για το διηνεκές. Όσοι εισέρχονται πλέον στα συγκεκριμένα τρία πανεπιστήμια το στεγαστικό επίδομα θα δίδεται με τους νέους όρους των 45.000 ευρώ ανά άτομο.

Η δεύτερη αφορά στο στεγαστικό επίδομα του Πολεοδομικού Συγκροτήματος Θεσσαλονίκης. Υπάρχει η δυνατότητα χορήγησης επιδόματος σε κάποιον εφόσον κατοικεί στον δήμο της έδρας του πανεπιστημίου. Αυτό ισχύει για όλη την Ελλάδα εκτός από την Αθήνα, όπου λόγω του ότι έχουμε πολλούς δήμους θεωρείται ως κριτήριο μια απόσταση σαράντα δύο χιλιομέτρων από την έδρα του πανεπιστημίου.

Επειδή, όμως, και στη Θεσσαλονίκη έχουμε αντίστοιχα κριτήρια σε γενικές γραμμές, γι’ αυτό τον λόγο εφαρμόζουμε αντίστοιχο κριτήριο. Δηλαδή, λέμε ότι περιλαμβάνεται οποιαδήποτε πόλη εμπεριέχεται εντός είκοσι χιλιομέτρων από το κέντρο της Θεσσαλονίκης. Με αυτόν τον τρόπο περιλαμβάνουμε και τα τμήματα του Διεθνούς Πανεπιστημίου Ελλάδας, τα οποία απέχουν από το κέντρο -είναι στη Σίνδο, επί παραδείγματι- και οι φοιτητές μένουν στη γύρω περιοχή.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ και εγώ, κύριε Υπουργέ.

Τον λόγο τώρα έχει ο κ. Μπούμπας εκ μέρους της Ελληνικής Λύσης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, η δημόσια διοίκηση είναι δημόσιο αγαθό. Ο απώτερος σκοπός της δημόσιας διοίκησης ποιος είναι; Η ομαλή εξυπηρέτηση του πολίτη, ο πολίτης να μην αισθάνεται στο περιθώριο, να μπορεί να εξυπηρετηθεί, να διεκπεραιωθούν κάποια ζητήματα τα οποία βάζει, να είναι ικανοποιημένος από ένα κράτος το οποίο θα είναι αρωγός.

Όμως, με όλα αυτά τα προβλήματα που έχουν συσσωρευτεί σε ένα υδροκέφαλο κράτος θεσπίζετε ένα μοντέλο, κύριε Υπουργέ, στο να μοριοδοτείτε ή να βαθμολογείτε τον προϊστάμενο και απλά να βάζετε ένα τεστ δεξιοτήτων στον απλό υπάλληλο με βάση και τα μπόνους που θα παίρνει ο προϊστάμενος. Δηλαδή, το 50% λέτε στη βαθμολογία του θα είναι από την επίτευξη των στόχων, το 40% -για τον προϊστάμενο- οι δεξιότητες και το 10% για τον σφυγμό της ομάδας.

Αν θέλουμε να μιλάμε για χρηστή δημόσια διοίκηση, πρέπει να εμφυσήσουμε τη συνέργεια, το ομαδικό πνεύμα. Άρα ο σφυγμός της ομάδας πρέπει να αποτελέσει έναν πιο κομβικό και ουσιαστικό ρόλο, διότι σήμερα πού χωλαίνει το δημόσιο; Δεν υπάρχει αγαστή συνεργασία μεταξύ των τμημάτων, μεταξύ των υπηρεσιών και εξατομικευμένα πολλές φορές μεταξύ των υπαλλήλων. Δηλαδή, τα γρανάζια της δημόσιας διοίκησης δεν κινούνται σωστά και τα αμορτισέρ για τον πολίτη είναι πάρα πολύ σκληρά, με αποτέλεσμα οι αγκυλώσεις της γραφειοκρατίας, η έλλειψη γνώσεων, πολλές φορές και άλλων συνθηκών να αποτρέπουν τον πολίτη, ο οποίος τελικά θα βγαίνει απογοητευμένος και θα πει ότι απλά δεν έχω εξυπηρετηθεί από τη δημόσια υπηρεσία.

Υπάρχει μια αρχαιοελληνική παροιμία που λέει: «Όψιν είδες, περί της γνώμης μη νόμιζαι». Όταν δεις την όψη ενός υπαλλήλου σκυθρωπού δημοσίου υπαλλήλου, μην περιμένεις να είναι διαφορετική η διάθεσή του. Γιατί, όμως, έχει φτάσει αυτός ο δημόσιος υπάλληλος σε αυτή την κατάσταση; Διότι οι συνθήκες στις οποίες δουλεύει και εργάζεται δεν είναι αυτές που ενδείκνυνται, ο μισθός του είναι παγωμένος για πάνω από μία δεκαετία και οι τελευταίες κυβερνήσεις, όπως και τούτη τώρα, τι κάνει; Βάζει τη λογική πολλών επιδομάτων και όχι βασικού μισθού. Γιατί το πράττει αυτό η εκάστοτε κυβέρνηση; Για να μπορεί να ελέγχει τους απλούς πολίτες και δη τους δημοσίους υπαλλήλους μέσω επιδομάτων. Τα επιδόματα εύκολα μπαίνουν, εύκολα βγαίνουν. Ο βασικός μισθός κατοχυρώνει τα εργασιακά δικαιώματα και την αμοιβή ενός δημοσίου υπαλλήλου. Γι’ αυτό οι κυβερνήσεις θέλουν τη λογική των επιδομάτων.

Και εμείς, στην Ελληνική Λύση, και ο επικεφαλής μας ο Κυριάκος Βελόπουλος τι λέει; Καλό, ανθρώπινο, βασικό μισθό και όχι διάφορα επιδόματα τα οποία λιμνάζουν και θολώνουν τα νερά. Εδώ μέχρι και επιδόματα ανεμιστήρα είχαμε παλιά και μένουν κάποιοι πραγματικά εργατικοί δημόσιοι υπάλληλοι στο περιθώριο.

Τώρα, γιατί δεν δημιουργείτε σε ένα ψηφιοποιημένο κράτος, όπως κάνετε την πλατφόρμα της στοχοθεσίας, κύριε Υπουργέ, μια αντίστοιχη ψηφιακή πλατφόρμα που θα εξετάζει αιτήματα πολιτών; Ξέρετε, ο κατάλληλος και ο πιο δίκαιος κριτής σε ένα αξιοκρατικό δημοκρατικό σύστημα λειτουργίας του δημόσιου χαρακτήρα είναι ο ίδιος ο πολίτης. Όμως, θα μπορούσε πολύ καλά και αντικειμενικά αυτή η ψηφιακή υπηρεσία που θα δημιουργηθεί να εξετάζει αιτήματα πολιτών, να τα αποκωδικοποιεί, στην αρχή να είναι γενική –αν θέλετε- αυτή η υπηρεσία –είναι πολύ εύκολο να υλοποιηθεί- και μετά να εξειδικευθεί ανά υπηρεσία ή ανά τμήμα. Διότι οι ίδιοι οι πολίτες, διατυπώνοντας τα παράπονά τους, τα αιτήματά τους, τις παρατηρήσεις τους, θα μας βοηθήσουν να βελτιωθούμε, διότι ο τελικός αποδέκτης είναι ο πολίτης ο οποίος πρέπει να εξυπηρετηθεί-να ικανοποιηθεί, για να αισθανθεί ότι το κράτος θα είναι πραγματικά αρωγός και θα είναι δίπλα του.

Σήμερα πού έχουμε φτάσει; Ο ένας όροφος μιας υπηρεσίας να μην συνεργάζεται με τον άλλο όροφο, για να μην πω ότι ο ένας υπάλληλος βλέπει ανταγωνιστικά και όχι συναγωνιστικά τον άλλον.

Όμως, θα βάλουμε εμείς δεξιότητες απλά υπό αυτή τη μορφή, η οποία λέτε ότι δεν θα είναι τιμωρητικού χαρακτήρα, αλλά μόνο όσον αφορά στον προϊστάμενο. Θα ελλοχεύει, βέβαια, ο κίνδυνος και να απολυθεί, αν δεν πιάσει κάποιους στόχους δεξιοτήτων.

Σίγουρα πρέπει να εμφυσήσουμε το «γηράσκω αεί διδασκόμενος» ως διά βίου μάθηση, αλλά θα πρέπει να δούμε γιατί αυτός ο υπάλληλος ο οποίος εργάζεται σε μια υπηρεσία χρόνια δεν αποδίδει απέναντι στο κοινό. Και αυτό υπό ποία έννοια; Έχει ολοκληρωμένο σύστημα μηχανογράφησης; Έχει τα εργαλεία που χρειάζεται προκειμένου να ενημερώσει και να εξυπηρετήσει τον πολίτη;

Μιλάτε μέσα για μια ιερή λέξη, τη λέξη «στοχοθεσία», «στοχοθέτηση». Είναι και πρέπει να γίνεται πάντα σε χρόνο ενεστώτα κυρίως, βραχυπρόθεσμα και σε δεύτερο βαθμό μακροπρόθεσμα. Είναι το όνειρο κάθε ανθρώπου να χρησιμοποιεί τη στοχοθεσία, διότι θα αλλάξει τη ζωή του με επιθυμίες που πρέπει, βεβαίως, να βάλει και στόχους υλοποιήσιμους, στην αρχή βραχυπρόθεσμους και μετά μακροπρόθεσμους.

Τώρα, τι κάνετε εσείς εδώ; Βάζετε μπόνους, δίνετε εχέγγυα και κίνητρα σε μία μερίδα δημοσίων υπαλλήλων, σε συγκεκριμένα Υπουργεία, για να πιάσουν στόχους και μένουν οι άλλοι απέξω. Αυτό, όμως, θα δημιουργήσει δημόσιους υπαλλήλους δύο ταχυτήτων, να μην πω και παραπάνω. Αυτό είναι ό,τι χειρότερο, διότι έτσι κάποιοι υπάλληλοι θα θεωρηθούν παραγκωνισμένοι-αδικημένοι και κάποιοι δημόσιοι υπάλληλοι θα είναι προνομιούχοι.

Ο απώτερος σκοπός, λοιπόν, αν θέλουμε πραγματικά να φέρουμε διαρθρωτικές αλλαγές στη δημόσια διοίκηση, είναι να δώσουμε τις κατάλληλες εργασιακές συνθήκες πρώτα στον δημόσιο υπάλληλο από πλευράς μηχανολογικού, τεχνολογικού εξοπλισμού και μισθολογίου. Δεν μπορείς να έχεις σήμερα έναν δημόσιο υπάλληλο των 800 ευρώ και να απαιτείς να πρέπει να χειρίζεται και να διεκπεραιώνει υποθέσεις που ναι, θέλουν γνώσεις, χωρίς, όμως, να μπορεί αυτός να έχει λύσει τουλάχιστον για τα προς το ζην κάποια ζητήματα.

Το να λέμε ότι είμαστε χώρα των δημοσίων υπαλλήλων είναι και ένας μύθος, διότι σήμερα ο δημόσιος υπάλληλος είναι αιμοδότης για την αγορά, έχει έναν σταθερό μισθό, για να μπορούν πραγματικά να κινηθούν τα γρανάζια -αν θέλετε- της κατανάλωσης.

Αν δούμε τα στατιστικά, οι χώρες που έχουν τους περισσότερους δημοσίους υπαλλήλους είναι οι χώρες του Βορρά, δηλαδή είναι οι Σκανδιναβοί. Πρώτοι έρχονται οι Νορβηγοί, ακολουθούν οι Δανοί, οι Σουηδοί, οι Φινλανδοί, οι οποίοι παρέχουν ύψιστες υπηρεσίες δημοσίου χαρακτήρα με ποιοτικά χαρακτηριστικά. Τουναντίον, οι χώρες που έχουν μικρό αριθμό δημοσίων υπαλλήλων είναι αυτές της Ασίας, όπου εκεί βλέπουμε ότι δεν έχουμε ορθή, ποιοτική παροχή υπηρεσιών στους πολίτες.

Άρα, λοιπόν, πρέπει να το δούμε, αφού είμαστε μία χώρα των εξακοσίων χιλιάδων δημοσίων υπαλλήλων, πρέπει να τους αξιοποιήσουμε ορθά. Όλα με ανθρώπους γίνονται, όλα ανθρωποκεντρικό χαρακτήρα έχουν. Δεν μπορούμε σήμερα να μην έχουμε στελεχωμένες υπηρεσίες στη νησιωτική Ελλάδα -μια ευαίσθητη περιοχή και λόγω των γνωστών θεμάτων με τους Τούρκους- ή σε άλλες παραμεθόριες περιοχές. Θα βάλετε και τα κριτήρια εντοπιότητας, μοριοδότησης και φυσικά και τον νόμο της κινητικότητας, αλλά και την υποχρεωτική παρουσία δημοσίου υπάλληλου σε ευαίσθητες περιοχές αρκετά χρόνια, για να μη μετακινείται με διάφορα τηλεφωνήματα. Μόνο έτσι επενδύεις σε αυτό που λέγεται «δημόσια διοίκηση», χρηστή διοίκηση γενικά από πλευράς του κράτους.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Και σε ό,τι αφορά στον σύμβουλο αξιοποίησης ανθρώπινου δυναμικού –ολοκληρώνω- πρέπει να είναι εξωτερικός για να είναι αμερόληπτος, να είναι πιο αντικειμενικός και να είναι ένας ουσιαστικός μέντορας σε αυτό που λέγεται «δημόσια διοίκηση». Ο Πλάτων έλεγε ένα πολύ σοφό γνωμικό, «του λόγου το μέτρον εστίν ουχ ο λέγων, αλλ’ ο ακούων». Άρα, λοιπόν, ποιος είναι ο ακούων; Είναι ο ελληνικός λαός, είναι ο φορολογούμενος, μεροκαματιάρης πολίτης.

Και εκεί πρέπει να εστιάσετε, κύριε Βορίδη, τις αλλαγές, σε αυτό που λέγεται «διοικητική ανασυγκρότηση και μεταρρύθμιση» και όχι στους στόχους και σε κάποιους προϊσταμένους και υφισταμένους, με απώτερο σκοπό μόνο μέσα από κάποια ταμεία εσόδων ή άλλα να τρέχουν και ο πολίτης να μένει απροστάτευτος και ταλαιπωρημένος.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει ο κ. Λιάκος από τη Νέα Δημοκρατία.

**ΕΥΑΓΓΕΛΟΣ ΛΙΑΚΟΣ:** Σας ευχαριστώ, κυρία Πρόεδρε.

Αγαπητέ κύριε Υπουργέ, κυρίες και κύριοι συνάδελφοι, συνηθίζουμε να ερχόμαστε σε αυτή την Αίθουσα και να επικεντρωνόμαστε μόνο στα υπέρ ή στα κατά μεμονωμένων άρθρων ενός νομοσχεδίου. Ίσως αν κάναμε ένα βήμα πίσω στη σκέψη μας και κοιτούσαμε την ουσία, θα ήταν πιο εύκολο να συγκλίνουμε σε κάποιες βασικές αρχές.

Θα κάνω την αρχή εγώ και θα αναλογιστώ τα εξής: Αρχικά, τι είναι δημόσιο; Μπορούμε να το ορίσουμε ως ένα σύνολο ανθρώπων, υπηρεσιών, κινητής και ακίνητης άψυχης ύλης. Γιατί υπάρχει το δημόσιο; Γιατί έχουμε κάνει μια κοινωνική σύμβαση να υπάρχει μια δημόσια δομή η οποία θα εξυπηρετεί τους πολίτες σε συμφωνηθέντα πράγματα, όπως η δημόσια ασφάλεια, η απονομή δικαίου, η εκπαίδευση, η φύλαξη προσωπικών αρχείων, η πιστοποίηση γεγονότων και άλλα. Από ποιους στελεχώνεται; Η κοινωνική σύμβαση που προανέφερα ορίζει πως κάποιοι πολίτες θα στελεχώνουν τις υπηρεσίες και θα λαμβάνουν μισθό για τις παροχές τους από τους φόρους που πληρώνουμε όλοι οι πολίτες. Ποιος είναι ο στόχος του; Να είναι αποτελεσματικό και να παρέχει το μέγιστο της ποιότητας των υπηρεσιών που παρέχει στους πολίτες. Νομίζω πως στα προηγούμενα μπορούμε να συμφωνήσουμε όλοι.

Και πάμε τώρα στον πυρήνα του νομοσχεδίου, ο οποίος είναι ακριβώς αυτός, η επίτευξη του στόχου του δημοσίου. Είναι η πρώτη φορά που ο εργαζόμενος αντιμετωπίζεται ως ολοκληρωμένη οντότητα και το κράτος επενδύει πάνω του τόσο στην ανάπτυξή του όσο και στην επιβράβευσή του. Και αυτό, γιατί μόνο αν αναπτύξεις το έμψυχο δυναμικό σου, μπορείς να πετύχεις τον στόχο σου και να αποδείξεις πως σέβεσαι τα χρήματα του Έλληνα φορολογούμενου.

Η αναβάθμιση του δημόσιου τομέα, η καλύτερη αξιοποίηση του έμψυχου δυναμικού και η αποτελεσματικότερη λειτουργία του αποτελούν πάγιο αίτημα της κοινωνίας εδώ και πολλά χρόνια. Ο δημόσιος τομέας κληρονόμησε από τις προηγούμενες δεκαετίες πολλές παθογένειες, παθογένειες τις οποίες καλούμαστε να επιλύσουμε με βασική μας πάντα προτεραιότητα την καλύτερη και γρηγορότερη εξυπηρέτηση των πολιτών.

Στη Νέα Δημοκρατία έχουμε αποδείξει ότι ακούμε την κοινωνία. Γι’ αυτό τον λόγο η ουσιαστική αναβάθμιση του δημοσίου αποτέλεσε προεκλογική δέσμευση του κόμματός μας, αλλά και του ίδιου του Πρωθυπουργού Κυριάκου Μητσοτάκη. Ήδη η Κυβέρνηση έχει υλοποιήσει μια σειρά ουσιαστικών αλλαγών προς αυτή την κατεύθυνση.

Στην ίδια ακριβώς κατεύθυνση κινείται και το σημερινό νομοσχέδιο που επιδιώκει τη θέσπιση ενός συστήματος αξιολόγησης του ανθρώπινου δυναμικού της δημόσιας διοίκησης. Το νέο πλαίσιο αποσκοπεί στην ενίσχυση της αξιοκρατίας και στην ενδυνάμωση των δεξιοτήτων των δημοσίων υπαλλήλων. Έτσι, το βάρος μετατοπίζεται από τη βαθμολόγηση των επιδόσεων των εργαζομένων στην αξιολόγηση και στη βελτίωση των δεξιοτήτων τους.

Με αυτόν τον τρόπο επιτυγχάνεται μια ουσιαστική διαφοροποίηση με το προηγούμενο σύστημα, το σύστημα της κυβέρνησης ΣΥΡΙΖΑ, το οποίο κατέτασσε τους υπαλλήλους σε μια βαθμολογική κλίμακα από μηδέν έως εκατό. Ποιο ήταν το αποτέλεσμα, κυρίες και κύριοι συνάδελφοι; Το 97,61% των υπαλλήλων να κρίνονται ως «άριστοι» ή ως «πολύ επαρκείς». Παρουσιαζόταν, δηλαδή, μια εικόνα ενός άψογου δημοσίου, μια εικόνα που απέχει σαφώς από την πραγματικότητα. Και πραγματικά απορώ αν η ίδια η «GOOGLE» έχει τα ίδια νούμερα με εμάς.

Και όλα αυτά γιατί πολύ απλά ο αξιολογητής δεν ήθελε να διατυπώσει μια δυσμενή κρίση προς τον υφιστάμενό του, προς τον άνθρωπο, δηλαδή, με τον οποίο μοιράζεται όλο τον εργασιακό βίο, γιατί αυτού του τύπου η βαθμολόγηση παραπέμπει σε μια δυσμενή κριτική που μπορεί να έχει τιμωρητικές συνέπειες.

Επομένως, μέχρι σήμερα εφαρμόζεται ένα σύστημα το οποίο είναι αναποτελεσματικό, δαπανηρό και γραφειοκρατικό. Τις παθογένειες αυτού του συστήματος προσπαθεί να λύσει το νομοσχέδιο που συζητάμε σήμερα. Στόχος πλέον δεν είναι να τιμωρήσουμε τους υπαλλήλους, αλλά να τους βοηθήσουμε να βελτιώσουν τις δεξιότητές τους μέσα από ολοκληρωμένα σχέδια δράσης. Και αυτό γιατί πιστεύουμε ακράδαντα πως η συντριπτική πλειοψηφία των δημοσίων υπαλλήλων είναι εξαιρετικές προσωπικότητες και ότι απλά μέχρι σήμερα απουσίαζε η καθοδήγηση και το κίνητρο. Για πρώτη φορά εφαρμόζεται ένα σύστημα αξιολόγησης που έχει παράλληλη λειτουργία ενός μηχανισμού επιβράβευσης και παροχής κινήτρων, ενώ η εκκίνηση της διαδικασίας αποσυνδέεται πλήρως από την απόφαση του εκάστοτε Υπουργού και θα γίνεται σε υπηρεσιακό επίπεδο.

Όσον αφορά στην αξιολόγηση των προϊσταμένων, υιοθετείται ένα τριπλό σύστημα με ασφαλιστικές, βέβαια, δικλίδες προς αποφυγή εκδικητικών συμπεριφορών. Έτσι, εισάγεται η καινοτομία της κρίσης των υφισταμένων για τον προϊστάμενο. Ταυτόχρονα, εισάγεται ο θεσμός του συμβούλου ανάπτυξης ανθρώπινου δυναμικού. Μεταξύ άλλων, θα αναλάβει την καθοδήγηση και την υποστήριξη των ανθρώπων και των υπηρεσιών εκείνων που καλούνται να εφαρμόσουν τις πολιτικές της Γενικής Γραμματείας Ανθρωπίνου Δυναμικού του δημόσιου τομέα.

Τέλος, στο προς ψήφιση νομοσχέδιο περιέχονται διατάξεις που αφορούν στους μετακλητούς υπαλλήλους, διατάξεις οι οποίες είναι πλήρως εναρμονισμένες με τις παρατηρήσεις της Επιτροπής GRECO, της ομάδας κρατών κατά της διαφθοράς του Συμβουλίου της Ευρώπης. Μιλάμε, λοιπόν, για ένα νομοσχέδιο που συμβαδίζει με τις απαιτήσεις της εποχής, για μία τελείως διαφορετική φιλοσοφία που δεν στοχεύει στην τιμωρία του υπαλλήλου, αλλά στην εξέλιξή του.

Κυρίες και κύριοι συνάδελφοι, σε όλες τις μετρήσεις της κοινής γνώμης η δημόσια διοίκηση ως θεσμός έχει σταθερά τα πιο χαμηλά ποσοστά τόσο αναφορικά με την αποτελεσματικότητα όσο και με την εμπιστοσύνη. Αιτία γι’ αυτό το φαινόμενο είναι φυσικά οι παθογένειες που τις συνοδεύουν όλα αυτά τα χρόνια, παθογένειες που οδηγούν σε απίστευτη ταλαιπωρία τους πολίτες και διαταράσσουν την αξιοπιστία των κρατικών λειτουργών. Απλά και μόνο η ψήφιση του σημερινού νομοσχεδίου σίγουρα δεν αποτελεί πανάκεια, δεν θα επιλύσει σε μία μόνο στιγμή τα προβλήματα δεκαετιών. Είναι, όμως, ένα σημαντικό βήμα προς αυτή την κατεύθυνση και είναι ένα βήμα που δείχνει ότι η Κυβέρνηση της Νέας Δημοκρατίας και ο Πρωθυπουργός ακούνε και καταλαβαίνουν τους πολίτες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και ενώ προεκλογικά κάποιοι είχατε κάνει σημαία σας fake news πως θα έρθει η νεοφιλελεύθερη Νέα Δημοκρατία, η ανάλγητη Δεξιά να διώξει κόσμο από το δημόσιο, εκμεταλλευόμενοι, βέβαια, χυδαία τις ανησυχίες τους, γιατί αυτό δεν καταλαβαίνετε, ότι δεν είναι όλα ψήφοι, είναι άνθρωποι. Τι έγινε, όμως; Ψέματα. Και τι άλλο έγινε; Το ακριβώς αντίθετο. Επενδύσαμε στην ανάπτυξη των δημόσιων υπαλλήλων, γιατί, κυρίες και κύριοι συνάδελφοι, στόχος μας δεν είναι να συντηρήσουμε ένα αναποτελεσματικό σύστημα απλά και μόνο για να μη δυσαρεστηθούν κάποιοι. Στόχος μας είναι να χτίσουμε εκ νέου την εμπιστοσύνη του συνόλου των πολιτών προς το κράτος, γιατί ως νέος πολίτης δεν θα κουραστώ να λέω ότι στο ταξίδι του μετασχηματισμού της χώρας μας σε μια σύγχρονη ευρωπαϊκή χώρα, πολίτης και κράτος πρέπει να συμπορευτούν και η συμπόρευση αυτή θα έχει μόνο ένα κύριο συστατικό: την εμπιστοσύνη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρίες και κύριοι συνάδελφοι, θέλω να σας ανακοινώσω ότι σήμερα η συνεδρίαση θα πάει μέχρι το νούμερο είκοσι πέντε. Θα μιλήσει, δηλαδή, και ο κ. Μαραβέγιας. Αύριο το πρωί θα ξεκινήσουμε στις 10.00΄.

Τον λόγο έχει τώρα εκ μέρους της Νέας Δημοκρατίας ο κ. Χατζηβασιλείου.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, σήμερα ψηφίζουμε ένα νομοσχέδιο που αλλάζει επιτέλους την πορεία της δημόσιας διοίκησης, ένα νομοσχέδιο που οργανώνει πολύ καλύτερα τον δημόσιο τομέα και ταυτόχρονα μας δίνει πολύ σημαντικά κίνητρα στα στελέχη του.

Συζητώντας όλοι μας καθημερινά με δημοσίους υπαλλήλους και με στελέχη του δημοσίου, αντιλαμβανόμαστε πόσες δυσκολίες, πόσες αγκυλώσεις και πόσα εμπόδια καλούνται να ξεπεράσουν καθημερινά αυτοί οι άνθρωποι. Σκεφτείτε, λοιπόν, πόσοι δημόσιοι υπάλληλοι στη χώρα καταδικάζονται σε μειωμένη απόδοση χωρίς να ευθύνονται οι ίδιοι, εξαιτίας των διαχρονικών προβλημάτων και των παθογενειών που έχει ο δημόσιος τομέας. Σκεφτείτε πόσοι δημόσιοι υπάλληλοι προσπαθούν καθημερινά για το καλύτερο υπέρ των πολιτών βεβαίως, χωρίς να έχουν απολύτως κανένα κίνητρο.

Το νομοσχέδιο, λοιπόν, έρχεται να θεραπεύσει χρόνια προβλήματα του συστήματος. Πρώτα απ’ όλα, φέρνει ένα σαφές πλαίσιο στοχοθεσίας για κάθε οργανική μονάδα. Φέρνει επιτέλους ένα αναγκαίο πλαίσιο αναφοράς και εισάγει μια νέα αντίληψη στη διαδικασία της αξιολόγησης. Χτίζει στην ουσία μία ξεκάθαρη και διαλεκτική διαδικασία για τον εντοπισμό των δυνατών σημείων και των αδυναμιών του κάθε υπαλλήλου με μοναδικό σκοπό τη βελτίωσή τους. Ζητούμενο πλέον θα είναι η ανάπτυξη των δεξιοτήτων του κάθε στελέχους στη δημόσια διοίκηση. Διασυνδέονται, λοιπόν, οι δεξιότητες με τη στοχοθεσία και δίνεται σταδιακά έμφαση και στην ομαδική, αλλά και στην ατομική απόδοση.

Αφήνουμε, λοιπόν, πίσω το βαθμολογικό σύστημα το οποίο υπάρχει σήμερα, ένα σύστημα που ψήφισε ο ΣΥΡΙΖΑ και αξιολογεί, όπως είπε και ο Υπουργός, το 97% των υπαλλήλων ως «αρίστους» και «πολύ καλούς», χωρίς ουσιαστικά να δίνει πραγματική διέξοδο βελτίωσης σε κανέναν.

Στο εξής, λοιπόν, οι βαθμοί θα αφορούν μόνο στους προϊσταμένους. Το σημερινό, λοιπόν, σύστημα είναι πέρα ως πέρα άδικο και είναι άδικο πρώτα για τους ικανούς υπαλλήλους, οι οποίοι δε βλέπουν στην πράξη καμμία ευκαιρία αναγνώρισης των δυνατοτήτων τους και επιβράβευσης της δουλειάς τους, όπως συμβαίνει σε κάθε θέση εργασίας σε όλο τον κόσμο. Ταυτόχρονα, το σύστημα αυτό είναι άδικο και για εκείνους που έχουν ανάγκη υποστήριξης για την καλύτερη απόδοση τους, διότι στην ουσία τους στέλνει το μήνυμα «εσείς δείτε τι μπορείτε να κάνετε μόνοι σας, αλλιώς βλέπουμε».

Με το νομοσχέδιο αυτό, λοιπόν, έρχεται μια διαφορετική λογική, μια διαφορετική φιλοσοφία. Σε κάθε εργασιακή, λοιπόν, κοινότητα ανταλλάσσουν όλοι μαζί απόψεις για το τι μπορεί να καλυτερεύσει και ο κάθε υπάλληλος ξεχωριστά θα εστιάζει στα δικά του δυνατά, αλλά και αδύναμα σημεία.

Αφήνουμε, λοιπόν, πίσω κάθε τιμωρητική φιλοσοφία και κοιτάμε μόνο μπροστά. Η αξιολόγηση θα γίνεται επιτέλους σταθερά κάθε χρόνο εντός του ίδιου έτους και όχι δύο και τρία χρόνια μετά αναδρομικά, όπως συνέβαινε σε πάρα πολλές περιπτώσεις μέχρι σήμερα. Και, επιτέλους, θα καταρτιστεί ένα ατομικό, λεπτομερές σχέδιο ανάπτυξης δεξιοτήτων για κάθε στέλεχος του δημοσίου με σύγχρονα εργαλεία και σύγχρονα μέσα. Και, φυσικά, διασφαλίζεται πλήρως η διαδικασία της αξιολόγησης με ειδικές επιτροπές ελέγχου.

Κυρίες και κύριοι συνάδελφοι, κανείς δεν πιστεύει ότι με ένα μαγικό ραβδί λύνονται τα ζητήματα του δημοσίου τομέα μεμιάς. Το αντίθετο. όμως, σήμερα η κυβέρνηση του Υπουργείου Εσωτερικών κάνει ένα μεγάλο, ένα σημαντικό βήμα προς τα εμπρός.

Άκουσα με μεγάλη προσοχή τις αντιρρήσεις που διατύπωσαν συνάδελφοι από την Αντιπολίτευση. Πιστέψτε με, λοιπόν, ότι τα στελέχη του δημοσίου τομέα βρίσκονται πολύ πιο μπροστά από εσάς. Εσείς, λοιπόν, υποτιμάτε και απαξιώνετε τα στελέχη του δημοσίου τομέα, αρνούμενοι κάθε σύγχρονη μορφή αξιολόγησης. Εσείς, που σήμερα για λόγους αντιπολιτευτικής εμμονής διαφωνείτε με ένα νομοσχέδιο, που αντιμετωπίζει αποφασιστικά πάρα πολλά δυσεπίλυτα προβλήματα στη δημόσια διοίκηση. Στον 21ο αιώνα, λοιπόν, στην ψηφιακή εποχή αυτά τα ζητήματα θα έπρεπε ήδη να είχαν λυθεί.

Εμείς, λοιπόν, σήμερα ψηφίζουμε ένα μεταρρυθμιστικό νομοσχέδιο και κοιτάμε αποκλειστικά και μόνο στο μέλλον. Θέλουμε δημόσιο τομέα σύγχρονο και αποτελεσματικό, έναν δημόσιο τομέα ο οποίος θα δίνει κίνητρα στα στελέχη του, για να εξελίσσονται και για το καλό τους και για το καλό της κοινωνίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Τον λόγο έχει ο Πρόεδρος της Κοινοβουλευτικής Ομάδας του ΜέΡΑ25, o κ. Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κυρία Πρόεδρε.

Κυρίες και κύριοι συνάδελφοι, η αξιολόγηση είναι αναπόφευκτη, ακόμα και με την επετηρίδα όταν έχεις ένα ιεραρχικό σύστημα, γιατί και η επετηρίδα είναι μια μορφή αξιολόγησης στη βάση της αρχαιότητας, στη βάση της εμπειρίας. Δεν είναι πάντα κακή. Ένας πιλότος, για παράδειγμα, ή μία πιλότος ανάλογα με τις ώρες πτήσης έχει και μια εμπειρία, υπάρχει μια αξία, αξιολογείται μέσα από την επετηρίδα. Το πρόβλημα, βεβαίως, με την επετηρίδα και είναι ο λόγος για τον οποίο εμείς δεν τη στηρίζουμε, είναι ότι θυσιάζεις νέους ταλαντούχους, οι οποίοι πρέπει να περιμένουν να συνταξιοδοτηθούν όλοι οι πρεσβύτεροι και μέχρι τότε μπορεί είτε να έχουν φύγει είτε να έχουν χάσει το σφρίγος τους.

Το ερώτημα είναι τι είδους αξιολόγηση και όχι αν θα έχουμε αξιολόγηση. Αξιολόγηση έχουμε. Έχουμε μια τρισάθλια αξιολόγηση. Το θέμα είναι να έχουμε μια αξιολόγηση αποτελεσματική. Νομίζω συμφωνούμε. Εδώ υπάρχουν δύο ειδών αξιολογήσεις. Υπάρχει η ενεργητική αξιολόγηση και υπάρχει και η παθητική αξιολόγηση. Παράδειγμα, ο ιδιωτικός τομέας. Πώς λειτουργεί; Στον ιδιωτικό τομέα είναι υποκειμενική η αξιολόγηση. Είναι προϊσταμενο-κεντρική. Έχεις τον προϊστάμενο στις μεγάλες πολυεθνικές, ο οποίος κάνει ένα evaluation. Σε καλεί μια φορά το χρόνο, μια φορά σε δύο χρόνια και σου ανακοινώνει τα αποτελέσματα της αξιολόγησης σου. Έχει τα καλά του κι αυτό, διότι αν είναι πεφωτισμένος ο προϊστάμενος μπορεί κάλλιστα να διαλέξει τα ταλέντα, να προωθήσει τους νέους που έχουν αξία. Έχει και τα κακά του. Ιδίως στο ελληνικό δημόσιο, ένα τέτοιο σύστημα όπου ο προϊστάμενος αξιολογεί τους υφισταμένους ουσιαστικά θα αναπαρήγαγε την φαυλοκρατία, θα αναπαρήγαγε τουλάχιστον το status quo. Μετά, πέρα της ιεραρχικής υποκειμενικής αξιολόγησης, υπάρχει η ποσοτική αξιολόγηση, εκεί που στρέφεστε, ή «αντικειμενική». Ουσιαστικά είναι ποσοτική. Το κατά πόσο είναι αντικειμενική ή όχι είναι μια άλλη ιστορία. Με άλλα λόγια, αντί να είναι προϊσταμενο-κεντρική η αξιολόγηση, η ποσοτική αξιολόγηση είναι δεικτο-κεντρική, βασίζεται σε δείκτες. Μετράμε κάποιους δείκτες, την απόδοση, την αποτελεσματικότητα της ομάδας, του υπαλλήλου, του ανθυπροϊσταμένου. Το καλό σε αυτό όταν έχεις μία ποσοτική αξιολόγηση που βασίζεται στους δείκτες είναι ότι οι κανόνες της αξιολόγησης είναι κοινοί και είναι στη διαφάνεια. Όλοι ξέρουν ποιοι είναι οι κανόνες και ανάλογα κρίνονται με αυτούς τους δείκτες.

Η τραγωδία, όμως, της ποσοτικής αξιολόγησης είναι αυτό που ο γνωστός Άγγλος οικονομολόγος Τσαρλς Γκούντχαρτ ονόμασε το «παράδοξο των δεικτών», ότι όταν ένας χρήσιμος δείκτης μετατρέπεται σε στόχο, τότε παύει να είναι χρήσιμος και πολλές φορές γίνεται τοξικός. Αυτό το λέω, για να δώσω πολύ συγκεκριμένα παραδείγματα του πώς η στοχοποίηση ενός δείκτη, το να στοχεύεις σε έναν δείκτη αντί απλά να τον χρησιμοποιήσεις για να κάνεις μια διάγνωση της κατάστασης, μπορεί να γίνει τοξική. Γιατί; Γιατί, βασικά, αλλάζει τη συμπεριφορά.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Θα σας δώσω ένα παράδειγμα από το δικό μου επάγγελμα του καθηγητή. Δεκαετίες σε ξένα πανεπιστήμια, εγώ ο ίδιος στο τέλος κάθε εξαμήνου έκανα αυτοαξιολόγηση, έδινα, δηλαδή, ερωτηματολόγιο στους φοιτητές με πάρα πολλές ερωτήσεις, ανώνυμα να μου απαντήσουν και να κρίνουν εμένα. Γιατί; Διότι είχα ανάγκη ο ίδιος να καταλάβω πως με βλέπουν εκείνοι. Αυτό είναι το μεγαλύτερο πρόβλημα ενός καθηγητή, ενός οποιουδήποτε, ενός Βουλευτή, ενός προϊσταμένου. Έχει άλλη ιδέα για τον εαυτό του από αυτήν που έχουν οι υφιστάμενοι του γι’ αυτόν ή γι’ αυτή. Αυτή ήταν πάρα πολύ χρήσιμη, η ποσοτικοποίηση των απόψεων των φοιτητών. Σε οποιοδήποτε πανεπιστήμιο δούλεψα, στην Αμερική, στην Αυστραλία, στη Βρετανία, ο δείκτης έγινε στόχος. Mε άλλα λόγια, η εξέλιξή σου, ο μισθός, το status σου μέσα στο τμήμα σου, διασυνδεόταν με το δείκτη αυτόν -αυτό εννοώ, όταν λέω ο δείκτης που γίνεται στόχος- και ξαφνικά δημιουργείται ένα νέο κλίμα. Αυτό που γίνεται είναι πως όλοι μας –φυσιολογικό είναι, είμαστε άνθρωποι- προσπαθούμε να βελτιώσουμε τους δείκτες από τη στιγμή που η βελτίωση του δείκτη σημαίνει μεγαλύτερο μισθό ή ότι δεν θα απολυθούμε ή ότι θα έχουμε ένα ερευνητικό πρόγραμμα που δεν θα είχαμε ή λιγότερες ώρες διδασκαλίας για να έχουμε περισσότερο χρόνο για έρευνα. Μιλάω στο πλαίσιο του πανεπιστημίου, το οποίο γνωρίζω, ανεξάρτητα από χώρα.

Και τι είναι αυτή η αλλαγή της συμπεριφοράς; Είναι θετική για την επιστήμη, είναι θετική για τους φοιτητές; Όχι, δεν είναι. Γιατί ξαφνικά το πανεπιστήμιο μετατρέπεται σε καλλιστεία καθηγητών. Οι καθηγητές για να πάρουν καλή βαθμολογία από τους φοιτητές, πιστέψτε με, ευκολύνουν τα θέματα. Υποχωρεί η δύσκολη γνώση, γιατί έτσι παίρνεις καλύτερη βαθμολογία. Όταν βάζεις διαφορικές εξισώσεις που δεν μπορεί κανένας να λύσει, αλλά πρέπει να μάθουν να τις λύνουν, σας διαβεβαιώ ότι η βαθμολόγηση σου θα πέσει. Οπότε όταν ο δείκτης γίνεται στόχος, υποχωρούν οι αξίες. Άρα αυτή είναι μια ποσοτική αξιολόγηση που πλήττει τις αξίες. Αυτό πρέπει να το καταλάβετε.

Δεν αρκεί να έχετε καλές προθέσεις, αν έχετε καλές προθέσεις, εισάγοντας ποσοτική αξιολόγηση στο δημόσιο, στο πανεπιστήμιο, στο νοσοκομείο, δεν έχει σημασία που. Πάρτε την ΑΑΔΕ. Το ξέρουμε πολύ καλά από το ERS, από τις Ηνωμένες Πολιτείες, το ξέρουμε από την αντίστοιχη υπηρεσία Αρχή Δημοσίων Εσόδων στη Βρετανία και το ξέρουμε και από την ΑΑΔΕ εδώ. Όταν θέτεις ποσοτικούς στόχους στους εφοριακούς, ξεκινάει μια φορομπηχτική διαδικασία. Έχουν έννομο συμφέρον να ρίχνουν φόρους αριστερά και δεξιά, ανεξαρτήτως του αν είναι δίκαιοι ή όχι και μετά τρέχουν οι ανίσχυροι μικρομεσαίοι στα δικαστήρια για να βρουν το δίκιο τους, που ξέρετε πάρα πολύ καλά τι σημαίνει αυτό σε μια χώρα σαν την Ελλάδα και όχι μόνο στην Ελλάδα, αλλά και στις Ηνωμένες Πολιτείες.

Το ενδιαφέρον είναι ότι μέσα σε αυτή τη νεοφιλελεύθερη λαίλαπα που έχουμε τα τελευταία τριάντα χρόνια, που τώρα έρχεται στην Ελλάδα σε μεγάλο βαθμό, χρησιμοποιείτε -εσείς αυτής της ιδεολογικής απόχρωσης- μεθόδους που κάποτε οι φιλελεύθεροι κορόιδευαν τους σοβιετικούς ότι χρησιμοποιούσαν. Ξέρετε την περίπτωση του εργοστασίου καρφιών στο Μινσκ το οποίο για να πιάσει τους ποσοτικούς στόχους της Γκόσπλαν στον αριθμό των καρφιών, τα έκανε δύο χιλιοστά, με αποτέλεσμα να είναι άχρηστα. Τι να κάνεις ένα καρφί δύο χιλιοστών;

Όταν θέτεις ποσοτικούς στόχους, πρέπει να ξέρεις ότι υπάρχει πολύ μεγάλη πιθανότητα να έχεις υποχώρηση των ποιοτήτων, γιατί οι ποιότητες δεν μετριούνται εύκολα.

Ένα άλλο παράδειγμα από τον πανεπιστημιακό χώρο. Όταν δεν υπάρχει διασύνδεση του δείκτη με τον μισθό των καθηγητών, με τη δυνατότητά τους να λειτουργούν ως ερευνητές, τότε υπάρχουν δείκτες που είναι πάρα πολύ χρήσιμοι. Για παράδειγμα, αριθμός δημοσιεύσεων σε περιοδικά, αριθμός ετεροαναφορών, δηλαδή πόσες φορές έχει αναφερθεί η δουλειά σου ως καθηγητής ή ως ερευνητής από συναδέλφους σου στο εξωτερικό και το εσωτερικό, δεν έχει σημασία. Είναι πολύ χρήσιμοι αυτοί οι δείκτες. Μέχρι να διασυνδεθεί ο μισθός του καθηγητή μ’ αυτόν το δείκτη.

Τότε τι γίνεται; Όλοι, αντί να γράψουν ένα βιβλίο, γράφουν δέκα άρθρα, αντί να γράψουν άρθρα, γράφουν πολύ μικρότερα reports, όλοι κάνουν αναφορές σε όλους για να υπάρχει πληθωρισμός αναφορών και κανένας δεν διαβάζει τίποτα. Κανείς δεν διαβάζει τη δουλειά των άλλων, γιατί υπάρχει ένας πληθωρισμός άρθρων που δεν έχουν καμμία επιστημονική αξία. Να πώς μία προσπάθεια ποσοτικοποίησης της αξιολόγησης στο πανεπιστήμιο οδηγεί στην υποχώρηση της ποιότητας.

Θα αναφέρω δύο συγκεκριμένα παραδείγματα από την εμπειρία της Μεγάλης Βρετανίας που την ξέρω πάρα πολύ καλά.

Το ένα μου το μετέφερε ο γενικός εισαγγελέας στην κυβέρνηση του Μπλερ. Εφάρμοσαν μέθοδο ποσοτικής αξιολόγησης στη Γενική Εισαγγελία της Αγγλίας, στο Crown Prosecution Service, για να το πω και αγγλικά, για να ξέρετε ακριβώς τι εννοώ. Το αποτέλεσμα ποιο ήταν; Υπάρχουν αυτή τη στιγμή άνθρωποι στη φυλακή που οι εισαγγελείς γνώριζαν ότι ήταν αθώοι. Ξεκινούσαν μία διωκτική διαδικασία, μια εισαγγελική διαδικασία –αυτό, όπως σας είπα, μου το είπε ο γενικός εισαγγελέας δεν μου το είπε η υπεράσπιση- και στη διαδικασία της δίκης ο εκπρόσωπος της εισαγγελίας στο δικαστήριο, ο κατήγορος -ο εισαγγελέας, με δικούς μας όρους- μπορεί ανακάλυπτε κάποια στοιχεία που μάλλον οδηγούσαν στο συμπέρασμα ότι είναι αθώος ο κατηγορούμενος. Εάν το δήλωνε, τι θα γινόταν; Το ποσοστό των επιτυχημένων διώξεών του θα μειωνόταν και θα μειώνονταν τα κονδύλια της εισαγγελίας, κάτι το οποίο ο ίδιος θεωρούσε ότι είναι επικίνδυνο για την εφαρμογή του νόμου. Οπότε έχουμε ανθρώπους αυτή τη στιγμή στη Βρετανία που είναι αθώοι εν γνώσει της εισαγγελίας, λόγω της ποσοτικής αξιολόγησης που εισήχθη από την εποχή του Τόνι Μπλερ.

Δεύτερο παράδειγμα: νοσοκομεία. Αυτό φαντάζομαι να το ξέρετε. Πρέπει να το έχετε ακούσει. Είτε στο Ηνωμένο Βασίλειο στο εθνικό σύστημα υγείας που είναι δημόσιο είτε στην Αμερική σε ιδιωτικά νοσοκομεία όπου τμήματα νοσοκομειακά κρίνονται ανάλογα με το ποσοστό των θανάτων, με τη θνησιμότητα, ξέρετε πολύ καλά τι γίνεται: Αφήνονται άνθρωποι να πεθάνουν στα ασθενοφόρα, τα οποία φτάνουν στο νοσοκομείο. Αν είναι πολύ σοβαρό το περιστατικό δεν γίνεται εισαγωγή, γιατί αν γίνει και πεθάνει εκείνη τη στιγμή μέσα, αυξάνεται το ποσοστό της θνησιμότητας και μειώνονται τα κονδύλια του συγκεκριμένου τμήματος, με αποτέλεσμα να μην μπορεί να θεραπεύσει άλλους ασθενείς αργότερα.

Με άλλα λόγια, η ποσοτικοποιημένη αξιολόγηση πολλές φορές εισάγει μια υποσυνείδητη -δεν λέω ότι οι άνθρωποι αυτοί τα κάνουν αυτά συνειδητά- διαδικασία: υπό την πίεση ενός συστήματος τέτοιας αξιολόγησης να τιμωρεί τις ποιότητες, να υπονομεύει τις αξίες και ουσιαστικά να εξαλείφει την κρίση του ανθρώπου εκείνη τη στιγμή που θέλει να κάνει το δημόσιο καθήκον του: είτε να αθωώσει έναν αθώο είτε να περιθάλψει έναν τραυματία ο οποίος είναι βαριά τραυματίας και μάλλον θα πεθάνει.

Υπάρχει και ένα άλλο ζήτημα το οποίο εγείρει το νομοσχέδιό σας. Η διαφορά μεταξύ εσωτερικής και εξωτερικής αξιολόγησης. Πάρα πολλοί της δικής σας ιδεολογικής αντίληψης θεωρείτε ότι ο ιδιωτικός τομέας τα ξέρει όλα καλύτερα. Αυτό μπορεί να ισχύει, μπορεί και να μην ισχύει. Οπότε τι κάνετε; Μιλάτε για εξωτερική αξιολόγηση, δηλαδή να γίνει subcontracting, να ανατεθεί η αξιολόγηση δημόσιων λειτουργών σε ιδιώτες.

Αυτό σας πληροφορώ, κύριε Υπουργέ, ότι θα φέρει το πάντρεμα των χειρότερων συστατικών του ιδιωτικού με τα χειρότερα συστατικά του δημοσίου, όχι των καλύτερων από τη μια μεριά και των καλύτερων από την άλλη. Δεν ξέρω αν μπορείτε να το καταλάβετε. Ουσιαστικά όταν βάλεις μια εταιρεία συμβούλων μέσα σε ένα Υπουργείο να αξιολογήσουν, για παράδειγμα, τους τμηματάρχες, να αποφασίσουν ποιος θα γίνει τμηματάρχης, αυτές οι εταιρείες συμβούλων έχουν έννομο συμφέρον να τοποθετούν συνειδητά ή υποσυνείδητα -πιο συχνά υποσυνείδητα- άτομα της δικής τους νοοτροπίας που, για παράδειγμα, συμφωνούν διακαώς με την ιδιωτικοποίηση του νερού, με το να συνεχιστεί αυτή η ανοησία με το Χρηματιστήριο Ενέργειας, με συγκεκριμένες πολιτικές στο περιβάλλον από τις οποίες θα κερδίσει ο γνωστός ολιγάρχης ή οι γνωστοί ολιγάρχες. Αυτές οι εταιρείες συμβούλων έτσι ζουν, μέσα από αυτή τη διασύνδεση ή τη διαπλοκή με αυτά τα ολιγαρχικά συμφέροντα.

Με άλλα λόγια, εισάγοντας εξωτερική αξιολόγηση στο εσωτερικό του δημόσιου τομέα δημιουργείτε περιστρεφόμενες πόρτες. Τα ίδια άτομα πηγαίνουν από τον ιδιωτικό στο δημόσιο τομέα, όπως γίνεται μεταξύ Wall Street και αμερικανικού Υπουργείου Οικονομικών. Ο κύριος της «GOLDMAN SACHS» τη μία μέρα είναι εκεί, την άλλη μέρα είναι στο Υπουργείο Οικονομικών και την επόμενη μέρα ξαναπάει στην «GOLDMAN SACHS». Αυτό δημιουργείται με το συγκεκριμένο σύστημα αξιολόγησης.

Αυτό δεν σημαίνει ότι δεν πρέπει να αλλάξουν τα πράγματα. Εμείς δεν είμαστε εναντίον της αποτελμάτωσης επειδή η εναλλακτική που θέλετε εσείς είναι τοξική. Εμείς θέλουμε αναβάθμιση της δημόσιας διοίκησης. Πώς όμως; Με συμμετοχικούς θεσμούς αναβάθμισης και αυτοβελτίωσης της δημόσιας διοίκησης.

Θα είμαι πολύ συγκεκριμένος. Κάνουμε ως ΜέΡΑ25 εδώ και καιρό τρεις προτάσεις, προβλέπουμε τρεις νέους θεσμούς για την αναβάθμιση και την αυτοβελτίωση του δημόσιου τομέα:

Πρώτον, η αξιολόγηση ατόμων, μονάδων, τμημάτων στη δημόσια διοίκηση να γίνεται από κλιμάκια κληρωτών δημοσίων υπαλλήλων με εξάμηνη θητεία, να ξέρουν όλοι ότι μία, δύο φορές στην καριέρα τους θα είναι αξιολογητές για έξι μήνες, όχι στη δική τους υπηρεσία, όχι στον δικό τους τόπο, σε μια άλλη πόλη, σε μια άλλη υπηρεσία. Έτσι δημιουργείς μια κοινότητα δημοσίων υπαλλήλων που αυτοπληροφορούνται, μαθαίνουν οι μεν τι κάνουν οι δε και κρίνουν οι μεν τους δε στη βάση της κληρωτίδας η οποία σπάει τους μηχανισμούς της δημιουργίας φαυλοκρατίας.

(Χειροκροτήματα από την πτέρυγα του ΜέΡΑ25)

Ούτε ποσοτική ούτε ιεραρχική, συμμετοχική και υποκειμενική. Είναι ο μόνος τρόπος να έχεις σοβαρή αξιολόγηση, πραγματική αξιολόγηση και όχι ποσοτικοποίηση. Είναι ένας θεσμός συλλογικής ευθύνης, αυτοβελτίωσης αυτοπληροφόρησης και δημιουργίας μιας κοινότητας δημοσίων υπαλλήλων που έχουν στο μυαλό τους το δημόσιο συμφέρον.

Η δεύτερη πρότασή μας, ο δεύτερος θεσμός έχει ως εξής: Θεωρούμε ότι το ανώτατο προσωπικό πρέπει να επιλέγεται από κοινωνική επιτροπή επιλογής ανώτατου προσωπικού, είτε αυτοί είναι οι διοικούντες την Αρχή Δημοσίων Εσόδων είτε την ΕΛΣΤΑΤ είτε οποιοδήποτε σημαντικό ρυθμιστικό οργανισμό. Τι σημαίνει κοινωνική επιτροπή. Θα είμαι ξεκάθαρος: Θα αποτελείται κατά το 1/3 από κληρωτούς δικαστές, όχι διορισμένους δικαστές, κατά 1/3 από ειδικούς που θα ορίζουν τα κόμματα ανάλογα με τη δύναμή τους στη Βουλή και κατά 1/3 από κληρωτούς πολίτες ως ενόρκους. Αυτό σημαίνει συμμετοχικός θεσμός για την επιλογή του ανώτατου προσωπικού με έναν τρόπο που ξεφεύγει και από τον κρατισμό και από την τυραννία της ολιγαρχίας.

Τέλος, προτείνουμε αυτό που εμείς ονομάζουμε ΔΙΑΣΚΕΠ, Διαβουλευτικά Συμβούλια Κληρωτών και Εκλεγμένων Πολιτών, στα οποία να λογοδοτούν η ΕΡΤ, η Ανεξάρτητη Αρχή Δημοσίων Εσόδων, η ΕΛΣΤΑΤ, οι ΔΕΚΟ, η ΔΕΗ, το Εθνικό Σύστημα Υγείας. Θα βλέπαμε να λειτουργεί και Εθνικό Διαβουλευτικό Συμβούλιο Παιδείας. Ποιοι θα απαρτίζουν αυτά τα συμβούλια; Κατά το 1/3 ειδικοί, που θα διορίζουμε εμείς, τα πολιτικά κόμματα, κατά το 1/3 κληρωτοί του κλάδου -αν πρόκειται για την παιδεία εκπαιδευτικοί, κληρωτοί όμως- και κατά 1/3 πολίτες ένορκοι.

Το νομοσχέδιό σας, κύριε Υπουργέ, συνδυάζει το ποσοτικό με την εξωτερική αξιολόγηση, με άλλα λόγια τις περιστρεφόμενες πόρτες μεταξύ ιδιωτών που απαντούν στους ολιγάρχες και των λιγότερο ικανών δημοσίων υπαλλήλων κατά μέσο όρο. Γι’ αυτό εμείς αντιπροτείνουμε τους συμμετοχικούς θεσμούς αυτοβελτίωσης και αναβάθμισης του δημόσιου τομέα. Από τον ΣΥΡΙΖΑ δεν ακούω τίποτα. Σιγή. Δεν ξέρω πώς εσείς βλέπετε να προχωράμε. Δεν υπάρχει κάποια πρόταση από εσάς η οποία να μπορεί να σταθεί απέναντι στην πρόταση της Κυβέρνησης.

Η πρόταση της Κυβέρνησης είναι τοξική -εξήγησα γιατί-, αλλά η αδράνεια και το να μην έχετε πρόταση δεν δικαιολογείται. Τουλάχιστον πάρτε τη δική μας πρόταση. Ξεπατικώνετε το ΜέΡΑ25, κάντε το και εδώ, δεν είναι πρόβλημα.

(Χειροκροτήματα από την πτέρυγα του ΜέΡΑ25)

Κλείνω λέγοντας ότι έχει σημασία να το θυμόμαστε αυτό: Κάθε σύστημα αξιολόγησης είναι σύστημα εξουσίας όταν πρόκειται για μια ιεραρχία. Το ερώτημα, λοιπόν, δεν είναι ποια αξιολόγηση θα έχουμε. Το ερώτημα είναι να έχουμε ένα σύστημα αξιολόγησης που να ενδυναμώνει τους ανθρώπους.

Θα κλείσω με ένα παράδειγμα. Πάρτε την περίοδο της πανδημίας, τα σχολεία μας όταν οι δάσκαλοι και οι καθηγητές αναγκάστηκαν από τη μία μέρα στην άλλη να μείνουν στο σπίτι, με κακές συνδέσεις στο ίντερνετ -κάποιοι είχαν υπολογιστές, κάποιοι δεν είχαν-, με παιδιά στην ίδια κατάσταση. Δεν κάνω κριτική αυτή τη στιγμή, μια κατάσταση περιγράφω. Ποιος θα αξιολογήσει αυτούς τους καθηγητές που δούλεψαν κάτω από αυτές τις συνθήκες; Οι προϊστάμενοί τους; Θα φέρετε κολεγιάρχες; Θα φέρετε εκπροσώπους των πολύ πιο ακριβών και σε καλύτερη τεχνοδομική κατάσταση ιδιωτικών σχολείων να τους κρίνουν ή ένα σύστημα σαν αυτό που εμείς προτείνουμε, συμμετοχικό, όπου οι ίδιοι οι καθηγητές να πάνε από την Αθήνα στη Θεσσαλονίκη, από την Καρδίτσα στο Ηράκλειο της Κρήτης, από την Πάτρα στην Αλεξανδρούπολη να δουν τα προβλήματα των συναδέλφων τους και να γράψουν μια έκθεση στο Υπουργείο; Εμείς θεωρούμε ότι αυτή η μορφή της αξιολόγησης είναι πραγματική αξιολόγηση. Όλα τα άλλα είναι απαξιολόγηση, με στόχο την περαιτέρω λεηλασία των κοινωνικών αγαθών.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Κόλλιας από τη Νέα Δημοκρατία και ακολουθεί ο κ. Λιούπης επίσης από τη Νέα Δημοκρατία.

**ΚΩΝΣΤΑΝΤΙΝΟΣ ΚΟΛΛΙΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το σημερινό νομοσχέδιο επιδιώκεται μεταξύ άλλων η πλήρης αναμόρφωση του συστήματος αξιολόγησης του ανθρώπινου δυναμικού της δημόσιας διοίκησης. Βασική κατεύθυνση είναι η ενίσχυση της αξιοκρατίας και η ενδυνάμωση των δεξιοτήτων των δημοσίων υπαλλήλων. Οι προωθούμενες διατάξεις του στοχεύουν συνολικά στη βελτίωση της λειτουργίας των υπηρεσιών και των φορέων του δημοσίου τομέα.

Θεμέλιο λίθο ασφαλώς για τη βελτίωση αυτή συνιστούν ο προσδιορισμός των απαραίτητων δεξιοτήτων του ανθρώπινου δυναμικού που στελεχώνει τις δημόσιες υπηρεσίες και τους φορείς. Επιπλέον και η αξιολόγησή του μέσω στόχων με απώτερο σκοπό τόσο τη συνεχιζόμενη βελτίωση και ανάπτυξη όσο και την επιβράβευση της απόδοσής του.

Γιατί τι συνέβαινε μέχρι σήμερα, αγαπητοί συνάδελφοι; Είχαμε ένα χρονοβόρο, με βαρύ διοικητικό κόστος και αναποτελεσματικό σύστημα αξιολόγησης και επιπλέον ένα οριζόντιο σύστημα όπου αυτός που μοχθούσε περισσότερο και ήταν πιο αποδοτικός λάμβανε τις ίδιες αποδοχές με τον άλλον, τον διπλανό, που κατέβαλε πολύ λιγότερη προσπάθεια. Μην ξεχνάμε ότι παρ’ όλο που από την Μεταπολίτευση έως σήμερα έχουν τεθεί σε εφαρμογή επτά συστήματα αξιολόγησης, ήταν συστήματα που δεν απέδωσαν, που δεν αποτύπωσαν την πραγματικότητα αφού το 97% των υπαλλήλων είχε αξιολογηθεί, τουλάχιστον, ως πολύ επαρκές και το 50% εξ αυτών ως άριστοι.

Αντίθετα, το νέο μοντέλο προβλέπει μεταξύ άλλων τη βαθμολόγηση των προϊσταμένων με ταυτόχρονη ενδυνάμωση του ρόλου τους μέσα από την παροχή μιας πληθώρας διοικητικών εργαλείων. Πιστεύουμε, αγαπητοί συνάδελφοι, ότι η επιβράβευση της καλής επίδοσης θα ενθαρρύνει την εργασία των δημοσίων υπαλλήλων και επίσης θα επιτελέσει σπουδαίο ρόλο στην πιο αποτελεσματική λειτουργία των δημοσίων δομών.

Η κινητροδότηση αυτή βρίσκεται στο πιλοτικό πρόγραμμα απόδοσης μπόνους αποδοτικότητας και θα δοθεί κατά προτεραιότητα εντός του 2022 σε όσους δημοσίους υπαλλήλους είναι επιφορτισμένοι με τα έργα που χρηματοδοτούνται από το Ταμείο Ανάκαμψης. Όλα αυτά με φόντο τη δημόσια διοίκηση στην εποχή μετά τον κορωνοϊό όπου δίδεται έμφαση πλέον στην κάμψη των αδυναμιών και των αγκυλώσεων που εντοπίζονταν για χρόνια στον τρόπο λειτουργίας των δημόσιων υπηρεσιών. Η πανδημία έφερε τη δημόσια διοίκηση αντιμέτωπη με πλήθος προκλήσεων. Η παλιά γνωστή έλλειψη συντονισμού μεταξύ των αρμόδιων δημόσιων υπηρεσιών έπρεπε να υπερπηδηθεί σε βραχείς χρόνους. Γι’ αυτό και από την ακρόαση των φορέων διαφάνηκε ξεκάθαρα ότι το παρόν σχέδιο νόμου συγκεντρώνει ευρύτερες συνενώσεις.

Σύμφωνα με τα Τμήματα Α΄ και Β΄ του νομοσχεδίου θεσπίζεται ένα ενιαίο πλαίσιο δεξιοτήτων για το σύνολο του ανθρώπινου δυναμικού της δημόσιας διοίκησης. Εισάγονται νέες ρυθμίσεις για τη στοχοθεσία και την αξιολόγηση της απόδοσης στον δημόσιο τομέα.

Συγκεκριμένα, ορίζεται ότι το ενιαίο πλαίσιο δεξιοτήτων εφαρμόζεται στους υπηρετούντες στον δημόσιο τομέα υπαλλήλους. Παράλληλα λαμβάνεται υπ’ όψιν κατά τον σχεδιασμό και την υλοποίηση ιδίως των διαδικασιών επιλογής προσωπικού, επιλογής προϊσταμένων, αξιολόγησης, εκπαίδευσης και κατάρτισης του προσωπικού τους.

Μεταξύ των προβλεπόμενων δεξιοτήτων είναι ο προσανατολισμός στον πολίτη. Το επίκεντρο του ενδιαφέροντός μας, αγαπητοί συνάδελφοι, πάντα θα πρέπει να είναι ο πολίτης, η οργάνωση και ο προγραμματισμός, η αυξημένη ικανότητα αναγνώρισης και επίλυσης των ζητημάτων που προκύπτουν στην εργασία, ο επαγγελματισμός και βεβαίως η ακεραιότητα.

Όσον αφορά την αξιολόγηση και τη στοχοθεσία στον δημόσιο τομέα. προβλέπονται τα ακόλουθα:

Για πρώτη φορά εισάγεται σύστημα στοχοθεσίας το οποίο θα είναι άρρηκτα συνδεδεμένο με την αξιολόγηση. Ο προϊστάμενος της οργανικής μονάδας θα είναι εφεξής επιφορτισμένος με την επίτευξη των στόχων. Επιπλέον, ορίζονται ως αξιολογητές των υπαλλήλων και των προϊσταμένων των οργανικών μονάδων οι άμεσα ιεραρχικά προϊστάμενοί τους. Έτσι, λοιπόν, οι αξιολογητές έχουν υποχρέωση να διενεργούν την αξιολόγηση των άμεσα ιεραρχικά υφισταμένων τους.

Στο πλαίσιο της διαδικασίας καθορισμού και αναθεώρησης των στόχων προβλέπονται τα εξής: το περιεχόμενο των σχεδίων δράσης των Υπουργείων, δηλαδή οι στόχοι, οι δράσεις και τα έργα τους, όπως αυτά έχουν διαμορφωθεί την 15η Νοεμβρίου κάθε έτους, ενσωματώνεται υποχρεωτικά στους στόχους των οικείων οργανικών μονάδων. Ορίζεται ελάχιστος υποχρεωτικός αριθμός τριών στόχων ανά οργανική μονάδα, σε όλα τα επίπεδα διοίκησης.

Επιπρόσθετα, επανακαθορίζεται η διαδικασία αξιολόγησης των προϊσταμένων και των υπαλλήλων, προβλέπονται, δηλαδή, μεταξύ άλλων τα τρία διαδοχικά στάδια της διαδικασίας, το περιεχόμενο της έκθεσης αξιολόγησης και η βαθμολόγηση. Επομένως ο προϊστάμενος, ο ρόλος του οποίου αναβαθμίζεται, αξιολογείται πλέον τόσο για την επίτευξη των στόχων όσο και για τις δεξιότητές του.

Στην ίδια κατεύθυνση προωθείται η έννοια της ομάδας ως οργανικής μονάδας, ο προϊστάμενος της οποίας καθίσταται υπεύθυνος για την υλοποίηση των στόχων που ανατίθενται σε αυτή, αλλά ταυτόχρονα και για την κινητοποίηση των υπαλλήλων που την απαρτίζουν. Η παροχή κινήτρων στα στελέχη και τους υπαλλήλους του δημοσίου που θα εμπλακούν στη διαδικασία πιστεύουμε ότι θα φέρει πολλαπλάσια και εντυπωσιακά αποτελέσματα στην απόδοση του προσωπικού. Παράλληλα αποτελεί ένα διοικητικό εργαλείο που παρέχεται στον προϊστάμενο της οργανικής μονάδας για την αξιοποίηση της εμπειρίας και της τεχνογνωσίας των υπαλλήλων και την υλοποίηση των στόχων της προς όφελος της οικονομίας και της κοινωνίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε μισό λεπτό, κύριε Πρόεδρε.

Είναι προφανές ότι τέτοιου είδους πρωτοποριακά εργαλεία έχουν εξαιρετικά βαρύνουσα σημασία. Συνδιαμορφώνουν το εργασιακό περιβάλλον εντός του οποίου οι εργαζόμενοι καλούνται να υλοποιήσουν τους στόχους της μονάδας και να εκπληρώσουν την αποστολή της.

Η νομοθετική αυτή πρωτοβουλία, αγαπητοί συνάδελφοι, αλλάζει τα δεδομένα και αντιμετωπίζει αποφασιστικά τις παθογένειες της δημόσιας διοίκησης, όπως τις γνωρίζουμε μέχρι σήμερα.

Εισάγεται μια άλλη φιλοσοφία στην αξιολόγηση των δημοσίων υπαλλήλων, ένα σύστημα που χρησιμοποιείται ευρέως σε όλον τον κόσμο, σε όλους τους οργανισμούς και τίθεται στο επίκεντρο η στοχοθεσία και ο σχεδιασμός των οργανωτικών δομών, ως μοχλός βελτίωσης της δημόσιας δράσης.

Για όλους αυτούς τους λόγους, κυρίες και κύριοι συνάδελφοι, σας καλώ να το υπερψηφίσουμε.

Ευχαριστώ, κύριε πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Κόλλια.

Τον λόγο έχει ο κ. Λιούπης και ακολουθεί ο κ. Ακτύπης.

**ΑΘΑΝΑΣΙΟΣ ΛΙΟΥΠΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οι παθογένειες και τα προβλήματα στον τρόπο λειτουργίας της δημόσιας διοίκησης είναι λίγο πολύ γνωστά σε όλους μας. Αντιλαμβανόμαστε όλοι ότι οφείλουμε να βελτιώσουμε το επίπεδο των υπηρεσιών που παρέχονται στους πολίτες, να αξιοποιήσουμε καλύτερα το ανθρώπινο δυναμικό της δημόσιας διοίκησης και να θεραπεύσουμε φαινόμενα γραφειοκρατίας και αναίτιων καθυστερήσεων.

Σήμερα περνάμε από την απλή συζήτηση, την απλή καταγραφή των προβληματικών σημείων της δημόσιας διοίκησης στη βελτίωση της λειτουργίας με συγκεκριμένα μέτρα, με συγκεκριμένα βήματα.

Η μεγάλη αλλαγή που γίνεται σήμερα είναι ότι μετατοπίζουμε το κέντρο ενδιαφέροντος στο ίδιο τον δημόσιο υπάλληλο, στους τρόπους που μπορούμε να βελτιώσουμε τις ικανότητές του και την απόδοσή του στην εκτέλεση των καθηκόντων του.

Το σημερινό νομοσχέδιο πρώτον, επανασχεδιάζει το ισχύον σύστημα αξιολόγησης των δημοσίων υπαλλήλων, δεύτερον, δίνει νέα κατεύθυνση στη στοχοθεσία, τρίτον, προάγει την αυτοαξιολόγηση και τέταρτον, εφαρμόζει ένα σύστημα ανταμοιβής.

Με βάση τα στοιχεία που έχουμε στη διάθεσή μας, το ισχύον σύστημα αξιολόγησης που ψήφισε η προηγούμενη κυβέρνηση δεν πέτυχε τον σκοπό του. Σχεδόν όλοι οι δημόσιοι υπάλληλοι, για την ακρίβεια το 97,6%, κρίθηκαν επαρκείς, πολύ επαρκείς ή άριστοι και είναι προφανές ότι υπό τον φόβο δυσμενών συνεπειών, η βαθμολόγηση είναι εξαιρετικά επιεικής και σίγουρα όχι αντικειμενική. Γι’ αυτό το σημερινό νομοσχέδιο κάνει μια στροφή και επιλέγει την αξιολόγηση με βάση το ενιαίο πλαίσιο δεξιοτήτων.

Η αξιολόγηση δεν έχει σε καμμία περίπτωση τιμωρητικό χαρακτήρα. Ο σκοπός της είναι να βοηθήσει προϊσταμένους και υφισταμένους να βελτιώσουν τα αδύναμα σημεία τους, να αποκτήσουν δεξιότητες που χρειάζονται και, τελικώς, να γίνουν περισσότερο αποτελεσματικοί για τη δημόσια διοίκηση και τον πολίτη που εξυπηρετούν.

Οι δεξιότητες περιγράφονται αναλυτικά στο σχέδιο νόμου και είναι εννέα στο σύνολό τους: προσανατολισμός στον πολίτη, ομαδικότητα, προσαρμοστικότητα, προσανατολισμός στο αποτέλεσμα, οργάνωση και προγραμματισμός, επίλυση προβλημάτων και δημιουργικότητα, επαγγελματισμός και ακεραιότητα, διαχείριση γνώσης και αποτελεσματική ηγεσία.

Αλλάζει και όλη η λογική της στοχοθεσίας, η οποία πλέον γίνεται από τους προϊσταμένους σε όλα τα επίπεδα, χωρίς να είναι προαπαιτούμενο εκείνης της πρωτοβουλίας από πλευράς του αρμόδιου υπουργού. Μάλιστα έχει επιλεγεί ένα συναινετικό και συνεργατικό σύστημα για τη στοχοθεσία, δηλαδή οι στόχοι καθορίζονται σε συμφωνία μεταξύ του προϊσταμένου και των αξιολογητών του.

Ενσωματώνονται τα σχέδια δράσης των υπουργείων στους στόχους των οργανωτικών μονάδων, ενώ πρέπει κάθε μονάδα να θέσει τρεις τουλάχιστον στόχους. Σημαντικό το γεγονός ότι προβλέπονται και δείκτες μέτρησης για τον βαθμό επίτευξης κάθε στόχου, ώστε να έχουμε πλήρη εικόνα για την εκπλήρωσή τους ή μη.

Η έκθεση αξιολόγησης προϊσταμένου περιλαμβάνει τη βαθμολογία του, την υποχρεωτική επιλογή τριών δεξιοτήτων που χρειάζονται βελτίωση και ένα έως τρεις ανεπτυγμένες δεξιότητες. Δίνεται μεγάλη βαρύτητα στην επίτευξη της στοχοθεσίας, η οποία καταλαμβάνει το 50% της βαθμολογίας του προϊσταμένου, όταν το 40% αφορά τις δεξιότητές του και το 10% τη γνώμη από τους υφισταμένους του, τον λεγόμενο «σφυγμό» της ομάδας.

Αντιθέτως, το σύστημα αξιολόγησης για τους υπαλλήλους δεν περιλαμβάνει βαθμολογία, αλλά μόνο δεξιότητες. Στους υπαλλήλους, δηλαδή, εντοπίζονται τρεις δεξιότητες που χρειάζονται βελτίωση και ανάπτυξη, ενώ καταγράφονται και μία έως τρεις δεξιότητες που βρίσκονται σε καλό επίπεδο.

Η Αντιπολίτευση σε αυτό το σημείο παρατήρησε ότι οι δεξιότητες έχουν ένα στοιχείο υποκειμενικό, όμως οι δεξιότητες χρησιμοποιούνται πλέον ευρέως διεθνώς, ακριβώς γιατί αυτά τα στοιχεία πρέπει να αναπτύξει ένας εργαζόμενος για να παράγει το καλύτερο δυνατό αποτέλεσμα.

Δεν πρέπει, δηλαδή, να επιδιώξουμε ο δημόσιος υπάλληλος να εργάζεται με επαγγελματισμό και να φροντίζει για την καλύτερη εξυπηρέτηση του πολίτη; Δεν είναι αυτά κριτήρια του εάν εκτελεί σωστά τα καθήκοντά του;

Εισάγεται για πρώτη φορά ο θεσμός του Συμβούλου Ανάπτυξης Ανθρώπινου Δυναμικού, ο οποίος έχει υποστηρικτικό ρόλο προς το ανθρώπινο δυναμικό και, κυρίως, συνδράμει στην εφαρμογή της αξιολόγησης.

Το νομοσχέδιο περιλαμβάνει και μια άλλη καινοτομία. Θέτει σε εφαρμογή ένα πιλοτικό, σε πρώτη φάση, πρόγραμμα κινήτρων και ανταμοιβής για τους πολιτικούς υπαλλήλους και το ένστολο προσωπικό σε σημαντικές θέσεις του δημοσίου τομέα. Περισσότερες από τις μισές χώρες του ΟΟΣΑ –ενδεικτικά, Γαλλία, Γερμανία, Ηνωμένο Βασίλειο- διαθέτουν σύστημα ανταμοιβής για τους δημοσίους υπαλλήλους τους.

Ο προϊστάμενος καθορίζει ποιοι υπάλληλοι έχουν σημαντικό ρόλο άμεσα στην επίτευξη των στόχων που έχουν τεθεί και επομένως, είναι επιλέξιμοι για την πλέον ανταμοιβή. Προκειμένου να υπάρξει όσο το δυνατόν βέλτιστη απόδοση του δημόσιου τομέα, σε σχέση με υλοποίηση των έργων του Ταμείου Ανάκαμψης, υπάρχει πρόβλεψη για επιπλέον αμοιβή για όσους υπηρετούν σε αυτό το πεδίο. Επιπλέον, μισθολογικό κίνητρο χορηγείται και σε όσους υπαλλήλους συμμετέχουν στην επίτευξη δημοσιονομικών στόχων.

Και για να έρθω στον αντίλογο που ακούστηκε αυτές τις μέρες, όχι δεν έχουμε μπροστά μας μια προσέγγιση με όρους πολυεθνικής, όπως ακούστηκε από την πλευρά της Αξιωματικής Αντιπολίτευσης. Εμφανέστατα αξιοποιούνται πρακτικές του ιδιωτικού τομέα αλλά και πρακτικές που σε διεθνές επίπεδο έχουν υιοθετηθεί για τη δημόσια διοίκηση. Όμως όλες οι αλλαγές είναι προσαρμοσμένες στην ελληνική πραγματικότητα, στο ελληνικό δημόσιο και, κυρίως, είναι πολύ περισσότερο εφαρμόσιμες σε σχέση με το σημερινό σύστημα αξιολόγησης που στην πραγματικότητα είναι αναποτελεσματικό, δεν βελτιώνει τους υπαλλήλους, δεν βελτιώνει τις υπηρεσίες που παρέχονται, δεν παρέχει εκπαίδευση και κίνητρα.

Οι ρυθμίσεις που συζητάμε σήμερα φιλοδοξούν να αλλάξουν τον τρόπο λειτουργίας του κρατικού μηχανισμού, για να τον καταστήσουν περισσότερο ευέλικτο, λειτουργικό και φιλικό προς τον πολίτη. Η σημερινή πρωτοβουλία του Υπουργείου Εσωτερικών δίνει νέα ώθηση στη δημόσια διοίκηση να επιτελέσει καλύτερα τον σκοπό της.

Οι νέες διατάξεις δεν έχουν καθόλου χαρακτήρα τιμωρητικό ή εκφοβιστικό, το αντίθετο. Προωθούν τη βελτίωση, την αυτοβελτίωση, την καλύτερη συνεργασία μεταξύ προϊσταμένου και υφισταμένων και, βεβαίως, επιβραβεύουν όσους έχουν τη διάθεση να εργαστούν συστηματικά για την επίτευξη στόχων.

Πρόκειται για ένα σύστημα απολύτως φιλικό προς τους δημοσίους υπαλλήλους που είμαι σίγουρος ότι θα το εφαρμόσουν με μεγαλύτερο ζήλο σε σχέση με το σημερινό προς όφελος της δημόσιας διοίκησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς, κύριε Λιούπη.

Τον λόγο έχει ο κ. Ακτύπης και ακολουθεί ο κ. Τσαβδαρίδης, και οι δύο από τη Νέα Δημοκρατία.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οφείλουμε, πιστεύω, όλοι μέσα σε αυτή την Αίθουσα να συμφωνήσουμε πως η συζήτηση περί της ανάγκης για ενίσχυση της αποτελεσματικότητας στη δημόσια διοίκηση είναι μια συζήτηση η οποία θα μου επιτρέψετε να πω πως δεν έπαψε ποτέ να είναι επίκαιρη στην ελληνική κοινωνία ήδη από την ίδρυση του ελληνικού κράτους.

Η σημερινή Κυβέρνηση μέσα σε ένα νομοσχέδιο ολοκληρωμένο, ευέλικτο και μετασχηματιστικό για τη δημόσια διοίκηση επιδιώκει για πρώτη φορά να καλύψει ακριβώς την ανάγκη ενίσχυσης της αποτελεσματικότητας στη δημόσια διοίκηση.

Μέσω των διατάξεων του παρόντος ενισχύουμε την αποτελεσματικότητα με συγκεκριμένα εργαλεία, όπως η στοχοθεσία, η αξιολόγηση, το σύστημα αμοιβών και το ενιαίο πλαίσιο δεξιοτήτων για το σύνολο του ανθρώπινου δυναμικού της δημόσιας διοίκησης, που δεν υπάρχει μέχρι σήμερα στη δημόσια διοίκηση.

Σε ό,τι αφορά την αξιολόγηση, δεν είναι καθόλου τυχαίο πως το πρώτο σύστημα αξιολόγησης στο ανεξάρτητο ελληνικό κράτος θεσμοθετήθηκε με διάταγμα το 1833. Από τότε και παρά τις φιλότιμες προσπάθειες που έγιναν σε αυτά τα σχεδόν εκατόν ογδόντα εννιά χρόνια, κανένα απολύτως σύστημα αξιολόγησης δεν πέτυχε.

Είναι, συνεπώς, ξεκάθαρο πως η αξιολόγηση όπως υφίσταται σήμερα στη δημόσια διοίκηση, είναι αναποτελεσματική. Είναι αναποτελεσματική, γιατί το σύστημα βαθμολόγησης είναι απρόσφορο. Είναι αναποτελεσματική, γιατί οι υπάλληλοι του δημοσίου τομέα δεν έχουν σήμερα κίνητρα να αποδώσουν το κάτι παραπάνω στο πεδίο δραστηριότητάς τους. Είναι αναποτελεσματική, γιατί η ατομική απόδοση των δημοσίων υπαλλήλων είναι ανέφικτο να αποτυπωθεί στις εσωτερικές διαδικασίες των οργανωτικών μονάδων, αφού απουσιάζει η διασύνδεση δεξιοτήτων και στοχοθεσίας.

Σε αυτές, λοιπόν, τις δυσκολίες το σχέδιο νόμου που έρχεται σήμερα προς ψήφιση στο Κοινοβούλιο επιδιώκει να δώσει επαρκείς και ουσιαστικές απαντήσεις. Μέσω των διατάξεων του παρόντος γίνεται ξεκάθαρο πως η αξιολογική διαδικασία δεν έχει και ούτε θα έπρεπε να έχει τιμωρητικό χαρακτήρα. Άλλωστε, η λέξη τιμωρία συνδέεται με κάποιο αδίκημα. Πάντοτε το αδίκημα είναι πειθαρχικό αδίκημα ή ποινικό αδίκημα που επιφέρει κάποιου είδους πειθαρχική ή ποινική τιμωρία.

Αντίθετα, το νομοσχέδιο προτείνει μια αξιολογική διαδικασία που στόχο έχει ξεκάθαρα να βελτιώσει, να ενδυναμώσει και να βρει τον καλύτερο τρόπο αξιοποίησης του προσωπικού. Πυρήνας, άλλωστε, της αξιολόγησης όπως θεσμοθετείται από τις διατάξεις του παρόντος, δεν είναι άλλος από την αναγνώριση της σημασίας του αποτελέσματος, συνδεδεμένου όμως με στόχους, δεξιότητες και κίνητρα απόδοσης των δημοσίων υπαλλήλων.

Η καθιέρωση, στη συνέχεια, ενός συστήματος κινήτρων και ανταμοιβής, το λεγόμενο «μπόνους παραγωγικότητας», αποτελεί μια ακόμη καινοτομία του παρόντος σχεδίου νόμου. Πρόκειται για μια πρόσθετη οικονομική παροχή που συνδέεται με την επίτευξη συγκεκριμένων στόχων για ανθρώπους που πράγματι επιτυγχάνουν αυτούς τους στόχους. Το σύστημα αυτό εισάγεται σε πρώτη φάση πιλοτικά και φιλοδοξεί να λειτουργήσει ως ένας μηχανισμός επιβράβευσης των εργαζομένων που επιλέγουν να εργάζονται σκληρά και υπερβαίνουν καθημερινά εαυτόν, προκειμένου να παράξουν το καλύτερο δυνατό αποτέλεσμα.

Μάλιστα, είναι σημαντικό να ειπωθεί πως, με δεδομένο ότι η χώρα μας το επόμενο διάστημα φιλοδοξεί να απορροφήσει σημαντικούς πόρους από το Ταμείο Ανάκαμψης και Ανθεκτικότητας, είναι αναγκαίο οι υπηρεσίες που θα υποστηρίξουν τα έργα του ταμείου να έχουν ισχυρά κίνητρα, ώστε να λειτουργήσουν αποτελεσματικά και κατά το δυνατόν ταχύτερα. Ταυτόχρονα, η πρόκληση της επίτευξης δημοσιονομικών στόχων παραμένει μια σημαντική παράμετρος της δημόσιας πολιτικής.

Συνεπώς αποτελεί εξαιρετικά εύστοχη παρέμβαση της Κυβέρνησης να εφαρμόσει το εν λόγω μέτρο στην αρχή πιλοτικά στους δημοσίους υπαλλήλους, που σχετίζονται με τα ετήσια σχέδια δράσης των Υπουργείων, τα έργα του Εθνικού Σχεδίου Ανάκαμψης και Ανθεκτικότητας, καθώς και την επίτευξη των δημοσιονομικών στόχων του Υπουργείου Οικονομικών.

Ωστόσο, ακόμη και αυτό το πολύ σημαντικό μέτρο, το οποίο έχει τη στήριξη της κοινωνίας, βρίσκει την Αξιωματική Αντιπολίτευση και όχι μόνο κάθετα αντίθετη. Ο ΣΥΡΙΖΑ θεωρεί πως για τους ικανούς υπαλλήλους, για αυτούς που κάνουν το κάτι παραπάνω, που επιτυγχάνουν τους στόχους, δεν θα πρέπει να δίδεται κανενός τύπου επιβράβευση. Η γνωστή αριστερή λογική του απόλυτου εξισωτισμού, σύμφωνα με την οποία, ανεξάρτητα με το ποια είναι η διάθεση για περισσότερη ή για λιγότερη δουλειά, ανεξάρτητα με την προσφορά και εξέλιξη για παραπάνω προσφορά, οι απολαβές παραμένουν οι ίδιες για όλους, η υπηρεσιακή εξέλιξη είναι απολύτως προδιαγεγραμμένη και δεν διαφοροποιείται όσο ικανός, άξιος, εξελίξιμος και πρόθυμος και αν είναι κανείς.

Ακούστηκαν και πάρα πολλά παραδείγματα, τα οποία βέβαια έδιναν τη μαύρη πλευρά των θεμάτων. Θάνατοι στα ασθενοφόρα, που ακούστηκε προηγουμένως, εργασίες και άρθρα που δεν διαβάζονται. Αναφέρομαι στον δικό μου εργασιακό χώρο όσον αφορά στα νοσοκομεία: Γιατί κάποιος να ασχοληθεί, να κάνει περισσότερα χειρουργεία, να ασχοληθεί περισσότερο με εργασίες οι οποίες θα προάγουν την επιστήμη, όταν ξέρει ότι στο τέλος του μήνα όλοι θα είμαστε ίσοι, στο τέλος του χρόνου όλοι θα είμαστε το ίδιο; Επομένως, υπάρχει και η άλλη πλευρά του νομίσματος, την οποία θα πρέπει να δούμε.

Σε ό,τι αφορά δε στην αξιολόγηση, στην οποία αναφέρθηκα παραπάνω, η Αξιωματική Αντιπολίτευση κρατά υψηλούς τόνους ενώ θα έπρεπε να κρατήσει χαμηλούς τόνους. Να υπενθυμίσουμε στον ελληνικό λαό πως ο εξορθολογισμός και η αναβάθμιση της δημόσιας διοίκησης πολεμήθηκε, λοιδορήθηκε, συκοφαντήθηκε σε εγκληματικό βαθμό από τον ΣΥΡΙΖΑ και τα στελέχη του. Οι δυνάμεις της αδράνειας, αυτοί που δεν θέλουν να αλλάξει τίποτα στο κράτος, βρήκαν στο παρελθόν στον ΣΥΡΙΖΑ τον πιο αδίστακτο συμπαραστάτη.

Μόνο υπό το βάρος των μνημονιακών δεσμεύσεων κληθήκατε να εφαρμόσετε τη δική σας αξιολόγηση κουτσά-στραβά και ακόμα και τότε, κάτω από το τραπέζι καλούσατε το ακροατήριό σας να απόσχει και μετά είχατε το θράσος να κατηγορείτε τη Νέα Δημοκρατία ότι δήθεν η αποχή, του 70% - 80% το 2017, από την αξιολόγηση ήταν προϊόν δικών μας παρεμβάσεων. Όμως, κανείς δεν εντυπωσιάζεται ούτε από αυτά που λέγατε τότε ούτε από αυτά που ακούμε σήμερα.

Θα ήθελα στο σημείο αυτό να τονίσω πως η εισαγωγή του θεσμού του Συμβουλίου Ανάπτυξης Ανθρώπινου Δυναμικού στη δημόσια διοίκηση είναι ακόμα μια σημαντική πρωτοβουλία.

Κυρίες και κύριοι συνάδελφοι, το παρόν νομοσχέδιο αποτελεί μια εξαιρετική ευκαιρία αλλαγής στη βάση της δημόσιας διοίκησης. Μέσα από τις διατάξεις του παρόντος η Κυβέρνηση επιδιώκει να επιφέρει ουσιαστικές αλλαγές, να αλλάξει την κατάσταση στον δημόσιο τομέα, ώστε αυτός να πατάει γερά στα πόδια του και να αποδίδει. Άλλωστε, σύσσωμη η ελληνική κοινωνία τάσσεται ξεκάθαρα υπέρ της ουσιαστικής βελτίωσης της δημόσιας διοίκησης και γι’ αυτό η Κυβέρνηση αυτή προχώρησε στη διαμόρφωση του σημερινού καινοτόμου νομοσχεδίου.

Η Νέα Δημοκρατία, άλλωστε, έχει αποδείξει πως από τη στιγμή που ανέλαβε το τιμόνι της χώρας είναι έτοιμη να προχωρήσει σε ουσιαστικές αλλαγές, να δώσει καινοτόμες λύσεις ανεξάρτητα από το πολιτικό κόστος. Το χρωστάμε, άλλωστε, στους συμπολίτες μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς.

Τον λόγο έχει τώρα ο Αναπληρωτής Υπουργός Εσωτερικών, ο κ. Πέτσας, για να παρουσιάσει τη μία από τις δύο τροπολογίες και αμέσως μετά ο κ. Τσαβδαρίδης.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Πρόκειται για την τροπολογία με αριθμό 1328/128/7-6-2022 και συγκεκριμένα, τα άρθρα 2 και 3 αυτής, που έχουν να κάνουν με κάποιες μεταβατικού χαρακτήρα διατάξεις για το νέο πλαίσιο για την ευζωία των ζώων συντροφιάς, που ψηφίστηκε το φθινόπωρο που μας πέρασε από αυτή τη Βουλή. Είναι, δηλαδή, ο ν.4830/2021.

Συγκεκριμένα, ως προς το άρθρο 2, πρόκειται για τον επαναπροσδιορισμό του χρόνου έναρξης της υποχρέωσης του ιδιοκτήτη δεσποζόμενου ζώου συντροφιάς για στείρωση ή για αποστολή δείγματος γενετικού υλικού, DNA, καθώς και της επιβολής των προβλεπόμενων προστίμων για τους παραβάτες, ο οποίος συναρτάται με την έναρξη ισχύος του Εθνικού Μητρώου Ζώων Συντροφιάς και φυσικά του Εργαστηρίου Φύλαξης και Ανάλυσης Γενετικού Υλικού Ζώων Συντροφιάς.

Ως προς το άρθρο 3, πρόκειται για τη μεταβατικού χαρακτήρα διάταξη αναφορικά με την καταχώρηση των φιλοζωικών σωματείων και των φιλοζωικών οργανώσεων μη κερδοσκοπικού χαρακτήρα στο Εθνικό Μητρώο Ζώων Συντροφιάς ως τη θέση σε πλήρη λειτουργία αυτού και των υπομητρώων του κατά περίπτωση.

Αυτές οι δύο παρεμβάσεις κρίνονται αναγκαίες, προκειμένου να δοθεί χρόνος μέχρι την πλήρη λειτουργία του Εθνικού Μητρώου Ζώων Συντροφιάς. Προς ενημέρωση της Βουλής, σας αναφέρω ότι έχει γίνει η έκδοση της κοινής υπουργικής απόφασης, έχουν οριστεί οι προδιαγραφές και είμαστε στη φάση αναδόχου για τη λειτουργία του Εθνικού Μητρώου Ζώων Συντροφιάς από τον διαγωνισμό που διενεργεί το Υπουργείο Ψηφιακής Διακυβέρνησης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Υπουργέ.

Ο κ. Τσαβδαρίδης από τη Νέα Δημοκρατία έχει τον λόγο και μετά θα δώσουμε τον λόγο στον κ. Φάμελλο από τον ΣΥΡΙΖΑ, μπας και προλάβει το αεροπλάνο.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, το σχέδιο νόμου που συζητούμε σήμερα, ένα ακόμη από μια σειρά νομοθετημάτων που εισήγαγε το αρμόδιο Υπουργείο Εσωτερικών, επιταχύνει τον βηματισμό της δημόσιας διοίκησης προς τη νέα εποχή. Διότι για πρώτη φορά συνδέει την ενίσχυση της αποτελεσματικότητας του δημόσιου τομέα και των στελεχών του με συγκεκριμένα εργαλεία, όπως η στοχοθεσία, η αξιολόγηση και το σύστημα αμοιβών, μετατοπίζοντας επιτέλους το κέντρο βάρους από τη στείρα βαθμολόγηση του έμψυχου δυναμικού στην πολύ πιο γόνιμη διαδικασία της αξιοποίησης και βελτίωσης των δεξιοτήτων του.

Αυτή η απολύτως κινητροδοτική προσέγγιση όχι μόνο θα προσφέρει στην υπηρεσιακή εξέλιξη των στελεχών και θα έχει θετική επίδραση στην οργάνωση της δημόσιας διοίκησης αλλά ακόμη περισσότερο θα συντελέσει ουσιαστικά στην επίτευξη του υπερκείμενου στόχου, στην αποτελεσματικότερη δηλαδή εξυπηρέτηση του ίδιου του πολίτη.

Γιατί πρέπει να προχωρήσει αυτή η μεταρρύθμιση; Γιατί μέχρι σήμερα οι υπάλληλοι του δημοσίου τομέα δεν έχουν πραγματικά κίνητρα να αποδώσουν περισσότερο στον τομέα ευθύνης τους. Γιατί μέχρι σήμερα η ατομική απόδοση των δημοσίων υπαλλήλων, ελλείψει διασύνδεσης δεξιοτήτων και στοχοθεσίας, δεν αποτυπώνεται στις εσωτερικές διαδικασίες των οργανωτικών μονάδων. Γιατί μέχρι σήμερα τα φοβικά σύνδρομα της Αριστεράς έχουν ταυτίσει την αξιολόγηση με την τιμωρία και τη στοχοθεσία με τη στυγνή τάχα εκμετάλλευση του ανθρώπου για χάρη των αριθμών, ποτίζοντας με ανασφάλεια αλλά και καχυποψία τους δημόσιους λειτουργούς και στην ουσία εμποδίζοντας κάθε προσπάθεια εξέλιξης και βελτίωσης του χώρου.

Όλα αυτά, όμως, πρέπει να αλλάξουν. Και θα αλλάξουν με έμφαση στο ψύχραιμο επιχείρημα και στα πραγματικά δεδομένα και όχι στα ιδεοληπτικά συνθήματα όσων θέλουν να δέσουν τη δημόσια διοίκηση στο παρελθόν.

Δεν υπάρχει μέχρι σήμερα στοχοθεσία και αξιολόγηση; Ασφαλώς και υπάρχει. Η στοχοθεσία, όμως, που υπάρχει εμπλέκεται και τελματώνει ανάμεσα σε πολιτικούς και διοικητικούς στόχους, ενώ η αξιολόγηση που ψηφίστηκε επί των ημερών του ΣΥΡΙΖΑ και που αξιολογεί το 97,61% των στελεχών ως εξαιρετικά καλούς ή άριστους δεν παρέχει καμμία μέριμνα περαιτέρω ανάπτυξης δεξιοτήτων ή διόρθωσης πιθανών κενών στην υπηρεσιακή λειτουργία των υπαλλήλων.

Αντιθέτως, σήμερα, με την αναθεώρηση της διαδικασίας της στοχοθεσίας όχι μόνο υπάρχει επιτέλους αποσύνδεση από τη στοχοθεσία του εκάστοτε Υπουργού, προκειμένου να επιταχυνθεί έτσι η απόφαση στοχοθεσίας σε επίπεδο καθαρά υπηρεσιακό, αλλά και η αντικειμενικότητα και η επιτυχία της στοχοθεσίας διασφαλίζεται μέσω της πυραμιδικής διασύνδεσης του στόχου του υπαλλήλου με τον στόχο του προϊσταμένου και των ανωτέρων αυτού.

Όσον δε αφορά στη νέα μορφή αξιολόγησης που εισάγεται, όχι μόνο καθορίζεται ένα ενιαίο πλαίσιο δεξιοτήτων για το σύνολο του ανθρώπινου δυναμικού της δημόσιας διοίκησης, έτσι ώστε να υπάρχει κοινή αντίληψη του τι αξιολογείται, τι χρειάζεται να βελτιωθεί, τι χρειάζεται να απαλειφθεί, τι χρειάζεται να διορθωθεί αλλά και επιπροσθέτως υιοθετείται ένα κοινό πλαίσιο αξιολόγησης ως επίσημο εργαλείο αυτοαξιολόγησης των υπηρεσιών και των φορέων του δημοσίου τομέα που δεν έχει τιμωρητική φιλοσοφία, αλλά τουναντίον αποτελεί αποκλειστικά όχημα εκτόξευσης του συνόλου της εργασιακής μονάδας.

Είναι άραγε δυνατόν η αξιολόγηση εν έτει 2022 να μη συμπεριλαμβάνει δεξιότητες όπως ο προσανατολισμός στον πολίτη, η ηγετικότητα, η προσαρμοστικότητα, η ομαδικότητα, η ικανότητα επίλυσης προβλημάτων και η δημιουργικότητα, που επιτέλους συμπεριλαμβάνονται στο παρόν νομοσχέδιο;

Είναι δυνατόν εν έτει 2022 να μην προβλέπεται κινητροδότηση μέσω υλικών επιβραβεύσεων των όποιων υπαλλήλων δίνουν ψυχή στην υπηρεσία και παράγουν πρόσθετο έργο, υλοποιώντας εγκαίρως συγκεκριμένους στόχους;

Είναι δυνατόν να προσπαθούμε εν έτει 2022 να αποδείξουμε τα αυτονόητα;

Μάλλον για τον Σύριζα είναι δυνατόν, καθώς επιλέγει να πετάει «κορώνες» για μια κακή Νέα Δημοκρατία που δημιουργεί δήθεν τεχνητά κενά για να προχωρήσει σε μια ιδιωτικοποίηση, για μια Νέα Δημοκρατία που προχωρεί δήθεν σε κακή αντιγραφή επιχειρηματικών όρων και πρακτικών που δεν μπορούν να λειτουργήσουν στο δημόσιο και για μια κακή Νέα Δημοκρατία που δημιουργεί δήθεν υπαλλήλους δύο ταχυτήτων μισθολογικά στο δημόσιο.

Ο ΣΥΡΙΖΑ, τυφλωμένος από αντιπολιτευτικό μένος, δεν άκουσε ούτε τις θετικές γνώμες περί του νομοσχεδίου από την Ένωση Περιφερειών Ελλάδος, ούτε αυτές της Κεντρικής Ένωσης Δήμων Ελλάδος, ούτε της ένωσης των διευθυντικών στελεχών του ιδιωτικού τομέα, η οποία είπε ότι αυτό το νομοσχέδιο προτείνει τις καλύτερες και πιο σύγχρονες πρακτικές διοίκησης, ούτε καν την κραυγαλέα απουσία ουσιαστικής κριτικής των μεγάλων θεσμικών συνδικάτων της ΑΔΕΔΥ και της ΠΟΕ - ΟΤΑ.

Κυρίες και κύριοι συνάδελφοι, ο δημόσιος τομέας της χώρας μας μέσα στην ψηφιακή εποχή αξίζει και μπορεί να λειτουργήσει με ανάλογες ταχύτητες. Παρά τα προβλήματα που κληρονόμησε από τις προηγούμενες δεκαετίες, που συντηρούν ακόμη μια διαστρεβλωμένη εικόνα εναντίον του σε σημαντική μερίδα πολιτών, οι δημόσιοι λειτουργοί μας, ιδιαίτερα οι νέες γενιές τους, ευσυνείδητοι, καταρτισμένοι και καλλιεργημένοι, αξίζουν την απεριόριστη στήριξή μας για να επιτελούν πάντα απρόσκοπτα το έργο τους επ’ ωφελεία των πολιτών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε και εμείς, κύριε Τσαβδαρίδη.

Ο κ. Φάμελλος από τον ΣΥΡΙΖΑ έχει τον λόγο και ακολουθεί ο κ. Κρητικός από τη Νέα Δημοκρατία.

**ΑΣΗΜΙΝΑ ΣΚΟΝΔΡΑ:** Κύριε Πρόεδρε, έχω αλλάξει με τον κ. Κρητικό.

**ΠΡΟΕΔΡΕΥΩΝ (Δημήτριος Βίτσας):** Μετά τον κ. Φάμελλο θα μιλήσετε εσείς. Έχετε αλλάξει με τον κ. Κρητικό, για να μην κάνω κανένα λάθος; Ή απλά προηγείστε;

**ΑΣΗΜΙΝΑ ΣΚΟΝΔΡΑ:** Όχι, έχουμε αλλάξει με τον κ. Κρητικό.

**ΠΡΟΕΔΡΕΥΩΝ (Δημήτριος Βίτσας):** Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, θα ξεκινήσω την τοποθέτησή μου με μία παρέμβαση επί της τροπολογίας που έχουμε καταθέσει. Είναι μια τροπολογία η οποία αφορά τη σύνδεση των περιουσιακών ορίων με τα κοινωνικά τιμολόγια. Και οφείλω να πω ότι αυτή η τροπολογία έρχεται, κύριε Υπουργέ, γιατί η Κυβέρνηση αδρανεί σε ένα κοινωνικό πρόβλημα που η ίδια δημιούργησε, αφήνοντας εκτός κοινωνικών τιμολογίων ευάλωτες κοινωνικές ομάδες.

Με την έναρξη εφαρμογής των νέων αντικειμενικών αξιών κατά 20% μεσοσταθμικά στο 55% των περιοχών της χώρας -άρα μιλάμε για μεγάλη έκταση και πολλές οικογένειες- και μετά την εκκαθάριση της αξίας της περιουσίας των πολιτών με την πρόσφατη έκδοση του ΕΝΦΙΑ, δεκάδες χιλιάδες νοικοκυριά που ήταν ενταγμένα στο κοινωνικό οικιακό τιμολόγιο με επιλογή διαχρονικά της πολιτείας μένουν εκτός, απεντάσσονται. Και, μάλιστα, αυτή η επιλογή, κύριε Υπουργέ, γίνεται τώρα σε μια περίοδο που έχουμε πολύ υψηλούς λογαριασμούς ρεύματος, έχουμε μία οξύτατη ακρίβεια, μία κρίση ενεργειακή που τροφοδότησε η πολιτική της Κυβέρνησης, εφόσον πλέον με παραδοχή του Πρωθυπουργού έχετε επιτρέψει υπερκέρδη, και έχουμε αρνητικές συνέπειες της ρήτρας αναπροσαρμογής. Αυτά είπε βγαίνοντας από το Συμβούλιο Κορυφής. Άρα ενώ απειλούνται και τα μεσαία στρώματα με φτωχοποίηση, εσείς απεντάσσετε ευάλωτες κοινωνικές ομάδες από το κοινωνικό οικιακό τιμολόγιο.

Επιπλέον, έχουμε αποκλεισμό από προνοιακές παροχές μιας πολύ μεγάλης μερίδας πληθυσμού. Αποκλείονται πλέον λόγω αντικειμενικών αξιών από το ελάχιστο εγγυημένο εισόδημα. Αποκλείονται από το επίδομα κοινωνικής αλληλεγγύης ανασφάλιστων υπερηλίκων, από το επίδομα στεγαστικής συνδρομής για τους ανασφάλιστους υπερήλικες, αλλά και από το επίδομα στέγασης.

Αναρωτιέμαι. Η Κυβέρνηση θέλει να απενταχθούν αυτές οι κοινωνικές ομάδες από αυτά τα επιδόματα; Γιατί σήμερα το πρωί ο κ. Σκυλακάκης στον «ΑΝΤ1» δεν απάντησε και το παρέπεμψε στον επόμενο προϋπολογισμό. Δηλαδή, για ένα χρόνο, κύριε Βορίδη, θα χαθούν τα επιδόματα με τις επιλογές της δικής σας Κυβέρνησης; Και αυτό γιατί η ένταξη σε αυτά τα επιδόματα είχε ως προϋπόθεση την αξία της ακίνητης περιουσίας. Και ενώ μέχρι χτες ήταν ενταγμένη με δικές σας επιλογές, τώρα πλέον απεντάσσονται.

Η τροπολογία μας, λοιπόν, ξεκάθαρα, επειδή δεν έχει μεταβληθεί η ακίνητη περιουσία των ατόμων αυτών, ζητάει να αρθεί αυτή η αδικία και να αποσυνδεθούν τα επιδόματα από τις νέες αντικειμενικές, δηλαδή όσοι έπαιρναν τα επιδόματα να συνεχίσουν να τα παίρνουν. Αλλιώς, θα είστε εσείς που θα βαρύνεστε με μια οξύτατη κοινωνική αδικία, παρότι δημιουργείτε ταυτόχρονα εσείς το κύμα της ακρίβειας. Ο πληθωρισμός, ο ΦΠΑ που δεν μειώνεται στα τρόφιμα, ο φόρος που δεν μειώνεται από τα καύσιμα, όλα αυτά είναι επιλογές της Κυβέρνησης και τώρα χάνονται και τα επιδόματα.

Νομίζω ότι αυτό πρέπει να γίνει άμεσα, εφόσον η Κυβέρνηση αναγνωρίζει ότι δημιούργησε τα προβλήματα τα οποία δεν λύνει. Γιατί εδώ πρέπει να πούμε ότι η αναλγησία της Κυβέρνησης δεν έχει να κάνει μόνο με τα επιδόματα, έχει να κάνει και με το ότι δεν δέχεστε να ψηφίσετε μια δική μας επίσης νομοθετική πρόταση για να μην κόβεται το ρεύμα σε αυτούς που δεν μπορούν να πληρώσουν τη ρήτρα αναπροσαρμογής, που πλέον ο Πρωθυπουργός αναγνωρίζει τις αρνητικές της επιπτώσεις. Μάλιστα παρενέβη η «γαλάζια» διοίκηση της ΔΕΗ, που εσείς διορίσατε, στο πρωτοδικείο στη συλλογική αγωγή και ζήτησε να πάει σε πιλοτική δίκη το ζήτημα της ρήτρας, χωρίς να προνοήσει για προσωρινά μέτρα.

Κι έρχεται το Πρωτοδικείο και δίνει προσωρινά μέτρα, αναγνωρίζοντας ότι η Κυβέρνηση είναι ελλειμματική, δηλαδή ότι υπάρχει κοινωνικό πρόβλημα και χρειάζεται κοινωνική προστασία. Κι εσείς σφυρίζετε αδιάφορα. Γιατί; Γιατί λέτε ότι αν δεν πληρωθεί η ρήτρα αναπροσαρμογής -που αναγνωρίζει τις αρνητικές επιπτώσεις ο Πρωθυπουργός και λέτε ότι θα την αναστείλετε, ένα χρόνο μετά- τι θα γίνει; Θα χρεοκοπήσει η ΔΕΗ και θα καταρρεύσει η Κυβέρνηση.

Άρα, κύριε Βορίδη, συνδέετε την κατάρρευση της Κυβέρνησης με κοινωνικά ανάλγητες επιλογές ή τη μη κατάρρευση.

Να σας το ξεκαθαρίσουμε, εμείς δεν θέλουμε να καταρρεύσει η κοινωνία. Εσείς, με μεγάλη μας χαρά, να καταρρεύσετε.

Το νομοσχέδιο το οποίο έχετε φέρει, όμως, είναι ένα νομοσχέδιο το οποίο έχει χαρακτηριστεί ότι είναι φλύαρο, είναι έκθεση ιδεών, δημιουργεί μια καινούργια γραφειοκρατία -με όρους που είναι αδιευκρίνιστοι, δεν έχουν νομικό περιεχόμενο και διοικητικό προσδιορισμό- αλλάζει τη διαδικασία βάζοντας μόνο από πάνω προς τα κάτω αξιολόγηση -με αντιδημοκρατικά εργαλεία, έξω από το σύγχρονο μάνατζμεντ, σας πληροφορώ, ό,τι κι αν λέτε- μάλιστα, φτάνει σε σημείο να απορρίπτονται ενστάσεις χωρίς αιτιολογία, να περνάει απλά ο χρόνος και να απορρίπτονται. Δεν ξέρω πού το έχετε βρει αυτό, ιδιαίτερα στο διοικητικό δίκαιο. Αλλά, επιπλέον, να υπερισχύει ο κομματισμός, η αναξιοκρατία και η αναπαραγωγή πελατειακών σχέσεων. Εδώ και τρία χρόνια δεν έχετε επιτρέψει να γίνει καμμία εξέλιξη. Διορίζετε προϊσταμένους και τώρα πολύ απλά λέτε αυτοί οι προϊστάμενοι να κάνουν αξιολόγηση των υφισταμένων. Άρα οι κομματικά διορισμένοι να ελέγχουν τους εργαζόμενους και να αναπαράγουν πελατειακές σχέσεις, ρουσφέτια, κομματισμό. Αυτό το δημόσιο θέλετε; Η απάντηση για εμάς είναι απλή. Τέτοια ήταν η Δεξιά διαχρονικά. Τέτοιοι είστε. Μη σας πω ότι είστε και χειρότεροι. Και πολύ συχνά εφαρμόζετε και αυταρχικές και αντιδημοκρατικές μεθοδεύσεις.

Άρα φέρνετε ένα νομοσχέδιο το οποίο δεν προάγει την αξιοκρατία στο δημόσιο, αντιθέτως βάζετε μέχρι και ιδιώτες να αξιολογούν υπαλλήλους, ένα πάρτι δηλαδή, ευνοιοκρατίας και ρουσφετολογικό.

Για να πάρουμε δύο, τρεις, περιπτώσεις αξιολόγησης, θα σας αναφέρω, κύριε Βορίδη και πείτε μου εσείς την αξιολόγησή σας για πράγματα που γίνανε εξαιτίας του δικού σας Υπουργείου στη δική σας Κυβέρνηση. Ο κ. Μητσοτάκης, για να σβήσει τις ευθύνες του από τις πυρκαγιές του καλοκαιριού, ήρθε στις 13-8 με πράξη νομοθετικού περιεχομένου και ανακοίνωσε ότι φεύγουν από το Υπουργείο Εσωτερικών οι δασικές υπηρεσίες της αποκεντρωμένης διοίκησης και πάνε στο Υπουργείο Περιβάλλοντος και Ενέργειας. Επτά μήνες μετά, χρειαστήκατε δύο νομοθετικές ρυθμίσεις -4915, 4936- μία υπουργική απόφαση -εννέα μήνες μετά για να κάνετε τον καθορισμό των λεπτομερειών της πράξης νομοθετικού περιεχομένου- και ενώ ξεκίνησαν την 1η Ιουνίου να βαρύνουν τον προϋπολογισμό του Υπουργείου Περιβάλλοντος και Ενέργειας αυτές οι υπηρεσίες, ερχόμαστε, χωρίς προσωπικό, χωρίς πόρους, σύμφωνα με καταγγελίες των συνδικαλιστικών οργανώσεων και εν μέσω αντιπυρικής περιόδου, κυρίες και κύριοι συνάδελφοι, υπήρξε διακοπή των συστημάτων της «ΙΡΙΔΑ» και της «ΔΙΑΥΓΕΙΑ» γι’ αυτές τις υπηρεσίες. Και υπήρξε, στη συνέχεια, σοβαρό πρόβλημα σε πάρα πολλά προγράμματα και έρχεται την 1η Ιουνίου ο Γενικός Γραμματέας Δασών με επιστολή -την οποία θα καταθέσω, κύριε Πρόεδρε, για να δείτε πώς δουλεύει το δημόσιο επί ημερών Δεξιάς κ. Βορίδη και κ. Μητσοτάκη- και ζητάει «σας παρακαλούμε πολύ μπορείτε να ανοίξετε πάλι την «ΙΡΙΔΑ» και τη «ΔΙΑΥΓΕΙΑ»» και απαντάει τελικά 1 Ιουνίου ο αντίστοιχος Γενικός Γραμματέας Εσωτερικών, ο κ. Σταυριανουδάκης και λέει κάνουμε τη χάρη στο Υπουργείο Περιβάλλοντος, γιατί τα έχουμε κάνει μαντάρα εννέα μήνες –κι αναρωτιέμαι, δεν ντρέπεστε για όλα αυτά που γίνονται στο Υπουργείο σας- και ανοίγει το σύστημα αυτό, όχι μέχρι τέλος του χρόνου όπως ζητούσε ο κ. Αραβώσης, αλλά μέχρι -αν δεν κάνω λάθος- τις 31/10.

Τους έχουμε πει πάρα πολλές φορές, δουλειές στο πόδι δεν γίνονται, μέσα στην αντιπυρική περίοδο να μην μπορούν να πληρωθούν πολλές φορές και να μη δοθούν εντολές για μετακινήσεις μέσων της δασικής υπηρεσίας κι έχουν αφήσει τις δασικές υπηρεσίες στον αέρα από πέρυσι τον Αύγουστο, γιατί προκειμένου να καλύψουν τη δική τους ανεπάρκεια προσπάθησαν να μεταφέρουν εικονικά τις υπηρεσίες στο Υπουργείο Περιβάλλοντος και Ενέργειας.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Και θα καταθέσω, κύριε Πρόεδρε, τα έγγραφα αυτά.

Μήπως είναι το μόνο; Όχι, δεν είναι το μόνο. Εδώ είδαμε τον κ. Στυλιανίδη να απουσιάζει -Υπουργός Κλιματικής Κρίσης- από τη συζήτηση του κλιματικού νόμου, να κάνει όμως ημερίδες για δορυφορικά εργαλεία στην πυρόσβεση και τελικά οι πυρκαγιές να σβήνονται με κουβαδάκια και ποτιστήρια.

Σας άρεσε, κύριε Βορίδη, αυτό που γινόταν στη Βούλα και στη Γλυφάδα; Εμάς δεν μας άρεσε καθόλου. Δεν ονειρευόμαστε μια τέτοια Ελλάδα, όπως την έχετε καταντήσει.

Γιατί υπάρχουν κι άλλα προβλήματα: Το Κτηματολόγιο είχε ανακοινώσει ψηφιακή υποβολή εγγράφων. Το αναίρεσαν κι αυτό, η «ψηφιακή Ελλάδα». Το Βατερλό είναι το Κτηματολόγιο του κ. Πιερρακάκη. Και μιλάμε για αξιολόγηση.

Και εγώ λέω το πολύ απλό, κύριε Βορίδη, θα αξιολογηθείτε κι εσείς; Γιατί θα καταθέσω, κύριε Πρόεδρε -και κλείνω με αυτό- έγγραφο του προϋπολογισμού του 2020 όπου ο κ. Βορίδης και ο κ. Σταϊκούρας έβαζαν στόχο στο Υπουργείο Εσωτερικών, εν όψει και της κλιματικής κρίσης, τη μείωση κατά 5% της ενέργειας στα δημόσια κτίρια.

Κυρίες και κύριοι Βουλευτές, σας πληροφορώ ότι δεν έχουν κάνει τίποτα τρία χρόνια, ότι έχουν παγώσει το πρόγραμμα εξοικονόμησης ενέργειας που είχε αφήσει η κυβέρνηση του ΣΥΡΙΖΑ με προϋπολογισμό και πιλοτικά έργα ενταγμένα, τα απέταξαν -θέλουν να ιδιωτικοποιήσουν, κιόλας, δημόσια κτήρια για να τα βάλουν στην ενεργειακή αναβάθμιση.

Και θα ήθελα, κύριε Βορίδη, να μου πείτε αν θα αξιολογηθείτε εσείς για το 5% που δεν πιάσατε ουδέποτε, ούτε το 2020 ούτε το 2021. Γιατί αυτοί είναι οι στόχοι που βάζει η Κυβέρνηση των αρίστων.

Όπως καταλαβαίνετε, κύριε Πρόεδρε, σε ένα τέτοιο υποκριτικό και κομματικό νομοσχέδιο, δεν πρέπει να μιλάμε για αξιολόγηση. Περιμένουμε να δούμε αν έχετε εσείς το κουράγιο να αξιολογήσετε το δικό σας ανεπιτυχές μάνατζμεντ. Αλλά σε κάθε περίπτωση, δεν είναι μακριά ο χρόνος, θα σας αξιολογήσει η κοινωνία και θα ξαναβρεθείτε εκεί, στην αντιπολίτευση.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Φάμελλε.

Καλησπέρα σας και από εμένα.

Καλείται στο Βήμα η κ. Ασημίνα Σκόνδρα από τη Νέα Δημοκρατία.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εγώ θα συμφωνήσω απόλυτα με τον κ. Φάμελλο, που μίλησε προηγουμένως, ότι πράγματι ο τελευταίος αξιολογητής είναι ο λαός.

Κύριε Πρόεδρε, κύριε Υπουργέ και κύριοι συνάδελφοι, συζητάμε ένα νομοσχέδιο που εισάγει διατάξεις με σκοπό τον εκσυγχρονισμό, τη βελτίωση και την αποτελεσματικότητα του δημοσίου τομέα. Μπορεί κανείς να διαφωνήσει ότι ο δημόσιος τομέας χρειάζεται δομικές αλλαγές, ότι είναι αναγκαίο να εναρμονιστεί με την εξέλιξη της κοινωνίας, τα σύγχρονα δεδομένα, τις ανάγκες και των πολιτών αλλά και αυτών καθ’ αυτών των δημοσίων λειτουργών;

Αυτή η αλλαγή επιχειρείται σήμερα, εισάγοντας το ενιαίο πλαίσιο δεξιοτήτων, το σύστημα στοχοθεσίας και αξιολόγησης, το σύστημα κινήτρων και ανταμοιβής, την αυτοαξιολόγηση, την ελάττωση της εποπτείας. Αναβαθμίζει το δημόσιο, αξιοποιώντας καλύτερα και δικαιότερα το έμψυχο δυναμικό μέσω βελτίωσης των δεξιοτήτων του, αλλά και κινήτρων. Αλλάζει τον προσανατολισμό της αξιολόγησης που, για να είμαστε ειλικρινείς, ουδέποτε εφαρμόστηκε αλλά έχει δαιμονοποιηθεί ακόμα και ως όρος. Απορίας άξιο το ποιοι και γιατί καλλιεργούν αυτόν τον αρνητισμό, διότι ο μεγάλος όγκος των δημοσίων υπαλλήλων είναι σύμφωνος, χωρίς αστερίσκους. Το νομοσχέδιο της προσδίδει σύγχρονο χαρακτήρα και νέο τρόπο εφαρμογής, διευρύνει το στενό επιθεωρησιακό της πλαίσιο και τροποποιεί την φιλοσοφία της, έτσι ώστε να είναι εφαρμόσιμη, αντικειμενική και δίκαιη.

Εν προκειμένω, θεσμοθετείται ένα βιώσιμο σύστημα για την ενίσχυση της ταχύτητας και της αποτελεσματικότητας του δημοσίου τομέα. Δεν παραβλέπει ότι η ψυχή του είναι οι δημόσιοι λειτουργοί, σε όλο το εύρος της ιεραρχίας. Γι’ αυτό το σκεπτικό του νομοσχεδίου περιλαμβάνει την ενεργή συμμετοχή του κάθε υπαλλήλου ως σημαντική και ξεχωριστή οντότητα, δίνοντάς του λόγο και ευκαιρίες.

Κυρίες και κύριοι συνάδελφοι, το νομοσχέδιο αυτό με την εφαρμογή του θα αλλάξει και κάτι ακόμα. Την παγιωμένη αντίληψη ότι το βραδυκίνητο και αναποτελεσματικό δημόσιο οφείλεται στην αδιαφορία, το βόλεμα και τη χαλάρωση των δημοσίων υπαλλήλων. Μια αντίληψη που αδικεί κατάφωρα και προσβάλλει το μεγαλύτερο ποσοστό των ανθρώπων που το στελεχώνουν. Η αντικειμενική αλήθεια είναι ότι η εικόνα που παρουσίασε το δημόσιο οφείλεται στην άναρχη γιγάντωση του, στην έλλειψη δομικού σχεδιασμού και στην ανισοκατανομή ανθρώπινου δυναμικού ανά τομέα. Αυτές είναι παθογένειες που προέκυψαν από το πελατειακό κράτος, την αναξιοκρατία και τη σχέση αλληλεξάρτησης συνδικαλισμού και κομμάτων πολλά χρόνια πριν την οικονομική κρίση.

Πέραν της κατάθεσης της πολιτικής μου θέσης, μεταφέρω και προσωπικό βίωμα, καθώς είμαι μάρτυρας του άναρχου μετασχηματισμού του δημοσίου τομέα, που συνοδεύτηκε και από την διαστρέβλωση των αρχών, των τύπων, της αξιοκρατίας και την αλλοίωση σφαιρικά.

Σαφώς, τα τελευταία χρόνια η κατάσταση στο δημόσιο έχει βελτιωθεί. Η καθιέρωση του ΑΣΕΠ, το υψηλότερο μορφωτικό επίπεδο των νεώτερων υπαλλήλων και οι νέες τεχνολογίες έχουν συμβάλει καθοριστικά. Δεν είναι τυχαίο ότι στην περίοδο της πανδημίας εφαρμόστηκε ταχύτατα και επιτυχημένα η τηλεργασία και πολλές άλλες συναλλαγές προς εξυπηρέτηση των πολιτών.

Οι συνεπείς και ευσυνείδητοι υπάλληλοι, κυρίες και κύριοι συνάδελφοι, είναι οι πολλοί και σε όλους τους τομείς. Θα αναφερθώ πάλι στην πανδημία όπου οι εργαζόμενοι στην υγεία υπερέβαλαν εαυτόν υπηρετώντας τους πολίτες. Επίσης, οι αστυνομικοί των 800 ευρώ ρισκάρουν καθημερινά τη ζωή τους, τα στελέχη των Ενόπλων Δυνάμεων και των Σωμάτων Ασφαλείας γενικότερα βρίσκονται νυχθημερόν στην υπηρεσία του πολίτη και της πατρίδας, οι εκπαιδευτικοί στελεχώνουν και τα πιο ακριτικά σχολεία. Φυσικά, τα παραδείγματα είναι ατελείωτα.

Κυρίες και κύριοι συνάδελφοι, ένας από τους βασικούς άξονες της αποτελεσματικής οργάνωσης και λειτουργίας του δημοσίου είναι και η διαχείριση του έμψυχου δυναμικού, γιατί είναι άρρηκτα συνδεδεμένη με την ποιότητα και ταχύτητα των παρεχόμενων υπηρεσιών. Έχει διαπιστωθεί ότι η απουσία της κινητικότητας, η αδυναμία αξιολόγησης, η έλλειψη κατάρτισης και η σχέση της δημόσιας διοίκησης με την πολιτική ηγεσία, αποτελούν κύρια προβλήματα.

Γι’ αυτό, κύριε Υπουργέ, θεωρώ ότι η καθιέρωση του συμβούλου ανάπτυξης ανθρώπινου δυναμικού θα συνεισφέρει ουσιαστικά.

Αυτές τις παθογένειες έρχεται να θεραπεύσει το νομοσχέδιο του Υπουργού κ. Βορίδη και να προσαρμόσει όλο το πλαίσιο στις συνεχώς μεταβαλλόμενες συνθήκες. Μετατοπίζει το ενδιαφέρον στην ανάπτυξη των δεξιοτήτων του υπαλλήλου που μπορούν να τον κάνουν καλύτερο. Συνδέει την αξιολόγηση με συγκεκριμένους μετρήσιμους στόχους που με τη σειρά τους φέρουν ανταμοιβές επιβράβευσης.

Μήπως είναι αρκετά φιλελεύθερη για τα μέτρα σας, συνάδελφοι του ΣΥΡΙΖΑ, η έννοια του μπόνους στο δημόσιο; Διότι η λογική είναι αυτή, δηλαδή όποιος δουλεύει περισσότερο και παράγει περισσότερο πρέπει να ανταμείβεται περισσότερο. Γιατί πρέπει οι δημόσιοι υπάλληλοι να εξαιρούνται από αυτό; Τους θεωρείτε εργαζόμενους υποδεέστερης κατηγορίας;

Και κάτι άλλο. Μπόνους δίνονταν και στο παρελθόν, αλλά υπό μορφή οριζόντιων επιδομάτων με απίθανους τίτλους και μάλιστα όχι σε όλες τις Υπηρεσίες. Μιλούσαμε για πριμ παραγωγικότητας, επίδομα μεταφοράς φακέλου, επίδομα γρήγορης προσέλευσης και άλλα ευφάνταστα. Αυτό ήταν απολύτως άδικο για τους συνεπείς και επιμελείς δημοσίους λειτουργούς, κατατάσσοντάς τους σε υπαλλήλους διαφορετικών ταχυτήτων.

Κυρίες και κύριοι συνάδελφοι της Αντιπολίτευσης, θα ήθελα να σας θυμίσω ακόμα ότι σχετικά με την αξιολόγηση, εσείς την επαναφέρατε με το άρθρο 17 του ν.4369/2016. Προφανώς και δεν εξυπηρέτησε τον σκοπό της, αφού κατά τη διακυβέρνησή σας η αυτοαξιολόγηση, που εφαρμόστηκε ανέδειξε το συντριπτικό ποσοστό του 97% ως πολύ επαρκείς και το 50% αυτών ως άριστους. Με τη λογική που εσείς πλαισιώσατε την αυτοαξιολόγηση καταργήσατε με έναν νόμο και ένα άρθρο τη θεμελιώδη αρχή του δημοσίου μάνατζμεντ που ορίζει ως παραμέτρους επιτυχούς διοίκησης την ποιότητα, την οικονομικότητα, την αποδοτικότητα και την αποτελεσματικότητα της παρεχόμενης εργασίας και του υπαλλήλου και του οργανισμού.

Η επίτευξη των ανωτέρω στόχων προϋποθέτει τη γνώση της αγοράς, χρονικό προσδιορισμό τους και δυνατότητα μέτρησής τους, αυτά δηλαδή που περιλαμβάνει το παρόν νομοσχέδιο. Απαιτεί όμως και θαρραλέα πολιτική βούληση, ώστε να ξεπεραστούν τα όποια εμπόδια λειτουργούν ως τροχοπέδη σε κάθε αλλαγή του δημοσίου τομέα.

Εμείς στη Νέα Δημοκρατία αποδεικνύουμε και επιδεικνύουμε το πολιτικό ανάστημα και διορθώνουμε παθογένειες και δυσλειτουργίες δεκαετιών. Επεμβαίνουμε με μεταρρυθμίσεις εμπνευσμένες από τον σύγχρονο τρόπο διακυβέρνησης.

Σήμερα επίσης νομοθετούμε για τους πολίτες, δυσαρεστώντας ενδεχομένως κάποιες μειοψηφικές συντεχνίες. Αυτή, όμως, είναι, κυρίες και κύριοι συνάδελφοι, η ειδοποιός διαφορά μεταξύ της δικής μας οπτικής και των δικών σας ιδεοληψιών που ακροβατούν μεταξύ κρατισμού και κοινοκτημοσύνης, αναλόγως της περίστασης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Σκόνδρα.

Καλείται στο Βήμα ο κ. Γεώργιος Κωτσός από τη Νέα Δημοκρατία και να ετοιμάζεται η κ. Γκαρά από τον ΣΥΡΙΖΑ - Προοδευτική Συμμαχία.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι διάχυτη η αντίληψη που υπάρχει στον δημόσιο διάλογο ότι το κράτος, οι κρατικές δομές και ιδιαίτερα η δημόσια διοίκηση δεν μπορεί να αποτελέσει πεδίο εθνικής πολιτικής. Είναι ορθό; Δεν θα έπρεπε στο επίπεδο της δημόσιας διοίκησης να υπάρχει η πολιτική ωριμότητα από όλες τις πολιτικές δυνάμεις ώστε να τη διαμορφώσουμε έτσι που πραγματικά να μπορεί να υπηρετεί με τους καλύτερους δυνατούς όρους τις δημόσιες πολιτικές; Δεν είναι η ώρα μέσα από μία εποικοδομητική, σοβαρή και ουσιαστική συζήτηση, να μετεξελίξουμε το κράτος μας, τις δομές του, τη δημόσια διοίκηση, έτσι ώστε να συνάδουν με ένα ανεπτυγμένο, ένα στιβαρό, ένα σοβαρό ευρωπαϊκό δημοκρατικό κράτος και σε κάθε περίπτωση να ωθήσουμε τη δημόσια διοίκηση ώστε να γίνει αποτελεσματική, ουσιαστική, αποδοτική και φιλική προς τον πολίτη;

Αγαπητές και αγαπητοί συνάδελφοι, κεντροδεξιές ή κεντροαριστερές δημόσιες πολιτικές μπορεί να υπάρχουν, όπως και αριστερές ενίοτε ή πατριωτικές δεξιές. Η δημόσια διοίκηση, όμως, δεν μπορεί να είναι ούτε κεντροαριστερή ούτε κεντροδεξιά ούτε οτιδήποτε άλλο. Πρέπει να είναι εθνική η δημόσια διοίκηση που μπορεί να υπηρετεί τις δημόσιες πολιτικές από όπου και αν προέρχονται.

Είναι εφικτή μια εθνική συμφωνία για μία ανεξάρτητη δημόσια διοίκηση που θα υπηρετεί αποτελεσματικά, ουσιαστικά, φιλικά τις δημόσιες πολιτικές, όποιος και αν τις εκφράζει, αλλά κυρίως αυτή η δημόσια διοίκηση να είναι γρήγορη και φιλική προς τον πολίτη; Η αποτελεσματική δημόσια διοίκηση απαιτεί αποτελεσματική εφαρμογή του προγραμματισμού, βελτίωση του δημόσιου μάνατζμεντ.

Εδώ θα μου επιτρέψετε να δανεισθώ κάτι που μου είχε πει πάρα πολλά χρόνια πιο πριν ένας τεχνικός σύμβουλος που με υποστήριζε ως Πρόεδρος της ΤΕΔΚ στην Εθνική Επιτροπή Παρακολούθησης του ΕΣΠΑ, ο Πάνος Μαΐστρος. Μου είχε πει, λοιπόν, κάτι σημαντικό που τότε δεν το είχα καταλάβει καλά, αλλά περνώντας τα χρόνια και υπηρετώντας την τοπική αυτοδιοίκηση και τη δημόσια διοίκηση το ένιωθα όλο και πιο έντονα. Μου είχε πει ότι η δημόσια διοίκηση στην Ελλάδα, το μάνατζμεντ στην Ελλάδα βασίζεται σε δύο μεθόδους και ένα αξίωμα. Η πρώτη μέθοδος λέει το εξής: Όσο τα πράγματα είναι χαλαρά και δεν μας πιέζουν ημερομηνίες ή προθεσμίες, είναι το «Έχει ο θεός». Η δεύτερη μέθοδος λέει το εξής: Όσο πλησιάζουμε προς το τέλος προθεσμιών -μας πιέζει πιθανότατα η Ευρωπαϊκή Ένωση για απορροφητικότητες ή κάποιες προθεσμίες εσωτερικές- είναι το «Γιούρια να προλάβουμε».

Το αξίωμα πάνω στο οποίο βασιζόταν όλη αυτή η διαδικασία του «public management» ήταν ότι η Ελλάδα ποτέ δεν πεθαίνει. Είναι έτσι; Η Ελλάδα ποτέ δεν πεθαίνει; Έφτασε πολύ κοντά μετά τα μνημόνια και επιβάλλεται να επανορθώσουμε, να επαναξιολογήσουμε, να επαναλειτουργήσουμε και να επαναπρογραμματίσουμε το σύνολο της δημόσιας διοίκησης μέσα από την οργάνωση και τον εκσυγχρονισμό της δομής της, μέσα από την οργάνωση των λειτουργιών της, μέσα από την εισαγωγή των νέων τεχνολογιών, της πληροφορικής και φυσικά από αυτόν που πραγματικά μετουσιώνει τη δημόσια διοίκηση σε πράξη, που δεν είναι τίποτα άλλο παρά το ανθρώπινο δυναμικό της ίδιας της δημόσιας διοίκησης.

Αυτό, λοιπόν, έρχεται να κάνει τώρα και η Κυβέρνησή μας, ο Υπουργός μας με το παρόν σχέδιο νόμου να δούμε πώς μπορούμε να βελτιώσουμε, να αξιολογήσουμε κατ’ αρχάς τις δομές της δημόσιας διοίκησης, το ανθρώπινο δυναμικό που υπηρετεί στη δημόσια διοίκηση και στη συνέχεια αφού διαπιστώσουμε πλεονεκτήματα και μειονεκτήματα μέσα από μία ορθή αξιολόγηση να δούμε πώς μπορούμε να βελτιώσουμε, να επαναπροσδιορίσουμε και να αναπτύξουμε με τον καλύτερο δυνατό τρόπο το public management.

Και είναι αλήθεια ότι γενικά και αόριστα για την αξιολόγηση σχεδόν κανείς δεν τάσσεται κατά. Όταν φτάνουμε, όμως, να εξειδικεύσουμε στο πώς μπορεί να γίνει αυτή η αξιολόγηση, στο πώς μπορούμε να την δρομολογήσουμε εκεί μπορούν να εφευρεθούν χίλιες και άλλες τόσες δικαιολογίες, προκειμένου στο τέλος να μην συμφωνήσουμε και να μην προχωρήσει αυτή η διαδικασία.

Μα, πείτε μου, σας παρακαλώ, το εξής, οτιδήποτε κινείται σε αυτό το περιβάλλον, οτιδήποτε κινείται στη φύση δεν αξιολογείται καθημερινά, ακόμη και τα έμβια όντα στο αν θα παραμείνουν ζωντανά ή όχι, αν είναι γρήγορα, αν είναι δυνατά ή αν είναι οτιδήποτε άλλο; Είναι δυνατόν σε έναν ζωντανό μηχανισμό και οργανισμό που υπηρετείται από ανθρώπους, όπως είναι η δημόσια διοίκηση, να μην έχουμε αυτόν τον ακρογωνιαίο λίθο της αξιολόγησης μέσα από ένα σύγχρονο αποτελεσματικό, αλλά και αντικειμενικό σύστημα για να μπορέσουμε να διαπιστώσουμε πού είναι τα αδύναμα σημεία, πού είναι τα πλεονεκτήματα και να βελτιώσουμε;

Δεν είναι γεγονός ότι το ανθρώπινο δυναμικό που υπηρετεί τη δημόσια διοίκηση απαιτείται να ενημερώνεται διαρκώς, να εξελίσσεται, να αυτοβελτιώνεται μέσα από τη διά βίου μάθηση, μέσα από την εξέλιξη, μέσα από την ενημέρωση; Δεν θα πρέπει αυτά να τα παρέχουμε στη δημόσια διοίκηση και στους υπηρέτες της δημόσιας διοίκησης, που επί της ουσίας τι είναι;

Είναι υπηρέτες του λαού μας, είναι υπηρέτες του πολίτη που έχει την απαίτηση -και το δικαιούται- η δημόσια διοίκηση να τον εξυπηρετεί άμεσα, να τον εξυπηρετεί αξιόπιστα, να τον εξυπηρετεί αποτελεσματικά και όχι να τον αντιμετωπίζει πολλές φορές εχθρικά, να τον αντιμετωπίζει πολλές φορές μειωτικά ή με πολύ μεγάλες καθυστερήσεις.

Νομίζω ότι αυτό είναι το στοίχημα για την Κυβέρνησή μας, για την χώρα μας, για την Ελλάδα μας. Και αυτό το στοίχημα καλούμαστε, κύριε Υπουργέ, να το πετύχουμε και να το κερδίσουμε. Είμαι βέβαιος ότι και εσείς, εάν ξεφύγετε λίγο από τις μικροκομματικές και ιδεολογικές αγκυλώσεις, θα συμφωνήσετε με το νομοσχέδιο που προχωρούμε για να μπορέσουμε πραγματικά να στήσουμε μια δημόσια διοίκηση που θα είναι αντάξια της χώρας μας, αντάξια των πολιτών μας και κυρίως θα είναι φιλική προς τους πολίτες μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα η κ. Αναστασία Γκαρά από το ΣΥΡΙΖΑ - Προοδευτική Συμμαχία και να ετοιμάζεται ο κ. Νεοκλής Κρητικός από τη Νέα Δημοκρατία.

Ορίστε, κυρία Γκαρά, έχετε τον λόγο.

**ΑΝΑΣΤΑΣΙΑ ΓΚΑΡΑ:** Κύριε Πρόεδρε, βρισκόμαστε σε μια περίοδο που η ακρίβεια σαρώνει τη χώρα με τα νοικοκυριά και τις επιχειρήσεις να έχουν στην κυριολεξία γονατίσει, τον πληθωρισμό να ξεπερνά το 11%, μικρή και μεσαία τάξη για την οποία κόπτεται η Νέα Δημοκρατία μόνο στα λόγια να οδηγείται σε φτωχοποίηση και απόγνωση.

Σε αυτό το ασφυκτικό περιβάλλον, λοιπόν, η Κυβέρνηση Μητσοτάκη υπηρετώντας πιστά τον ρόλο του επιταχυντή και πολλαπλασιαστή αυτής της κρίσης, εξυπηρετώντας παράλληλα συγκεκριμένα οικονομικά και πελατειακά συμφέροντα φέρνει σήμερα προς ψήφιση ένα ακόμη νομοσχέδιο που χαρακτηρίζεται από την ενίσχυση του πελατειακού κράτους, την ευνοιοκρατία, προεκλογικά βολέματα και προφανώς την αναξιοκρατία, διότι για την Νέα Δημοκρατία μιλάμε.

Εισάγετε ένα νομοσχέδιο για την αξιολόγηση, για την ενίσχυση της αποτελεσματικότητας της δημόσιας διοίκησης, την αποδοτικότητα των δημοσίων υπαλλήλων, όπως ισχυρίζεστε και στον τίτλο του νομοσχεδίου. Ωστόσο το σύστημα, το οποίο προτείνετε στο παρόν σχέδιο νόμου δεν θα οδηγήσει σε καμμία περίπτωση ούτε σε σοβαρή αξιολόγηση ούτε σε διαφάνεια ούτε στη βελτίωση απόδοσης των δημοσίων υπαλλήλων και των εργαζομένων ούτε στη βελτίωση ποιότητας των υπηρεσιών ούτε και σε αποκομματικοποίηση των δημοσίων υπηρεσιών και του δημοσίου συστήματος ή την αποκέντρωση των υπηρεσιών, το οποίο είναι αναγκαίο. Είναι ένα σύστημα, το οποίο μας γυρίζει πολλά χρόνια πίσω παρά τις μεγάλες μεταρρυθμίσεις που έγιναν σε σύντομο χρονικό διάστημα επί διακυβέρνησης του ΣΥΡΙΖΑ, όπως για παράδειγμα η ηλεκτρονική αξιολόγηση.

Εμφανής στο νομοσχέδιο, κυρίες και κύριοι συνάδελφοι, είναι η εμμονή της Νέας Δημοκρατίας να περιορίσει, για άλλη μία φορά, τον αριθμό των δημοσίων υπαλλήλων στο όνομα της εκάστοτε αξιολόγησης. Και αυτό, προφανώς, δεν είναι κάτι καινούργιο για την Νέα Δημοκρατία. Όλοι και όλες θυμόμαστε τον κ. Μητσοτάκη, ως Υπουργό, να πρωτοστατεί σε απολύσεις και σε διαθεσιμότητα δεκαπέντε χιλιάδων υπαλλήλων στο όνομα του εκσυγχρονισμού και της αξιολόγησης, τότε. Θυμόμαστε τις απολύσεις εκπαιδευτικών, σχολικών φυλάκων, προσωπικού στα πανεπιστήμια και δημόσιες υπηρεσίες, την κατάργηση της δημοτικής αστυνομίας, την αποψίλωση του Εθνικού Συστήματος Υγείας, το μαύρο και τις απολύσεις στην ΕΡΤ. Όλα είχαν την υπογραφή της Νέας Δημοκρατίας. Την ίδια λογική επαναφέρεται και σήμερα και με αυτό το νομοσχέδιο.

Αντί, λοιπόν, σήμερα σε ένα δύσκολο περιβάλλον, το οποίο βιώνουμε, να συζητάμε για την ενίσχυση των δημόσιων υπηρεσιών ώστε να εξυπηρετούνται οι πολίτες, αντί να συζητάμε για την αποκατάσταση των αδικιών που συντελέστηκαν σε βάρος των δημοσίων υπαλλήλων κυρίως την εποχή των πρώτων μνημονίων, για το ξεπάγωμα των μισθών ήγια το κλείσιμο της μισθολογικής ανισότητας μεταξύ ανδρών και γυναικών που παρατηρείται σε πάρα πολλούς οργανισμούς, εσείς επιλέγετε να μας γυρίσετε σε μία αναχρονιστική τιμωρητική εν τέλει μη λειτουργική πρακτική για τους δημόσιους φορείς.

Αναφέρεστε στην ατομική αξιολόγηση των δημοσίων υπαλλήλων, αλλά δεν συνυπολογίζετε σε αυτό το σύστημα την κατάσταση στην οποία βρίσκονται οι δομές και οι δημόσιες υπηρεσίες, για τη βελτίωση των οποίων, βέβαια, όχι μόνο αδιαφορείτε, αλλά τις περισσότερες τις οδηγείτε και σε συρρίκνωση, ειδικά στην περιφέρεια και το βιώνουμε καθημερινά στην επαρχία. Δομές υποστελεχωμένες χωρίς προσωπικό, χωρίς υποδομή, χωρίς πόρους, με απαρχαιωμένο εξοπλισμό που συνειδητά απαξιώνετε, συνειδητά αδιαφορείτε, ώστε μετά να τις κλείσετε ή να τις ιδιωτικοποιήσετε, όπως πολύ πρόσφατα έχετε κάνει με τη ΔΕΗ, για να πλουτίζουν «γαλάζια» golden boys του κ. Μητσοτάκη στις πλάτες των Ελλήνων φορολογουμένων, των Ελλήνων πολιτών, που παθαίνουν εγκεφαλικά όταν βλέπουν τους φουσκωμένους λογαριασμούς. Tα ίδια παιδιά, όμως, έχουν αξιολογηθεί και παίρνουν μπόνους.

Το μόνο που έχετε φροντίσει, βέβαια, είναι η αύξηση του αριθμού μετακλητών στις δημόσιες υπηρεσίες. Από χίλιους επτακόσιους μετακλητούς μέσα σε δυόμισι περίπου χρόνια έφτασαν στους τρεις χιλιάδες διακόσιους πενήντα με παχουλότατους μισθούς και μπόνους σε πάρα πολλές υπηρεσίες.

Εκτός, όμως, από τα παραπάνω, κυρίες και κύριοι συνάδελφοι, στο παρόν νομοσχέδιο ενισχύονται ο κομματισμός, η αναξιοκρατία και οι πελατειακές σχέσεις και σε άλλες διατάξεις και με ποικίλους τρόπους. Ενώ εδώ και τρία χρόνια η Νέα Δημοκρατία έχει παγώσει τις κρίσεις προσωπικού στο δημόσιο και τοποθετεί προϊσταμένους με απευθείας ανάθεση, προβλέπει στη συνέχεια πως αυτοί οι διορισμένοι προϊστάμενοι στις δημόσιες υπηρεσίες που δεν έχουν επιλεγεί με αξιοκρατικές διαδικασίες, παρά την αριστεία που επικαλείται η Νέα Δημοκρατία, θα καθορίζουν και θα κρίνουν το μέλλον των υφισταμένων τους στις δημόσιες υπηρεσίες, πόσω μάλλον όταν οι συγκεκριμένοι προϊστάμενοι είναι «γαλάζια» golden boys και σε κάποιες περιπτώσεις, όπως έχουν πράξει στον ΕΦΚΑ, στελέχη του ιδιωτικού τομέα.

Το βασικό ερώτημα, ξανατίθεται: Ποιος αξιολογεί, πώς αξιολογεί, πόσο ανεξάρτητο μπορεί να είναι ένα σύστημα αξιολόγησης, το οποίο κυρίως βασίζεται στην ιεραρχία; Κομματικοί διορισμένοι διευθυντές θα κρίνουν τους δημοσίους υπαλλήλους υφιστάμενους εργαζόμενους. Αυτό το δημόσιο θέλουμε; Ειλικρινά, αυτό το δημόσιο θέλουμε; Θεωρούμε ότι θα βελτιωθεί η λειτουργία και οι υπηρεσίες;

Μάλιστα, κύριε Υπουργέ, δεν προχωράτε στη θέσπιση αντικειμενικών κριτηρίων για την αξιολόγηση και τοποθέτηση προϊσταμένων στο δημόσιο, αλλά συνειδητά και εδώ ενισχύετε τον κομματισμό και τις πελατειακές σχέσεις, όπως είπα και πριν. Διορισμός προϊσταμένων με το σύστημα απευθείας ανάθεσης, διότι εκεί δεν χρειάζεται αξιολόγηση, διότι δεν σας ενδιαφέρει μία ακομμάτιστη, λειτουργική, σύγχρονη δημόσια διοίκηση που θα εξυπηρετεί το δημόσιο συμφέρον. Σας ενδιαφέρει, κυρίως, η αναπαραγωγή του κομματισμού, η αναπαραγωγή των πελατειακών σχέσεων και των σχέσεων εξάρτησης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Παράλληλα, προβλέπετε «σύστημα κινήτρων και ανταμοιβής υπαλλήλων», έτσι το έχετε ονομάσει και ακούγεται πάρα πολύ ωραίο, προφανώς! Προβλέπετε, όμως, ο εκάστοτε διευθυντής να είναι αυτός, που θα ορίζει ποιοι υπάλληλοι θα είναι επιλέξιμοι για την καταβολή αυτής της ανταμοιβής των μπόνους έπειτα από την υλοποίηση συγκεκριμένων στόχων που θα τεθούν μόνο σε αυτούς κατ’ επιλογή του διευθυντή!

Πέρα από το γεγονός ότι υπάρχουν ενστάσεις -το είπαν και οι φορείς- για τη διαδικασία της επίτευξης στόχων, έτσι όπως περιγράφεται και μέσα στο νομοσχέδιο, η απόλυτη εξουσία που θα απολαμβάνουν οι διευθυντές, ώστε να καθορίζουν ποιοι συνάδελφοί τους θα είναι ικανοί να λαμβάνουν μπόνους, δεν είναι απλά ότι δημιουργεί a priori δημοσίους υπαλλήλους δύο και τριών ταχυτήτων, αλλά αποτελεί έσχατο σημείο εκφυλισμού της δημόσιας διοίκησης και μετατροπή της σε ένα πεδίο δοσοληψίας και σχέσης εξάρτησης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Δυστυχώς, κύριε Υπουργέ -και λυπάμαι που το λέω- το σύστημα αξιολόγησης που προτείνετε δεν οδηγεί σε καμμία περίπτωση σε εξυγίανση του δημοσίου ή σε βελτίωση της αποδοτικότητας των υπαλλήλων, αλλά ενισχύει τον κομματισμό, τις σχέσεις εξάρτησης, αλλά και το αίσθημα φόβου και ανελευθερίας το οποίο έχει επιβληθεί εδώ και καιρό στους δημόσιους λειτουργούς.

Κλείνοντας, επιτρέψτε μου να αναφερθώ πολύ συνοπτικά στην τροπολογία την οποία έχουμε καταθέσει οι Βουλευτές του ΣΥΡΙΖΑ, ζητώντας να μην αποκλείονται νοικοκυριά από τα κοινωνικά, οικιακά τιμολόγια και τα προνοιακά επιδόματα λόγω της αύξησης των νέων αντικειμενικών αξιών.

Δεν είναι δυνατόν την ώρα που η ακρίβεια σαρώνει, νοικοκυριά να αποκλείονται από προνοιακά επιδόματα και κοινωνικά τιμολόγια, όχι γιατί έχει μεταβληθεί το εισόδημά τους ή έχει μεταβληθεί η περιουσιακή τους κατάσταση το 2021, αλλά επειδή αυξήθηκαν κατά περίπου 20% οι αντικειμενικές αξίες.

Το ελάχιστο το οποίο οφείλουμε να κάνουμε μέσα στο Κοινοβούλιο και αυτό ζητάμε και με την τροπολογία -και καλούμε τους συναδέλφους να την ψηφίσουν- είναι στις αιτήσεις που καταθέτουν τα νοικοκυριά, που η αξία της περιουσίας τους αυξήθηκε λόγω των νέων αντικειμενικών αξιών, να υπολογίζονται με βάση τον ΕΝΦΙΑ του 2021, ενώ σε όσους έχει μειωθεί, να υπολογίζεται με τον ΕΝΦΙΑ του 2022. Με αυτή τη ρύθμιση οι αιτούντες δεν θα αποκλείονται άδικα από αναγκαία, σε αυτή τη δύσκολη περίοδο, προνοιακά επιδόματα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο κ. Νεοκλής Κρητικός από τη Νέα Δημοκρατία και στη συνέχεια θα δώσουμε τον λόγο στον Κοινοβουλευτικό Εκπρόσωπο του ΜέΡΑ25 κ. Γρηγοριάδη.

Κύριε Κρητικέ, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η μεγαλύτερη πρόκληση για μια κυβέρνηση, για μία διοίκηση είναι να δημιουργεί εκείνες τις συνθήκες για τη σωστή λειτουργία του κράτους, τη σωστή εκτέλεση διαδικασιών και λειτουργιών, που έχουν ως τελικό αποδέκτη τον πολίτη και την εύρυθμη λειτουργία της κοινωνίας μας.

Ο δημόσιος τομέας αποτελεί τη ραχοκοκαλιά της λειτουργίας του κράτους, το πλαίσιο μέσω του οποίου μπορεί να προοδεύσει και να εξελιχθεί. Η έννοια της προόδου και της εξέλιξης στα όρια του φυσιολογικού και του μέτρου εμπεριέχουν την ανάπτυξη των δεξιοτήτων των στελεχών του.

Στη συγκεκριμένη περίπτωση η ανάπτυξη των δεξιοτήτων του ανθρώπινου δυναμικού του δημοσίου τομέα αποτελεί ικανή και αναγκαία συνθήκη για την προοπτική που θέλουμε να δώσουμε, την εξέλιξη που θέλουμε να προκαλέσουμε, την αναγέννηση που θέλουμε να πάρει σάρκα και οστά.

Θέλουμε ένα δημόσιο τομέα ο οποίος δεν θα κολλάει σε τυπολατρικές και γραφειοκρατικές αγκυλώσεις και αν ποτέ βρίσκεται μπροστά σε τέτοιες, να υπάρχει η θέληση και η γνώση από τα στελέχη του να τις ξεπερνούν και να δίνουν λύσεις, προτάσσοντας την αποτελεσματικότητα στην υπηρεσία του πολίτη. Ακόμα δυο στοιχεία που θέλουμε να χαρακτηρίζουν το δημόσιο τομέα είναι η ταχύτητα εξυπηρέτησης και η διαφάνεια των διαδικασιών, θεμελιώδη στοιχεία για ένα αποτελεσματικό κράτος δικαίου.

Η αλήθεια είναι ότι τα τελευταία χρόνια, με ιδιαίτερη ένταση και μεθοδικότητα, από την Κυβέρνησή μας έχουν περάσει στην ψηφιακή εποχή και στην εξ αποστάσεως εξυπηρέτηση πολλές διαδικασίες του δημοσίου τομέα. Οι πολίτες μπορούν εύκολα και γρήγορα να λαμβάνουν έγγραφα, τα οποία χρειάζονται καθημερινά, μέσω της ψηφιακής πλατφόρμας του gov.gr. Και εδώ δημοσίως να συγχαρώ τον συντοπίτη μου Υπουργό Ψηφιακής Διακυβέρνησης Κυριάκο Πιερακάκη, για τη μεθοδικότητα με την οποία εμπλούτισε τις δυνατότητες της ψηφιακής εξυπηρέτησης.

Όμως, η ψηφιακή αυτή μετάβαση συνακόλουθα απαιτεί και εκπαίδευση του ανθρώπινου δυναμικού, νέες δεξιότητες, κατάρτιση σε νέες διαδικασίες και προγράμματα. Στόχος λοιπόν του παρόντος νομοσχεδίου είναι να δημιουργήσει ένα πλαίσιο ανάπτυξης και δεξιοτήτων, μέσα από συγκεκριμένες ενέργειες, όπως να καταργήσει το παρωχημένο μοντέλο αξιολόγησης, το βαθμολογικό σύστημα που ίσχυε μέχρι πρότινος για το δημόσιο, να θέσει στόχους μετρήσιμους και να εισαγάγει για πρώτη φορά ποιοτικούς συντελεστές στην αξιολόγηση των δεξιοτήτων των υπαλλήλων, αλλά και των προϊσταμένων κατά τα πρότυπα του ιδιωτικού τομέα.

Επειδή η αξιολόγηση χρειάζεται να είναι μια διαρκής δυναμική διαδικασία, πρέπει να αξιολογούνται οι γνώσεις αλλά και οι δεξιότητες του καθενός, η εργατικότητά του, η ικανότητα συνεργασίας και τα αποτελέσματα της δουλειάς του, συνοπτικά τι πραγματικά προσφέρει κάθε υπάλληλος στην υπηρεσία του. Χρειάζεται να τεθεί ένα ενιαίο πλαίσιο δεξιοτήτων που θα αποτυπώνονται όλες εκείνες οι δεξιότητες που πρέπει να συγκεντρώνει ένας δημόσιος υπάλληλος, εάν πράγματι θέλουμε ένα δημόσιο λειτουργικό, γρήγορο και με υψηλή παραγωγικότητα.

Θέλω να σημειώσω εδώ ότι σε περιπτώσεις όπου θα υπάρχουν συνεχείς παραλείψεις από στελέχη του δημοσίου και παρά τις επισημάνσεις και τις ενημερώσεις δεν θα μπορούν να εκτελέσουν σωστά τα καθήκοντά τους και στη χειρότερη περίπτωση θα πέφτουν σε πειθαρχικά παραπτώματα, εκεί με βάση τον Δημοσιοϋπαλληλικό Κώδικα θα γίνονται και οι απαραίτητες ενέργειες. Σε αυτές τις περιπτώσεις τη λύση θα τη δίνει το πειθαρχικό δίκαιο και δευτερευόντως η αξιολόγηση. Η αξιολόγηση στην ουσία της θα προσπαθεί να προλάβει και να θεραπεύσει τις κακές πρακτικές και να εντοπίσει τις προβληματικές διαδικασίες.

Θέλουμε, κύριοι, την αποκάλυψη και όχι τη συγκάλυψη. Θέλουμε την ταχύτητα και τη διαφάνεια. Θέλουμε ένα σύγχρονο δημόσιο τομέα, ο οποίος θα κληθεί να συμβάλει καταλυτικά στην υλοποίηση του σχεδίου «Ελλάδα 2.0» και να υποστηρίξει τα έργα που θα πραγματοποιηθούν, προκειμένου να απορροφήσουμε τους πόρους από το Ταμείο Ανάκαμψης.

Συνολικά είναι ένα νομοσχέδιο που αναβαθμίζει το πλαίσιο λειτουργίας του δημοσίου τομέα, που θέτει τις βάσεις στα πρότυπα των κρατών της Δύσης, όπου η λογοδοσία δεν είναι ταυτισμένη με την τιμωρία, αλλά είναι συνυφασμένη με τη διαφάνεια, την ταχύτητα, την εξέλιξη και την αποτελεσματική εξυπηρέτηση των πολιτών. Αποτελεσματική διοίκηση, κυρίες και κύριοι, σημαίνει δίκαιο κράτος για τους πολλούς. Αυτό εμείς υποστηρίζουμε, αυτό θέλουμε.

Συγχαρητήρια, κύριε Υπουργέ, για την παρούσα νομοθετική σας πρωτοβουλία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Στους χρόνους τα πηγαίνει καλά ο κ. Κρητικός!

Καλείται στο Βήμα ο Κοινοβουλευτικός Εκπρόσωπος του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε, που μου δίνετε τον λόγο.

Κύριοι Υπουργοί, κυρίες και κύριοι Βουλευτές, κατά τη γνώμη μας στο ΜέΡΑ25 είναι φανερό ότι το σχέδιο νόμου που φέρνετε σήμερα στη Βουλή αποσκοπεί, κυρίως, στο να πείσει το λαό μας, τον ελληνικό λαό δηλαδή που μας ακούει, ότι κάθε φορά που υφίστανται ταλαιπωρία στο «πάρε-δώσε», στις σχέσεις του με το δημόσιο, με τις δημόσιες υπηρεσίες, δεν ευθύνεται τίποτε άλλο παρά η κακή ποιότητα -έτσι να το πει κανείς;- των δημοσίων υπαλλήλων μας ή η αδιαφορία τους -έτσι να το πει κανείς;- ή ακόμα χειρότερα η φυγοπονία τους, δηλαδή η τεμπελιά τους. Γιατί αυτά που προσπαθεί να διορθώσει το σχέδιο νόμου σας, αγαπητέ κύριε Υπουργέ, είναι ακριβώς σε αυτή την κατεύθυνση.

Σας κοιτάω στα μάτια και σας λέω στα ίσα το εξής. Το να πιστεύετε ότι θα πείσετε έστω και έναν Έλληνα πολίτη, από αυτούς βρίσκονται έξω από τη Βουλή, να μην πιστεύει στα μάτια του, αλλά να πιστεύει στα σχέδια νόμου που φτιάχνετε, κατά τη γνώμη μας στο ΜέΡΑ25 είναι το λιγότερο γραφικό.

Για να καταλάβετε θα πω ένα παράδειγμα. Είναι σαν να έχετε κατεβάσει σε έναν ποδοσφαιρικό αγώνα μια ομάδα με επτά παίκτες, ενώ όλοι ξέρουμε ότι συμμετέχουν έντεκα σε κάθε ομάδα, και να πιστεύετε ότι θα καταφέρετε να πείσετε το φίλαθλο κοινό, που βρίσκεται στο γήπεδο, ότι για τη μειωμένη απόδοση της ομάδας, για την ανικανότητά της να ανταγωνιστεί την αντίπαλη ομάδα που έχει έντεκα παίκτες δεν φταίει το ότι υπολείπεται κατά τέσσερις παίκτες του αντιπάλου, αλλά μόνον η κακή ποιότητα και η αδιαφορία των συγκεκριμένων ποδοσφαιριστών. Δεν το πιστεύει κανείς.

Ξέρετε τι εννοώ; Εννοώ ότι, δυστυχώς, για εσάς -όχι εσάς προσωπικά, για τη Νέα Δημοκρατία- κάθε φορά που ένας από εμάς, ένας Έλληνας πολίτης μπαίνει σε ένα υπουργείο ή μπαίνει μέσα σε μια δημόσια υπηρεσία, τότε θυμάται ότι σε κάποιο γραφείο που πριν από έντεκα χρόνια έβρισκε δύο ή τρεις δημοσίους υπαλλήλους που εξυπηρετούσαν το κοινό -και δεν έφταναν και τότε, ήταν οριακά- τώρα στη θέση τους βρίσκει, στην καλύτερη περίπτωση, έναν ή, ακόμα χειρότερα, ελληνικέ λαέ που μας ακούς από εκεί έξω, κανέναν, αν έχει την ατυχία το παράρτημα του Υπουργείο ή της υπηρεσίας που απευθύνθηκε να έχει συγχωνευθεί με κάποιο άλλο. Τότε, όταν αδειάσει από το άλλο, θα είναι σε αυτό.

Είναι η γνωστή, κύριε Υπουργέ, κυρίες και κύριοι Βουλευτές, κατά τη γνώμη μας στο ΜέΡΑ25, πολύ αμαρτωλή ιστορία στην οποία προσπαθείτε να τους κάνετε να ξεχάσουν ότι έχετε «ξεδοντιάσει» τα πάντα. Το κάνετε προκειμένου να κρύψετε ότι όπως ακριβώς έχετε «ξεδοντιάσει» εδώ και χρόνια το Εθνικό Σύστημα Υγείας από γιατρούς και νοσηλευτές, όπως ακριβώς έχετε «ξεδοντιάσει» το εκπαιδευτικό μας σύστημα από δασκάλους και καθηγητές -σαράντα δύο χιλιάδες λείπουν στη μία περίπτωση και τριάντα πέντε χιλιάδες λείπουν στην άλλη την τελευταία δεκαετία, τόσοι περισσότεροι ήταν σε αυτές τις δύο περιπτώσεις που σας ανέφερα δέκα χρόνια μόλις πριν, με μείον σαράντα χιλιάδες κατά περίπτωση σε παιδεία και υγεία παλεύουμε- έτσι έχετε «ξεδοντιάσει» τα πάντα.

Προχθές μιλάγαμε για τη δικαιοσύνη. Τους έλεγα και πάλι ότι το πρόβλημα είναι ένα. Έψαχναν να βρουν όλοι εδώ, όλοι οι σοφοί του έθνους, πώς γίνεται και απονέμεται τόσο αργά η δικαιοσύνη στην Ελλάδα. Μα, γίνεται γιατί την απονέμουν οι μισοί δικαστικοί σχεδόν από αυτούς που εκαλούντο να την απονέμουν πριν μόλις από δέκα χρόνια. Αυτό είναι το πρόβλημα.

Έτσι, λοιπόν, ακολουθείται ακριβώς η ίδια μέθοδος. Και ποια είναι η μέθοδος, για να την ακούει και ο ελληνικός λαός που μας ακούει και να την καταλαβαίνει; Η μέθοδος είναι συγκεκριμένη. Είναι ότι όποιος συνταξιοδοτείται στο ΕΣΥ ή στα σχολεία ή στα λύκεια ή στη δικαιοσύνη ή στις δημόσιες υπηρεσίες και στα υπουργεία δεν προσλαμβάνεται για κανέναν λόγο κανένας απολύτως στη θέση του. Αν λέω ψέματα, ας με διαψεύσει όποιος πάρει τον λόγο μετά από εμάς. Εδώ είμαστε.

Σας είναι αδύνατον να παραδεχτείτε ενώπιον του ελληνικού λαού, κοιτώντας τον στα μάτια, ότι τίποτε απολύτως πια δεν λειτουργεί εύρυθμα σε αυτή την χώρα, που λόγω της πολιτικής απόφασης των τριών μεγάλων και μνημονιακότατων κομμάτων της Βουλής μας που κυβέρνησαν και κυβερνούν να αποδεχθούν -ποια είναι η απόφαση η πολιτική;- όλοι σας την οικονομική κατοχή των Βρυξελλών στην πατρίδα μας, να μετατρέψετε όλοι σας μαζί, σε συνεργασία αγαστή τον ελληνικό λαό, σε υποδειγματικό κρατούμενο. Σημείωση! Θυμήσου το αυτό, ελληνικέ λαέ! Αν και όταν το ρωτήσατε τον ελληνικό λαό τον Ιούλιο του 2015 ο ίδιος, ο ελληνικός λαός σάς δήλωσε ευκρινώς και ευθαρσώς πως προτιμάει την έρμη την απελευθέρωσή του και δέχεται γενναία να πάρει τα όποια ρίσκα συνοδεύουν αυτή την απελευθέρωση. Αυτό είπε το 62% από τους συμπατριώτες μας. Λόγω λοιπόν αυτής της καταστροφικής σας απόφασης, είστε αναγκασμένοι τώρα, για να αποφεύγετε τη μνήμη των ανθρώπων που συσσωρεύεται -και πιστέψτε με οσονούπω θα ξεσηκωθούν εναντίον σας- και την οργή τους -τι άλλο;- να δαιμονοποιείτε και να συκοφαντείτε συλλήβδην όλους ανεξαιρέτως τους δημόσιους λειτουργούς.

Καλά, υπάρχουν κανάλια της διαπλοκής. Όπως το «MEGA» του κ. Μαρινάκη, στο οποίο ο κ. Ευαγγελάτος -μιλάω πάντα με ονόματα από εδώ- προσπαθεί να μας πείσει ότι για το αδιέξοδο που θα πάει τρία ευρώ σε λίγο η τιμή της αμόλυβδης, της απλής φταίνε οι βενζινοπώλες. Αυτό δεν το «τρώει» κανείς, κύριε Βορίδη μου! Ζούμε σε αυτή τη χώρα. Κανείς δεν μπορεί να πιστέψει ότι ένας βενζινοπώλης στο Νέο Ηράκλειο που μένω εγώ ή στον Πειραιά είναι αυτός που αισχροκερδεί εις βάρος τους και δεν είναι ο κ. Βαρδινογιάννης που έχει τα διυλιστήρια. Καταλάβατε; Ξέρουν ότι υπάρχει αλλοτριωμένος ή κατεστραμμένος ηθικά βενζινοπώλης. Θα υπάρχουν. Εδώ υπάρχουν Βουλευτές. Δεν λέω για άλλους. Υπάρχουν Βουλευτές. Θα υπάρχει. Φαντάζεται κανείς ότι το «μεγάλο ψάρι» που λέγεται Βαρδινογιάννης ή όπως αλλιώς λέγεται ο άλλος που έχει τα υπόλοιπα πετρέλαια, θα αφήσει το «μικρό ψάρι», τον μικρό κατεστραμμένο τον βενζινοπώλη να κάνει αισχροκέρδεια στα καύσιμα; Όλοι ξέρουν ότι αισχροκερδεί. Το ψάρι βρωμά από το κεφάλι! Και αυτός που έχει και το μαχαίρι και το πεπόνι, τα σφάζει και τα τρώει! Δεν αφήνει τον βενζινοπώλη. Λέω, λοιπόν, πάψτε να συκοφαντείτε. Δεν έχει κανένα νόημα.

Δεν θα αργήσω πολύ ακόμα, κύριε Πρόεδρε, αν και βλέπω ότι έχω ακόμα λίγο χρόνο. Θα πω λοιπόν ένα δεύτερο πρόβλημα. Το πρόβλημα που ανέλυσα το αντιμετωπίζετε καιρό. Το δεύτερο πρόβλημα που αντιμετωπίζετε προσφάτως τους τελευταίους τρεις μήνες, κύριε Υπουργέ, είναι η παντελής αδιαφορία των πολιτών για όποιο τελικά νομοσχέδιο. Νομίζετε ότι τους νοιάζει; Νομίζει κανείς σε αυτή την Αίθουσα σοβαρά ότι νοιάζει κανέναν Έλληνα πολίτη αν θα βελτιωθούν οι υπηρεσίες που τους προσφέρει το δημόσιο; Δεν τους νοιάζει. Όχι γιατί είναι ανάλγητοι, όχι γιατί είναι αδιάφοροι, όχι γιατί δεν θέλουν να έχουν ένα δημόσιο της προκοπής.

Δεν τους νοιάζει, κυρίες και κύριοι Βουλευτές, κύριε Υπουργέ -χαίρομαι που με ακούτε με προσοχή- καν το εάν σε είκοσι πέντε χρόνια θα υπάρχει πλανήτης. Εδώ πέρα είχαμε το λιγότερο ενδιαφέρον. Οι άνθρωποι έλεγαν έξω «Και! Και τι με νοιάζει. Εγώ σε είκοσι πέντε χρόνια θα έχω πεθάνει από την πείνα». Αυτό είναι το πρόβλημα σας. Ξέρετε ποιο είναι το πρόβλημα ακριβώς; Είναι ότι οι πολιτικές σας φτωχοποιούν ραγδαία τους Έλληνες. Αναφέρω τις πολιτικές σας στην ενέργεια. Και μην μου πείτε για πόλεμο. Όχι σε εμένα, όχι στο ΜέΡΑ25, όχι σε εμάς αυτά για πόλεμο! Όταν λέω για τις πολιτικές σας την ενέργεια, λέω για τις πολιτικές σας. Ξέρετε τι εννοώ; Το Χρηματιστήριο Ενέργειας, εσείς μας βάλατε, εσείς μας κρατάτε, και τη ρήτρα. Η ρήτρα και το Χρηματιστήριο -αυτά έχουν εκτοξεύσει την ανεργία στην Ελλάδα- δεν έχουν την παραμικρή απολύτως σχέση με τον πόλεμο. Ο πόλεμος θα φανεί αργότερα, τότε που η απλή αμόλυβδη θα κάνει 4 ευρώ, δυστυχώς, στα βενζινάδικα. Αυτά είναι τα προβλήματά σας.

Κλείνω, κύριε Πρόεδρε. Δεν θα ξαναμιλήσω ούτε σήμερα, ούτε αύριο, επομένως ας πάω μέχρι τα εννιά λεπτά. Θα αναφερθώ στα ελληνοτουρκικά. Νομίζω ότι είναι πολύ πιο σημαντικά. Γι’ αυτό νομίζω ότι για πολύ ενδιαφέροντα νομοσχέδια όπως το δικό σας ή το προηγούμενο της δικαιοσύνης ή η κορυφή των νομοσχεδίων για την κλιματική καταστροφή -που σημαίνει ότι τα παιδιά μας δεν έχουν πλανήτη για να τον σώσουν, αν εμείς ολιγωρήσουμε και ολιγωρούμε, δεν θα σωθεί ο πλανήτης- πέρα λοιπόν από το γεγονός ότι όλοι αδιαφορούν, αδιαφορούν όλοι για όλα αυτά και για έναν επιπλέον λόγο, για τα περίφημα ελληνοτουρκικά, ελληνικέ λαέ.

Ας πάρουμε για δύο λεπτά μία βαθιά ανάσα και ας αναλογιστούμε από τη μία την ανάγλυφη τρέχουσα πραγματικότητα, που επικρατεί στρατιωτικά στη χώρα μας και από την άλλη την εικόνα της πραγματικότητας, κύριε Υπουργέ, που θέλουν να δώσουν τα παρασιτικά μέσα μαζικής ενημέρωσης και, δυστυχώς, και η Κυβέρνησή σας. Τα μέσα λοιπόν αυτά, των γνωστών κατόχων ιδιοκτητών της ολιγαρχίας και η Κυβέρνησή σας συνεπικουρεί, έχουν δημιουργήσει ένα κλίμα περίπου «πόλεμος με την Τουρκία προ των θυρών». Παρακολουθώντας κάποιες ειδήσεις από τα συστημικά μέσα ενημέρωσης ή ακούγοντας τον Κυβερνητικό Εκπρόσωπο ή τον κ. Ευαγγελάτο που είναι κάτι σαν Κυβερνητικός Εκπρόσωπος, είμαι βέβαιος ότι όπου να ’ναι θα ηχήσουν οι σειρήνες του πολέμου με την Τουρκία. Και το χειρότερο είναι ότι δεν μπορεί κανείς να το αποκλείσει και τελείως.

Αυτό όμως που δεν αναφέρεται ούτε ως νύξη στα πουλημένα μέσα μαζικής ενημέρωσης-παραπληροφόρησης είναι η ανάγλυφη αλήθεια. Και ξέρετε ποια είναι αυτή η ανάγλυφη αλήθεια, κυρίες και κύριοι Βουλευτές, ελληνικέ λαέ που μας ακούς εκεί έξω; Η ανάγλυφη αλήθεια είναι ότι αυτή τη στιγμή που μιλάμε οι Αμερικάνοι και όχι οι Τούρκοι στρατιώτες σουλατσάρουν στην Κρήτη, στην Αλεξανδρούπολη, στη Λάρισα και σε όλες τις υπόλοιπες περιοχές, που εσείς λυπάμαι που το λέω τέως σύντροφοί μου του ΣΥΡΙΖΑ παραχωρήσατε ασμένως στις Ηνωμένες Πολιτείες Αμερικής.

Να το πούμε ξεκάθαρα, κύριε Υπουργέ; Να το πούμε. Η Ελλάδα αυτή τη στιγμή που μιλάμε, τώρα, ελληνικέ λαέ που μας ακούς από εκεί έξω, είναι μια απέραντη αμερικανική στρατιωτική βάση και τίποτα παραπάνω.

Αυτή η αντίφαση, κύριε Υπουργέ, μεταξύ τεχνητής μιντιακής πραγματικότητας και της ανάγλυφης πραγματικής πραγματικότητας, έχει έναν πολύ συγκεκριμένο, έχετε ένα πολύ συγκεκριμένο επικοινωνιακό σκοπό, να φοβίσετε τους πολίτες ώστε να καταστήσετε την πραγματικότητα της μετατροπής της Ελλάδας σε μόνιμη αμερικάνικη βάση ως αποδεκτή. Δεν είναι στο λαϊκό υποσυνείδητο και το ξέρετε. Πως; Εμπλέκοντας τη χώρα μας ως πιόνι των ΗΠΑ, χωρίς καμμία ενημέρωση -από άλλους τα μαθαίνουμε-, χωρίς καμμία συζήτηση ή διαφάνεια. Ακολουθείτε πιστά ό,τι σας λέει η πρεσβεία των ΗΠΑ. Και οι υπόλοιποι μαθαίνουμε ψήγματα της αλήθειας από δηλώσεις Αμερικανών ή Γερμανών αξιωματούχων. Και είναι ντροπή! Μήπως πρέπει τελικά να καλέσουμε τον πρέσβη των Ηνωμένων Πολιτειών στη Βουλή για να μας ενημερώνει ως ο τοποτηρητής των επικυριάρχων μας. Αυτό αναρωτιέμαι.

Κλείνω με αυτή τη φράση, κύριε Πρόεδρε. Κυρίες και κύριοι Βουλευτές, φέτος συμπληρώνονται εκατό χρόνια, ένας αιώνας από τη Μικρασιατική Καταστροφή, κύριε Υπουργέ. Οφείλουμε, νομίζουμε στο ΜέΡΑ25, ως λαός να διδασκόμαστε από τα παθήματα μας, από τις εθνικές καταστροφές.

Η ιστορία λέει, κύριε Υπουργέ, ότι ανέκαθεν -και θα συνεχίσουν να το κάνουν- οι μεγάλες δυνάμεις και εργαλειοποιούν εμάς τους μικρούς, μας χρησιμοποιούν για τα δικά τους συμφέροντα χωρίς να ενδιαφέρονται ποτέ για τον πόνο, που μπορεί να προκληθεί αργότερα από τις ενέργειες της εργαλειοποίησής μας. Όπως το 1922, κύριε Υπουργέ, οι μεγάλες δυνάμεις τότε χρησιμοποίησαν και πάλι χυδαία την πατρίδα μας, την Ελλάδα, ως αντιπερισπασμό, κύριε Πρόεδρε, στους Νεότουρκους του Κεμάλ ώστε άκοπα και χωρίς αντίσταση από τη μεριά τους -εμείς ήμασταν ο κιμάς για τα κανόνια, οι Έλληνες- να βάλουν χέρι στις πετρελαιοφόρες περιοχές τις τεράστιες της Μέσης Ανατολής -θυμάστε το Λόρενς της Αραβίας οι πιο παλιοί από εσάς- που ήταν τότε ακόμα υπό οθωμανική κατοχή και κυριαρχία. Έτσι τώρα πάλι μας εργαλειοποιούν ως χρήσιμους ηλίθιους. Κι έχετε ιστορική πολιτική ευθύνη όσοι συμμετέχετε στην Κυβέρνηση που δέχεστε την εργαλειοποίησή μας από τις Ηνωμένες Πολιτείες Αμερικής.

Η εποχή που ζούμε μας επιβάλλει να πάρουμε αυτό το μάθημα πολύ σοβαρά. Μας επιβάλλει να αναλογιστούμε τι σημαίνει μια πραγματικά αδέσμευτη εξωτερική πολιτική.

Είμαστε ξεκάθαροι: Ουρλιάζοντας το ΜέΡΑ25 λέει «ναι», ξελαρυγγιαζόμαστε, σε ένα νέο Κίνημα Αδεσμεύτων. Ξέρω, ξέρω. Αυτά δεν γίνονται. Αυτή είναι η επίσημη θέση της Νέας Δημοκρατίας. Ο Ανδρέας Παπανδρέου είχε άλλη γνώμη. Είχε τη γνώμη ότι γίνονται τη δεκαετία του 1980 και έγιναν, κύριε Υπουργέ. Έγιναν, κυρίες και κύριοι Βουλευτές, γιατί ένας άνδρας, ένας πολιτικός στιβαρός -διαφωνούμε σε πάρα πολλά μαζί του- είχε το κύρος, είχε το ήθος, αλλά κυρίως είχε τη λεβεντιά, είχε δηλαδή τη γενναιότητα να πει: «Όχι ρε, θα πάω με τους αδέσμευτους. Δεν θα γίνω τσιράκι κανενός. Γιατί είμαστε τροφή για τα κανόνια σας όταν γινόμαστε τσιράκια».

Το ΜέΡΑ25 δεν κρύβει τα λόγια του και προτείνει εδώ και χρόνια περιφερειακή συνδιάσκεψη των χωρών της Ανατολικής Μεσογείου -επτά χώρες είναι, ζωή να έχουν- για να διευθετηθούν οριστικά τα θέματα των χωρικών υδάτων και το μόνο που μένει να συζητάμε με την Τουρκία είναι αυτό της υφαλοκρηπίδας. Εδώ είναι η δυνατότητά σας να δείξετε ότι το θέλετε. Γιατί μπορεί να συμβεί. Όσο συζητάμε, κύριε Υπουργέ, με την Τουρκία είμαστε ένας μικρός Δαβίδ εναντίον ενός τεράστιου Γολιάθ. Μόλις βάλουμε την Τουρκία να είναι σε ένα τραπέζι με άλλους έξι συζητητές, γινόμαστε όλοι ίσοι. Αυτό είναι πολύ απλό και το ουρλιάζουμε.

Ευχαριστώ πάρα πολύ για την τεράστια αντοχή σας, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, θα ήθελα να ρωτήσω κάτι τον κύριο Υπουργό.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, έχετε τον λόγο.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Θα ήθελα απλώς να ρωτήσω τον κύριο Υπουργό εάν ενδεχομένως προτίθεται να προτείνει κάποια τροπολογία πρόσθετη σε αυτή που ήδη υπέβαλαν τα μέλη της Κυβέρνησης. Έχετε κάποια άλλη τροπολογία ή όχι;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Το Υπουργείο Εσωτερικών δεν έχει άλλη τροπολογία. Να ενημερωθώ και να σας πω αν θα υπάρξει από πλευράς Κυβερνήσεως άλλη. Νομίζω, όμως, κατ’ αρχάς ότι δεν είναι στην πρόθεσή μας.

Επειδή δόθηκε η ευκαιρία και για να τοποθετηθούν οι συνάδελφοι, θέλω να πω ότι από τις βουλευτικές τροπολογίες που έχουν κατατεθεί θα κάνω δεκτή την τροπολογία με γενικό αριθμό 1327 και ειδικό 127 που κατατέθηκε από τον Βουλευτή της Νέας Δημοκρατίας, τον, κ. Μπούγα.

**ΠΡΟΕΔΡΕΥΩΝ (Απόστολος Αβδελάς):** Για τις τροπολογίες με γενικό αριθμό 1328 και 1329 θα τοποθετηθείτε αύριο;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Προφανώς κάνω δεκτές τις υπουργικές τροπολογίες που έχουν κατατεθεί. Την τροπολογία με γενικό αριθμό 1326 που έχει κατατεθεί από την πλευρά του ΣΥΡΙΖΑ την απορρίπτω.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υπουργέ.

Καλείται στο Βήμα η κ. Μαρία Κεφάλα από τη Νέα Δημοκρατία και να ετοιμάζεται η Ανεξάρτητη Βουλευτής κ. Αγγελική Αδαμοπούλου.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το σημερινό νομοσχέδιο αναμορφώνεται πλήρως το σύστημα αξιολόγησης του ανθρώπινου δυναμικού της δημόσιας διοίκησης. Το νέο, ολοκληρωμένο, λειτουργικό και διαφανές σύστημα αξιολόγησης και στοχοθεσίας που εισάγεται πρόκειται να επιφέρει τις αναγκαίες δομικές αλλαγές που απαιτούνται για την εύρυθμη και αποδοτική λειτουργία της δημόσιας διοίκησης.

Αυτή η καινοτόμα νομοθετική παρέμβαση αλλάζει τα δεδομένα που ισχύουν μέχρι σήμερα στον δημόσιο τομέα. Αντιμετωπίζει αποφασιστικά προβλήματα του παρελθόντος που διογκώθηκαν με τη διακυβέρνηση του ΣΥΡΙΖΑ και αυτό δημιουργεί, όπως είναι φυσικό, μια αμηχανία στην Αξιωματική Αντιπολίτευση που σήμερα διαφωνεί απλά για να διαφωνήσει.

Με το νομοθέτημα αυτό των πενήντα τριών άρθρων και έξι τμημάτων βελτιώνεται η λειτουργία των υπηρεσιών και των φορέων του δημόσιου τομέα, ενισχύεται η αξιοκρατία, ενδυναμώνονται οι δεξιότητες των δημοσίων υπαλλήλων. Στο πλαίσιο των παραπάνω κατευθύνσεων υλοποιείται και ο πρωταρχικός σκοπός του δημοσίου τομέα, η εξυπηρέτηση του πολίτη.

Κυρίες και κύριοι συνάδελφοι, η συνολική λειτουργία του και τα παραγόμενα αποτελέσματα εξαρτώνται άμεσα από τη συμπεριφορά και την απόδοση του ανθρώπινου δυναμικού. Είναι σημαντικό να συνειδητοποιήσουμε την αναγκαιότητα και τη σπουδαιότητα της αξιοποίησης του ανθρώπινου δυναμικού στις προσπάθειες βελτίωσης της ποιότητας των υπηρεσιών. Μια αποτελεσματική αξιοποίηση και ανάπτυξη των δυνατοτήτων των εργαζομένων προσφέρει τις συνθήκες εκείνες μέσα από τις οποίες το προσωπικό μπορεί να αναπτύξει και να καλλιεργήσει τις δεξιότητές του προκειμένου να αναπτυχθεί και περαιτέρω.

Αδιαμφισβήτητα, τα τελευταία χρόνια έχουν επέλθει αρκετές σημαντικές αλλαγές στον ευρύτερο δημόσιο τομέα. Πλέον η πλειοψηφία των δημοσίων υπαλλήλων διαθέτει πανεπιστημιακή μόρφωση, αλλά και την απαραίτητη εξοικείωση με τις νέες τεχνολογίες. Αυτή η εξοικείωση ήταν άλλωστε που συνέβαλε αποτελεσματικά, ιδιαίτερα κατά την περίοδο της πανδημίας, και στην ταχύτατη εφαρμογή και υλοποίηση νέων τρόπων ψηφιακής συναλλαγής των πολιτών με το δημόσιο.

Αυτά από μόνα τους, όμως, φυσικά δεν αρκούν για να μπορούμε να μιλάμε για έναν δημόσιο τομέα χωρίς παθογένειες. Αυτές τις παθογένειες είναι που καλείται σήμερα η Κυβέρνηση της Νέας Δημοκρατίας να ξεπεράσει και το κάνει με βήματα καινοτόμα, με καινοτόμες νομοθετικές πρωτοβουλίες σαν και τη σημερινή, που αποτελεί άλμα στον εκσυγχρονισμό της δημόσιας διοίκησης.

Νομοσχέδια σαν αυτό που συζητάμε αποδεικνύουν την εντελώς διαφορετική ματιά και προσέγγιση που έχουμε και στο κεφάλαιο αξιολόγηση. Μια από τις διαχωριστικές γραμμές άλλωστε στη Νέα Δημοκρατία και τον ΣΥΡΙΖΑ είναι η αποδοχή ή όχι της αξιοκρατίας και της αξιολόγησης. Εμείς θέλουμε αξιοκρατία παντού, αξιολόγηση παντού και για όλους. Εσείς, κύριοι του ΣΥΡΙΖΑ, προτιμάτε την ισοπέδωση παντού και για όλα.

Όσο η κοινωνία εξελίσσεται τόσο παράλληλα αυξάνονται και οι απαιτήσεις των πολιτών για περισσότερο ποιοτικές υπηρεσίες και αποτελεσματικότητα των δομών του κράτους. Σήμερα συνδέουμε την ενίσχυση της αποτελεσματικότητας με συγκεκριμένα εργαλεία. Εισάγουμε στοίχημα στοχοθεσίας το οποίο είναι άρρηκτα συνδεδεμένο με την αξιολόγηση, ενώ παράλληλα ανατίθεται στον προϊστάμενο της οργανικής μονάδας η επίτευξη των στόχων. Ο προϊστάμενος, ο ρόλος του οποίου αναβαθμίζεται, αξιολογείται πλέον τόσο για την επίτευξη των στόχων όσο και για τις δεξιότητές του.

Αποτελεί αναγκαιότητα σήμερα ένα επικαιροποιημένο, άρτιο, αντικειμενικό και αποτελεσματικό σύστημα αξιολόγησης. Και θα αναρωτηθεί κανείς: Δεν υπήρχε σύστημα αξιολόγησης στη δημόσια διοίκηση; Υπάρχει και σήμερα. Το ζητούμενο, όμως, είναι να μιλάμε για ένα τυπικό σύστημα αξιολόγησης που βασίζεται στη βαθμολογία; Όχι. Και μιλώ για τυπικό σύστημα, γιατί αν δει κάποιος τη βαθμολογία των δημοσίων υπαλλήλων θα διαπιστώσει ότι οι περισσότεροι συγκεντρώνουν βαθμολογία μεταξύ ενενήντα και εκατό. Είναι, λοιπόν, ένα σύστημα ξεπερασμένο από την ίδια την εποχή.

Το μοντέλο αξιολόγησης που εισάγουμε αποτελεί ένα πραγματικά δίκαιο σύστημα, που μεριμνά για τους καλούς και άξιους υπαλλήλους και προωθεί την αξιοκρατία, τους επιβραβεύει, ενώ παράλληλα αποτελεί και τη βάση για τη βελτίωση όσων χρειάζονται. Η δικαιοσύνη, κυρίες και κύριοι συνάδελφοι του ΣΥΡΙΖΑ, απαιτεί αναγνώριση των καλύτερων και σεβασμό στην εργασία τους, όχι ισοπέδωση και μαζοποίηση.

Η Νέα Δημοκρατία είχε δεσμευτεί για ένα σύγχρονο και αντικειμενικό σύστημα αξιολόγησης και σήμερα το κάνει πράξη. Βάσει του νομοσχεδίου, οι δημόσιοι υπάλληλοι θα αξιολογούνται σε εννέα δεξιότητες με σκοπό την ανεύρεση των δυνατών και αδύναμων σημείων τους, προκειμένου τα πρώτα να ενισχυθούν και τα δεύτερα να βελτιωθούν.

Εισάγεται πλέον ο θεσμός του Συμβούλου Ανάπτυξης Ανθρώπινου Δυναμικού ο οποίος, μεταξύ άλλων, αναλαμβάνει την καθοδήγηση και την υποστήριξη των ανθρώπων και των υπηρεσιών εκείνων που καλούνται να εφαρμόσουν τις πολιτικές της Γενικής Γραμματείας Δυναμικού Δημοσίου Τομέα.

Περαιτέρω, καθιερώνεται ένα καινοτόμο, σύγχρονο σύστημα κινήτρων και ανταμοιβής των υπαλλήλων το οποίο λειτουργεί ως μηχανισμός επιβράβευσής τους. Ταυτόχρονα, όμως, το ίδιο σύστημα λειτουργεί και ως διοικητικό εργαλείο στα χέρια του προϊσταμένου προκειμένου να αξιοποιηθούν τόσο η εμπειρία όσο και η τεχνογνωσία των υπαλλήλων για την υλοποίηση των στόχων που έχουν τεθεί.

Τέλος, στο νομοσχέδιο περιγράφεται εκτενώς η από μέρους των δημοσίων υπηρεσιών υιοθέτηση του κοινού πλαισίου αξιολόγησης. Αφορά πρακτικά σε μια μέθοδο αυτοαξιολόγησης του δημόσιου τομέα ώστε εκείνος να είναι σε θέση να παρακολουθήσει τον βαθμό επίτευξης στόχων και πρωτοβουλιών που ενισχύουν την αποτελεσματικότητά του.

Κυρίες και κύριοι συνάδελφοι, με το παρόν νομοσχέδιο αλλάζει η αντίληψη και η νοοτροπία που επικρατούσε ως τώρα στον δημόσιο τομέα. Αυτό που επιχειρείται συνολικά και στοχευμένα είναι η υλοποίηση αποκλειστικά και μόνο σχεδίων δράσεων βελτίωσης του. Δεν βλέπω τιμωρητικό χαρακτήρα και δεν δέχομαι αυτές τις φωνές που μιλούν για κάτι τέτοιο.

Κλείνοντας, θα ήθελα να επισημάνω κάτι που είπα και εισαγωγικά. Σκοπός της λειτουργίας του κράτους είναι η εξυπηρέτηση του πολίτη. Κάθε κίνηση και παρέμβασή μας γίνεται προς αυτή την κατεύθυνση. Στόχος μας είναι το κράτος να είναι δίπλα σε κάθε πολίτη και με το σημερινό νομοσχέδιο αποδεικνύουμε στην πράξη πως η Κυβέρνηση της Νέας Δημοκρατίας λειτουργεί με όρους σύγχρονους και με το βλέμμα στο μέλλον. Γι’ αυτό και η παρούσα νομοθετική πρωτοβουλία αποτελεί μονόδρομο για τον εκσυγχρονισμό της δημόσιας διοίκησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα η Ανεξάρτητη Βουλευτής της Α΄ Αθηνών κ. Αγγελική Αδαμοπούλου και να ετοιμάζεται η κ. Παναγιού Πούλου από τον ΣΥΡΙΖΑ - Προοδευτική Συμμαχία.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όταν ακούμε από την Κυβέρνηση της Νέας Δημοκρατίας του κ. Μητσοτάκη τη λέξη «αξιοκρατία», δεν ξέρω αν θα πρέπει να κλάψουμε ή να γελάσουμε. Και αναφέρομαι στη λέξη «αξιοκρατία» διότι υποτίθεται, κύριε Υπουργέ, ότι το νομοσχέδιο το οποίο εισάγετε σήμερα με την αξιολόγηση, τη στοχοθεσία και την αποτελεσματικότητα της δημόσιας διοίκησης, αυτή την αποστολή έχει, να εμπεδωθεί δηλαδή στη δημόσια διοίκηση ένα σύστημα αξιοκρατίας απρόσωπης, τίμιας, ουδέτερης και αντικειμενικής.

Όμως όσο καλές και αν φαίνονται οι προθέσεις της Κυβέρνησης και του Υπουργείου δεν μπορεί να μας πείσει. Και δεν μπορεί να μας πείσει για αυτές τις προθέσεις της, πρώτον, διότι η Κυβέρνηση από την αρχή της διακυβέρνησής της ήταν που άλλαξε το πάγιο πλαίσιο των προσόντων για τους μετακλητούς των Υπουργών. Για τους μετακλητούς συγκεκριμένα, οι οποίοι είναι πρόσωπα που επιλέγονται από τους Υπουργούς, χαίρουν της απολύτου εμπιστοσύνης τους και καλούνται να γνωμοδοτούν και να ερμηνεύουν σύνθετα και πολύπλοκα ζητήματα, ορίσατε από την αρχή της διακυβέρνησής σας ότι αρκεί να είναι απλά απόφοιτοι επαγγελματικού ή γενικού λυκείου ή να κατέχουν απλά καλή γνώση κάποιας ξένης γλώσσας, τη στιγμή μάλιστα που ο ένας εκ των δύο μετακλητών των Βουλευτών χρειάζεται να κατέχει άριστη γνώση μιας ξένης γλώσσας σε επίπεδο Proficiency. Αφού λοιπόν μειώσατε τα προσόντα τους, προκλητικά και επιδεικτικά αυξήσατε και τους μισθούς τους. Ήταν μία ένδειξη αυτή ως προς την αξιοκρατία που υποτίθεται ότι υπηρετείτε.

Δεύτερον πρόκειται για μία Κυβέρνηση η οποία ελέγχει τόσο ενδελεχώς την αξιοκρατία και τα προσόντα εν πάση περιπτώσει των στελεχών της που βρέθηκε Υφυπουργός αυτής της Κυβέρνησης να την εκθέτει ανεπανόρθωτα με το δήθεν ΜΒΑ που είχε, ενώ ο Υπουργός Ανάπτυξης συγκεκριμένα έχει για γενικό διευθυντή στο προσωπικό του γραφείο ένα άτομο το οποίο είναι απλά απόφοιτος λυκείου. Και όταν πήρε διαστάσεις το ζήτημα, τότε απλά δήλωσε ότι είναι σαν να έχει δέκα πτυχία.

Να πω για τον διοικητή της ΕΥΠ; Βεβαίως πρώτα ο Πρωθυπουργός φρόντισε να την υπαγάγει απευθείας στον εαυτό του και εν μία νυκτί περάσατε τροπολογία ορίζοντας ότι ο διοικητής της ΕΥΠ δεν χρειάζεται να είναι κάτοχος πανεπιστημιακού τίτλου σπουδών.

Είναι πολλά τα παραδείγματα, είναι πάμπολλα τα παραδείγματα, δεν μου φτάνει ο χρόνος για να αριθμήσω. Τελειώνω μόνο ως προς αυτή την αναφορά λέγοντας ότι βγήκε και ο κ. Πατέρας και είχε πει με ποιο τρόπο τοποθετούνται οι διοικητές των νοσοκομείων όταν κυβερνά η Νέα Δημοκρατία.

Αυτό λοιπόν το οποίο συμπεραίνουμε από όλα αυτά αλλά και από τη μέχρι τώρα διακυβέρνησή σας, είναι ότι αποδεικνύεται περίτρανα πως δεν έχετε καμία σχέση ούτε με την αξιοκρατία ούτε με την αξιολόγηση και το βλέπουμε και στο παρόν νομοσχέδιο, όπου τι λέτε άκουσον - άκουσον; Ότι οι γενικοί γραμματείς ή οι ειδικοί γραμματείς είναι αυτοί οι οποίοι θα αξιολογούν τους γενικούς διευθυντές. Και όταν λέμε γενικούς ή ειδικούς γραμματείς τι εννοούμε δηλαδή; Εννοούμε μετακλητούς, εννοούμε πρόσωπα τα οποία τοποθετήθηκαν εκεί ως «φυτεμένοι» εκλεκτοί των Υπουργών, άτομα τα οποία δεν αξιολογήθηκαν ποτέ, άτομα τα οποία τοποθετήθηκαν με αμιγώς κομματικά κριτήρια.

Επίσης από τους χιλιάδες οι οποίοι θα στελεχώσουν τις θέσεις των προϊσταμένων και οι οποίοι καλούνται να αξιολογούν, το ερώτημα είναι πόσοι από αυτούς αξιολογήθηκαν μέσα από ένα σύστημα δημόσιου διαγωνισμού του ΑΣΕΠ; Μάθαμε ότι στο Υπουργείο σας, κύριε Υπουργέ, έχει λήξει η θητεία τεσσάρων γενικών διευθυντών. Δεν έχουν προκηρυχθεί οι σχετικές θέσεις. Εδώ απλά ρωτάω: Πώς θα καλυφθούν αυτές οι θέσεις; Θα αξιολογηθούν αυτοί που θα έρθουν; Μέσα από μια από ποια διαδικασία θα καλυφθούν αυτές οι θέσεις και με ποια εχέγγυα αξιολόγησης και αξιοκρατίας;

Να αναφερθώ και σε κάποια πράγματα που είπαν οι φορείς κατά την ακρόασή τους. Είπαν ότι αυτό το νομοσχέδιο περιορίζεται σε ένα σύστημα αξιολόγησης της ατομικής επίδοσης και της απόδοσης των υπαλλήλων χωρίς να υπάρχει καμμία πρόβλεψη για αξιολόγηση των ίδιων των οργανικών μονάδων, των ίδιων των υπηρεσιών και των συνθηκών δηλαδή με λίγα λόγια υπό τις οποίες απασχολούνται οι υπάλληλοι αυτοί, χωρίς να αξιολογούνται καν οι προϊστάμενοι αυτών των υπαλλήλων. Έγινε αναφορά ως προς το ότι απουσιάζει ρύθμιση για το ζήτημα της επιλογής των προϊσταμένων, η οποία συνήθως γίνεται με ανάθεση και όχι μέσα από μία διαδικασία κρίσεων και αξιολογήσεων.

Και το ερώτημα είναι λοιπόν, αυτούς τους υπαλλήλους ποιοι θα τους κρίνουν, ποιοι θα τους αξιολογούν, ποιοι είναι αυτοί που θα θέτουν τους στόχους και θα κατανέμουν και τα μπόνους επίτευξης των στόχων; Είναι οι μετακλητοί; Είναι οι άνθρωποι οι οποίοι τοποθετήθηκαν με ανάθεση; Είναι οι ιδιωτικοί υπάλληλοι που αμείβονται με 4.000 και 8.000 ευρώ όπως γίνεται στον ΕΦΚΑ; Είναι άτομα δηλαδή τα οποία δεν έχουν κριθεί.

Και δεν το λέω αυτό -όπως πιστεύω και η υπόλοιπη Αντιπολίτευση- διότι είμαστε κατά της αξιολόγησης. Δεν είμαστε κατά της αξιολόγησης, αλλά να γίνεται μια ολοκληρωμένη αξιολόγηση των υπαλλήλων και των προϊσταμένων και των μονάδων των υπηρεσιών μέσα στις οποίες καλούνται να εκτελούν τα καθήκοντά τους. Είναι πολλά λοιπόν τα ερωτήματα, ακόμη και ως προς τη σκοπιμότητα και την εφαρμογή του μπόνους παραγωγικότητας.

Να πω και ως προς τα κριτήρια αξιολόγησης ότι είναι ευάλωτα σε υποκειμενικότητα και αδιαφάνεια. Θα αναφέρω χαρακτηριστικά την εστίαση και τον προσανατολισμό στις ανάγκες του πολίτη, που σας είπε χαρακτηριστικά εκπρόσωπος των φορέων ότι πώς είναι δυνατόν να ζητάμε από τον υπάλληλο να έχει έναν πλήρη προσανατολισμό στις ανάγκες του πολίτη, όταν οι υπηρεσίες που παρέχονται ετεροκατευθύνονται από τις μνημονιακές δεσμεύσεις και υποχρεώσεις οι οποίες είναι σε βάρος των αναγκών των πολιτών και εξυπηρετούν τα συμφέροντα των ολίγων;

Πάνω λοιπόν σε αυτή τη σταθερή γραμμή και εμμονή που έχετε -και λέω «εμμονή», διότι σας έχει διαψεύσει ως προς την αποτελεσματικότητά της- πάτε να εφαρμόσετε στη δημόσια διοίκηση τον κανόνα της ιδιωτικής οικονομίας, της αγοράς, του ιδιωτικού τομέα που είδαμε σε άλλες χώρες ότι είναι συστήματα χρεοκοπημένα, είναι συστήματα αποτυχημένα. Το ίδιο ακριβώς μοντέλο βλέπουμε ότι πάτε να εφαρμόσετε στην Ελλάδα, όπου είδαμε τις ντροπές με τη «LEHMAN BROTHERS», με διάφορες εταιρείες των οποίων τα υπεραμειβόμενα golden boys έπαιρναν παχυλούς μισθούς, ετήσιους μισθούς και 20 εκατομμύρια περίπου δολάρια, όταν ο κόσμος, όταν ο λαός δεν είχε να πληρώσει για τα βασικά. Και το ίδιο πάτε να εφαρμόσετε και εδώ, όταν στο εξωτερικό οι εμπνευστές και οι θιασώτες αυτών των μοντέλων λένε «mea culpa» και πάνε να ανακαλέσουν τα μοντέλα αυτά. Δεν αφουγκράζεστε ούτε τις σφυγμομετρήσεις τις παγκόσμιες και τις εγχώριες που λένε όχι στην ιδιωτικοποίηση των αγαθών.

Και κάπως έτσι λοιπόν πάνω σε αυτή τη λογική του επιχειρείν θέλετε να φορτώσετε στη δημόσια διοίκηση τους εξωτερικούς συμβούλους και αυτοί με τους παχυλούς μισθούς, οι οποίοι θα έρχονται να αξιολογούν τον δημόσιο υπάλληλο, άνθρωποι οι οποίοι δεν έχουν την παραμικρή γνώση και την παραμικρή εμπειρία και την παραμικρή σχέση με την παθογένεια, με το δαιδαλώδη και πολύπλοκο γραφειοκρατικό μηχανισμό από τον οποίο πάσχει η δημόσια διοίκηση, η υποστελεχωμένη δημόσια διοίκηση.

Γιατί μιλάμε για αξιολόγηση, αλλά δεν είδαμε ούτε προβλέψεις για στελέχωση της δημόσιας διοίκησης και για το πώς ακριβώς θα αντιμετωπιστεί όλο αυτό το απόστημα της γραφειοκρατίας που ταλαιπωρεί τόσα χρόνια τους δημοσίους υπαλλήλους, τους οποίους έχετε καταδικάσει σε ένα απόσπασμα υποαμειβόμενους χωρίς σεβασμό στο πρόσωπό τους σε συνθήκες αναξιοπρεπείς. Και πάτε να εφαρμόσετε, απ’ ότι κατάλαβα στην επιτροπή, ακόμη και το σύστημα του εσωτερικού ελέγχου από τους εξωτερικούς συμβούλους, που πολύ σωστά σας επεσήμανε ο κ. Καστανίδης ότι αυτό είναι μία κρατική υπόθεση η οποία πρέπει να παρέχεται από την κεντρική διοίκηση ή την αποκεντρωμένη ή τους ΟΤΑ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έπρεπε λοιπόν όλοι και η παρούσα Κυβέρνηση και οι προηγούμενες να έρθετε σε έναν δημόσιο διάλογο με τους υπαλλήλους που καθημερινά αντιμετωπίζουν αυτή τη γάγγραινα της δημόσιας διοίκησης και να ακούσετε τα προβλήματά τους και τις προτάσεις τους και να τις ενσωματώσετε στον εκάστοτε νόμο.

Τελειώνω λοιπόν λέγοντας ότι το δημόσιο είναι όπως το εκπαιδευτικό σύστημα, δηλαδή όλες οι κυβερνήσεις που πέρασαν είχαν φαεινές ιδέες αλλά εννέα στις δέκα παρέδωσαν μια δημόσια διοίκηση χειρότερη από αυτή που παρέλαβαν. Η διαφορά με τη δική σας Κυβέρνηση είναι ότι οι προηγούμενες κυβερνήσεις είχαν πιο αγαθές προθέσεις.

Και θέλω να τελειώσω με κάτι και ευχαριστώ για την ανοχή σας κύριε Πρόεδρε. Τελείως συμπτωματικά διάβαζα αυτές τις μέρες μια συνέντευξη της κ. Συμεωνίδου - Καστανίδου, της καθηγήτριας ποινικών και εγκληματολογικών επιστημών.

Όταν τη ρώτησε ο δημοσιογράφος αν εφαρμόζονται οι νόμοι στην Ελλάδα και, αν όχι, γιατί, είπε το εξής: Όχι δεν εφαρμόζονται, δεν υπάρχει ισονομία, δεν υπάρχει ισότιμη εφαρμογή των νόμων και γι’ αυτό, λέει, φταίει το γεγονός ότι το κράτος δεν κατάφερε μέχρι τώρα να εκσυγχρονίσει και να οργανώσει τη δημόσια διοίκηση με τέτοιο τρόπο ώστε να την κάνει αποτελεσματική. Άρα λοιπόν μια αποτελεσματική, οργανωμένη και σύγχρονη δημόσια διοίκηση οδηγεί στο να γίνεται πραγματική εφαρμογή των νόμων.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε κυρία Αδαμοπούλου.

Τον λόγο έχει η κ. Παναγιού Πούλου από τον ΣΥΡΙΖΑ - Προοδευτική Συμμαχία και να ετοιμάζεται ο κ. Μπιάγκης από το ΠΑΣΟΚ - Κίνημα Αλλαγής.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, γνωρίζουμε ότι διαχρονικά η Νέα Δημοκρατία δεν είναι δυνατή στη μετάφραση, κάνει συχνά μεταφραστικά λάθη και παραλείψεις και συχνά άλλα λέει και άλλα εννοεί. Επομένως, όταν η Κυβέρνηση Μητσοτάκη λέει ότι εισάγει ένα σύστημα στοχοθεσίας, αξιολόγησης και ανταμοιβής του ανθρώπινου δυναμικού στο δημόσιο στην πραγματικότητα εννοεί ένα σύστημα συγκεντρωτισμού, κομματοκρατίας και αναποτελεσματικότητας. Χαμένη και αυτή τη φορά λοιπόν στη μετάφραση είναι η Κυβέρνηση, αλλά και ο ιδιωτικός φορέας, η Ένωση Ανωτάτων Στελεχών Επιχειρήσεων, στον οποίο ανέθεσε την εκπόνηση του νομοσχεδίου.

Όμως έχουμε μάθει πλέον τη γλώσσα σας, κύριοι Υπουργοί, και μπορούμε να καταλάβουμε ότι πρώτον, το νομοσχέδιό σας θα φέρει περισσότερο συγκεντρωτισμό, αφού η αξιολόγηση θα γίνεται από τα πάνω, από φυτευτές δομές συμβούλων ανάπτυξης ανθρώπινου δυναμικού, χωρίς τη συναίνεση και συμμετοχή των υπαλλήλων, που δεν θα έχουν καν δικαίωμα ένστασης.

Δεύτερον, το νομοσχέδιό σας θα ενισχύσει την κομματοκρατία, αφού η αξιολόγηση θα γίνεται από τους προϊσταμένους που έχουν επιλεγεί από εσάς με απευθείας ανάθεση ή προέρχονται από τον ιδιωτικό τομέα, όπως για παράδειγμα στον ΕΦΚΑ, και επομένως, θα αξιολογούν αντίστοιχα τους υφισταμένους τους στη βάση γαλάζιων πιστοποιητικών.

Και τρίτον, το νομοσχέδιό σας δεν θα βελτιώσει την αποτελεσματικότητα της διοίκησης, αφού καταργείται η έννοια της συνολικής και αντικειμενικής αξιολόγησης του φορέα, της δομής και αντικαθίσταται από την αξιολόγηση των υπαλλήλων ως μεμονωμένων μονάδων.

Αλλά ας περάσουμε τώρα, κυρίες και κύριοι συνάδελφοι, στη μεγάλη μαύρη τρύπα του νομοσχεδίου, στα σοβαρά προβλήματα δηλαδή που θα προκαλέσει η εφαρμογή του στην τοπική αυτοδιοίκηση, στο επίπεδο διακυβέρνησης που βρίσκεται εγγύτερα στον πολίτη, που σηκώνει δυσανάλογα μεγάλο βάρος από την επίλυση των κοινωνικών προβλημάτων, αλλά είναι και πάλι ο μεγάλος χαμένος της νομοθέτησής σας, κύριε Υπουργέ.

Βέβαια δεν μας εκπλήσσει αυτό. Ας θυμηθούμε τι έχει κάνει η Κυβέρνησή σας για την αυτοδιοίκηση εδώ και τρία χρόνια. Αποκέντρωση, αρμοδιότητες και πόρους της τάξατε, αλλά μόνο εγκατάλειψη, απορρύθμιση και κομματικό έλεγχο της δώσατε, δημιουργώντας πλαστές πλειοψηφίες των δημάρχων και περιφερειαρχών στις οικονομικές επιτροπές και παραχωρώντας σε αυτές αρμοδιότητες που αρπάξατε από τα συμβούλια και τις τοπικές κοινότητες.

Και εξ όσων μαθαίνουμε, κύριε Υπουργέ, συνεχίζετε αυτόν τον σχεδιασμό, αφαιρώντας το δικαίωμα στους επικεφαλής των παρατάξεων να εισάγουν εκτός ημερήσιας διάταξης θέματα. Τρομάζετε, δεν αντέχετε στον διάλογο με την κοινωνία. Διότι αυτή είναι η γαλάζια ολιγαρχική δυστοπία σας που ονειρεύεστε για την αυτοδιοίκηση, ένα μοντέλο με ελεγχόμενους δημάρχους-μάνατζερ, που ξεπουλάνε τα πάντα με αποφάσεις οικονομικών επιτροπών και κάνουν απευθείας αναθέσεις σε ημετέρους ακόμα και στις ανταποδοτικές υπηρεσίες της καθαριότητας, του πρασίνου, του οδοφωτισμού. Δηλαδή τα άμεσα δημοτικά τέλη τα διαχειρίζεστε εσείς με ιδιωτικό τρόπο.

Και επιπλέον αναστήσατε εκ νεκρών ένα αντιδημοκρατικό υπερπλειοψηφικό εκλογικό σύστημα μόνο και μόνο για να επανεκλεγούν οι εκλεκτοί σας. Βέβαια την περασμένη εβδομάδα ήρθε το πρώτο χαστούκι από το Συμβούλιο της Επικρατείας για τις αντισυνταγματικές αλλαγές που φέρατε το 2019 στην αυτοδιοίκηση, νοθεύοντας την αρχή της λαϊκής κυριαρχίας. Και έπεται συνέχεια, να είστε βέβαιοι για αυτό.

Και τώρα, για να δώσετε νέο χτύπημα στη λειτουργία των ΟΤΑ, φέρνετε το εντελώς ακατάλληλο, άνισο και άδικο πλαίσιο για την αξιολόγηση του προσωπικού στους δήμους. Σας τα είπαν στην ακρόαση των φορέων η ΚΕΔΕ και η ΠΟΠ- ΟΤΑ, αλλά, όπως λέει και ο λαός, «στου κουφού την πόρτα όσο θέλεις βρόντα». Γιατί πώς θα αξιολογείτε, κύριοι Υπουργοί, την ατομική απόδοση των υπαλλήλων στους δήμους όταν δεν εξασφαλίζετε τις απαραίτητες οργανωτικές προϋποθέσεις που θα τους επιτρέψουν να αποδώσουν, όταν δεν υπάρχουν καν οργανισμοί εσωτερικής υπηρεσίας ΟΕΥ, που θα υλοποιούν την αξιολόγηση;

Αλλά τη λύση εδώ την έχετε έτοιμη, αφού με το άρθρο 40 μεταφέρετε σε ιδιώτες τον εσωτερικό έλεγχο. Εσείς, λοιπόν, που έχετε εγκαταλείψει εδώ και τρία χρόνια τους δήμους χωρίς χρηματοδότηση και προσωπικό, ενώ τους φορτώνετε διαρκώς με νέες βαριές αρμοδιότητες, όπως είναι το πλαίσιο για τα ζώα συντροφιάς, παριστάνετε τώρα τους αυστηρούς αξιολογητές.

Αξιολογείτε την ανικανότητά σας, που ακόμα δεν έχετε εκδώσει τις υπουργικές αποφάσεις για την εφαρμογή του νόμου -αναφέρομαι στα ζώα συντροφιάς- μετά από έναν χρόνο;

Όμως ομολογείτε την αποτυχία σας σήμερα με την τροπολογία του κ. Πέτσα. Όσο για το μητρώο που ετοιμάζει, μας είπε ότι ετοιμάζεστε να αναθέσετε ξανά σε ημέτερους ξοδεύοντας δημόσιο χρήμα. Μπορούσατε να επεκτείνετε το υπάρχον στο ΥΠΑΑΤ.

Και ενώ, κυρίες και κύριοι συνάδελφοι, οι Υπουργοί Γεωργίας συζητούν στην Ευρωπαϊκή Ένωση για τα ζώα συντροφιάς εμείς εδώ -πρωτοτυπία της αριστείας πάλι της Νέας Δημοκρατίας- την αρμοδιότητα τη μεταφέραμε στο Υπουργείο Εσωτερικών. Πάντως επικοινωνία κάνατε και τότε, πανηγυρίζοντας ότι φροντίζατε για τα ζώα συντροφιάς. Το αποτέλεσμα είναι οι δήμοι να είναι σε απόγνωση και τα ζώα απροστάτευτα.

Και μπαίνει ξανά και ξανά, και εδώ με το νομοσχέδιο σήμερα, το κρίσιμο ζήτημα ανισοτήτων και αδικιών μεταξύ των δήμων, που δεν έχουν τις ίδιες δυνατότητες. Πώς θα βάλετε στην ίδια ζυγαριά και θα αξιολογήσετε το προσωπικό σε δήμους που έχουν επαρκή υλικοτεχνική υποδομή, στελέχωση και πόρους και ταυτόχρονα σε δήμους που όλα αυτά είναι άπιαστο όνειρο; Και πάλι εισάγετε από την πίσω πόρτα ένα απαράδεκτο καθεστώς δύο ταχυτήτων στην αυτοδιοίκηση. Από τη μία οι μεγάλοι δήμοι, που θα μπορούν να ανταποκρίνονται, και από την άλλη το χάος, οι μεσαίοι και μικροί δήμοι με τις τεράστιες ελλείψεις σε επιστημονικό προσωπικό, που αποψιλώνετε αδιάκοπα λόγω συνταξιοδοτήσεων και κινητικότητας.

Τα στοιχεία ως προς αυτό της ΕΕΤΑΑ είναι αποκαλυπτικά. Οι τεχνικές υπηρεσίες λειτουργούν ικανοποιητικά σε διακόσιους τριάντα πέντε δήμους, με μερική υποστήριξη σε εβδομήντα πέντε, ενώ εντελώς απουσιάζουν σε είκοσι δύο. Επίσης, σε εκατόν εξήντα οκτώ δήμους λειτουργούν οι υπηρεσίες δόμησης, σε δεκαέξι λειτουργούν μερικώς, ενώ σε εκατόν εξήντα τέσσερις δήμους απουσιάζουν εντελώς.

Και μάλιστα εσείς επικεντρώνετε τα κίνητρα μόνο στις τεχνικές υπηρεσίες των ΟΤΑ εκεί δηλαδή, που υπάρχουν οι περισσότερες ανισότητες. Δεν χρειάζεται λοιπόν να είναι κανείς προφήτης για να προβλέψει ότι η απόδοση των υπαλλήλων στους μεγάλους δήμους μοιραία θα εμφανιστεί στην αξιολόγησή σας ως σημαντικά ανώτερη σε σχέση με τους υπόλοιπους δήμους.

Αλλά το πιο σημαντικό είναι ότι η δεδομένη αδυναμία των μικρομεσαίων δήμων να ανταποκριθούν δεν θα είναι χωρίς συνέπειες, αφού θα συνεκτιμάτε την προσκόμιση πιστοποιητικού ορθής και ολοκληρωμένης εφαρμογής του κοινού πλαισίου αξιολόγησης για την αξιολόγηση των αιτημάτων τους.

Δηλαδή, τι μας λέτε, κύριε Υπουργέ; Ότι όσοι δήμοι δεν θα μπορούν για αντικειμενικούς λόγους να ανταποκριθούν αντί να λαμβάνουν περισσότερη ενίσχυση, ώστε να αρθούν στο επίπεδο των υπολοίπων, θα λαμβάνουν λιγότερη; Τους καταδικάζετε δηλαδή, σε μόνιμη υστέρηση; Ή μήπως θα πρέπει οι δήμαρχοι να περάσουν πάλι από τα υπουργικά σας γραφεία, για να ζητήσουν χάρες; Αυτός είναι ο σκοπός σας, να εργαλειοποιήσετε ακόμα και την αξιολόγηση;

Οι άνθρωποι της αυτοδιοίκησης νιώθουν και πάλι ότι προσπαθείτε να τους φορέσετε ένα σαμάρι, ένα ακατάλληλο πλαίσιο που ταιριάζει μόνο στην κεντρική διοίκηση. Άδικο έχουν; Κλείνετε και πάλι τα μάτια μπροστά στις ιδιαίτερες συνθήκες της αυτοδιοίκησης και αδιαφορείτε για την κραυγή αγωνίας που υψώνουν οι αιρετοί.

Κυρίες και κύριοι συνάδελφοι, η Κυβέρνηση Μητσοτάκη των γαλάζιων μετακλητών, των golden boys, των απευθείας αναθέσεων και της ιδιωτικοποιημένης πλέον νομοθέτησης δεν μπορεί να δημιουργήσει ένα αντικειμενικό και λειτουργικό πλαίσιο αξιολόγησης του δημοσίου.

Η νέα κυβέρνηση του ΣΥΡΙΖΑ - Προοδευτική Συμμαχία δεσμεύεται να φέρει ένα νέο, ολοκληρωμένο και διαφανές πλαίσιο με αξιολόγηση δομών, αξιολόγηση υφιστάμενων, αλλά και προϊσταμένων, με έμφαση στην κοινωνική λογοδοσία.

Κύριε Βορίδη, θέλω πραγματικά να σας απαντήσω προσωπικά στο εξής. Τελευταία αρέσκεστε στο να λέτε «η αριστερή Αντιπολίτευση», «η αριστερή Αντιπολίτευση», «η αριστερή Αντιπολίτευση». Σας άκουσα να το επαναλαμβάνετε πάνω από είκοσι φορές κατά τη διάρκεια της συζήτησης του νομοσχεδίου. Λοιπόν αυτή η αριστερή Αντιπολίτευση, σας διαβεβαιώ ότι, θα είναι η αυριανή προοδευτική κυβέρνηση έτσι όπως και η αριστερή παρένθεση κυβέρνησε τον τόπο για τεσσεράμισι χρόνια.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο κ. Δημήτριος Μπιάγκης από το ΠΑΣΟΚ - Κίνημα Αλλαγής και να ετοιμάζεται η κ. Ραλλία Χρηστίδου από τον ΣΥΡΙΖΑ - Προοδευτική Συμμαχία.

Ορίστε, κύριε Μπιάγκη.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Πρόεδρε, κύριε Υπουργέ, κυρίες και κύριοι συνάδελφοι, το παρόν σχέδιο νόμου, ξεδιπλώνει πια ξεκάθαρα κατά τη γνώμη μου και απροκάλυπτα -θα έλεγα- τους πολιτικούς σχεδιασμούς και αποτελεί σαφέστατα μια προσπάθεια στήριξης των όποιων εν δυνάμει υποστηρικτών σας. Με το παρόν σχέδιο νόμου επιχειρείτε να δημιουργήσετε αντίβαρα. Απευθύνεστε στοχευμένα σε ένα κοινό, στους δημόσιους υπαλλήλους, προκειμένου να καλύψετε έτσι τις όποιες ενδεχόμενες απώλειες και διαρροές ψηφοφόρων υπάρξουν.

Κύριε Υπουργέ, κυρίες και κύριοι συνάδελφοι, αν θέλουμε πραγματικά να είμαστε συνεπείς και υπεύθυνοι πολιτικά, η συγκυρία απαιτεί θαρραλέα βήματα και πολιτικές προτάσεις γενναίες. Η δημόσια διοίκηση χρειάζεται μια πολύ δυνατή επανεκκίνηση με στελέχωση υπηρεσιών, με εξειδίκευση των δημοσίων υπαλλήλων, με συνεχή κατάρτιση, με τη διασφάλιση των απαραίτητων συνθηκών, των απαιτούμενων δομών και του απαραίτητου εξοπλισμού.

Κύριε Υπουργέ, καθημερινά διαπιστώνουμε ότι το δημόσιο στην Ελλάδα όχι απλά υστερεί σε σύγκριση με άλλα ευρωπαϊκά κράτη, αλλά είναι από τα πιο άκρως ατροφικά και δυσλειτουργικά συστήματα που υπάρχουν. Δεν εξυπηρετεί πια ούτε τις ανάγκες του κράτους ούτε τις ανάγκες του πολίτη. Ο δε δημόσιος υπάλληλος χάνεται καθημερινά σε μια ατέρμονη και ατελείωτη γραφειοκρατία, πνίγεται συνεχώς στην πολυνομία. Σε αυτό, λοιπόν, το πλαίσιο αντί να καθίσετε να σχεδιάζετε, να δείτε πώς θα μπορούσατε ενδεχομένως να μετατρέψετε το δημόσιο τομέα πιο λειτουργικό πιο αποτελεσματικό, προχωράτε με το παρόν σχέδιο νόμου σε ένα παρωχημένο μοντέλο δημόσιας διοίκησης, ενισχύοντας ξανά τις πελατειακές σχέσεις και τον πατρονισμό, από τη στιγμή που αυτό το μοντέλο έχει πολλάκις αποτύχει.

Κυρίες και κύριοι συνάδελφοι, η αξιολόγηση είναι λέξη δυναμική και ηχεί πράγματι πολύ ωραία, εντυπωσιακά θα έλεγα. Ο κόσμος δε που μας παρακολουθεί θα πιστεύει ότι κάτι νέο, πρωτοποριακό εισάγεται στη δημόσια ζωή. Εν τούτοις, ο ακαθόριστος και αόριστος τρόπος της αξιολόγησης χωρίς να διευκρινίζονται τα κριτήρια, το πρωτόκολλο που θα ακολουθείται, οι όροι και μάλιστα, τη στιγμή που για λόγους εντυπωσιασμού, επίπλαστης διαφάνειας διευκρινίζεται απλά και μόνο η σύνθεση της επιτροπής αξιολόγησης, πολύ φοβάμαι ότι όλο αυτό εν τέλει θα οδηγήσει σε μια αυτοκαταστροφική αυτοαξιολόγηση των δομών και των υπηρεσιών του δημοσίου.

Κύριε Υπουργέ, κυρίες και κύριοι συνάδελφοι, η ενίσχυση της διοικητικής ικανότητας των υπηρεσιών του δημοσίου δεν επιτυγχάνεται με αυτόν τον τρόπο. Ούτε η φερεγγυότητα διασφαλίζεται μέσα από τον θεσμό του Συμβουλίου Ανάπτυξης Ανθρώπινου Δυναμικού. Επιβάλλεται πια, αν θέλουμε να προχωρήσουμε βήματα μπροστά, να δημιουργήσουμε ένα καλύτερο εργασιακό περιβάλλον, που θα συνοδεύεται σίγουρα από αξιόλογες κρίσεις, οι οποίες όμως θα ακολουθούν πολύ συγκεκριμένους, αδιάβλητους, αυστηρούς, αμερόληπτους και απρόσωπους κανόνες, ένα εργασιακό περιβάλλον δε που θα παρέχει στον εργαζόμενο τα κατάλληλα εφόδια και που θα του διασφαλίζει τα πραγματικά κίνητρα, και μισθολογικά αλλά και αξιακά.

Κύριε Υπουργέ, ως υπεύθυνος Ναυτιλίας και Νησιωτικής Πολιτικής του ΠΑΣΟΚ - Κινήματος Αλλαγής θα ήθελα να αναφερθώ σε μερικά πολύ κρίσιμα και καίρια θέματα που αφορούν τα νησιά μας. Δεν θα κουραστώ, λοιπόν, να αναδεικνύω σε κάθε αντίστοιχη συζήτηση και κοινοβουλευτική διαδικασία που αφορά ψήφιση σχεδίου νόμου τη διάταξη του άρθρου 101 του Συντάγματος, σύμφωνα με την οποία ο κοινός νομοθέτης και η διοίκηση, όταν δρουν κανονιστικά, υποχρεούνται να λαμβάνουν υπ’ όψιν τις ιδιαίτερες συνθήκες των νησιωτικών και ορεινών περιοχών μεριμνώντας για την ανάπτυξή τους.

Δεν θα κουραστώ, αγαπητές και αγαπητοί συνάδελφοι, να υπενθυμίσω ότι σύμφωνα με την παραπάνω συνταγματική ρήτρα σε κάθε νομοθετική ρύθμιση θα πρέπει να λαμβάνεται ιδιαίτερη μέριμνα για τις τουριστικές και ορεινές περιοχές. Δυστυχώς, όμως, τα τρία σχεδόν χρόνια που μετέχω ως Βουλευτής και νησιωτικής μάλιστα περιφέρειας στο ελληνικό Κοινοβούλιο διαπιστώνω ότι απουσιάζει η εν λόγω συνταγματική υποχρέωση στο σύνολο σχεδόν των σχεδίων νόμων που έχουν κατατεθεί προς ψήφιση, αγνοώντας παράλληλα και τις αντίστοιχες συστάσεις, κύριε Υπουργέ που έχουν γίνει από την Επιτροπή Νησιωτικών και Ορεινών Περιοχών.

Δεν αποτελεί, λοιπόν, πλέον έκπληξη ότι και σε αυτό το σχέδιο νόμου, κύριε Υπουργέ, αγνοείται η πρόβλεψη ιδιαίτερων διατάξεων για την ενίσχυση της συνοχής και της ανάπτυξης των νησιωτικών και ορεινών περιοχών, αν και από έναν Υπουργό με το δικό σας χαρτοφυλάκιο, θα ανέμενε κάποιος -αν μη τι άλλο- μεγαλύτερη ευαισθησία και επιμέλεια επί του θέματος. Είναι γνωστά, άλλωστε, τα προβλήματα υποστελέχωσης και δυσλειτουργιών και των υπηρεσιών του δημοσίου της ελληνικής περιφέρειας και δη των νησιών και των απομακρυσμένων και ορεινών περιοχών, όπως γνωστή είναι και η σημασία της αποτελεσματικής παροχής επαρκών δημοσίων υπηρεσιών στους πολίτες που ζουν και εργάζονται εκεί. Εύλογα, λοιπόν, θα αναμέναμε να συμπεριληφθούν στο εν λόγω σχέδιο νόμου κατάλληλες προβλέψεις αφ’ ενός για την παροχή κινήτρων και για την πρόληψη και παραμονή δημοσίων υπαλλήλων στις νησιωτικές και ορεινές περιοχές, πέραν των όποιων οριζόντιων μέτρων αφορούν το σύνολο των δημοσίων υπαλλήλων της χώρας.

Στο σημείο αυτό, κύριε Υπουργέ, επιτρέψτε μου να επαναλάβω μια τροπολογία που είχαμε καταθέσει ως Κοινοβουλευτική Ομάδα του ΠΑΣΟΚ, η οποία μπορεί μεν να αφορούσε μόνο αποκλειστικά και μόνο το ιατρικό νοσηλευτικό και τις δομές υγείας, παρ’ όλα αυτά όμως με αφορμή το παρόν σχέδιο νόμου μού δίνεται η ευκαιρία να το επαναλάβω και να ανοίξω τον διάλογο προτείνοντάς σας και από εδώ για άλλη μια φορά, κύριε Υπουργέ, από την Ολομέλεια της Βουλής, την αναγκαιότητα να θεσπίσετε ειδικά μπόνους, κίνητρα για τη στελέχωση των δημόσιων και ιδιωτικών υπηρεσιών στο σύνολό τους και των δομών υγείας. Επιτρέψτε μου να δώσω έμφαση.

Κλείνοντας, αγαπητοί συνάδελφοι, θα περιμέναμε εν έτει 2022 να δούμε ένα καινοτόμο νομοσχέδιο, που θα έδινε αέρα και πνοή στο δημόσιο υπάλληλο, για να προσφέρει με μεγαλύτερη δημιουργικότητα τις υπηρεσίες του, που θα συνέβαλε και θα συντελούσε στην αναμόρφωση και στην αναβάθμιση των παροχών και των υπηρεσιών του δημοσίου. Δυστυχώς, αρέσκεστε σε εύηχους τίτλους και αξιολογούμενους γρίφους, μήπως με αυτόν τον τρόπο κερδίσετε για ακόμα μια φορά και πάλι τις εντυπώσεις, εν όψει μάλιστα και της τρέχουσας προεκλογικής περιόδου που έχουμε μπροστά μας.

Δεν λείπει μόνο η αξιολόγηση, κύριε Υπουργέ, από το δημόσιο. Δυστυχώς, λείπουν πολλά περισσότερα και κυρίως ποιοτικά στοιχεία, όπως η αναγνώριση, η αλληλεγγύη, ο σεβασμός, η ενσυναίσθηση, έννοιες εντελώς απούσες. Οι δε παρούσες έννοιες, όπως αυτή της ομαδικότητας, πολύ φοβάμαι ότι με τον τρόπο που τελικά εισάγονται θα προκαλέσουν τα αντίθετα από τα επιδιωκόμενα αποτελέσματα.

Για εμάς στο ΠΑΣΟΚ, στο Κίνημα Αλλαγής, το παρόν σχέδιο νόμου δεν θα δώσει λύσεις, κύριε Υπουργέ. Δεν απαντά στα πραγματικά προβλήματα του δημοσίου. Αντιθέτως, με αυτές σας τις επιλογές δημιουργείτε επιπρόσθετες δυσλειτουργίες στις ήδη υπάρχουσες. Για άλλη μια φορά οι όποιες κομματικές σας στοχεύσεις εμπλέκονται με δική σας ευθύνη εις βάρους του δημοσίου συμφέροντος, της κοινωνίας και των πολιτών αυτού του τόπου.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και καλείται στο Βήμα η κ. Ραλλία Χρηστίδου από το ΣΥΡΙΖΑ - Προοδευτική Συμμαχία και να ετοιμάζεται ο Συρμαλένιος επίσης από τον ΣΥΡΙΖΑ - Προοδευτική Συμμαχία.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, για εμάς η συνεχής βελτίωση και η ποιότητα στην λειτουργία της δημόσιας διοίκησης είναι ένας αγώνας χωρίς τερματισμό, χωρίς γραμμή τερματισμού. Η αποτελεσματικότητα του δημοσίου δεν έχει μόνο άμεσο αντίκτυπο στην καθημερινότητα όλων μας, αλλά αποτελεί προϋπόθεση της δίκαιης κοινωνίας, αποτελεί προαπαιτούμενο για την άμβλυνση των κοινωνικών ανισοτήτων, που για μας δεν είναι καθόλου φυσικές αυτές οι ανισότητες, όπως είναι για τον κ. Μητσοτάκη και για τους ολιγάρχες του φιλελευθερισμού.

Εύλογα, συνεπώς, βάζουμε στο στόχαστρο το παρόν νομοσχέδιο, όταν επί τρία χρόνια είναι καταγεγραμμένα τα δείγματα γραφής σας, η πραγματική απέχθεια της Νέας Δημοκρατίας για τις δημόσιες υπηρεσίες, που επιλέγετε να παραμείνουν υποστελεχωμένες και υποχρηματοδοτούμενες, παρ’ ότι δεν υπάρχουν πια μνημόνια, ώστε εσκεμμένα να απαξιώνονται στην κοινή γνώμη.

Δηλώνετε στον τίτλο του νομοσχεδίου ότι αφορά την αξιοποίηση του ανθρώπινου δυναμικού του δημοσίου. Μάλιστα. Τι φέρνετε στην πραγματικότητα; Μία αδιαφανή διαδικασία αξιολόγησης με κριτήρια μη μετρήσιμες έννοιες, έννοιες που επιδέχονται πολλαπλές ερμηνείες ή καμμία ερμηνεία, όπως η ηγετικότητα που υπάρχει στον νόμο, αλλά δεν υπάρχει σε κανένα λεξικό της ελληνικής γλώσσας.

Και ας είμαστε ειλικρινείς, οι συντάκτες του νομοσχεδίου ή δεν έχουν καθόλου άποψη για τις εξελίξεις στην επιστήμη της δημόσιας διοίκησης ή σκόπιμα προσποιούνται ότι αγνοούν ότι διεθνώς εγκαταλείπεται το αυταρχικό μοντέλο διοίκησης από τα πάνω προς τα κάτω.

Δηλαδή, να πιστέψουμε ότι στο Υπουργείο δεν γνωρίζουν ότι η σύγχρονη δημόσια διοίκηση έχει ως προαπαιτούμενο τη συμμετοχή, ως προαπαιτούμενο την ενδυνάμωση και τη συστράτευση των υπαλλήλων, ώστε να μη φοβούνται να ανταποκριθούν στις αλλαγές που απαιτούνται; Γιατί αυτά απουσιάζουν και το μόνο που υπάρχει είναι το άγρυπνο μάτι του αξιολογητή;

Με δεδομένο, μάλιστα, ότι ο αξιολογητής αυτός είναι ένας, δηλαδή ο προϊστάμενος, οδηγούμαστε σε μια διαδικασία εξαρχής ευάλωτη στην αδιαφάνεια, όπως πάντα συμβαίνει με τα μονοπρόσωπα όργανα εξουσίας και στην ουσία θεσπίζεται ένας μηχανισμός που ανταποκρίνεται στη λογική της διοίκησης του ’50 και του ’60, στη λογική του πιστοποιητικού των «γαλάζιων» φρονημάτων, η οποία δεν έχει καμμία σχέση με τις ανάγκες ενός σύγχρονου κράτους του 21ου αιώνα.

Για άλλη μια φορά είναι παρούσα η συντήρηση που διατρέχει κάθε νομοθέτημα της Κυβέρνησης Μητσοτάκη, ο κομματισμός, η αναπαραγωγή των πελατειακών σχέσεων, τα μόνιμα μυωπικά γυαλιά που καθιστούν ολόκληρη τη σύλληψη του νόμου εκ βάθρων και αντιφατική, αλλά και αντιδημοκρατική.

Αυτή η αντιδημοκρατική διάσταση του σχεδίου νόμου πολλαπλασιάζεται από το γεγονός ότι απουσιάζει οποιαδήποτε ρύθμιση ή αναφορά για το ζήτημα επιλογής προϊσταμένων, η οποία γίνεται από την παρούσα Κυβέρνηση κατ’ εξακολούθηση με ανάθεση και όχι με διαδικασία κρίσεων, δημιουργώντας έτσι ένα απόστημα, μια παθογένεια εντός του σώματος της ελληνικής δημόσιας διοίκησης.

Το θέμα που προκύπτει είναι προφανές: Ποιοι θα κρίνουν, ποιοι θα αξιολογούν, ποιοι θα βάζουν τους στόχους, ποιοι θα κατανέμουν τα μπόνους επίτευξης στόχων; Η απάντησή σας ποια είναι; Οι δοτοί που έχουν τοποθετηθεί με εντελώς αναξιοκρατικό τρόπο στις θέσεις ευθύνης.

Ρωτάμε: Στο κτήριο της Σταδίου έχουν λήξει από πέρσι οι θητείες τεσσάρων γενικών διευθυντών και δεν έχουν ακόμα προκηρυχθεί, ναι ή όχι; Οι διευθυντές είναι με ανάθεση, ναι ή όχι; Όλοι οι τμηματάρχες είναι επίσης τοποθετημένοι με ανάθεση, ναι ή όχι; Όλοι αυτοί τώρα θα αξιολογούν τους υφισταμένους. Μάλιστα. Σε τι κρίσεις θα προβεί αυτό το υποσύστημα «ημετέρων» που επικάθεται τόσα χρόνια τώρα στην ελληνική δημόσια διοίκηση που επιδιώκει να την καθορίζει ασφυκτικά και σίγουρα δεν θέλει να την εξορθολογίσει; Αυτού του μηχανισμού τις επιδιώξεις εξυπηρετεί το σχέδιο νόμου που φέρνετε.

Υπάρχει άλλος τρόπος; Και βέβαια υπάρχει. Η συμμετοχή των ίδιων των υπαλλήλων στη συγκρότηση των στόχων, όπως προέβλεπε ο ν.4369 του ΣΥΡΙΖΑ που εγκαταλείφθηκε χωρίς ποτέ να εφαρμοστεί επί της ουσίας, ο οποίος κινούνταν στην ακριβώς αντίθετη λογική από το παρόν σχέδιο νόμου. Επιδίωκε τη συστράτευση των λειτουργών της δημόσιας διοίκησης με στόχο τη βελτίωση της λειτουργίας των υπηρεσιών και την αλλαγή της οργανωσιακής κουλτούρας. Στον ν.4369 προβλεπόταν επίσης αξιολόγηση του οργανωσιακού περιβάλλοντος μέσα στο οποίο λαμβάνει χώρα η διοικητική δράση. Τέτοια αξιολόγηση φυσικά στο παρόν νομοσχέδιο δεν υπάρχει.

Παρομοίως, απουσιάζει οποιαδήποτε αναφορά στην υποστελέχωση. Κατά μέσο όρο όλες οι υπηρεσίες υπολείπονται κατά 30%, κυρίες και κύριοι συνάδελφοι, του αριθμού των ατόμων που προβλέπονται στο αντίστοιχο οργανόγραμμα. Υπάρχουν φορείς που τα κενά φτάνουν στο διπλάσιο ποσοστό.

Πώς θα αξιολογηθεί το προσωπικό, ας πούμε, της Πυροσβεστικής Υπηρεσίας που αριθμεί περίπου τέσσερις χιλιάδες κενές οργανικές θέσεις; Πώς θα αξιολογηθεί το προσωπικό των νοσοκομείων που με υπεράνθρωπες προσπάθειες καλείται με μόνο όπλο τη συνείδησή του να αντιμετωπίσει τις τεράστιες ελλείψεις όχι μόνο λόγω της αδιαφορίας σας, αλλά και λόγω της στρατηγικής σας που θέλει τον πολίτη πελάτη των κλινικαρχών και άρα το Εθνικό Σύστημα Υγείας ανυπεράσπιστο; Πώς θα αξιολογηθεί το προσωπικό των ΟΤΑ, όταν συστηματικά φορτώνετε με αρμοδιότητες τους δήμους χωρίς τους αντίστοιχους πόρους; Πώς θα κάνουν το καθήκον τους οι υπάλληλοι, οι δημόσιοι υπηρετούντες, όταν βρίσκονται αντιμέτωποι καθημερινά με την πολυνομία που πολλαπλασιάστηκε με το επιτελικό σας μπάχαλο, όταν συνεχώς νομοθετείτε κατά παρέκκλιση ρυθμίσεις με fast track διαδικασίες και βέβαια με απευθείας αναθέσεις;

Κυρίες και κύριοι συνάδελφοι, το ξέρετε ότι λέω αλήθεια. Έχουμε ένα δημόσιο τομέα χωρίς επαρκές προσωπικό, αφημένο χωρίς πόρους, χωρίς υποδομές. Έχουμε ένα δημόσιο τομέα με προσωπικό εξαιρετικά κακοπληρωμένο. Σύμφωνα με πρόσφατη έρευνα της ΑΔΕΔΥ για την εξέλιξη των μισθών στο δημόσιο, διαπιστώθηκε ότι στην περίπτωση της Ελλάδας κατά την περίοδο 2008-2020 ο μέσος μισθός υποχώρησε κατά 25,6%, ενώ αντίθετα στην Ευρωζώνη αυξήθηκε κατά 21,4% και στην Ευρωπαϊκή Ένωση κατά 23,8%. Έχουμε ένα δημόσιο τομέα με τις θέσεις ευθύνης στελεχωμένες όλες σχεδόν από «ημετέρους». Έχουμε την εικόνα ενός δημοσίου που αντιμετωπίζεται άλλοτε ως λάφυρο για την εξυπηρέτηση «ημετέρων» και άλλοτε ως εμπόδιο της άπληστης κερδοφορίας των φίλων και των χορηγών τους.

Είναι γεγονός –το παραδέχτηκε ο κύριος Υπουργός στις επιτροπές- ότι πράγματι έχουμε πάρα πολύ διαφορετικές αντιλήψεις για τη λειτουργία των δημόσιων υπηρεσιών. Ευτυχώς, λέμε εμείς, που έχουμε διαφορετικές απόψεις. Εσείς θέλετε ένα δημόσιο που θα εξυπηρετεί τις κομματικές σας βλέψεις. Εμείς θέλουμε ένα σύγχρονο και αποτελεσματικό δημόσιο. Εσείς θέλετε ένα δημόσιο αποτελεσματικό για τα συμφέροντα της Κυβέρνησης. Εμείς θέλουμε ένα αποτελεσματικό δημόσιο για τα συμφέροντα του ελληνικού λαού. Λόγω τιμής, είμαστε περήφανες και περήφανοι που έχουμε τόσο διαφορετικές αντιλήψεις από εσάς.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Χρηστίδου.

Καλείται στο Βήμα ο Βουλευτής του ΣΥΡΙΖΑ - Προοδευτική Συμμαχία κ. Νικόλαος Συρμαλένιος και μετά έχει τον λόγο η Βουλευτής του ΣΥΡΙΖΑ - Προοδευτική Συμμαχία κ. Θεανώ Φωτίου.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έρχεται σήμερα άλλος ένας νόμος για τη δημόσια διοίκηση μετά από δεκαετίες που αυτή η δημόσια διοίκηση -την οποία αποκαλούμε όλοι και αποκαλεί και ο ελληνικός λαός «μεγάλο ασθενή»- δεν έχει δει ουσιαστικές αλλαγές τέτοιες που να μπορούμε να πούμε ότι έχουμε ένα κράτος αποτελεσματικό, μια δημόσια διοίκηση αποτελεσματική που να εξυπηρετεί τους πολίτες.

Βεβαίως, οι κυβερνήσεις της Δεξιάς πάντα ήθελαν μια δημόσια διοίκηση που να εξυπηρετεί τα μεγάλα ιδιωτικά συμφέροντα. Έτσι την οικοδόμησαν και με το κομματικό κράτος από το ’50 και μετά. Οικοδόμησαν μια δημόσια διοίκηση αναξιοκρατική, κομματική, η οποία ήταν δυνάστης τελικά στον ελληνικό λαό και χρησιμοποιούσε τους δημοσίους υπαλλήλους ως θύτες και θύματα.

Η μόνη ουσιαστική αλλαγή που έχει γίνει τα τελευταία χρόνια είναι η ψηφιοποίηση τομέων της δημόσιας διοίκησης και αυτό είναι πολύ καλό και σημαντικό. Βεβαίως η ψηφιοποίηση δεν είναι έργο της Νέας Δημοκρατίας των τριών τελευταίων χρόνων. Έχει ξεκινήσει εδώ και αρκετά χρόνια, εντάθηκε και στη δική μας διακυβέρνηση και σήμερα συνεχίζεται -και καλώς συνεχίζεται- σε κάποιους τομείς, υπό την πίεση βέβαια και των ευρωπαϊκών οδηγιών και συνθηκών.

Μετά τη δεκαετία του ’90 επικράτησε με τη λογική του νεοφιλελευθερισμού μια άλλη ιδέα, ότι δηλαδή χρειαζόμαστε λιγότερο κράτος, ότι δεν θέλουμε αυτήν τη δημόσια διοίκηση τη διογκωμένη, η οποία θα ανακατεύεται σ’ όλα τα επίπεδα και σ’ όλους τους τομείς. Θέλουμε, λοιπόν, λιγότερο κράτος και αυτό θα το συνοδεύουμε με εκχώρηση κρίσιμων τομέων της οικονομίας και της κοινωνίας στον ιδιωτικό τομέα.

Αυτό προσπαθήσατε να οικοδομήσετε όταν ήσασταν κυβέρνηση, ακόμα και πριν από τα μνημόνια. Βεβαίως μετά ήλθε και ο «οδοστρωτήρας» των μνημονίων που μετέτρεψε τη δημόσια διοίκηση απλώς σε ένα όργανο επιτελικό, του οποίου αφαιρέθηκαν οι ουσιαστικές αρμοδιότητες και όλα αποφασίζονταν από κάποια οικονομικά κέντρα των θεσμών, τα οποία υπηρετούσαν οι κυβερνήσεις.

Τι κάνετε, λοιπόν, σήμερα; Θεσμοθετείτε μια νέα -υποτίθεται- δημόσια διοίκηση, ένα δίκτυο συμβούλων ανάπτυξης ανθρώπινου δυναμικού. Τι κάνει αυτό το δίκτυο; Ακυρώνει την ιεραρχία; Είναι παράλληλο σύστημα διοίκησης; Τι ακριβώς κάνει; «Δίκτυο συμβούλων ανάπτυξης ανθρώπινου δυναμικού». Πού είναι το ανθρώπινο δυναμικό το οποίο υπάρχει και είναι και αξιόμαχο και έχει πολύ μεγάλες ικανότητες και δεξιότητες αυτό το προσωπικό που υπηρετεί επί πολλά χρόνια σε Υπουργεία και στη δημόσια διοίκηση;

Δεύτερο ζήτημα, φέρνετε μια αξιολόγηση, αξιολόγηση εκ των άνω, χωρίς καμμία συμμετοχή των από κάτω. Και όταν λέω των από κάτω, εννοώ της ολομέλειας των τμημάτων και των διευθύνσεων, μια ιδέα δική μας που την εισαγάγαμε στη δημόσια διοίκηση από τη δεκαετία του 1980. Βεβαίως τότε για εσάς αυτό ήταν ένα περίεργο πράγμα, το οποίο δεν θέλατε να αντιμετωπίσετε, διότι θέλατε τα πάντα να κατευθύνονται εκ των άνω μέσα από τους γενικούς διευθυντές στους οποίους πάντα ελέγχατε με κομματικά κριτήρια. Όταν ακούσατε τη λέξη «ολομέλεια», δηλαδή, ότι θα μαζεύονται οι υπάλληλοι του κάθε τμήματος και της κάθε διεύθυνσης για να στοχοθετούν, για να αξιολογούν, για να κρίνονται και να κρίνουν το αποτέλεσμα της δουλειάς τους και να κρίνονται και μεταξύ τους τότε βγάλατε σπυράκια και γι’ αυτό ακριβώς το καταργείτε τώρα. Αυτός, όμως, ήταν ο ρόλος της ολομέλειας που θεσμοθετήσαμε και εμείς με τον ν.4369/2016 και που τώρα βεβαίως το καταργείτε.

Τι κάνετε τώρα; Επί της ουσίας δεν δίνετε δικαίωμα ένστασης στους αξιολογούμενους, αφού η μη λήψη απόφασης από την επιτροπή εποπτείας αξιολόγησης, εάν περάσουν δύο μήνες, εξήντα μέρες, ισοδυναμεί με απόρριψη. Η επιλογή των προϊσταμένων εξακολουθεί να γίνεται με ανάθεση, ενώ με τον νέο νόμο για τον ΕΦΚΑ ανοίγετε τον δρόμο στους ιδιώτες. Βεβαίως ανοίγετε τον δρόμο και στα golden boys με μισθούς πολύ διαφορετικούς από το ενιαίο μισθολόγιο και ενισχύετε πάλι τον κομματισμό, όπως λειτουργούσατε επί δεκαετίες.

Δεν θα αποφύγω τον πειρασμό να θυμίσω ότι τον Νοέμβριο του 2014 ο Πρωθυπουργός τότε, ο κ. Σαμαράς, διόρισε όλους τους γενικούς διευθυντές σε όλο το δημόσιο. Γιατί τους διόρισε; Γιατί θεώρησε ότι εφόσον θα επίκειται μια νέα κυβέρνηση που φαινόταν από παντού ότι θα είναι μια κυβέρνηση του ΣΥΡΙΖΑ, αυτοί θα αποτελούσαν τον βραχίονα του φρένου μιας κυβερνητικής πολιτικής, ένα αντίβαρο στην κυβερνητική πολιτική του ΣΥΡΙΖΑ εφόσον θα έλεγχε όλους τους γενικούς διευθυντές.

Εμείς κάναμε προσπάθεια για αξιοκρατική δημόσια διοίκηση και ανάδειξη στελεχών. Θεσμοθετήσαμε το μητρώο στελεχών. Θεσμοθετήσαμε την αξιολόγηση και από τα πάνω και από τα κάτω. Τώρα όλα τα καταργείτε.

Υπάρχουν άλλα δύο ζητήματα, κύριε Πρόεδρε, που θα μου πάρουν ένα λεπτό. Το ένα ζήτημα είναι το μεγάλο θέμα της υποστελέχωσης -αναφέρθηκε και ένας συνάδελφος πριν-, ιδιαίτερα στην περιφέρεια, αλλά περισσότερο και στη νησιωτική Ελλάδα. Αυτή η υποστελέχωση έχει ξεπεράσει κάθε όριο. Μιλάω για τις αποκεντρωμένες υπηρεσίες των Υπουργείων. Θέλετε να σας πω για τη Σύρο που είναι πρωτεύουσα των Κυκλάδων και πρωτεύουσα της Περιφέρειας Νοτίου Αιγαίου; Στην Κτηματική Υπηρεσία του δημοσίου είναι δύο υπάλληλοι για να βγάλουν τη δουλειά όλης της Κτηματικής Υπηρεσίας σε σαράντα οκτώ νησιά. Στην Υπηρεσία Τουρισμού είναι δύο με τρεις υπάλληλοι, που είναι μια τουριστική περιοχή, ο βραχίονας της οικονομικής ανάπτυξης της χώρας. Στην αποκεντρωμένη διοίκηση Αιγαίου άμα μπείτε θα δείτε να στοιβάζονται οι εκκρεμείς φάκελοι και ιδιαίτερα σε χωροταξικά και περιβαλλοντικά ζητήματα. Αλλά και στην αυτοδιοίκηση, στην Περιφέρεια Νοτίου Αιγαίου είναι ζήτημα να έχουν καλυφθεί το 50% των οργανικών θέσεων. Όπως επίσης και στους δήμους, στις τεχνικές υπηρεσίες παραδείγματος χάριν ή στις πολεοδομίες που κάποτε είχατε πει και ψηφίσατε ένα νομοσχέδιο ότι θα έχουμε τουλάχιστον έξι υπαλλήλους. Εμείς δεν είδαμε ούτε έναν υπάλληλο να έρχεται. Έχουμε αυτήν τη στιγμή μια Σαντορίνη, πρώτο παγκόσμιο τουριστικό προορισμό, που έχει έξι νησιά και έχει δύο υπαλλήλους μηχανικούς. Έχουμε μια Μήλο με τέσσερα νησιά με έναν μηχανικό υπάλληλο. Έχουμε μια Νάξο με επτά νησιά με δυο-τρεις το πολύ, αν θυμάμαι καλά, μηχανικούς. Και τι κάνετε; Υπάρχει ο κανόνας ένας προς έναν, για τις προσλήψεις που εμείς κατακτήσαμε, βγαίνοντας από τα μνημόνια, γιατί ξεκίνησε από το δέκα προς ένα και το πέντε προς ένα και πήγαμε στο ένα προς ένα. Πώς σχεδιάζετε τη στελέχωση των δημόσιων υπηρεσιών; Πώς; Προκηρύσσεται διαγωνισμός ή θέλετε να βάλετε τα golden boys για να τελειώνει η ιστορία, να βλέπουμε τη δημόσια διοίκηση κάτω από το πρίσμα της αγοράς και μόνο της εξυπηρέτησης των ιδιωτικών συμφερόντων; Και δεν αναφέρομαι στις δομές υγείας, όπου και εκεί υπάρχει τεράστιο πρόβλημα γιατρών, νοσηλευτών, διοικητικού προσωπικού, γιατί δεν ανήκουν στον στενό πυρήνα της δημόσιας διοίκησης.

Το δεύτερο θέμα, κύριε Πρόεδρε, είναι το θέμα του μισθολογίου. Έχουμε μείωση έως και 40% από το 2011 του μισθολογίου των δημοσίων υπαλλήλων. Εσείς τι κάνετε; Καθιερώνετε τα μπόνους σε συγκεκριμένες υπηρεσίες, σε εκλεκτούς και ημετέρους και βάζετε τους δημόσιους υπαλλήλους να αντιμάχονται μεταξύ τους και να αντιπαλεύουν μεταξύ τους, οξύνοντας τον εσωτερικό ανταγωνισμό.

Κλείνοντας, κύριε Υπουργέ, θα σας πω και εγώ ένα θέμα με την αυτοδιοίκηση. Αναγκαστήκατε από το Συμβούλιο της Επικρατείας να σας επαναφέρει στην τάξη, γιατί ακύρωσε τις κατεπείγουσες ρυθμίσεις του Ιουλίου του 2019 σε ό,τι αφορά την παραχάραξη της λαϊκής βούλησης στις δημοτικές κοινότητες, που ορίζατε αντιδήμαρχο μόνο αν ανήκε στην παράταξη του δημάρχου και όχι αυτόν που ψήφισε ο λαός. Σας επανέφερε στην τάξη. Τι θα κάνετε; Θα αλλάξετε τον νόμο να προσαρμοστείτε στις αποφάσεις του Συμβουλίου Επικρατείας ή θα κρατάτε καθυστέρηση μέχρι τις εκλογές, για να δείτε τι θα κάνετε μετά;

Είναι σίγουρο ότι και αυτό το νομοσχέδιο θα μείνει στα αζήτητα της ιστορίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα η κ. Θεανώ Φωτίου από τον ΣΥΡΙΖΑ - Προοδευτική Συμμαχία και θα κλείσουμε με τον κ. Σταμενίτη από τη Νέα Δημοκρατία.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, με το νομοσχέδιο αυτό που για άλλη μια φορά η Νέα Δημοκρατία θα το ψηφίσει μόνη της, επιχειρείται η άλωση του δημοσίου από τον σκληρό κομματικό μηχανισμό της Νέας Δημοκρατίας. Οι διορισμένοι από τη Νέα Δημοκρατία γενικοί και ειδικοί γραμματείς αξιολογούν τους γενικούς γραμματείς, δηλαδή την κορυφή της ιεραρχίας της δημοσιοϋπαλληλίας. Ακόμη και οι μετακλητοί που διόρισε η Νέα Δημοκρατία κρίνουν.

Εκείνο, όμως, που είναι εξοργιστικό και πραγματικά είναι πέρα από κάθε φαντασία είναι το κόλπο για να ακυρώσετε κάθε πιθανή ένσταση στις αξιολογήσεις. Αυτό –νομίζω- θα πέσει και στην πρώτη προσφυγή. Αν η ένσταση δεν εξεταστεί εντός δεκαπέντε ημερών, θεωρείται ότι έχει απορριφθεί. Κράτος δικαίου! Ούτε να κάνεις ένσταση δεν μπορείς.

Δεν θα επεκταθώ, γιατί ο εισηγητής μας τα ανέλυσε διεξοδικά και κατέδειξε το δαιδαλώδες γραφειοκρατικό και κυρίως πλήρως αναξιόπιστο σύστημα αξιολόγησης που προτείνετε. Και άκουσα πάρα πολλά ενδιαφέροντα και από τις τοποθετήσεις και του κ. Καστανίδη, ο οποίος έκανε και ένα μάθημα, τι θα πει αξιολογώ, ποιόν αξιολογώ, γιατί τον αξιολογώ κ.λπ..

Νομίζω ότι όλα αυτά λέγονται εις ώτα μη ακουόντων. Εγώ θα ασχοληθώ ειδικά με την τροπολογία που καταθέτει ο ΣΥΡΙΖΑ - Προοδευτική συμμαχία για την αποσύνδεση του ΚΟΤ και των προνοιακών παροχών από τις νέες αντικειμενικές αξίες. Διότι με την αύξηση των νέων αντικειμενικών αξιών κατά 20% μεσοσταθμικά στο 55% των περιοχών της χώρας, εκατοντάδες χιλιάδες πολίτες –ακούστε, κύριε Υπουργέ, σας αφορά- κυρίως ευάλωτοι και φτωχοί χάνουν τα επιδόματά τους, το ΚΟΤ α, το ΚΟΤ β, το ελάχιστο εγγυημένο εισόδημα, πρώην ΚΕΑ, το επίδομα κοινωνικής αλληλεγγύης ανασφάλιστων υπερηλίκων, το επίδομα στεγαστικής συνδρομής για τους ανασφάλιστους υπερήλικες και το επίδομα στέγασης. Μάλλον δεν το έχετε καταλάβει ή το κάνετε εσκεμμένα διότι επιχειρήσατε με τις ρυθμίσεις για τον ΕΝΦΙΑ φέτος να δείξετε ότι κάνετε φοροελαφρύνσεις ευνοώντας στην πραγματικότητα τους μεγαλοϊδιοκτήτες, ενώ η συντριπτική πλειοψηφία θα δει 50 με 60 ευρώ στην καλύτερη των περιπτώσεων για ένα χρόνο μείωση του ΕΝΦΙΑ. Αυτό θα δει, αν το δει. Αυτές ήταν και οι φοβερές μειώσεις φόρων που κάνατε.

Ακούστε όμως τώρα τι κάνετε παράλληλα με τις αυξήσεις των αντικειμενικών αξιών οι οποίες αγγίζουν το 50% σε πολλές λαϊκές γειτονιές της χώρας, εκεί δηλαδή που είναι οι ευάλωτοι, που είναι οι φτωχοί, που δεν έχουν να ζήσουν και παίρνουν 200 ευρώ ΚΕΑ. Ελάχιστον εγγυημένο εισόδημα το είπατε. Σιγά! Να σας δώσω παραδείγματα αυξήσεων. Στη Νέα Χαλκηδόνα από 31,5% - 43%. Στο Μοσχάτο από 29% - 50%. Στους Αγίους Αναργύρους από 37% - 40%. Στο Αιγάλεω από 19% - 36%. Δεν θυμάμαι που εκλέγεσθε, κύριε Βορίδη, για να σας πω εκεί τι γίνεται. Στη δε επέκταση του Ευόσμου στη Θεσσαλονίκη από 23% - 33%. Με την εφαρμογή των νέων αξιών δεν αυξάνεται γι’ αυτούς τους ιδιοκτήτες μόνο ο ΕΝΦΙΑ. Αυτό είναι το λιγότερο. Κόβονται ή μειώνονται όλες οι παροχές που παίρνουν, τα επιδόματα, οι εκπτώσεις από φόρους, τέλη κ.λπ..

Πέρυσι το καλοκαίρι το Υπουργείο Οικονομικών, ο κ. Σταϊκούρας είχε ανακοινώσει ότι στο πλαίσιο αυτής της ρύθμισης θα υπάρξει μια ομάδα εργασίας που θα μελετήσει τον προσδιορισμό των συνεπειών σε φόρους, τέλη, κοινωνικά επιδόματα κ.λπ., καθώς και για υποβολή προτάσεων για απαραίτητες προσαρμογές. Ο κ. Σταϊκούρας τηρεί σιγή ιχθύος φέτος. Κουβέντα γι’ αυτό το θέμα. Γιατί; Πιστεύω ότι αυτό ο κ. Σταϊκούρας το κάνει εσκεμμένα. Γιατί, όπως θα σας δείξω αμέσως, τα μειωμένα έσοδα λόγω των κόλπων που έκανε με τον ΕΝΦΙΑ ο κ. Σταϊκούρας φέτος, θα τα ισοφαρίσει από τα επιδόματα που δεν θα δώσει σε εκατοντάδες χιλιάδες ανθρώπους. Γιατί αν δεν είναι αυτό που καταγγέλλω, αν δεν είναι αυτός ο ισολογισμός που καταγγέλλω, τότε δεν έχετε παρά να ψηφίσετε όλοι την τροπολογία που καταθέσαμε.

Ελπίζω να το κατάλαβε ο ελληνικός λαός. Είναι η γνωστή ιστορία που κάνουν πάντα οι νεοφιλελευθέροι. Λένε «από εκεί θα χάσω, εδώ θα εισπράξω». Εδώ, λοιπόν, είναι «θα χάσω κάτι τι από τα έσοδα του κράτους λόγω του ΕΝΦΙΑ, θα τα εισπράξω όμως από τα επιδόματα που δεν θα δώσω στους υπερήλικες, τους ανασφάλιστους, στους φτωχούς με το ΚΕΑ κ.ο.κ.». Αυτή είναι όλη η ιστορία.

Όμως ξέρετε πολύ καλά ότι τα κριτήρια για να πάρουν αυτά τα επιδόματα οι άνθρωποι αυτοί είναι τα εισοδηματικά κριτήρια και η αξία περιουσίας. Οι άνθρωποι αυτοί όμως εν μια νυκτί εξ αιτίας του κράτους που αύξησε τις αντικειμενικές αξίες δεν απέκτησαν νέα περιουσία. Θα σας πω ένα παράδειγμα. Σε μια απ’ αυτές τις περιοχές που είπα υπάρχει παραδείγματος χάριν κάποιος που έπαιρνε ΚΕΑ, δηλαδή ελάχιστο εγγυημένο εισόδημα, 200 ευρώ τον μήνα για να ζήσει. Συγχρόνως και το ΚΟΤ α, το πιο φτηνό, αυτό που είχαμε κάνει εμείς το 2018. Ξαφνικά, λοιπόν, σε μια νύχτα οι 80.000 αντικειμενική αξία του σπιτιού του έγιναν 96.000. Αύξηση 20%. Δεν σας λέω 50 και τέτοια. Του κόπηκαν όλα. Πάει και τέλειωσε.

(Στο σημείο αυτό κτυπάει το κουδούνι λήξεως της ομιλίας της κυρίας Βουλευτού)

Τελειώνω, κύριε Πρόεδρε. Το ίδιο συμβαίνει και με όλα τα άλλα τρία επιδόματα. Ξέρετε για τι πληθυσμό μιλάμε; Μιλάμε για ένα εκατομμύριο τριακόσιες χιλιάδες ανθρώπους. Αυτός είναι ο πληθυσμός για τον οποίον μιλάμε. Ξέρετε σε πόσες εκατοντάδες χιλιάδες θα κοπούν τα επιδόματα; Εγώ περιμένω μια στοιχειώδη ευαισθησία. Δεν μπορείτε να μας λέτε για τον ευαίσθητο κ. Μητσοτάκη, για το πόσο νοιάζεται για τους ευάλωτους και τους φτωχούς και να κάνετε αυτό το νταβαντούρι τώρα, αυτόν τον ισολογισμό «ό,τι δεν εισέπραξα από τον ΕΝΦΙΑ θα το πάρω από τα επιδόματα που δεν θα δώσω». Μα, είναι ντροπή, είναι αθλιότητα.

Γι’ αυτό λέω ότι η μόνη λύση είναι να αποσυνδεθούν τα επιδόματα και το ΚΟΤ από τις νέες αντικειμενικές αξίες στην περίπτωση που εμφανίζονται αυξημένες φέτος, ανεβάζοντας τη συνολική αξία της αμετάβλητης από πέρυσι περιουσίας τους. Δεν απέκτησαν άλλη. Αμετάβλητη. Άρα, η λύση είναι να έρχεται από την ΑΑΔΕ στις ψηφιακές πλατφόρμες αιτήσεων η συνολική αξία της περιουσίας με βάση τον προσδιορισμό του ΕΝΦΙΑ του 2021 οπότε δεν θα υπάρξει αυτή η επίπτωση που είπα. Αντίθετα στις ελάχιστες περιπτώσεις, μα πολύ ελάχιστες που υπήρξε μείωση των αντικειμενικών αξιών να πάμε με τις φετινές για να μη χάσουν οι άνθρωποι αυτοί πράγματι το όφελος που θα έχουν από τα επιδόματά τους.

Εγώ σας καλώ, κύριε Υπουργέ, να με διαψεύσετε πραγματικά και να πείτε «όχι, δεν είχαμε αυτή την πρόθεση. Λάθος, κυρία Φωτίου. Ψηφίζουμε την τροπολογία ή φέρνουμε άλλη εμείς που θα αποκαταστήσει αυτή την ιστορία». Θα το κάνετε;

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Φωτίου.

Έχει απορρίψει την τροπολογία, κυρία Φωτίου, ο Υπουργός. Δεν ξέρω αν το έχετε ακούσει.

Θα κλείσουμε με τον κ. Διονύσιο Σταμενίτη από τη Νέα Δημοκρατία.

Αύριο πρώτος ομιλητής θα είναι ο κ. Χρήστος Γιαννούλης από τον ΣΥΡΙΖΑ - Προοδευτική Συμμαχία, στη συνέχεια ο κ. Ιλχάν Αχμέτ από το ΠΑΣΟΚ - Κίνημα Αλλαγής και τρίτος ο Κοινοβουλευτικός Εκπρόσωπος της Ελληνικής Λύσης, κ. Βιλιάρδος.

Κύριε Σταμενίτη, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ:** Αγαπητές και αγαπητοί συνάδελφοι, οι Έλληνες πολίτες είδαν τη μείωση του ΕΝΦΙΑ. Αυτά περί 20, 30, 50 ευρώ που είπατε, που είναι απειροελάχιστα ποσά. Είδαν ότι μειώθηκε ο ΕΝΦΙΑ τουλάχιστον 30%. Συγκεκριμένα οι πολίτες της Πέλλας στην οποία εκλέγομαι είδαν ότι πλήρωσαν 22.929.142 το 2018 και φέτος θα πληρώσουν 14.479.867 ευρώ. Απειροελάχιστη μείωση.

Επίσης, θα ήθελα να σας κάνω μια υπενθύμιση. Αυτή η Κυβέρνηση προσέλαβε πάνω από δεκαπέντε χιλιάδες μόνιμους εκπαιδευτικούς που είχαν να προσληφθούν από το 2010. Επίσης, έκανε πάνω από δεκαπέντε χιλιάδες προσλήψεις μόνιμων και επικουρικών στον τομέα τους στο ΕΣΥ είτε για γιατρούς, είτε για νοσηλευτές, είτε για λοιπό προσωπικό. Και έρχεται τώρα ο διαγωνισμός για τους τέσσερις χιλιάδες εννιακόσιους μόνιμους στον τομέα υγείας και τους επτακόσιους πενήντα γιατρούς.

Και ένα τελευταίο για να πάμε στο θέμα. Αυτά τα κενά που βρήκατε στο δημόσιο προκλήθηκαν τα τρία χρόνια της πανδημίας; Δεν υπήρχαν πριν τα τεσσεράμισι χρόνια πού ήσασταν Κυβέρνηση; Τι κάνατε για αυτά, για τον τουριστικό τομέα της Σύρου ή την Αστυνομία ή την Πολεοδομία; Τώρα δημιουργήθηκαν; Καλό είναι όταν κάνουμε κριτική να έχουμε σταθερές βάσεις να μη λαϊκίζουμε.

Και τώρα τι κάνουμε; Σήμερα συζητάμε το σχέδιο νόμου του Υπουργείου Εσωτερικών: «Σύστημα στοχοθεσίας, αξιολόγησης και ανταμοιβής για την ενίσχυση της αποτελεσματικότητας της δημόσιας διοίκησης και άλλες διατάξεις για το ανθρώπινο δυναμικό του δημόσιου τομέα». Πρόκειται για μια νομοθετική πρωτοβουλία με την οποία επιδιώκεται η βελτίωση της λειτουργίας των υπηρεσιών και των φορέων του δημοσίου τομέα, μέσα από μια ολοκληρωμένη προσέγγιση για την ανάπτυξη και ενδυνάμωση του ανθρώπινου δυναμικού, αλλά και μέσα από την εισαγωγή της έννοιας της αυτοαξιολόγησης. Η νομοθετική αυτή πρωτοβουλία, πρέπει να επισημάνουμε -και εδώ είναι η διαφορά μας- είναι και αυτή υλοποίηση μιας προεκλογικής μας δέσμευσης στο πλαίσιο της δημιουργίας ενός σύγχρονου αποδοτικότερου κράτους, πιο φιλικό προς τον πολίτη.

Κυρίες και κύριοι συνάδελφοι, υπάρχει σύστημα αξιολόγησης σήμερα στο δημόσιο; Όπως γνωρίζουμε πολύ καλά, υπάρχει και εφαρμόζεται το σύστημα που ψήφισε η προηγούμενη κυβέρνηση ΣΥΡΙΖΑ. Είναι αποδοτικό το σύστημα αυτό; Σύμφωνα με τα στοιχεία που παρουσίασε και ο Υπουργός Εσωτερικών, ο κ. Βορίδης, στις συνεδριάσεις των επιτροπών -και τα οποία έχουν ιδιαίτερο ενδιαφέρον- μπορούμε να συνάδουμε πως όχι, δεν είναι αποδοτικό. Πώς οδηγούμαστε σε αυτό το συμπέρασμα; Μα, από τα δεδομένα που βγαίνουν, που μας λένε ότι σήμερα το 98% περίπου των δημόσιων λειτουργών που έχουν αξιολογηθεί κινούνται στην κλίμακα από επαρκής, πολύ επαρκής, ως άριστη.

Και εδώ τίθεται το κρίσιμο ερώτημα, τι πετυχαίνουμε με ένα σύστημα που δεν επισημαίνει αδυναμίες, που δεν βρίσκει τίποτα να διορθώσει; Τι πετυχαίνουμε στην πραγματικότητα με ένα σύστημα που δεν βρίσκει περιθώρια βελτίωσης; Γιατί όταν το 98% του ανθρώπινου δυναμικού δεν παρουσιάζει καμμία αδυναμία, τότε σημαίνει ότι δεν υπάρχουν περιθώρια βελτίωσης.

Αυτό που πετυχαίνουμε, λοιπόν, είναι μια στασιμότητα που, από ένα σημείο και έπειτα, σημαίνει και μείωση των επιδόσεων και μείωση παραγωγικότητας. Και ξέρετε πότε ένα σύστημα αξιολόγησης δεν βρίσκει αδυναμίες στους αξιολογούμενους; Όταν αυτός που αξιολογεί ξέρει ότι η υπόδειξη της αδυναμίας θα λειτουργήσει τιμωρητικά για τον αξιολογούμενο και συνεπώς επιλέγει να τον αξιολογήσει μόνο θετικά.

Με λίγα λόγια, αυτό που διαθέτουμε σήμερα και το ονομάζουμε σύστημα αξιολόγησης είναι ένα σύστημα διατήρησης της υφιστάμενης κατάστασης, ένα σύστημα στασιμότητας. Αυτά τα δεδομένα έρχεται να ανατρέψει η ηγεσία του Υπουργείου Εσωτερικών, βασιζόμενη στην αρχή ότι η αξιολόγηση, πρωτίστως, σημαίνει πρόοδος, σημαίνει βελτίωση των αδυναμιών, διόρθωση των αστοχιών, σημαίνει, επίσης, στοχοθεσία και προσπάθεια επίτευξης των στόχων. Σημαίνει ότι δεν αξιολογούμε για να τιμωρήσουμε, αλλά αξιολογούμε για να βελτιώσουμε και ακόμα περισσότερο -αν θέλετε- αξιολογούμε για να επιβραβεύσουμε.

Προς την κατεύθυνση αυτή της υιοθέτησης αυτών των πρακτικών και της δημιουργίας ενός δυναμικού πλαισίου, το παρόν σχέδιο νόμου εισάγει συγκεκριμένες ρυθμίσεις, όπως ο καθορισμός ενιαίου πλαισίου δεξιοτήτων για το σύνολο του ανθρώπινου δυναμικού της δημόσιας διοίκησης, η θέσπιση ενός νέου λειτουργικού διαφανούς πλαισίου στοχοθεσίας και αξιολόγησης απόδοσης στο δημόσιο τομέα, η εισαγωγή του θεσμού του συμβούλου ανάπτυξης ανθρώπινου δυναμικού στη δημόσια διοίκηση, όπως επίσης η καθιέρωση ενός συστήματος κινήτρων και ανταμοιβής των δημοσίων υπαλλήλων, αλλά και η υιοθέτηση μιας μεθόδου αυτοαξιολόγησης των υπηρεσιών και των φορέων του δημοσίου τομέα.

Παράλληλα, με το παρόν σχέδιο νόμου τροποποιούνται οι διατάξεις που αφορούν τους συνεργάτες των ιδιαίτερων γραφείων των μελών της Κυβέρνησης -Υφυπουργών, γενικών και ειδικών γραμματέων- και εισάγονται ρυθμίσεις που έχουν ως στόχο τη διασφάλιση της ακεραιότητας και της λογοδοσίας των παραπάνω προσώπων, καθώς και την αποφυγή σύγκρουσης συμφερόντων. Οι ρυθμίσεις αφορούν τη δημοσιοποίηση των στοιχείων τους και την αποσαφήνιση των υποχρεώσεων και των αρμοδιοτήτων τους, ενώ προβλέπονται και υποχρεώσεις για συγκεκριμένο χρονικό διάστημα από τον τερματισμό της εκτέλεσης των καθηκόντων τους. Χαρακτηριστική είναι η ρύθμιση για υποχρέωση των εν λόγω προσώπων να λαμβάνουν άδεια για άσκηση συναφούς επαγγελματικής δραστηριότητας με τον φορέα που απασχολήθηκαν ως και δώδεκα μήνες μετά την αποχώρησή τους.

Κυρίες και κύριοι συνάδελφοι, πριν την ανάληψη των καθηκόντων διακυβέρνησης της χώρας η Νέα Δημοκρατία δεσμεύτηκε για ένα κράτος σύγχρονο, αποτελεσματικό και φιλικό προς τον πολίτη. Είχαμε μιλήσει για την ανάγκη μετασχηματισμού του δημοσίου τομέα και σε επίπεδο υλικών μέσων -εκσυγχρονισμού μέσω της χρήσης της εισαγωγής νέων τεχνολογιών- αλλά και σε επίπεδο ανθρώπινου δυναμικού. Η εμφάνιση της υγειονομικής κρίσης μάς οδήγησε στην εφαρμογή πολιτικών με στόχο τον ψηφιακό μετασχηματισμό γρηγορότερα απ’ ό,τι προγραμματίζαμε και πραγματικά προς την κατεύθυνση αυτή δεν έχουν γίνει απλώς βήματα, αλλά έχουν γίνει άλματα.

Το ψηφιακό κράτος για την Ελλάδα γίνεται μέρα με τη μέρα πραγματικότητα. Ήδη ένα πλήθος υπηρεσιών είναι προσβάσιμες για τους πολίτες από το κινητό τους ή από τον υπολογιστή τους. Παράλληλα, όμως, είναι κοινή παραδοχή ότι όση τεχνολογία και να προσθέσεις όσο ψηφιακά εργαλεία και να αξιοποιήσεις, ο ανθρώπινος παράγοντας δεν μπορεί να συγκριθεί με τίποτα, αλλά ούτε και να αντικατασταθεί, ενώ ταυτόχρονα η υγειονομική κρίση και οι αλλαγές που επέφερε στον τρόπο λειτουργίας των δημοσίων υπηρεσιών, έφερε στο προσκήνιο την ανάγκη μετατόπισης του σημείου αναφοράς της δημόσιας διοίκησης στον υπάλληλο και τις δεξιότητες που διαθέτει.

Οι δημόσιοι λειτουργοί είναι αυτοί που είναι επιφορτισμένοι με το βάρος της ορθής λειτουργίας του δημόσιου τομέα, της διοίκησης και του συντονισμού των υπηρεσιών και σε αυτούς πρέπει να παρέχουμε όλα τα εφόδια για να μπορούν να γίνουν περισσότερο αποδοτικοί και να αναπτύσσονται. Γι’ αυτούς πρέπει να δημιουργούμε το πλαίσιο ώστε να βελτιώνονται, αλλά και να τους επιβραβεύουμε όταν χρειαστεί. Σε αυτούς, επίσης, πρέπει να δίνουμε τη δυνατότητα ανέλιξης και μάλιστα με τον ρυθμό που η δουλειά τους και ο κόπος τους επιβάλλει. Και πιστεύουμε ότι με τις ρυθμίσεις του σχεδίου νόμου του Υπουργείου Εσωτερικών για την αξιολόγηση του ανθρώπινου δυναμικού στο δημόσιο τομέα, αυτούς τους στόχους θα τους πετύχουμε.

Σήμερα, λοιπόν, που η κοινωνία συζητάει πιο ώριμα από ποτέ για την αξιολόγηση, σήμερα που οι δημόσιοι υπάλληλοι αντιλαμβάνονται και οι ίδιοι ότι με ένα ευέλικτο, σύγχρονο σύστημα αξιολόγησης, ουσιαστικά, ευνοούνται οι ίδιοι, σήμερα που έχουμε κάνει βήματα για την αλλαγή, συνολικά, του μοντέλου της κρατικής και της δημόσιας διοίκησης, είναι απαραίτητο με την ψήφο μας να προχωρήσουμε στην υιοθέτηση ενός νέου μοντέλου αξιολόγησης που απαντά στις σύγχρονες απαιτήσεις, όπως αυτά που προτείνει το σημερινό σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Σταμενίτη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατρείς φοιτητές από το Ελληνικό Αμερικανικό Πανεπιστήμιο.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 18.06΄ λύεται η συνεδρίαση για αύριο, ημέρα Πέμπτη 9 Ιουνίου 2022 και ώρα 10.00΄, με αντικείμενο εργασιών του Σώματος: νομοθετική εργασία, συνέχιση της συζήτησης και ψήφιση του σχεδίου νόμου του Υπουργείου Εσωτερικών: «Σύστημα στοχοθεσίας, αξιολόγησης και ανταμοιβής για την ενίσχυση της αποτελεσματικότητας της δημόσιας διοίκησης και άλλες διατάξεις για το ανθρώπινο δυναμικό του δημοσίου τομέα».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**